
DEN   HVIDE  BAKTERIE 

EN  har  hærget  og  raseret  Største- 
parten af  Evropas  og  Amerikas 
vældige  Skovstrækninger.  Og  nu  er 
Turen  kommet  til  den  afrikanske 
Ækvatorskov,  der  ellers,  lige  siden 
Jordskorpen  i  de  Egne  fik  skubbet 
tilstrækkelig  meget  Vand  af  sig,  har  ligget  og  groet 
sig  stor  og  stærk  paa  den  Indbildning,  at  det  mørke 
Fastland  var  et  Slags  Fristed  mod  den  Sygdom. 
Det  var  kun  en  Indbildning. 
Den  hvide  Bakterie  føler  sig  kaldet  af  selve  Klo- 
den, hvis  Skønheds-  og  Sandhedsbegreber  i  det 
lange  Løb  fordrer  Lys  og  Luft,  og  som  øjensynlig 
stræber  efter  at  rense  sin  Overflade  for  gamle, 
snyltende  Vækster  og  hylle  sin  bløde,  jomfruelige 
Form  i  et  gult  og  grønt  Silkeflor  af  modne  Hvede- 
og  Bananmarker. 

Den  hvide  Bakterie  kender  ganske  vist  ikke  sin 
Opgaves  endelige  Maal,  men  den  nærer  en  mystisk 
Tro  paa  Nødvendigheden  af  dens  Løsning,  og  den 
arbejder  i  uafvendelig  Iver  og  med  alle  Midler 
paa  de  store  Skoves  Undergang. 

Til  den  afrikanske  Urskov  indføres  den  fra  Ev- 
ropa  over  Atlanterhavet  og  Guineabugten  med  Pas- 
sagerbaadene.  Den  trænger  ind  i  Skovens  Krop 
langs  Congofloden.  Den  spreder  sig  videre  stik  mod 
de  hundrede  Flodforgreningers  pulserende  Flui- 
dum, ud  i  Skovens  Haarkarnæt.  Den  æder  sig  fast 
i  Flodkanter  og  graver  sig  Huller  ind  i  Vævet.  Over- 
alt, hvor  den  kommer  frem,  bliver  der  syge  Pletter, 

og  Sygdommen  breder  sig  i  Tidernes  Løb,  som  den 
har  gjort  i  Evropa  og  Amerika. 

Men  Sikoven  forsvarer  sig.  I  de  angrebne  Aare- 
vægge  afsondrer  den  helende  og  helbredende  Stof- 
fer, der  hist  og  her  sætter  Vævet  i  Stand  til  atter 
at  støde  den  fremmede  Organisme  ud  i  Blodomlø- 
bet, hvor  den  skylles  bort  eller  dræbes. 

Det  er  særligt  den  isolerede  Bakterie,  som  har 
mistet  Følingen  med  Moderkolonien,  der  paa  denne 
Maade  er  udsat  for  at  miste  sit  Tag  og  forsvinde 
for  Øjet. 

Den  Skæbne  havde  Sergent  Hendrickx. 

Af  Oprindelse  var  han  fra  Ypres  i  Vestflandern. 
Han  gik  til  Congo  for  at  sætte  sine  gamle,  fattige 
Forældre  og  sine  kønne  Søstre  i  Stand  til  at  leve 
paa  hæderlig  Vis  af  hans  Sparepenge.  Et  uegen- 
nyttigt Motiv,  (der  bragte  ham  megen  Ros  i  den 
Gyde  i  Fødebyen,  hvor  han  hørte  hjemme. 

Inden  Hendrickx  forlod  Hovedstationen  Bolela 
paa  Congofloden  for  at  gaa  op  til  Posten  Wam- 
bundsji  paa  Øvre  Lomako,  hvor  han  skulde  afløse 
en  syg  Kammerat,  sagde  Distriktschefen  til  ham: 

„Selv  om  De  er  langt  borte,  saa  husk  dog,  at  De 
ikke  er  længere  borte,  end  at  jeg  kan  se,  hvad  De 
foretager  Dem." 

Det  var  første  og  eneste  Gang  Hendrickx  modtog 
en  direkte  Advarsel  mod  at  vove  sig  ud  i  den 
Ensomhedsforestilling,  i  hvilken  daarligt  udrustede 
Individer  som  han  dør  af  manglende  Nærings  til- 
førsel. 

Hendrickx  var  uendelig  glad  over  at  skulle  om- 
bytte det  tvungne  og  kedsommelige  Liv  i  Hoved- 

stationen  med  den  frie  og  selvstændige  Stilling  som 
Postchef  oppe  i  Skoven. 

Under  Dampskibsrejsen  op  ad  Tshimbifloden 
tænkte  han  ikke  desto  mindre  meget  paa  Chefens 
Ord,  der  forekom  ham  at  have  en  besynderlig 
dyb  og  indholdstung  Klang,  selv  i  hans  egen  Gen- 
tagelse. Et  Par  Dage  slæbte  denne  Formaning  efter 
ham  som  en  usynlig  Ledning,  der  bandt  hans  frie 
Vilje  til  et  fast  Punkt  udenfor  alt  det  flydende, 
han  saa  om  sig. 

Saa  glemte  han  den.  Desværre. 

Efter  fire  Dages  Rejse  naaede  Damperen  Lo- 
makoflodens  Munding.  Her  blev  Hendrickx  sat  i 
Land  i  en  lille,  forladt  Fiskerlejr,  hvis  synlige  Re- 
ster bestod  i  en  bartraadt  Jordplet  og  sex,  syv 
faldefærdige  Negerhytter,  der  stod  spredte  omkring 
mellem  Træerne,  og  som  Højvandet  for  de  flestes 
Vedkommende  havde  gjort  ubeboelige. 

Her  maatte  han  vente  paa  en  Kano,  som  den 
syge  Underofficer  i  Wambundsji  efter  tidligere  Or- 
dre skulde  sende  ned  efter  ham. 

Da  Damperen,  som  havde  Ærinde  langt  oppe 
paa  Tshimbifloden,  efter  fem  Dages  Forløb  atter 
kom  ned,  laa  Hendrickx  endnu  og  ventede.  Men 
Kaptajn  Petersen,  der  havde  staaet  fast  med  Baa- 
den  paa  en  Sandbanke  en  halv  Dag,  og  som  skulde 
naa  Bolela  paa  bestemt  Dato,  mente  ikke  at  have 
Tid  til  at  lægge  bi.  Han  vinkede  blot  ude  fra  Flo- 
den og  raabte: 

„Hav  det  godt.  Paa  Gensyn!" 

Ved  sig  selv  tilføjede   han  formodentlig: 

„Stakkels   Djævel!" 

En  Mand,  der  altid  har  faret  fra  Sted  til  Sted, 
forstaar  ikke,  at  man  kan  ligge  stille  paa  en  Jord- 
knold midt  i  en  flydende  Oversvømmelse  i  fem 
Dage  uden  at  dø  eller  i  det  mindste  blive  gal. 

Hendrickx  boede  i  en  Hytte,  hvis  hullede  Tag 
skiftevis  udsatte  ham  for  brændende  Solstraaler  og 
skyllende  Regn.  Foruden  hans  to  Soldater  og  Boyen, 
som  Højvandet  tvang  til  at  sidde  stille  i  umiddel- 
bar Nærhed  af  ham  paa  Jorden,  samt  nogle  Aber 
og  Fugle,  der  holdt  til  oppe  i  Træerne  paa  begge 
Sider  af  Floden,  saa'  han  de  følgende  Dage  ikke 
andre  levende  Væsner  end  en  gammel,  vathaaret 
Fisker,  der  to  Gange  kom  sejlende  ud  af  Skoven 
fra  et  ukendt  Sted  i  en  halv  Kano  for  at  sælge 
røget  Fisk  og  tørret  Maniok  mod  Perler  og  Mes- 
sing. Ikke  desto  mindre  følte  Hendrickx  sig  den 
første  Del  af  Ventetiden  saa  glad  som  en  Skoledreng 
paa  Ferierejse. 

Det  meste  af  Dagen  sad  han  under  aaben  Him- 
mel og  betragtede  Lomakos  mudrede  Vand,  der 
valsende  og  gurglende  slængte  sig  ud  under  den 
ølgule  Tshimbis  sagtmodigt  glidende  Spejl.  Han 
drejede  Hovedet  efter  Græstotterne,  der  kom  sej- 
lende ned  ad  Lomako,  og  som  pludseligt,  naar  de 
befandt  sig  nogle  Meter  fra  hans  Smule  Landjord, 
i  et  skyndsomt  og  forskræmt  Sving  skød  bort  fra 
ham  og  midt  ud  i  Tshimbi,  hvor  de,  atter  bero- 
ligede, sakkede  af  og  slog  Følge  med  en  tilfældig 
Træstump  eller  en  død  Fisk,  som  den  større  Flod 
havde  ført  med  sig  fra  en  hel  anden  Kant  af  Di- 
striktet. 

Om  Aftenen  i  Maaneskinnet  drømte  han  til  Lo- 

makos  utrættelige  Akkompagnement  om  sin  tilkom- 
mende Storhed  oppe  i  Wambundsji. 

Om  Natten  sov  han  som  en  Engel.  Og  i  Søvne 
drømte  han  videre,  at  han  var  en  Martyr,  der  of- 
rede sit  Liv  for  en  stor  Opgave,  en  Slags  moderne 
Korsfarer. 

Men  en  Formiddag,  da  han  som  sædvanlig  sad 
i  det  yderste  Hjørne  af  sit  endnu  temmelig  ind- 
skrænkede Virkefelt  og  morede  sig  med  at  trække 
Siv  op  af  Flodkanten  og  sende  dem  langt  ud  i 
Floden  som  Kastespyd,  fik  han  pludselig  det  Ind- 
fald at  lade  sine  Tanker  følge  med  Vandet  ned  ad 
Tshimbifloden. 

Det  viste  sig  at  virke  som  en  hel  Adspredelse. 
Hendrickx  gjorde  Oprejsen  om  igen  i  omvendt  Or- 
den, pr.  Hukommelse.  Han  skimtede  Posterne  og 
Landsbyerne  langs  Tshimbis  Bredder  og  saa'  Øerne 
glide  forbi  ude  i  Strømmen.  Bolela  —  det  forban- 
dede Hul  —  blinkede  op  forude  som  en  lille  Sam- 
ling grønne,  gule  og  røde  Stene  i  den  sorte  Skov- 
rand om  Flodbredningens  vældige  Spejlflade.  Han 
hilste  nedladende  op  til  Stationen  fra  sin  Plads  paa 
en  imaginær  Passagerbaad,  der  var  altfor  stor  til 
Congofloden.  Han  havde  et  helt  Gitter  af  Guld- 
tresser om  sin  Hue,  og  det  forekom  ham,  at  alle  de 
Hvide,  som  stod  paa  Bredden,  mens  han  sejlede 
forbi,  var  hans  Underordnede,  og  at  han  formanede 
dem  til  at  vise  Flid  og  Karakterstyrke.  Han  sej- 
lede videre  hed  ad  Congofloden,  ud  paa  Havet,  og 
naaede,  uden  at  have  haft  det  til  Hensigt  —  thi 
han  kendte  ikke  den  umandige  Sygdom,  der  hed- 
der Hjemve  —  en  lille  Gyde  i  Ypres,  der  var  ham 

særdeles  bekendt,  og  i  hvilken  der  sad  en  gam- 
mel Skomager  og  arbejdede  ved  et  Vindue  og  to 
unge  Piger  og  kniplede  foran  en  Dør. 

Da  syntes  han  pludseligt,  at  noget  sled  i  hans 
Bryst.  Han  fik  den  meningsløse  Tanke,  at  Flo- 
den havde  revet  ham  Hjertet  ud  af  Kroppen,  ført 
det  med  sig  og  slængt  det  i  Land  langt  borte,  og 
nu  skulde  han  leve  videre  uden  Hjerte! 

Han  rejste  sig  for  at  springe  ud  i  Floden,  lade 
sig  rive  med  Strømmen  og  generobre  sin  Ejendel. 
Men  han  tog  sig  selvfølgelig  i  det  og  ræsonnerede 
som  saa,  at  det  ikke  er  godt  for  en  alene  Mand  at 
sidde  i  Solen  og  glo  paa  Vand,  der  rinder  i  én  be- 
stemt Retning. 

Efter  den  Dag  længtes  han  alligevel  utaalmodigt 
efter  Kanoens  Ankomst,  og  han  rystede  formeligt 
af  hed  Glæde,  da  han  en  Eftermiddag,  efter  fjorten 
Dages  Venten,  hørte  skarpe  Aared3rp  bag  Loma- 
kos  Træer  og  lidt  efter  saa'  en  Kano  med  Bam- 
bustag gøre  et  pilsnart,  centrifugalt  Sving  omkring 
hans  Jordknold  midt  ud  i  Tshimbi,  der  slæbte  Baa- 
den  med  sig  sidelænds  et  godt  Stykke,  inden  Ro- 
erne fik  Stævnen  drejet  rundt  i  Retning  op  mod 
Hytterne. 

Del  var  en  lille,  daarlig  Kano,  der,  foruden  sine 
andre  Alderdomssvagheder,  i  Agterenden  besad  et 
stort  Hul,  ad  hvilket  Vandet  vældede  ind,  naar  der 
ikke  hyppigt  blev  stoppet  til  med  Ler  og  Klude. 
Desuden  var  der  kun  ni  Roere  med.  Det  havde 
været  umuligt  at  tromme  flere  sammen  oppe  i 
Wambundsji,  og  andre  Steder  havde  man  heller 
ingen  kunnet  skaffe. 

Folkene  oppe  paa  Floden  var  bange  for  Vandet, 
sagde  Anføreren;  og  hans  store,  knudrede  Ansigts- 
tatoveringer  trak  sig  ud  i  et  fortroligt  Grin,  der 
kunde  tyde  paa,  at  han  selv  var  et  Bytte  for  lig- 
nende Ængstelser. 

løvrigt  kunde  Baaden,  der  var  belastet  med  Hen- 
drickx  vægtige  Bagage,  og  som  tyngedes  af  Vandet, 
der  løb  ind  agter,  ikke  have  baaret  ret  større  Vægt, 
end  der  var  i  den. 

Rejsen  op  mod  Lomakos  hidsige  Strøm  gik  meget 
langsomt.  Men  Hendrickx  frydede  sig  dog  ved  Tan- 
ken om,  at  han  bevægede  sig  frem  mod  Maalet: 
Urskovens  dybeste  Dyb,  i  hvis  æventyrligt  sum- 
mende Stilhed  man  ofrer  sin  Ungdom  for  sine 
gamle  Forældre,  sine  kønne  Søstre  og  en  stor  Op- 
gave; i  hvis  mystiske  Martyrium  Ens  Sjæl  afslører 
sine  gaadefulde  Evner. 

Urskoven  havde  han  iøvrigt  paa  begge  Sider  af 
sig  hele  Vejen. 

Der  er  ikke  andet  paa  de  Breddegrader. 

Den  ligger  og  ruger  over  Sumpen  som  en  skin- 
nende grøn  Mosflage  i  uendelig  Forstørrelse.  Den 
bider  sig  fast  i  Jordbunden  med  Rødder,  urokkelige 
som  en  evropæisk  Storbys.  Den  væbner  sig  mod 
Solens  sydende  Lavaregn  med  skjoldtykke  Pre- 
senninger af  blankt  og  hornet  Løv.  Den  runder 
nærigt  sin  Ryg  over  Muldhøjenes  fugtige  Fedme. 
Den  væder  pertentligt  sine  sejge,  hængende  Hud- 
flige i  Flodernes  rindende  Vand,  for  at  Solen  ikke 
skal  svide  dens  Fødder. 

Den  omgiver  sig  med  al  den  Ubarmhjertiges  æng- 
stelige  Forsigtighed,   og   dog   føler   den   overalt   i 

sin  Krop  den  borende  Smerte,  der  hidrører  fra 
den  forbandede  nye  Pest,  den  hvide  Bakterie,  der 
er  værre  end  alle  andre  Farsoter. 

Deraf  denne  gnistrende  hadefulde  Ildglans  over 
det  blanke  Løv,  som  den  uerfarne  Evropæer  i  sine 
første  Breve  hjem  naivt  kalder  for  Skovens  Sol- 
smil til  de  vejfarende. 

Hendrickx  lo  virkelig  meget  ofte  af  ubetvingelig 
Glæde.  Han  lo  af  al  Ting.  Af  Papegøjerne,  der 
skreg  over  hans  Hoved,  som  var  det  en  betydelig 
Begivenhed,  at  de  gjorde  Rejsen  fra  den  ene  Bred 
til  den  anden.  Af  Elefantflokkene,  der  tumlede  sig 
i  det  lave,  mudrede  Vand  paa  nedtraadte  Lege- 
pladser mellem  blottede  Træstammer  ved  Bred- 
derne. Af  Roerne,  naar  de  sagde,  at  de  var  trætte 
og  sultne.  Intet  imponerede  ham.  Ikke  en  Gang  de 
natlige  Orkaner,  skønt  Regnen  undertiden  sluk- 
kede Ilden  og  fyldte  hans  Seng. 

Rejsen  blev  mere  og  mere  træls.  Vandet  drev 
med  voldsomt  Pres  mod  Baaden.  Strømhvirvlerne 
tog  Styret  fra  Roerne  og  skubbede  som  usynlige 
Skuldre  Kanoens  Stævn  ud  af  Retningen  eller  holdt 
dens  Bund  fast  i  deres  sugende  Munde. 

De  passerede  et  Faktori  paa  venstre  Bred.  Hen- 
drickx stiftede  Bekendtskab  med  nogle  blege  Han- 
delsagenter, der  saa'  ud,  som  ide  var  glemte  heroppe 
af  en  Fejltagelse.  De  talte  med  sagte  Stemmer,  som 
var  der  Sorg  i  Landet.  De  stod  med  taalmodigt  lu- 
dende Skuldre  og  smilede  besynderligt,  mens  Hen- 
drickx med  høj,  frisk  Røst  fortalte  om  sin  Rejse 
og  lo  af  sine  Viderværdigheder.  De  gav  ham  ingen 
Mad  med  paa  Vejen.  De  havde  ingenting.  De  Ind- 

fødte   vilde   intet   bringe,    sagde   de,   og   Selskabet 
havde  glemt  at  sende  dem  noget. 

„De  Civile  har  ingen  Autoritet  over  Befolknin- 
gen," tænkte  Hendrickx  ved  sig  selv. 

Et  Par  Dage  før  han  naaede  Wambnndsji,  hav- 
de han  en  lille  Oplevelse,  som  var  ret  ubehagelig 
i  og  for  sig,  men  som  egnede  sig  godt  for  en  Be- 
retning hjem  til  Gyden. 

Da  Kanoen  i  en  Flodbøjning,  efter  længe  at  have 
staaet  og  raget  med  sin  kluntede  Snude  paa  det 
samme  Sted,  langt  om  længe  kom  omkring  en 
Klump  udhængende  Træer,  blev  den  modtaget  med 
et  Par  Pileskud  inde  fra  Tykningen.  En  af  Sol- 
daterne fyrede  og  noget  raslede  bort  inde  i  Skoven. 

Hendrickx  saa'  paa  de  to  Pile,  der  stod  og  svir- 
pede i  Kanoens  ene  Side. 

Det  var  det  første  Budskab  om  Martyriet. 

Da  den  raslende  Lyd  havde  tabt  sig,  førte  Hen- 
drickx Begivenheden  ind  i  sin  Lommebog. 

„De  Indfødte  modtog  mig  med  en  Regn  af  Pile," 
skrev  han. 

Floden  kedede  ham  forøvrigt,  eftersom  han  kom 
højere  op.  Der  var  ingen  Byer  ved  Bredderne,  som 
laa  oversvømmede  saa  langt  ind  under  Træerne, 
man  kunde  se  gennem  de  sparsomme  Huller  i  Lø- 
vet. At  der  dog  var  levende  Skabninger  endnu 
længere  inde,  beviste  Tilstedeværelsen  af  nogle  en- 
kelte Fiskerlejre,  som  det  stadigt  tiltagende  Høj- 
vande havde  tvunget  Brugerne  bort  fra. 

Paa  det  sidste  Stykke  Vej  sled  og  halede  Vandet 
baglænds  i  Kanoen,  som  vilde  det  med  Magt  for- 
hindre Hendrickx  i  at  gaa  videre. 

Roerne  holdt  ud.  Det  eneste,  Vandet  fik  Bugt 
med,  var  Hendrickx'  Humør.  Og  dette  blev  ikke 
synderligt  bedre  i  det  Øjeblik,  han  øjnede  Wam- 
bundsji  forude  mellem  Roernes  kludebehængte 
Kroppe. 

Posten  lignede  paa  Frastand,  syntes  han,  en  syg 
Flænge   i  Skovens   friske   Kød. 

Helt  skuffet  blev  han,  da  han  kom  i  Land  og 
saa'  Wambundsjis  forfaldne  Bambushytter  og  de 
ukrudtbefængte  Marker,  der  var  saa  smaa,  at  det 
saa'  ud,  som  Skoven,  der  stod  omkring  og  frøs 
med  nøgne  Stammer,  allerede  havde  taget  den  Be- 
slutning at  lukke  sig  over  dem  igen. 

Han  havde  nærmest  tænkt  sig  Wambundsji  som 
en  solbeskinnet  Grønning  med  skinnende  hvide 
Huse  i  Palmers  og  Banantræers  Skygge.  Særligt 
savnede  han  ved  første  Øjekast  den  brede,  tagdæk- 
kede  Veranda,  i  hvis  Kølighed  det  var  hans  Agt 
at  sidde  omgivet  af  Landets  Høvdinge  og  fungere 
som  Fredsdommer  og  Formynder  for  Negrene, 
hvem  han  før  sin  Udrejse  i  en  Avis  havde  set  be- 
tegnede som  vore  af  Naturen  stedmoderligt  behand- 
lede Brødre. 

Men  det  hjalp  svært  paa  Hendrickx'  Livsmod,  da 
han  fik  talt  med  Mertens,  den  syge  Underofficer, 
hvis  Sygdom  for  Størstedelen  bestod  i  en  blegsotig 
og  haardnakket  Nostalgi  efter  Bolela,  der  for  ham, 
den  ensomme  med  den  feberbløde  Hjerne,  repræ- 
senterede Artens  frelsende  Kløgt,  Beskyttelsen. 

Da  Hendrickx  fik  Øje  for,  hvor  langt  Kammera- 
ten var  nede,  følte  han  sig  pludselig  atter  begavet 
med    uudtømmelige   Kræfter. 

Den  næste  Dag  gik  han  omkring  i  Posten  med 
Mertens  og  udviklede  for  ham,  hvad  han  vilde 
udrette. 

Det  gamle,  skumle  Beboelseshus  laa  midt  paa 
Pladsen  og  spærrede  Udsigten  fra  Flodbredden  op 
gennem  Udhugningen.  Det  vilde  Hendrickx  jævne 
med  Jorden.  Dér,  hvor  det  nu  stod,  vilde  han  an- 
lægge Blomsterbede  med  Balsaminer  og  Margue- 
riter. Frø  havde  han  selv  med.  Han  havde  endog 
i  Bolela  vidst  at  forskaffe  sig  en  lille,  forkrøblet 
Rosenbusk,  medført  dertil  fra  Belgien  af  en  nu 
afdød.  Den  skulde  staa  i  Midten  af  Anlæget  og 
vilde  sikkert  vokse  sig  stor  og  pragtfuld  her  i  den 
gode  Jord.  Det  nye  Beboelseshus  —  det  med  den 
brede,  kølige  Veranda  —  vilde  han  lægge  til  ven- 
stre med  Facaden  mod  Exercerpladsen  og  Ryggen 
mod  Skoven.  Underskoven  bagved  vilde  han  rense 
ud,  og  derinde  mellem  Palmer  og  Kæmpebregner 
i  Højskovens  Skygge  vilde  han  lave  bløde  Gange 
og  anbringe  magelige  Bænke,  ligesom  i  Parkerne 
hjemme.  Paa  den  anden  Side  lExercerpladsen  vilde 
han  anlægge  en  Grønthave.  Thi  man  skal  sørge 
for  god  Kost  i  Congo.  Og  Frø  havde  han  som  sagt 
med  i  Massevis.  Han  vilde  bygge  Soldaterlejren 
om,  hugge  Skov  ned  mod  Landsiden,  rydde  de  til- 
groede Landsbymarker  bag  Posten,  plante  Ris, 
Majs,  Bananer  og  Maniok,  saa  Wambundsji  kunde 
brødføde  sig  selv. 

Hvorledes  han  iøvrigt  vilde  optræde  overfor  Be- 
folkningen, talte  han  ikke  om.  Han  huskede  ikke 
paa  den  i  Øjeblikket. 

Mertens  gik  og  undrede  sig  bag  sin  syge  Skepsis 

over  den  andens  Foretagsomhed.  Han  hang  med 
Skuldrene  og  smilede,  besynderligt,  ligesom  Agen- 
terne nede  paa  Floden. 

Det  er  ogsaa  en  Del  af  Martyriet,  det  vantro  Smil. 

Alligevel  hævnede  Hendrickx  sig  over  Mertens' 
Vantro.  De  var  kommet  ind  i  Soldaterlejren,  der 
laa  i  den  inderste  Del  af  Udhugningen  og  bestod 
af  smaa,  skæve  og  ildelugtende  Hytter.  Det  var  i 
Middagshvilet.  Negersoldaterne  sad  og  drev  foran 
deres  Huse,  tvære  og  ugidelige.  Ingen  af  dem  rejste 
sig  for  de  to  Hvide. 

„Der  er  en  daarlig  Disciplin  mellem  Soldaterne," 
sagde  Hendrickx  hidsigt. 

Det  Var  Hævnen.  Og  der  gik  et  lille  Stik  gennem 
en  anden  militær  Samvittighed,  som  ellers  havde 
haft  en  Force  i  at  gøre  sig  ufølsom  paa  det  Punkt. 

„Naar  de  ingen  Mad  faar,"  var  Mertens  lige  ved 
at  svare,  men  han  kom  i  Tanker  om,  at  det  vist 
ikke  var  værd  at  gøre  Hendrickx  opmærksom  paa 
det  ogsaa. 

„Rejs  Jer  op!"  raabte  Hendrickx  i  overmodig  Fø- 
lelse af  Kammeratens  Afmagt. 

Soldaterne  rejste  sig  langsomt,  en  efter  en,  med 
skæve,  tvivlraadige  Grin. 

Mertens  og  Hendrickx  gik  et  Par  Dage  og  ven- 
tede paa  Regionschefen,  som  havde  bebudet,  at 
han  vilde  komme  marcherende  gennem  Landet  fra 
en  Post  ovre  fra  Øvre  Tshimbi  for  at  være  tilstede 
ved  Wambundsjis  Overdragelse  og  sætte  Hendrickx 
godt  ind  i  Forholdene.  Han  havde  desuden  i  et 
helt  Aar  ikke  været  paa  Egnen. 

Heller  ikke  denne  Gang  kom  han.  En  Kano  nede- 

fra  bragte  Brev,  der  meddelte,  at  Regionschefen 
maatte  blive,  hvor  han  var,  for  at  afløse  en  anden 
syg  Mand.  Han  kunde  først  komme  om  en  Maaned 
eller  to. 

„Det  ordner  vi  vist  ogsaa  bedst  selv,"  sagde  Hen- 
drickx. 

De  sad  ved  Middagsbordet  i  Husets  Midterhal. 
Hendrickx  kastede  et  Blik  over  paa  Mertens  i  en 
Anelse  af,  at  hans  Stemme  havde  lydt  en  Oktav 
for  dyb,  men  noterede  med  Tilfredshed  i  Mertens 
hvide  Ansigt  et  Skær  af  stille  Beundring. 

Hvilket  var  fuldstændig  i  Overensstemmelse  med 
Mertens'  Hensigt.  Naar  man  vil  undgaa  Vrøvl  ved 
Afleveringen  af  Ting  og  Væsner,  der  staar  under 
Ens  Ansvar,  er  det  ingen  Nytte  til  at  lægge  Skjul 
paa  sit  velvillige  Sindelag,  Saa  meget  husker  man 
da  fra  Kasernen  hjemme,  selv  om  man  er  syg  og 
brænder  af  Uro  efter  at  komme  hurtigt  afsted. 

Følgen  af  Regionschefens  Fraværelse  blev,  at 
Mertens  indviede  Hendrickx  i  alle  de  Forhold  Po- 
sten og  Befolkningen  vedrørende,  som  han  paa 
Forhaand  gik  ud  fra  havde  tildraget  sig  den  andens 
Opmærksomhed. 

Han  talte  i  Hendrickx'  Aand,  mere  om  Huse  end 
om  Mennesker.  Han  forklarede  saa  lidt  som  mu- 
ligt og  bortforklarede  saa  meget,  at  han  blev  rød 
i  Kinderne.  Paa  denne  Maade  lykkedes  det  ham 
at  bibringe  Hendrickx  en  grundig  Uvidenhed  om 
alle  væsentlige  Ting. 

Derpaa  rejste  han  efter  at  have  foræret  Hen- 
drickx sit  Fotografi  og  sit  Visitkort  til  Erindring 
og  lovet  ham  paa  Æresord  at  sende  den  hullede 

KanOj  i  hvilken  hans  Rejse  ned  til  Tshimbi  skulde 
foregaa,  tilbage  saa  hurtigt  som  muligt.  Den  kom 
ogsaa  tre  Uger  efter.  Til  al  Ulykke  for  Modtageren. 

Da  Hendrickx  havde  set  bemeldte  Kano  i  et  Sæt 
forsvinde  bag  Træerne  nedenfor  Posten  for  at  føre 
Mertens  bort  mod  hans  Længsels  Maal,  gjorde  han 
pludselig  den  Opdagelse,  at  han  manglede  En  at 
udvikle  sine  Planer  for. 

Soldaterne  og  deres  Koner,  som  havde  staaet  paa 
Bredden  og  raabt  de  sidste  Hilsener  til  Mertens, 
fik  paa  en  Gang  noget  fremmed  i  Minerne,  der  og- 
saa gjorde  Hendrickx  usikker  og  fik  ham  til  at 
føle  sig  endnu  mere  ene. 

Det  lykkedes  ham  dog  at  holde  Afskedstaarerne 
nede,  thi  han  var  en  Mand  og  en  Slags  Korsfarer. 

Han  tog  Øjnene  fra  Flodens  rindende  Vand,  som 
hiver  lumsk  i  Ens  Tanker,  og  gjorde  Front  mod 
Skoven,  som  det  var  hans  Agt  at  besejre.  Der  paa- 
kom  ham  herved  en  iskold  Fornemmelse  i  Ryg- 
gen. 

Folkene  drev  tilbage  til  Lejren.  De  lo  og  pludrede. 
Hendrickx  blev  alene  paa  Pladsen.  Han  gik  op  til 
Enden  af  Huset  og  faldt  i  Tanker  med  Øjnene  ret- 
tede mod  Lejren. 

Der  lød  Sang  deroppe  fra. 

Ved  Morgenappellen  havde  Hendrickx  meddelt 
Mandskabet,  at  det  i  Anledning  af  Mertens'  Bort- 
rejse var  fri  for  Arbejde  om  Eftermiddagen. 

Gud  ved,  hvad  de  for  Resten  havde  bestilt  de 
andre  Eftermiddage?  Mertens  havde  talt  om  Re- 
parationsarbejder i  Lejren. 

Hendrickx  gik  ind  i  sit  Hus  og  gjorde  Forsøg 

paa  at  læse  en  Avis,  han  havde  medført  fra  Bolela. 
Men  den  fangede  ikke  hans  Interesse- 
Han  trængte  til  lidt  menneskeligt  Selskab.  Han 
rejste  sig,  tog  sin  Solhjelm  og  gik  en  Tur  op  i  Lands- 
byen, der  laa  fem  Minutters  Vej  fra  Posten. 

Den  var  ikke  særligt  indbydende  med  sine  raadne 
og  hullede  Hytter.  Hvorfor  mon  Mertens  ikke  havde 
ladet  dem  rive  ned  og  bygget  andre  i  Stedet?  Han 
kiggede  ind  i  et  Par  af  dem.  De  stank,  og  de  var 
tomme.  Et  Par  unge  Mænd,  der  laa  og  drev  under 
et  aabent  Tag  længere  henne  i  Byen,  rejste  sig,  da 
de  saa  ham,  og  forsvandt  med  krumme  Rygge  ind 
i  Skoven. 

Paa  Tilbagevejen  mødte  han  Mombassa,  Neger- 
sergenten, der  var  gaaet  efter  ham  med  sit  Ge- 
vær. 

„Du  skad  ikke  gaa  alene  i  Landsbyen,"  sagde 
Mombassa.   „De  Indfødte   er  ondskabsfulde." 

Hendrickx  rystede  paa  Hovedet  Saa  længe  man 
ikke  selv  har  gjort  noget  ondt,  tror  man  ikke  paa 
den  Slags. 

Den  store,  svære  Mombassa,  der  lignede  en  evro- 
pæisk  Fortepianobærer,  lod  Haanden  kælende  glide 
ned  over  Albiniriflen,  som  var  det,  han  stolede  mest 
paa  i  denne  Verden  —  naar  undtages  Visheden  om, 
at  vi  alle  en  Gang  skal  dø. 

Skønt  Hendrickx  ikke  nærede  nogen  Mistillid 
til  de  Indfødte,  følte  han  sig  dog  glad  over  Mom- 
bassas  Nærværelse.  Han  gik  ind  ad  Posten  til  sam- 
men med  ham. 

Mombassa  blev  veltalende,  da  Hendrickx  stillede 
ham  Spørgsmaal  angaaende  Befolkningen.  Men  det 

Billede  han  oprullede  af  Forholdene  i  Landet  var 
et  ganske  andet  end  det,  Mertens  havde  efterladt 
hos  Hendrickx  for  en  Time  siden. 

De  Indfødte  var  for  nylig  begyndt  at  vende  til- 
bage til  deres  gamle  Bopladser  efter  en  langvarig 
Flugttilstand  i  Skoven.  Der  var  Kopper  i  alle 
Landsbyerne.  Høvdingene  vilde  ikke  bringe  til- 
strækkelige Fødemidler  til  Posten.  Folkene  vilde 
ikke  arbejde  i  Byerne.  De  drev  omkring  i  Skoven 
paa  Jagt  og  Vandring,  mens  Kvinder  og  Børn  van- 
trivedes i  forpestede  Hytter.  Den  fjærnere  boende 
Befolkning  havde  truet  med  at  angribe  Posten  og 
slaa  Mertens  ihjel. 

Hendrickx  vilde  først  ikke  tro  det.  Mertens  hav- 
de jo  sagt,  at  Situationen  ude  i  Landet  egentlig  var 
lovende,  at  Befolkningen  var  temmelig  medgørlig, 
at  Mangelen  paa  Fødevarer  i  Posten  kun  skyldtes 
tilfældige  Omstændigheder,  og  at  Hendrickx  med 
det  Tag,  han  havde  paa  Tingene,  nok  skulde  faa 
Udbytte  af  sit  Arbejde. 

Med  Udbytte  mener  man  i  Beglen  paa  de  Bred- 
degrader Kautsjuk. 

Hendrickx  saa  den  lille,  feberøjede  Mertens  for 
sig.  Nu  kunde  han  lige  paa  en  Gang  se  paa  de  Øjne, 
at  de  løj. 

Da  han  atter  gik  op  ad  den  Totrinstrappe  til  sit 
Hus,  overraskede  han  sig  selv  med  følgende  mær- 
kelige Ræsonnement: 

„Regionschefen  burde  være  kommet." 

Og  da  han  forgæves  i  et  Par  Timer  havde  an- 
strængt  sig  for  at  finde  et  forventet  Velbehag  ved 
sin  nye  Værdighed  som  Postchef,  gik  han  ud  igen 

og  over  i  Soldaterlejren,  ledet  af  et  uklart  Ønske 
om  at  sige  et  venligt  Ord  til  en  eller  anden. 

Folkene  sad  som  forhen  og  gloede  paa  ham,  uden 
at  rejse  sig.  Den  Omstændighed  gjorde  mærkeligt 
nok   nu   Hendrickx   endnu   blødere  om  Hjertet. 

„Det  er  godt  at  have  en  Fri  eftermiddag  en  Gang 
imellem,"  sagde  han  til  en  af  Soldaterne. 

„Vi  plejer  ikke  at  arbejde  om  Eftermiddagen," 
svarede   Soldaten   i  sin   siddende   Stilling. 

Hendrickx  blev  ganske  arrig.  Det  var  altsaa  og- 
saa  Løgn! 

Han  vendte  tilbage  til  sit  Hus,  rystende  af  Harme. 
Hele  Eftermiddagen  svor  han  ved  sig  selv,  at  der 
skulde  komme  en  anden  Orden  paa  Tingen  i  Wam- 
bundsji  herefterdags. 

Næste  Morgen  begyndte  han  sit  Reformar- 
bejde. 

Det  gjaldt  først  og  fremmest  at  faa  Facon  paa 
Soldaterne.  Straks  efter  Appellen,  da  Hendrickx 
havde  sat  Konerne  til  at  feje  og  luge  Posten,  hvad 
den  trængte  i  høj  Grad  til,  gav  han  sig  til  at  herse 
med  Troppen,  der  bestod  af  fyrretyve  gamle  Sol- 
dater, som  havde  levet  al  deres  Tid  i  Post  og  paa 
March  oppe  i  Skoven. 

Han  saa  streng  ud  og  sagde,  at  han  ikke  var  vant 
til  at  se  sløje  og  daarlige  Soldater  nede  i  Bolela, 
og  at  han  dér  havde  haft  en  Deling,  som  Distrikts- 
kommissæren  havde  rost  ham  meget  for.  Heller 
ikke  her  vilde  han  være  Anfører  for  en  Bande 
Buskmænd. 

Han  sagde  med  andre  Ord  alt  det,  som  Folk,  der 
oprindelig  er  bedre  trænede  til  at  vove  Livet  end  til 

at  gøre  reglementerede  Geværgreb,  ikke  er  sær- 
lig forhippede  paa  at  høre. 

Der  var  heller  ikke  nogen  egentlig  Flidsforøgelse 
at  spore  hos  Tilhørerne,  der  blot  saa  endnu  mere 
uvillige  ud.  Det  endte  omsider  med,  at  Hendrickx, 
for  at  statuere  et  Exempel,  tog  en  lille  fjollet  ud- 
seende Soldat  ud  af  Geleddet  og  lod  ham  sætte 
ind  i  Arresten.  Inden  Soldaten  lod  sig  føre  der- 
ind, slængte  han  sit  Lædertøj  fra  sig  paa  Jorden 
og  sagde  højt,  saa  Hendrickx  og  Soldaterne  kunde 
høre  det  henne  paa  Pladsen: 

„Dette  her  er  Wambundsji.  Det  er  ikke  Bolela." 

Hendrickx  spurgte  Mombassa,  om  Soldaten  tid- 
ligere havde  været  straffet,  og  Mombassa,  der  ikke 
var  saa  rask  til  at  citere  Soldaternes  Synder  som 
til  at  opremse  de  Indfødtes,  svarede  med  et  Smil, 
som  Hendrickx  kendte  fra  tidligere  Lejligheder, 
og  som  nu  engang  hørte  med  til  hans  Martyrium, 
„at  det  var  han  vist  nok". 

Da  Hendrickx  fra  Mombassas  Øjne  paa  Fløjen 
lod  sit  Blik  feje  nedover  Geleddet,  forekom  det  ham, 
at  en  hel  Række  Lys,  der  havde  illumineret  Ansig- 
terne, blaffede  bort,  et  efter  et. 

Denne  pinlige  Fornemmelse  irriterede  ham  hele 
Formiddagen.  Tilsidst  var  han  næsten  vis  paa,  at 
de  havde  smilet  alle  sammen. 

Da  han  efter  Exercitsen  gik  forbi  Stedet,  hvor 
Soldaterne  sad  og  gravede  Huller  i  Jorden  til  Stol- 
perne, som  skulde  bære  hans  nye  Hus,  lagde  han 
ydermere  Mærke  til,  at  de  drejede  Hovederne  efter 
ham  og  hviskede. 

Han  lod  foreløbig  sin  Vrede  gaa  ud  over  Kvin- 

derne,  der  stod  i  Række  i  en  Mark  og  svingede  de- 
res Hakker  i  Takt  til  en  drævende  Opsang. 

Han  raabte  højt  og  bandede: 

„I  bestiller  ingenting!  Sacré  nom  de  Dieu!" 

Kvinderne  sænkede  Hakkerne,  tilsyneladende  for 
bedre  at  kunne  høre.  Et  Par  saa  skælmsk  op  paa 
ham,  og  en  af  dem  sagde  med  et  fristende  Smil, 
som  forbløffede  Hendrickx  en  Del: 

„Vi  er  ikke  vant  til  at  arbejde  her  i  Wambundsji." 

„I  vil  maaske  dø  af  Sult!"  hvæsede  Hendrickx. 

„Vi  er  døde  af  Sult,"  sagde  en  anden. 

Hendrickx  raabte  op,  men  Kvinderne  afbrød  ham 
ved  paany  at  istemme  deres  Opsang  og  hugge  takt- 
fast løs  i  Marken. 

Da  han  var  borte,  sænkede  de  atter  Hakkerne. 
Kvinden  med  det  fristende  Smil  vendte  sig  om  efter 
ham  og  sagde: 

„Moana!" 

Det  betyder  Barn. 

Da  Hendrickx  den  Aften  befandt  sig  alene  i  sit 
Hus,  hørte  han  Mandssang  oppe  fra  Lejren. 

Han  følte  sig  ubegribelig  lettet,  da  den  hørte  op. 

Men  Stilheden  var  ogsaa  pinagtig.  Han  gik  rundt 
i  det  store,  skumle  Hus  og  gav  sig  til  at  lede  efter 
noget,  som  han  ikke  rigtig  vidste,  hvad  var.  Inde  i 
en  mørk  Stue  fandt  han  noget  hvidt. 

Det  var  et  Brevkort  tilhørende  en  syg  Kamme- 
rat, som  nu  sad  et  Sted  nede  paa  Floden  og  frydede 
sig  over  de  Stumper  af  Livet,  han  havde  reddet. 
Der  stod  ingenting  paa  Kortet.  Men  Hendrickx  satte 
sig  med  det  i  Haanden  og  saa  paa  det.  Det  min- 
dede om  Selskab. 

Om  Natten  laa  han  vaagen  og  grundede  over, 
hvad  han  skulde  sige  til  Personalet  næste  Dag. 

Ved  Morgenappellen  holdt  han  et  langt,  forma- 
nende Foredrag.  Han  fordrede  Orden  og  ihærdigt 
Arbejde  i  Posten.  Der  var  meget  at  udrette.  Alle 
Husene  skulde  bygges  om.  Der  skulde  plantes  i 
Posten.  Wambundsji  burde  blive  et  Exempel  for 
Befolkningen. 

Folkene  stod  med  slatne  Lemmer  og  saa  paa  ham 
fra  neden  og  opad.  Den  Tale  havde  de  hørt  før,  hist 
og  her.  Glansen  var  gaaet  af  den.  Hvorfor  ikke  hel- 
ler bruge  Geværerne  og  lade  de  Indfødte  arbejde? 

Hendrickx  følte  selv,  at  hans  Ord  faldt  klangløse 
til  Jorden. 

Da  han  lidt  efter  stod  foran  Geleddet,  betoges  han 
atter  af  en  sødlig  kvalm  Trang  til  at  tale  venligt. 
Imellem  Geværgrebene  gav  han  sig  til  at  fortælle 
Folkene  morsomme  Episoder  fra  Exercerpladsen 
nede  i  Bolela.  De  indbragte  ham  kun  mugne  Mi- 
ner, og  denne  Omstændighed  fyldte  ham  med  kold 
Uhygge. 

Hendrickx  glemte  denne  Gang  at  indordne  Fakta 
under  et  Slags  Martyrium.  Han  gjorde  det  aldrig 
siden. 

Da  Exercitsen  var  forbi,  følte  han  sig  lettet  for 
en  Byrde.  Han  lod  Soldaterne  klæde  om,  satte  dem 
til  deres  Arbejde  og  gik  med  Mombassa  op  i  Lands- 
byen. 

Naar  han  først  fik  sat  Mod  i  de  indfødte  Beboere, 
saa  kom  der  ogsaa  nok  Humør  i  Postens  Perso- 
nale! 

I  Landsbyen  traf  de  et  Par  Kvinder,  som  løb 

efter  Høvdingene,  der  kom  til,  magre  og  for- 
skræmte. 

Hendrickx  fik  Glansen  op  i  Øjnene.  Han  hævede 
Stemmen,  saa  den  blev  frisk  og  overbevisende.  Høv- 
dingene skulde  vise  deres  Folk  Vejen.  De  maatte 
kæmpe  mod  Sygdom  og  Dovenskab.  De  skulde  ryd- 
de og  plante,  brænde  de  gamle  Hytter,  som  Kop- 
perne holdt  til  Huse  i,  og  bygge  nye.  Hver  Morgen 
vilde  Hendrickx  komme  op  i  Byen  og  hjælpe  Høv- 
dingene med  at  sætte  deres  Folk  i  Arbejde. 

Høvdingene  livede  helt  op  under  Hendrickx'  Tale. 
De  lovede  næste  Morgen  at  være  paa  Pletten  med 
saa  mange  Folk  som  muligt,  og  Hendrickx  vendte 
hjem  med  en  Følelse  af  at  have  paabegyndt  en  stor 
Gerning. 

Ved  Tilbagekomsten  til  Posten  gjorde  han  den 
Opdagelse,  at  Kvinderne  havde  forladt  deres  Ar- 
bejde for,  som  de  sagde,  at  lave  Mad  til  deres 
Mænd  hjemme  i  Lejren.  Soldaterne  sad  endnu  og 
sludrede  over  Hullerne  til  det  nye  Hus. 

Hendrickx  kom  til  at  ryste  af  Raseri,  og  han 
maatte  om  Eftermiddagen  gaa  i  Seng  med  Feber. 

Næste  Morgen  rejste  han  sig,  endnu  mat  og  for- 
virret, overlod  Exercitsen  til  Korporalerne,  satte 
Kvinderne  til  Markarbejde  og  gik  op  i  Landsbyen 
med  Mombassa. 

Der  var  ikke  en  Sjæl  at  se.  Mombassa  fik  omsider 
fat  i  Høvdingene,  som  forklarede,  at  deres  Folk, 
da  de  hørte,  at  de  skulde  arbejde,  havde  gemt  sig 
ude  i  Skoven. 

Hendrickx  stod  midt  i  den  tomme  Landsby  og 
spekulerede  paa,  hvordan  han  skulde  gribe  Sagen 

an.  I  hans  Hjerne  var  der  kun  Forvirring.  Hans 
Krop  var  klam. 

„Hvad  skal  vi  gøre?"  sagde  han  til  Mombassa, 
ligegyldigt,  som  om  han  dog  kendte  mange  Udveje. 

„Aibi  te  —  ved  ikke,"  sagde  Mombassa. 

Den  næste  Morgen  prøvede  Hendrickx  igen. 
Landsbyen  tømtes,  saasnart  han  viste  sig  henne 
ved  Omdrejningen  fra  Posten. 

Mens  Arbejdet  i  Wambundsji  gik  sin  uendelig 
langsomme  Gang  og  forskaffede  Hendrickx  mange 
onde  Fremtidsanelser,  grublede  han  for  at  finde 
et  Middel,  der  kunde  tilvejebringe  en  Tilnærmelse 
mellem  ham  og  Landets  Folk. 

En  Dag  fik  han  en  Idé,  som  forekom  ham  selv 
ypperlig.  Ved  Flodbredden  lige  ovenfor  Posten  laa 
der  en  gammel  tilgroet  Boplads,  hvor  Landsbyen, 
efter  Høvdingenes  Udsagn,  i  sin  Tid  havde  ligget. 
Hvis  Hendrickx  kunde  faa  Wambundsjifolkene  til 
at  forlade  deres  usunde  Boliger  og  flytte  ned  til 
Floden,  vilde  han  have  dem  i  sin  umiddelbare  Nær- 
hed og  kunde  saa  bedre  holde  Øje  med  dem.  Dér 
var  jo  ogsaa  langt  friskere  og  bedre  at  bo. 

Han  sendte  Bud  efter  Høvdingene  og  forklarede 
dem  sin  Hensigt.  Høvdingene  gjorde  Indvendin- 
ger, men  gav  sluttelig  Løfter  om  at  kalde  deres 
Folk  sammen  og  selv  begynde  paa  Rydningen. 

Da  Hendrickx  næste  Dag  gik  op  i  Landsbyen 
sammen  med  Mombassa  for  at  høre,  hvad  det 
blev  til,  fortalte  Høvdingene,  at  alle  Landsbyens 
Beboere,  Mænd,  Kvinder  og  Børn,  efter  at  have 
hørt  den  hvide  Mands  Ønske  —  trods  Høvdingenes 
Forestillinger  —  i  Nattens  Løb  havde  forladt  Byen 

med  alt  deres  Husgeraad,  kun  efterladende  nogle 
faa  døende  Koppepatienter.  Det  var  deres  Beslut- 
ning at  slaa  sig  ned  i  en  af  de  gamle  Udhugninger 
nogle  Timers  Vej  inde  i  Skoven. 

„De  er  bange  for  Floden,"  sagde  en  af  Høvdin- 
gene med  Øjne,  der  ikke  vilde  staa  stille. 

En  anden  skottede  i  Retning  af  Lomako  og  sagde 
med  lav  Røst: 

„Floden  er  ond." 

Hendrickx  vendte  sig  spørgende  til  Mombassa. 
Sergenten  saa  ned  med  et  stift  Blik,  som  Hendrickx 
ikke  forstod  i  Øjeblikket,  men  som  han  opbevarede 
i  sin  Hukommelse. 

„Hvorfor  er  Floden  ond?"  spurgte  Hendrickx. 

„Ja,  hvorfor?"  svarede  Mombassa  og  rettede  sine 
Øjne  tankefuldt  mod  den  Hvides. 

Hendrickx  kom  sig  ikke  af  sin  Forbavselse  hele 
Dagen.  Denne  Gaade  foruroligede  ham,  og  han  skot- 
tede ofte  ned  til  Vandet.  Om  Aftenen  tog  han  sin 
Feltstol  og  satte  sig  ved  Bredden. 

Og  det  blev  hans  ensomme  Vane  at  gaa  derned 
hver  Aften. 

Han  sad  og  lyttede  til  Flodens  Lyde,  fandt  Trøst 
i  dens  Selskab  og  begreb  ikke,  hvad  der  var  at 
være  bange  for. 

Men  samtidig  med,  at  han  følte  sig  mere  og 
mere  tiltrukket  af  det  rindende  Vand  og  Flodens 
aabne  Spejl,  glemte  han  at  lægge  Mærke  til,  at  han 
selv  i  Dagens  Løb  blev  bange  for  Skoven,  og  at 
denne  Angst  beherskede  hans  Tilbøjeligheder  og 
bemestrede   sig  hans  Tanker. 

Han  gik   nu   nødig  op  i  Landsbyen,  men   holdt 

sig  fortrinsvis  til  den  Del  af  Posten,  der  laa  mellem 
Huset  og  Flodbredden. 

Hendrickx  blev  et  Bytte  for  Slettefolkenes  kvæ- 
lende Angst  for  høje  Træer.  En  Dag,  da  han  var 
inde  for  at  se  paa  Udrydningsarbejdet  i  Skoven 
bag  Stolperne  til  hans  nye  Hus,  kastede  han  op 
og  maatte  atter  gaa  i  Seng.  Men  om  Aftenen  rejste 
han  sig  og  satte  sig  ned  ved  Flodbredden.  Det  hjalp. 

?, Hvorfor  er  Floden  ond?"  spurgte  han  atter  og 
atter  sig  selv. 

Spørgsmaalet  stod  som  et  tomt  Rum  mellem  ham 
og  Folkene.  Ogsaa  Soldaterne  saas  sjælden  ved 
Bredden.  Hvorfor  trak  Folkene  sig  længere  ind  i 
Skoven,  mens  han  Dag  for  Dag  følte  sig  mere  og 
mere  draget  af  Flodens  ringende  Musik. 

Hvis  Hendrickx  havde  tænkt  paa,  hvor  mange 
Gange  han  havde  set  fattige  og  forsultede  Menne- 
sker hjemme  i  Gaderne  snige  sig  langs  Husmu- 
rene, angste  for  aabne  Pladser  og  brede  Kørebaner, 
hvis  han  havde  husket  paa  hans  egne  hvide  Race- 
fællers Trang  til  at  skjule  deres  Hjerters  Forpint- 
hed i  Bunden  af  mørke  Stuer,  vilde  han  maaske 
være  kommet  Forstaaelsen  et  Skridt  nærmere.  Men 
Hendrickx  havde  det  mere  med  at  se  Forskellene, 
end  med  at  finde  Lighederne. 

Naar  han  nu  om  Dagen  viste  sig  i  Lejren  eller 
paa  Arbejdspladserne,  var  det  kun  for  at  skælde 
ud  og  holde  virkningsløse  Tordentaler.  Orden  kom 
der  ikke  i  Tingene.  Kvinderne  løb  fra  deres  dag- 
lige Arbejde.  Om  Natten  stjal  de  den  Smule  umodne 
Føde,  der  fandtes  i  Postens  fattige  Marker.  Sol- 
daterne blev  mere  og  mere  dovne  og  ligegyldige. 

De  faa  Indfødte  ude  fra  Landet,  som  endnu  bragte 
Fødemidler  til  Posten,  gjorde  Rationerne  mindre 
og  mindre,  blev  skældt  ud  og  kom  med  endnu  rin- 
gere Kvanta  næste  Gang,  eller  kom  slet  ikke  igen. 
Hendrickx  satte  et  Par  Høvdinge  i  Fængsel.  De 
flygtede,  og  Hendrickx'  Forholdsregel  indbragte 
ham  en  Krigserklæring  fra  hele  Egnens  Befolk- 
ning. 

Utilfredsheden,  der  rugede  over  Landet,  og  den 
daarlige  Ernæringstilstand,  Folkene  befandt  sig 
i,  ledsagedes  af  forøget  Sygelighed.  Der  kom  fler 
og  fler  Soldater  til  Medicinuddelingen  om  Mor- 
genen. Og  det  nyttede  ikke  Hendrickx,  at  han  tru- 
ede med  Straf,  som  han  havde  plejet  i  Bolela,  hvor 
der  var  andre  over  ham.  De  syges  Tal  øgedes,  og 
de  arbejdendes  Rækker  tyndede  ud.  Tilsidst  var 
Halvdelen  af  Personalet  paa  Sygelisten.  Et  Par  af 
Soldaterne  var  blevet  smittede  med  Kopper.  Et  Par 
døde. 

Ingen  af  Hendrickx'  Projekter  fremmedes.  Ikke 
en  Gang  Grønthaven  lykkedes  det  ham  at  faa  fær- 
dig. To  gamle  Koner  havde  gaaet  derovre  og  hak- 
ket i  den  fede  Jord  og  lavet  Bede,  som  de  rev  med 
Fingrene.  Da  de  langt  om  længe  var  færdige  med 
Arbejdet,  og  Hendrickx  gik  ind  i  Magasinet  for  at 
hente  Kassen  med  Frøet,  havde  det  regnet  ned  i 
den,  og  Frøposerne  var  blevet  til  stive,  stinkende 
Kager. 

Hendrickx  gjorde  ogsaa,  med  et  Suk,  der  skar 
ham  gennem  Brystet,  den  sørgelige  Opdagelse,  at 
Rosenbusken,  som  havde  staaet  i  en  Potte  under  et 
Træ,  var  gaaet  ud. 

Med  al  sin  Smerte  blev  Hendrickx  mere  og  mere 
fremmed  for  Folkene.  De  saa  paa  ham,  og  han  saa 
paa  dem  som  fra  fjerne  Skjul.  Han  følte  sig  for- 
færdelig ensom.  Naar  han  gik  frem  og  tilbage  paa 
den  smalle  Veranda  om  Huset,  kunde  der  somme- 
tider paakomme  ham  en  næsten  uimodstaaelig 
Trang  til  at  raabe  paa  Hjælp. 

Men  han  fandt  for  det  meste  Trøst  hos  Floden, 
hvis  Flyden  og  Ringen  dyssede  hans  Uro  i  Søvn. 

En  Aften,  da  han  sad  dernede  og  søgte  at  glem- 
me, hvad  der  laa  bag  hans  Ryg,  tændtes  der  plud- 
selig et  Lys  i  ham. 

„Det  er  jo  Floden,  der  skiller  os,"  sagde  han  til 
sig  selv.  „De  er  saa  fremmede  overfor  mig,  fordi 
jeg  sidder  her  ved  Vandet,  som  de  siger  er  ondt." 

Han  troede  at  begribe  noget  og  førte  Tanken  vi- 
dere. 

„Det  er  Floden,  der  har  faaet  mig  til  at  glemme 
min  Opgave.  Den  stjæler  min  Kraft.  Den  faar  mig 
til  at  vende  Ryggen  til  min  Modstander.  Floden  for- 
fører mig." 

Han  saa'  ud  i  Halvmørket. 

I  det  lyse  Spejl,  der  randt  for  hans  Syn,  Nat  og 
Dag,  havde  han  i  sit  inderste  set  den  af  Sol  og 
Vejr  og  Vind  anlagte  Livets  Landevej,  ad  hvilken 
han  var  kommet,  og  som  atter  skulde  føre  ham 
ud  af  Fortvivlelsens  Skov. 

Hendrickx  følte  det  som  en  gyselig  Sandhed,  at 
Floden  havde  faaet  en  frygtelig  Magt  over  ham,  at 
han  blev  syg  og  vanvittig  af  at  sidde  her  paa 
Bredden  og  se  den  rinde  bort.  Han,  hvis  Maal  det 
var  at  søge  ind  i  Vildnisset  og  lede  efter  sine  Evner. 

Den  havde  revet  ham  Hjertet  ud  af  Kroppen! 

Hendrickx'  Øjne  lyste  forbitret  ud  over  Flodens 
Hvirvler,  der  drejede  forbi  i  det  tiltagende  Mørke. 
Jo  mere  han  stirrede,  jo  mere  syntes  han,  at  han 
begreb.  Foran  ham  laa  der  et  levende  Monstrum, 
som  hans  Øje  opfattede  i  dets  Helhed. 

Det  laa  og  gned  sin  flade,  skinnende  Bug  mod 
Lejets  Sten  og  Sand,  tykt  og  grimt  og  grumset.  Det 
kilede  sine  Kæmpeskuldre  ind  under  langsomt  vi- 
gende Brinker.  Det  bredte  sig  dødt  over  store 
Sumpe  i  slimet  Udvidelighed.  Det  stejlede  og  skum- 
mede gennem  Bjærgmure.  Det  samlede  sig  lumsk  i 
mægtige  Pøle  og  kølede  i  lurende  Gliden  sine  hede 
Sider  i  Skyggen  af  Skovens  hældende  Masse.  Hvor 
Jordbunden  hidsede  det,  væltede  det  sig  atter 
frem  i  rasende  Tyngde  som  en  Hær  af  stønnende 
Kæmpelokomotiver.  Floden  er  ond,  og  man  skal 
ikke  lade  sig  bedrage  af  dens  blanke,  klingrende 
Rygskjold.  Den  er  et  djævelsk  Uhyre,  der  er  dum- 
pet ned  fra  Himmelrummet,  og  som  nu  ligger  og 
basker  med  Halen  i  vanvittig  Trang  til  at  gøre 
Oprør  mod  alt,  selv  mod  Klodens  Form  og  Men- 
neskehedens Vilje. 

Hendrickx  samlede  alle  sine  Kræfter,  og  han  tog 
den  modige  Beslutning  at  byde  Uhyret  Trods.  Han 
gik  op  i  sit  Hus  og  lod  Mombassa  hente. 

„Floden  er  ond,"  sagde  han  til  ham. 

Mombassa  nikkede.  Det  vidste  han  godt.  Men 
han  var  ikke  synderlig  tryg  ved  Tanken  om,  at  den 
hvide  Mand  nu  ogsaa  havde  den  Overbevisning. 

„Imorgen  drager  vi  afsted  med  alle  de  raske 
Soldater,  ind  i  Skoven.  Jeg  vil  besøge  alle  Byerne." 

„Er  det  Krig?"  spurgte  Mombassa. 

„Nej,"  sagde  Hendrickx,  krænket  paa  Stedbroder- 
skabets  Vegne.  „Den  hvide  Mand  fører  ikke  Krig 
mod  den  sorte.  Den  hvide  Mand  kan  ikke  leve 
uden  den  sorte.  Uden  den  sorte  Mand  dør  den 
hvide  i  Skoven." 

Det  begreb  Mombassa  ikke.  I  det  hele  taget  er 
det  vanskeligt  for  en  gammel  Kriger  som  Mom- 
bassa at  forstaa,  hvad  man  skal  med  sit  Gevær, 
naar  det  ikke  maa  bruges  til  at  føre  Krig  med. 

Hendrickx  var  iøvrigt  paa  dette  Punkt  i  god 
Overensstemmelse  med  sin  Race,  der,  efter  i  Aar- 
tusinder  at  have  været  af  en  stik  modsat  Anskuelse, 
nu  selv  begynder  at  hælde  til  den  Opfattelse,  at 
den  Farvede  skal  skaanes,  thi  han  betinger  forelø- 
bigt den  Hvides  Existens. 

Maaske  var  det  endda  en  Følelse  af  denne  Over- 
ensstemmelse, der  foraarsagede,  at  Hendrickx  den 
Aften  for  første  Gang  i  lang  Tid  faldt  smilende  i 
Søvn  og  sparedes  for  onde  Drømme. 

Desværre  gaar  Urskovens  stoflige  Funktioner 
ikke  i  Retning  af  Raceforening.  Vel  giver  Skoven 
sin  gamle  farvede  Rakterie,  som  endeligt  er  gaaet 
ind  i  dens  Stofskifte,  Ly  langt  inde  i  sit  Væv.  Men 
den  hvide  støder  den  som  sagt  helst  ud.  Forbindel- 
sen mellem  de  to  er  for  skæbnesvanger. 

Den  næste  Morgen  tog  de  af  sted.  Ad  sammen- 
groede  Veje  borede  den  hvide  Hendrickx  sig  paa 
Kryds  og  tværs  gennem  Skovens  Kød,  fra  Lands- 
by til  Landsby.  Overalt  flygtede  Indbyggerne  for 
at  overlade  Hendrickx  de  raadne  Hytter  med  Ind- 
hold af  døende  Koppepatienter.  De  levende,  der 

kunde  bruge  deres  Ben,  skjulte  sig  om  Dagen  i 
Skovens  Hulheder.  Kom  de  frem  om  Natten,  var 
det  kun  for  at  sende  deres  giftige  Pile  ind  over 
hans  Lejr. 

Hendrickx  besluttede  sig  først  til  hellere  at  blive 
derinde  i  Skoven  og  dø  som  en  Helt  i  det  ube- 
gribelige tomme  Rum,  han  førte  med  sig,  end 
vende  tilbage  til  Posten  med  uforrettet  Sag." 

Men  han  forstod  ikke  at  værge  sine  Beslutninger 
mod  Urskovens  Gifte,  der  siver  frem  af  Natten, 
damper  op  af  Moradserne,  straaler  ud  fra  Dyrenes 
Pels  og  vælder  gennem  Negrenes  Sprog  for  at  om- 
taage  hvide  Mænds  Hensigter. 

En  Nat  hørte  han  en  kaldende  Ringlen,  han  saa' 
et  lyst  Rygskjold  glide  forbi  i  Mørket,  og  han  blev 
syg  af  Længsel. 

Næste  Morgen  flygtede  han  til  Wambundsji,  fulgt 
i  Hælene  af  de  Indfødtes  Raab: 

„Han  er  bange!  Han  løber!" 

Der  var  intet  udrettet  i  Posten.  De  tilbageblevne 
Soldater  og  Kvinderne  havde  gaaet  i  en  dødelig 
Angst,  for  at  Posten  skulde  blive  angrebet  under 
Hendrickx'  Fraværelse.  Og  de,  der  vendte  hjem, 
tilførte  ikke  Wambundsji  nogen  ny,  sund  Næring. 
De  var  alle  magre,  forsultede  og  modløse  af  den 
planløse  Rejse. 

Hendrickx'  Viljeløshed  forplantede  sig  til  hver 
Krog  i  Posten.  Den  bragte  Bud  om  en  stor,  kom- 
mende Katastrofe. 

Rejsen  ud  i  Landet  havde  udtømt  hans  sidste 
Kræfter.  Fra  nu  af  vendte  han  sig  bort  fra  alle 
ydre  Opgaver  og  lod  alt  gaa  sin  egen  Gang  for  selv 

at  fortabe  sig  i  Beskuelsen  af  det  store  Myste- 
rium: 

„Hvorfor  er  jeg  blevet  ensom?" 

Floden  nærmede  han  sig  ikke.  Hver  Aften  be- 
kæmpede han  Fristelsen  til  at  gaa  ned  og  lytte 
til  dens  fortrolige  Pludren.  Mod  Skoven  turde  han 
ikke  løfte  sit  Blik.  Han  sad  Dage  igennem  ved 
Bordet  i  Husets  skumle  Midterhal  med  Hovedet  i 
Hænderne  og  mumlede  for  sig  selv: 

„Jeg  har  jo  forsaget  Floden.  Hvorfor  kommer 
ingen  til  mig?" 

Der  kom  ingen  til  ham.  Alt  levende  omkring  ham 
syntes  at  fjerne  sig  mere  og  mere  mod  egne  Drif- 
ters Udspring. 

En  Gang  imellem,  naar  han  saa'  en  Genstand 
flyde  forbi  nede  paa  Floden,  løftede  han  Hovedet 
som  et  ^spejdende  Dyr.  Han  fulgte  Tingen  med 
Øjnene,  til  den  forsvandt  i  de  store  Strømhvirvler 
i  Svinget  .nedenfor  Posten.  Saa  sukkede  han  dybt 
og  syntes,  <at  hans  Bryst  var  fyldt  med  svidende  Ild. 

Ellers  sad  <han  ganske  stille.  Hans  Hoved  sank 
dybere  og  dybere  mellem  de  afmagrede  Skuldre. 
Appetitten  havde  han  helt  mistet.  Han  kunde  sidde 
og  gnave  i  Timevis  paa  en  Stump  Kiks  uden  at  faa 
den  ned.  Kokken,  der  sad  i  det  lille  Bambuskøk- 
ken bag  Huset  og  ventede  paa  Spisetiderne  med 
Angst  og  Bæven,  hadede  han.  Naar  han  kom  li- 
stende for  at  faa  Ordrer  for  Maaltidet,  vinkede 
Hendrickx  ham  bort  med  et  Blik,  der  fyldte  Kok- 
kens  Sjæl   med  Dødens   Gru. 

lEn  sjælden  Gang  vaagnede  Selvopholdelsesdriften 
i  Hendrickx.  Saa  vaklede  han  ud  i  den  tavse  Post, 

hvor  Soldaterne,  der  ikke  mere  talte  højt  under 
deres  Arbejde,  omsider  havde  faaet  Stolperne  til 
hans  nye  ,Hus  snøret  sammen.  Han  skældte  ud  med 
rasende  Gammelmandsfagter,  til  Kræfterne  gik  fra 
ham,  og  JMombassa  eller  en  af  Korporalerne  maatte 
løbe  til  og  lede  ham  tilbage  til  Huset. 

En  Dag,  da  Mombassa,  efter  en  saadan  menings- 
løs Udskældning,  havde  faaet  ham  under  Armen  og 
med  Angst  i  Øjnene  førte  ham  tilbage  mod  Huset, 
vendte  Hendrickx  sig  pludselig  om  mod  Solda- 
terne, der  sad  oppe  paa  Stilladserne,  og  raabte  til 
dem  med  hæs  Stemme: 

„I  griner  #f  mig  bag  min  Ryg!" 

Senere,  da  han  sad  inde  i  sit  Hus  og  vilde  er- 
indre sig  dette  deres  djævelske  Grin,  der  endnu 
pinte  ham  ,som  en  Indvoldssygdom,  forbavsedes 
han  over  kun  at  huske  en  Snes  kulsorte,  angstfulde 
Øjepar. 

Hendrickx  løj,  naar  han  sagde,  at  han  havde  for- 
saget Floden.  Han  sad  paa  sin  skumle  Plads  i  Huset 
og  anstrængte  sig  for  at  lade  sine  Tanker  følge 
dens  Løb,  men  saasnart  de  kom  nedenfor  Svinget, 
var  alt  svøbt  i  Taage. 

En  Dag  kom  der  dog  Farve  og  Form  i  Forvir- 
ringen. Sløret  brast,  og  Minderne  nede  fra  Bolela 
flød  ind  gennem  hans  Sind.  Han  følte  pludselig 
den  store  Stations  regelmæssige  og  ordnede  Liv  om 
sig  som  en  Slags  hjemlig  Hygge.  Han  saa'  de  fest- 
ligt hvide  Huse,  de  lange  Alleer,  Messebordet  med 
de  mange  Hvide  —  en  hel  organiseret  Institution 
—  et  tabt  Paradis. 

Men  ud  af  denne  hjerteskærende  Fred  steg  der 

noget  truende,  der  i  Frastand  formede  sig  som 
et  Uvejr.  Det  gnistrede  af  røde  Lyn  og  sang  af  dyb, 
domfældende  Torden.  Næsten  i  hans  Nærhed  sam- 
lede den  buldrende  Lyd  sig  i  følgende  Ord: 

„Selv  om  De  er  langt  borte,  saa  husk  dog,  at  De 
ikke  er  længere  borte,  end  at  jeg  kan  se,  hvad  De 
foretager  Dem!" 

Hendrickx  fo'r  op  for  at  skjule  sig,  men  for- 
stod straks,  at  i  hans  skrøbelige  Hus  fandtes  der 
ikke  noget  Skjulested  mod  dette  Uvejr.  Han  sank 
atter  ned  paa  en  Stol  og  sagde  med  ynkeligt  bæ- 
vende Stemme: 

„Jeg  foretager  mig  jo  intet  —  ondt." 

Langt  borte  lød  der  et  forfærdeligt  Ekko,  der  dog 
syntes  ham  at  "komme  dybt  inde  fra  ham  selv: 

„Intet!" 

Han  lagde  Hovedet  i  sine  Hænder  og  troede, 
han  skulde  dø.  Men  Uvejret  trak  bort,  og  Hen- 
drickx brast  i  Graad  for  første  Gang  siden  han 
hørte  Afskedsraabene  fra  den  overfyldte  Kaj  i  Ant- 
werpen. Taarerne  lindrede. 

De  førte  ham  i  den  vaagnende  Erindrings  lyd- 
løse Kølvand  endnu  længere  ned  ad  Floden,  hjem 
til  en  lille,  lun  Gyde,  i  hvilken  der  er  Ly  mod  den 
store  Verdens  Uvejr,  i  hvilken  man  føler  sig  hjem- 
me, fordi  ingen  af  dens  godmodige  Beboere  ved, 
hvad  man  foretager  sig. 

—  Hendrickx'  Livskraft  sygnede  bort.  Alt  i  Po- 
sten var  i  Opløsningstilstand. 

Befolkningen  ude  i  Landet,  der  i  de  senere  Aar 
havde  været  hjemsøgt  af  alle  Slags  Ulykker,  følte 
sig  atter  stærkere,  da  den  helt  kom  paa  det  rene 

med  Svækkelsen  i  Wambundsji.  De  bortflygtede 
Wambundsjifolk  havde  hurtigt  spredt  Postens  Ry 
ud  over  Egnen.  Hendrickx'  resultatløse  Tilbage- 
tog bestyrkede  de  krigerske  Elementer  i  deres  For- 
visning om,  at  der  kun  skulde  en  ringe  Anstræn- 
gelse  til  for  at  befri  Landet  for  det  foruroligende, 
fremmede  Væsen,  der  havde  sat  sig  fast  i  Flod- 
kanten og  forlangte  Arbejde. 

En  Morgen  før  Daggry  blev  Posten  angrebet. 
Mombassa  samlede  Soldaterne  om  sig  i  Lejren  og 
sendte  en  Korporal  med  ti  Mand  ned  for  at  for- 
svare Hendrickx'   Hus. 

Den  Hvide  laa  i  sin  Seng  i  Febervildelse.  Han 
hørte  Raabene  og  Skuddene,  men  forstod  ikke  andet 
af  det  hele,  end  at  nu  gik  Jorden  under. 

Det  gjorde  den  ikke.  Mombassa  kæmpede  som 
en  Løve.  Han  skød  selv  fem  Mænd,  spiddede  nogle 
paa  Enden  af  sin  Bajonet  og  fangede  et  Par  Styk- 
ker med  de  bare  Hænder. 

I  Dagbrækningen,  da  de  Indfødte  havde  trukket 
sig  tilbage,  kom  han  ind  til  Hendrickx  og  med- 
delte, at  to  Soldater  var  haardt  saarede,  og  at  et 
Par  Kvinder  og  et  Barn  var  dræbte. 

Hendrickx  blev  liggende  i  sin  Seng.  Han  betrag- 
tede sig  som  døende.  Det  samme  tænkte  Soldaterne 
om  ham. 

Uroen  og  Uhyggen  i  Posten  steg.  Hver  anden 
Nat  blev  alle  Mand  skræmt  op  ved  falsk  Alarm. 
Man  vidste  aldrig  om  det  var  den  Hvide,  der 
var  død,  eller  de  Indfødte,  der  kom  igen.  Mom- 
bassa satte  tredobbelt  Skildvagt  udenfor  Hendrickx' 
Hus.  Man  vaagede  over  ham,  som  over  de  sidste 

Rester  af  en  sidste  Fetisj.  Inde  fra  Huset  hørtes  af 
og  til  et  dybt  Suk,  der  lød  som  en  endelig  Udaan- 
ding. 

Mombassa,  der  blev  mager  under  sit  Ansvars 
Tyngde,  kom  ofte  ind  og  satte  sig  ved  Hendrickx' 
Seng  for  at  tale  med  ham  og  samle  de  sidste  Draa- 
ber  af  den  Visdom,  som  den  hvide  Mand  gemmer 
over. 

En  Dag,  da  det  atter  lod  til  at  trække  sammen 
ude  i  Landet,  foreslog  han  Hendrickx  at  samle  de 
syge  Soldater,  Kvinderne  og  Børneneidet  store  Hus. 
Selv  vilde  Mombassa  saa  med  de  raske  Folk  ved 
Nattetid  gaa  i  Kanoen  til  et  Landingssted  nede  ad 
Floden  for  at  foretage  en  omgaaende  Bevægelse 
ind   i  Landet. 

Hendrickx  rystede  paa  Hovedet,  men  en  Tanke 
slog  ned  i  ham. 

Han  laa  stille  hele  Dagen  med  et  gnavende  Savn 
i  sit  Bryst.  Han  stred  imod,  kæmpede  paa  Livet 
for  ikke  at  bukke  under  for  den  vanvittige  Læng- 
sel, der  havde  suget  sig  fast  paa  hans  Sjæl  som  en 
usynlig  Vampyr  og  aad  hans  svage  Vilje. 

Om  Natten  laa  han  og  følte  sig  som  intet  andet 
end  et  smertefuldt  pibende  Suk,  der  gøs  omkring 
i  et  ubarmhjertigt  mørkt  og  tomt  Rum,  som  vilde 
opløse  ham  til  intet. 

Der  gled  et  svagt  Lys  ind  gennem  Vinduesspræk- 
kerne.  Hendrickx  rejste  sig  med  Møje  og  skød  Vin- 
duesskoddet op. 

Dér  stod  Maanen  fra  Ypres  og  fyldte  Natten  med 
fjærne   Lyde   af  rumlende   Vogne  og  Tøfler,   der 
klaprede  sagte  over  Stenbro. 

Der  kunde  ikke  være  langt  hjem. 

Han  lod  Hornblæseren  kalde.  Allerede  før  Alarm- 
signalet lød,  var  alle  Mand  ude  af  Sengene  og 
i  Tøjet.  Og  da  Hornets  Toner  rædselsfuldt  sking- 
rende straalede  ud  mod  den  lysende  Klode  paa 
Himlen,  styrtede  Soldaterne  til  den  hvide  Mands 
Hus. 

Hendrickx  gav  Ordre  til  at  trække  den  hullede 
Kano,  der  laa  paa  Flodbunden,  op  af  Vandet  og 
tømme  den. 

Mombassa  søgte  at  gøre  ham  begribeligt,  at  det 
var  halsløs  Gerning  at  gaa  ud  i  den  Baad,  før  den 
var  gjort  grundigt  i  Stand.  Hullet  var  stort  og 
ganske  aabent. 

„Er   Du   bange?"   spurgte   Hendrickx. 

„Nej,"  sagde  Mombassa.  „Jeg  er  ikke  bange  for 
at  dø." 

Aarerne  blev  hentede  oppe  fra  Magasinet.  Hen- 
drickx lod  sin  Bagage  bringe  ned  for  et  Syns  Skyld. 
Dér,  hvor  han  skulde  hen,  var  der  ikke  Brug  for 
Tropedragter  og  Feltseng. 

Han  kommanderede  fem  og  tyve  Soldater,  Boyen 
og  Kokken  ned  i  Baaden,  skønt  Mombassa  tog  sin 
Mors  Sjæl  til  Vidne  paa,  at  den  kun  kunde  bære 
tyve  Mand,  naar  den  var  hel. 

Nogle  af  Soldaterne  nølede. 

„Er  I  bange  for  at  gaa  i  Krig?"  spurgte  Hen- 
drickx og  gjorde  en  omgaaende  Bevægelse  med 
Haanden  over  mod  Skoven. 

Den  Tiltaleform  skulde  han  have  anvendt  for 
længe  siden.  De  gik  alle  ombord,  og  Baaden  gled 
nedad   med   Strømmen. 

Vandet  knurrede  ind  gennem  Hullet  agter  og 
fyldte  straks   Kanoens  Bund. 

„Vi   synker,"  hviskede   Soldaterne. 

Hendrickx  sad  inde  under  det  vaade  Tag  i  sin 
Lænestol  med  Kufferter  og  Kasser  stablede  op  bag 
sig  og  brølede: 

„Fremad!" 

Der  var  en  betagende  Klang  i  Ordet,  som  fik 
ham  til  at  gentage  det  atter  og  atter,  til  Stemmen 
udsluktes. 

Soldaterne  stak  Aarerne  i  Vandet  og  roede  til. 
Skulde  det  være,  saa  skulde  det  være  hurtigt.  Dø- 
den var  i  hvert  Fald  ikke  saa  grufuld  som  dette 
fremmede  Spøgelse,  som  sad  derinde  og  gjorde 
Natten  forfærdelig  med  sit  hule  og  hæse  Raab. 

Hendrickx  sad  i  Vand  til  over  Anklerne  og 
tænkte,  at  naar  de  kom  ned  til  Landgangsstedet, 
som  Mombassa  havde  omtalt  om  Dagen,  saa  vilde 
han  blot  pege  fremad  og  sige: 

„Vi    fortsætter." 

Et  Øjeblik  forfærdedes  Hendrickx  ved  Tanken 
om,  hvad  Distriktschefen  vilde  sige  til  hans  Handle- 
maade.  Hvad  var  Straffen  for  den  Forbrydelse, 
han  begik? 

Maaske  Dødsdom! 

Men  ogsaa  denne  Tankes  Ild  sluknede,  da  den 
ikke  fandt  mere  brændbart  Stof  i  hans  Sind.  Han 
fyldtes  atter  af  Længsel  mod  den  Frihed,  Vandet 
drev  ham  ned  imod.  Han  strakte  sine  Arme  ud 
mod  den  maanebelyste  Flod,  der  vred  sig  fremad 
i  sugende  Hvirvler,  og  han  klyngede  sin  døende 
Tanke  til  Beslutningen  om  at  naa  hjem  endnu  i 
40 


Nat.  Denne  Anstrængelse  dyssede  ham  i  en  dyb 
Søvn,  den  sidste. 

Soldaterne  lod  Aarerne  hvile.  De  syntes,  Øjeblik- 
ket var  inde.  Og  Baaden  stod  næsten  fuld  af  Vand. 

De  mødte  en  lille  Kano  med  to  Indfødte.  De 
raabte  den  an  blot  for  et  Livstegns  Skyld.  De  fik 
et  angstfuldt  Vræl  til  Svar.  Den  lille  Baad  fo'r 
som  et  natteskræmt  Dyr  ind  til  Bredden.  De  hørte 
de  to  Mænd  springe  i  Vandet  og  plaske  bort  inde 
under  Træerne. 

Der  stod  en  hvid  Stok  og  ragede  op  forude  i 
den  stride  Strøm,  en  Gren  af  et  udgaaet  Træ,  der 
var  væltet  ud  fra  Skoven.  Baaden  drev  imod  den 
med  Bredsiden.  Ingen  gjorde  sig  Ulejlighed  for  at 
undgaa  den.  Man  undgaar  jo  alligevel  ikke  det, 
der  skal  ske. 

Da  Baadens  Side  stødte  mod  Stokken,  kom  Strøm- 
men bagfra  og  fyldte  den.  Den  gik  rundt  og  sank. 

Hendrickx   blev   under   Taget. 

I  Drømme  følte  han  sig  omgivet  af  noget  rødt. 

Han  forstod  det  ikke. 

Det  var  heller  ikke  let  for  ham  at  forstaa.  Det 
var  Urskovens  Blod,  der  pulserede  hen  over  en 
stakkels  udpint  Bakterie,  som  for  tidligt  havde 
mistet  Følingen  med  Moderkolonien,  som  af  Ufor- 
stand havde  voldgivet  sig  en  Ensomhedsforestil- 
ling,  i  hvilken  daarligt  udrustede  Individer  dør 
af  manglende   Næringstilførsel. 

Saa  saa'  han  en  mørk  Gang  foran  sig.  Først  da 
der  blev  lyst,  genkendte  han  den. 

Det  var  en  Gyde,  i  hvilken  han  følte  sig  hjem- 
me,  fordi   alle  dér  havde  Øje  for  hans   Storhed. 

De  sad  ved  Vinduerne  og  stod  foran  Dørene  og 
hilste  ham  velkommen  hjem.  Han  førte  sin  Haand 
til  Huen,  paa  hvilken  der  var  et  helt  Gitter  af 
Guldtresser,  og  nikkede  nedladende. 

Paa  Dørtærskelen  foran  hans  Hjem  stod  hans 
gamle,  rystende  Fader  i  sin  blaa  Stadsf  rakke  med 
foldede   Hænder  og  sagde: 

„Min  Søn,  min  Søn!  Hil  være  Dig,  der  atter 
søger   tilbage   til   mit  ringe  Hus!" 

Søstrene  kastede  sig  grædende  af  Glæde  om  hans 
Hals,  og  han  sagde  til  dem: 

„Jeg  medbringer  rige   Gaver   til  Eder  alle!" 

En  lille,  gammel  Kone  kom  rokkende  frem  i 
Døren.  Hun  lagde  sine  gamle  Arme  om  hans  Hof- 
ter, hulkede  og  sagde: 

„Vil  Du  nok  kendes  ved  Din  gamle  Mor  igen?" 

Saa   døde   Hendrickx   Martyrdøden. 

Et  Par  af  de  Soldater,  der  kunde  svømme,  for- 
søgte at  gaa  ned  og  hente  ham  ud  under  Taget, 
men  de  kom  op  langt  borte  i  Maaneskinnet  med 
tomme  Hænder.  Strømmen  var  for  strid  og  Floden 
for  dyb. 

En  halv  Time  efter,  da  de  tiloversblevne,  der 
sad  inde  paa  Grenene  ved  den  oversvømmede  Bred, 
fik  deres  Bevidsthed  igen,  fandt  de  paa  at  tælle, 
hvor  mange  de  var.  Men  deres  Hjerner  var  fore- 
løbigt ikke  indrettede  til  det  Brug.  En  fik  ti,  en 
anden  tolv.  En  paastod,  de  var  der  alle.  Men  han 
var  gal,  blev  de  andre  enige  om. 

Hendrickx  og  Fader  Mombassa  var  i  hvert  Fald 
borte.  Det  var  de  allesammen  vis  paa. 

Om  Natten,  mens  de  sad  og  ventede  paa,  at  en 

Kano  skulde  komme  forbi,  gentog  hver  enkelt  for 
sig   selv   det  hemmelige   Spørgsmaal: 

„Hvem  foraarsagede  Ulykken?" 

Ud  paa  Morgenstunden  var  der  En,  der  lukkede 
Munden  op;  og  han  sagde  stille  ud  for  sig,  skønt 
ingen  havde  spurgt  ham: 

„Det  var  Flodens  Skyld.   Floden  er  ond." 

Han  havde  aldrig  før  været  anset  for  synderlig 
kløgtig. 

Nu  syntes  de  lige  paa  en  Gang;,  han  var  en  Vis- 
mand. 

PRINCESSE  EUGENIE 

iRINCESSE  EUGÉNIE"  steamede 
langsomt  op  ad  den  monotone 
Congoi'lod.  Passagererne  sad  under 
Soltaget  paa  Midterdækket  og  støn- 
nede af  Varme.  De  var  otte.  De 
havde  været  Rejsekammerater  med 
Baaden  fra  Antwerpen,  de  havde  gaaet  og  kedet 
sig  sammen  i  en  Evighed  af  fjorten  Dage  i  det 
bagende  hede  Boma,  var  kommet  op  til  Leo  med 
samme  Tog,  havde  igen  gaaet  der  en  Ugestid 
og  plejet  hinandens  Uro  efter  at  komme  afsted  og 
sad  nu  her  efter  en  anden  Uges  Flodsejlads  paa 
„Princesse  Eugénie"s  Dæk  og  grundede  over  de 
sidste  Dages  Begivenheder  ved  Resterne  af  et  mer 
end   tarveligt   Middagsbord. 

De  fleste  af  dem  var  Officerer  i  Statens  Tjene- 
ste, friske  Folk,  der  indtil  for  faa  Maaneder  siden 
havde  gjort  Tjeneste  i  deres  respektive  Nationers 
Hære  rundt  om  paa  det  evropæiske  Fastland  og 
Halvøerne.  Resten  var  Handelsfolk. 

Der  havde  været  to  til,  da  de  gik  fra  Leo.  Den 
ene,  Italieneren,  havde  nogle  Dage  efter  Afrejsen 
ligget  i  sin  Køje,  vendt  det  hvide  ud  af  Øjnene  og 
sagt  „Sacramento".  Saa  havde  han  opgivet  Aan- 
den,  uden  at  kunne  give  nogen  Besked  til  de  om- 
staaende  Kammerater,  der  knapt  anede,  hvad  der 
var  foregaaet,  før  den  italienske  Læge  og  Kaptaj- 
nen paa  Baaden  kom  til  og  konstaterede,  at  Man- 
den var  død.  Han  blev  begravet  paa  en  skovbe- 
vokset  Pynt  nogle  Meter  fra  Floden,  inden  de  andre 

var  kommet  sig  saa  vidt  af  deres  Forbavselse,  at 
de  forstod,  at  Døden  gik  omkring  imellem  dem. 
Først  den  næste  Dag,  da  Damperen  allerede  var 
et  godt  Stykke  paa  Vej  ovenfor  Begravelsespladsen, 
kom  den  uhyggelige  Forstaaelse  over  dem  som  en 
ond   Anelse. 

Den  tog  saadan  paa  den  ene  Dansker,  en  ganske 
ung  Underløjtnant,  at  han  fik  Feber  og  laa  og 
kommanderede  med  Sektioner  højre  Sving  og  Ge- 
vær i  Hvil  hele  Natten,  til  ogsaa  han  overlod  „Prin- 
cesse  E  ugerne"  og  den  ugæstfri  Congoflod  til  deres 
Skæbne  og  forsvandt  i  den  Taage,  man  efter  nog- 
les Udsagn  aldrig  kommer  ud  af  igen.  Han  blev 
begravet  i  en  af  de  Indfødtes  Landsbyer  ved  Flo- 
den, og  den  svenske  Maskinist  ombord  lavede  om 
Eftermiddagen,  mens  Damperen  laa  ved  Land,  et 
Trækors  til  Graven  af  en  tom  Pakkasse. 

Trækorset  var  de  allesammen  oppe  og  sige  Far- 
vel til  den  næste  Morgen,  inden  Damperen  lagde 
fra  for  at  fortsætte  Rejsen  opefter.  Det  vilde  rime- 
ligvis have  forekommet  dem  komisk  i  sin  naive 
Simpelhed,  hvis  de  havde  set  det  et  andet  Sted  i 
Verden  og  under  andre  Forhold.  Nu  gav  det  dem 
en  lille  Mindelse  om  noget,  som  Porfyr-  og  Mar- 
mormonumenterne paa  Roms,  Bruxelles,  Geneves 
og  Københavns  Kirkegaarde  ikke  havde  formaaet 
at  anskueliggøre  dem.  Mindelsen  blev  siddende  hos 
dem  allesammen. 

De  blev  tvære  og  tavse  og  fik  allehaande  mær- 
kelige Fornemmelser.  Maden  smagjte  dem  ikke  læn- 
ger, saa  ensformig  og  kedelig  den  var.  Og  dog 
havde  de  ingen  Ting  at  beskæftige  sig  med  andet 

end  dette  at  gaa  mellem  Maaltiderne  og  vente  paa 
det  næste,  som  heller  ikke  smagte.  Utaalmodighe- 
heden  og  Ildebefindendet  gnavede  sig  langsomt  ind 
paa  dem  og  aad  det  svindende  Humør. 

I  Løbet  af  nogle  Dage  var  saa  den  ene  saa  den 
anden  af  Passagererne  syg  og  sengeliggende,  og 
hver  Gang  en  af  dem  rejste  sig  med  skinnende 
Øjne  og  ravede  hen  mod  Kahytsruffet  fulgt  af 
Lægen,  tænkte  de  andre  ved  sig  selv: 

„Det  bliver  Nummer  tre,  hvornaar  kommer  Tu- 
ren til  mig?" 

Mismodet  trak  sin  mørke  Skygge  over  de  ung- 
dommelige Ansigter.  De  mistede  efterhaanden  In- 
teressen for  det  lidt,  der  passerede  udenfor  Skibets 
Rækværk  og  groede  sammen  i  fælles  Uhyggefø- 
lelse, mens  „Princesse  E  ugerne"  stampede  af  sted 
mellem  Skovmurene,  der  rullede  sig  frem  forude 
og  flød  bort  agter  langs  Flodens  endeløse,  hvidt- 
skinnende  Spejl. 

Grækeren,  der  skulde  op  til  et  Faktori  i  Øvre 
Congo,  sad  hele  Dagen  i  sin  Stol.  Han  rørte  sig 
næsten  ikke.  Døden  havde  forlængst  mærket  hans 
brune,  skarpe  Træk,  og  Øjnene  stirrede  matsorte 
og  uigennemsigtige  paa  de  andre.  Han  var  uhel- 
digst stillet,  thi  han  kunde  næppe  nok  gøre  sig 
forstaaelig  for  Schweitzeren  Jacoby,  der  dog  ellers 
talte  alle  Sprog. 

Den  italienske  Læge  saa'  ogsaa  yderst  sløj  ud, 
og  den  belgiske  Løjtnant  Vanmael  var  gul  som 
en  Citron. 

Løjtnant  Krogs  Blik  vandrede  netop  fra  Lægen, 
der  var  faldet  i  Søvn  med  Ansigtet  hængende  ned 

over  sin  tomme  Kaffekop,  hen  til  Vanmael,  der 
sad  ved  Siden  af  ham  og  rystede  paa  Stolen  af 
Kulde,   skønt   Heden  var  kvælende. 

Krog  var  Nordmand.  Han  havde  ikke  sagt  mange 
Ord  paa  Rejsen,  og  de  andre,  som  var  yngre,  havde 
gaaet  og  næret  en  vis  Respekt  for  hans  alvorlige 
og  myndige  Væsen.  Han  og  Jacoby  holdt  i  Reglen 
sammen. 

Siden  den  sidste  Regravelse  var  Krog  bleven  liv- 
ligere. Det  hændte  nu  til  stor  Forbavselse  og  Gene 
for  hans  modfaldne  Til  hø  rerkreds,  at  han  sad  i 
timevis  og  udbredte  sig  over  alle  Emner  mellem 
Himmel  og  Jord. 

Han  tog  Vanmaels  Haandled. 

„Lad  mig  føle  Deres  Puls." 

„Jo,  De  har  Feber,  De  burde  ikke  have  spist. 
Nu  maa  De  gaa  i  Seng  og  tage  The  og  svøbe  Dem 
ind   i  Dæknerne.    Det   skulde    De   gøre   straks." 

Han  sad  selv  med  blussende  røde  Kinder  og 
blankt  Blik. 

Og  Talen  tog  ham,  og  han  fortsatte  i  en  Uende- 
lighed med  at  give  Raad  og  udkramme  hele  sin 
nyligt  opfriskede  medicinske  Viden. 

Men  Vanmael  blev  siddende  gul  og  melankolsk. 
Han  vilde  ikke  ind  i  sin  Køje  og  ligge  der  alene. 
Han  kendte  dem  fra  de  sidste  Nætter,  Tankerne.  De 
brændte,  og  Flammerne  slog  saa  højt  og  flakkede 
saa  vidt. 

Krog  rejste  sig  fra  Bordet.  Han  syntes,  han  var 
søvnig  og  drev  derfor  ind  i  sin  Kahyt  for  at  kaste 
sig  paa  Køjen,  mens  de  andre  faldt  hen  i  Læne- 
stolene, der  stod  rundt  om  paa  Dækket. 

En  Timestid  senere  promenerede  Jacoby  forbi 
Kahytterne  ad  Styrbords  Sidegang.  I  Tanker  gik 
han  og  kiggede  ind  ad  de  aabne  Kahytsvind uer.  Da 
han  saa  Krog  ligge  inde  i  sin  Køje  gloende  rød  i 
Kinderne  og  stirrende  op  i  Loftet,  fik  han  pludse- 
lig Lyst  til  at  tilraabe  ham  en  lystig  Bemærkning 
for  at  bryde  Gravstemningen. 

„Den  er  morsom,  Congofloden!"  raabte  han  ind 
ad  Vinduet. 

Krog  vendte  et  Par  skinnende  Øjne  om  mod  ham. 
De  gjorde  Jacoby  bange. 

„Hent  Kaptajn  Jonsen,"  mumlede  Krog  med  tør- 
re Læber. 

Jonsen  var  Skibets  Fører.  Han  og  Krog  var 
Slægtninge.  Tilfældet  havde  ført  dem  sammen  i 
dette  afsides  Farvand.  De  havde  siddet  hver  Aften 
siden  Afrejsen  fra  Leo  ude  paa  Forbroen  og  op- 
frisket fælles  Erindringer  oppe  fra  det  hjemlige 
Land  langt  borte,  baade  de  gode  og  dem,  der  havde 
gjort  dem  skarpe  i  Kinderne. 

Han  kom  henne  fra  Broen  sammen  med  Jacoby, 
stillede  sig  op  foran  Døren  og  gentog  gemytligt 
en  Bemærkning,  der  var  brugt  mer  end  en 
Gang: 

„Naa,  gamle,  det  her  er  noget  andet  end  at  ligge 
og  flyde  paa  Hesteryg  hjemme  paa  jExercerpladsen. 
Hvad  vil  Du?" 

Jonsen  saa  paa  Vennen  i  Køjen. 

:,Hvad  Satan  er  der  i  Vejen?" 

„Det  er forbi  med  mig,  Du." 

„Hvadbeha'r  —  er  Du  gal?" 

„Jeg  mærker,  det  er  forbi  —  Du  kommer  jo  hjem 

om  et  Par  Maaneder tag  saa  dette  Ur  med  til 

Far " 

„Hør,  nu  vil  jeg  Satan  gale  mig  ikke  høre  paa 
det  Sludder  længer,  hvad  gaar  der  af  Dig?" 

„Jeg  kan  ikke  mer." 

„Du  er  gal  Mand  —  Du  fejlede  jo  ingenting 
før." 

Jacoby  stod  og  saa'  spændt  paa  Kaptajn  Jonsens 
Ansigt,  alt  som  det  skiftede  Udtryk. 

„Hvad  siger  han?"  kom  det  nervøst. 

Jonsen  var  vred,  han  svarede  ikke,  men  for  hen 
paa  Passagerdækket. 

„Har  Løjtnant  Krog  været  syg  idag?"  spurgte 
han  den  italienske  Læge  paa  daarligt  Fransk. 

Italieneren  fo'r  op  af  Søvne,  og  de  andre  drej- 
ede langsomt  Ansigterne  om  mod  Kaptajnen  og 
saa'  paa  ham,,  ængstede,  maabende. 

,„Nej,"  sagde  Italieneren  træt. 

„Vær  saa  god  at  gaa  derhen." 

Kaptajn  Jonsen  gik  forud,  og  Italieneren  skyndte 
sig  hen  til  Kahytten,,  hvor  Jacoby  stod  bøjet  over 
den  syge.  De  andre  sad  paa  Dækket  med  tomme, 
forbavsede  Ansigter  og  "følte  sig  igen  gennemisnede 
af  det  skæbnesvangre  fra  forleden.  Underløjtnant 
Jensen,  ham,  der  var  gaaet  fra  Skolen  hjemme  i 
København  sammen  med  Kammeralen  under  Træ- 
korset, havde  været  saa  lystig  og  overgiven  om- 
bord paa  Oceandamperen,  men  Congofloden  havde 
gjort  ham  eftertænksom.  Han  ræsonnerede  som 
saa: 

„Nu  er  Krog  syg,  den  Græker  ser  ud,  som  om 
han  skulde  dø  imorgen,  Lægen  er  ogsaa  syg,  Van- 

mael  ser  ogsaa  sløj  ud,  saa  han  bliver  ogsaa  nok 
syg.  Saa  slipper  vi  andre  nok." 

Kl.  fire  kaldte  Lægen  for  tredje  Gang  Kaptajn 
Jonsen  hen  i  Krogs  Kahyt 

„Jeg  forstaar  ikke,"  sagde  Lægen. 

„Jeg  begriber  heller  ingen  Ting,"  sagde  Jonsen 
skrækslagen. 

„Hvordan  har  Du  det?" 

„Saadan,  som  jeg  sagde  imorges,"  svarede  Krog 
med  Møje. 

„Hils  Far  —  og  Onkel  —  og  —  — " 

„Javel,  Hans,  det  skal  jeg  ikke  glemme  —  hende 
—  —  Pigebarnet  —  — " 

Krogs  Aandedræt  standsede  i  et  Sæt,  og  i  hans 
opspilede  Øjne  brændte  der  pludselig  et  bønligt 
Smil   —   det  sidste. 

Med  Løjtnant  Krog  forsvandt  Selvopholdelses- 
driften fra  Passagerdækket.  Kaptajn  Jonsen  var 
ikke  god  at  komme  nær,  han  holdt  sig  for  sig 
selv  paa  Forbroen,  og  Jacoby  trak  sig  instinkt- 
mæssigt tilbage  til  den  lille  frie  Plads  bag  Kahyts- 
ruffet  ved  Hjulet,  eller  han  gik  og  spadserede  alene 
ad  en  af  Sidegangene.  Men  tilsidst  opgav  han  ogsaa 
Spadsereturen  og  slog  sig  helt  til  Ro  agter,  thi 
hver  Gang  han  paa  Vejen  frem  og  tilbage  kom  i 
Nærheden  af  de  fem,  der  sad  og  drev  i  Lænesto- 
lene eller  omkring  Bordet  paa  Passagerdækket,  gøs 
det  i  ham  af  Ubehag.  Han  kom  der  kun  ved  Spise- 
tiderne. Og  selv  det  var  ham  meget  imod.  Ofte 
foretrak  han  at  spise  sig  mæt  i  Bananerne,  der 
hang  i  store  Knipper  henne  under  Taget  agter,  og 
lod  være  med  at  gaa  tilbords. 

Kaptajn  Jonsen  sad  med  Armene  støttede  mod 
Rækværket  ude  paa  Forbroen  og  saa'  hen  over 
Vandspejlet.  Af  og  til  gjorde  han  et  Kast  med  Hove- 
det i  Retning  af  en  Ranke  eller  en  Pynt,  og  den 
sorte  Rorgænger  bag  ham  lod  Revægelsen  gaa  vi- 
dere til  det  knagende  og  raslende  Rat. 

Jonsen  var  blevet  mager  i  Ansigtet  i  Dagene  si- 
den Krogs  Død,  og  hans  Øjne  sved  som  Ild,  naar 
han  en  enkelt  Gang  vendte  sig  om  og  saa'  paa  Ne- 
geren, fordi  denne  ikke  havde  pareret  Ordre  til 
hans  Tilfredshed. 

Han  begreb  ikke.  At  han  ikke  turde  gaa  hen 
paa  sit  eget  Dæk  for  de  Folk,  der  sad  der  og  fik 
hinanden  til  at  dø.  Det  havde  han  aldrig  været 
med  til  før.  Han  forstod  det  ikke.  Han  tænkte 
paa  Krog  —  og  Handelsagenten  fra  Si.  C.  E.  Sel- 
skabet, de  gik  og  baksede  med  i  to  Dage,  og  som 
igaar  blev  losset  af  i  Skovkanten  som  de  andre. 
Han  havde  taget  ti  Mand  ombord  i  Leo,  og  nu  var 
der  sex  igen.  Om  den  Onde  havde  besat  Raaden. 
Rlev  det  ved,  kom  han  alene  til  Stanley-f alls. 

Det  bankede  mod  Kahytsvæggen  bag  ham,  og  han 
vendte  sig  irriteret. 

Det  var  Jacoby.  Han  var  dog  et  Menneske. 

„Den  italienske  Doktor  og  Ingeniøren  er  syge. 
Vil  Kaptajnen  ikke  komme." 

Da  Jonsen  og  Jacoby  kom  gaaende  hen  over  Dæk- 
ket, saa'  de  tre,  der  sad  dér,  op  paa  Kaptajnen. 

Han  blev  rasende. 

„Tag  de  Øjne  væk!"  brølede  han  og  stillede  sig 

op  foran   Grækeren,   „jeg  skal  ikke  krepere.  Tag 
Øjnene  væk!" 

Grækeren  kunde  ikke  faa  sit  døde  Blik  væk  fra 
Kaptajnen. 

Saa  tog  Jonsen  et  rasende  Tag  i  Stolen  og  væltede 
den  lille  Græker  hen  ad  Dækket. 

Jensen  og  Vanmael  rettede  sig  i  Sædet,  da  Kap- 
tajnen fo'r  hen  mod  dem: 

„Af  Vejen,  kan  De  ikke  se,  jeg  skal  forbi,"  skreg  han. 

„Løjtnant  Jacoby,  slaa  dem!  Ser  De  ikke,  de 
dør,  de  Pjalte." 

Kaptajn  Jonsens  Ansigt  var  dødblegt  af  sygt  og 
dirrende  Raseri. 

Jacoby  stod  som  himmelfalden  og  stirrede  Kap- 
tajnen ind  i  det  blege  Ansigt.  Han  tænkte  først, 
Manden  var  blevet  gal.  Men  saa  var  det  som  et  Lys 
gik  op  for  ham,  og  da  han  lidt  efter  stod  sammen 
med  Kaptajnen  henne  ved  den  døende  Doktors 
Kahyt,  følte  han  noget  som  en  ubestemt  Lindring. 

Grækeren  rejste  sin  Stol  op  og  satte  sig  vilje- 
løst tilrette.  Jensen  og  Vanmael  fik  pludselig  Ta- 
lens Brug  igen  og  genfandt  Erindringen  om  bedre 
Tider,   da   en   Fornærmelse  ikke  blev  siddende. 

Da  Jonsen  kom  tilbage  over  Dækket,  rejste  de 
sig  og  meddelte  ham,  at  de  vilde  skrive  Rapport 
over  ham  til   Guvernementet. 

„Gudskelov,"  sagde  Kaptajnen,  „saa  dør  I  ikke." 

Næste  Dag  blev  Doktoren  begravet  i  Stationen 
Bolela  ved  Tshimbiflodens  Munding,  som  Dam- 
peren netop  anløb,  og  Ingeniøren  blev  baaret  i 
Land,  halvdød,  for  at  komme  i  Pleje  hos  den  der 
stationerede  Læge. 

Det  var  de  følgende  Dage,  som  om  Skibets  Livs- 
kraft havde  samlet  sig  i  to  Poler,  for  og  agter. 
Kaptajn  Jonsen  holdt  stadig  Galden  flydende,  og 
hvert  Øjeblik  spjættede  det  i  Passagererne  paa  Mid- 
terdækket, naar  de  hørte  Kaptajnen  tordne  sit  onde 
Lune  ned  over  Negrene  paa  Underdækket.  Agter- 
ude gik  Jacoby  og  vogtede  over  sin  Ensomhed  og 
samlede  Kræfter. 

Siden  den  Dag,  da  Kaptajnen  var  exploderet  midt 
imellem  dem,  havde  Jensen  faaet  noget  helt  nyt 
at  koncentrere  sine  vildfarne  Tanker  om.  Han  vilde 
melde  den  storsnudede  Nordmand,  saasnart  de  kom 
til  Stanley-falls.  Det  skulde  ikke  gaa  upaatalt  hen, 
at  saadan  en  grov  Karl  var  uforskammet  overfor 
Passagererne.  Han  kunde  mærke  Vreden  gløde  i 
Kinderne,  hvergang  han  saa'  Kaptajnen  staa  og 
læne  sig  over  Rækværket  derhenne  med  fortruk- 
kent  Ansigt  og  brøle  paa  sit  Bangala.  Og  han  holdt 
Vreden  i  Kog,  omhyggeligt,  sad  og  udmalede  sig 
Situationen  med  den  væltede  Stol  og  Grækeren, 
der  laa  paa  Gulvet,  og  Kaptajnen,  der  kom  fa- 
rende hen  mod  dem  og  spyede  sin  halvgale  Ond- 
skab ud  mellem  sine  gule  Fortænder.  Og  han  saa' 
sig  selv  staa  foran  Generalkommissæren  i  Stanley- 
falls  og  aflægge  Beretning. 

Det  gjorde  godt  at  være  rigtig  gal  i  Hovedet  paa 
de  levende,  saa  tænkte  man  mindre  paa  de  døde. 
Alligevel  var  han  uhyggelig  tilmode  ved  at  se  paa 
Grækeren,  der  sad  og  spyede  Død  ud  af  Øjnene, 
og  paa  Vanmael,  der  lod  til  halvvejs  at  have  glemt 
Affæren  i  sin  Feber. 

Han  tænkte  ofte  paa  at  gaa  agter  og  tale  med 

Jacoby  om  Sagen.  I  det  hele  taget  endte  hans 
Tankerække,  der  i  Reglen  begyndte  for,  altid  ag- 
ter. En  Eftermiddag,  da  han  var  i  rigtig  Krigs- 
humør, gav  han  efter  for  sin  Indskydelse,  rejste 
sig  og  gik  hen  ad  Sidegangen,  skønt  Jacoby  for  en 
Time  siden  havde  sendt  ham  et  stjaalent  Øjekast, 
der  egentlig  ikke  indbød  til  Tilnærmelser. 

„De  skal  ikke  gøre  noget  ved  den  Sag,"  sagde  Ja- 
coby alvorligt. 

De  blev  siddende  der  ved  Jacobys  lille  Feltbord 
og  gav  efter  for  mange  Dages  sammensparet  Trang 
til  Meddelelse,  og  Jensen  følte  sig  efterhaanden 
hjemme  og  levede  op  i  Selskab  med  Schweizeren. 
De  gik  sjældent  tilbords  og  spiste  sig  mætte  i  Ba- 
naner og  Konserves,  som  Jensen  hentede  frem  fra 
sin  Kuffert,  blot  for  at  undgaa  at  være  sammen 
med  de  andre,  som  de  skyede. 

Et  Par  Dage  efter  kom  Vanmael;  hans  Længsel 
efter  Livet  drog  ham. 

Jacoby  og  Jensen  var  først  ubehagelig  berørt 
af  den  ukærkomne  Gæsts  Nærværelse. 

„Jeg  kan  ikke  holde  ud  at  sidde  derhenne,"  sagr 
de  han  som  Svar  paa  et  tænkt  Spørgsmaal.  De 
sad  et  Øjeblik  og  saa'  paa  ham  som  for  at  afveje 
hans  Chancer,  inden  de  slog  til.  Saa  blev  ogsaa  han 
taget  til  Naade  af  Livet. 

Grækeren  gik  alene  omkring;  og  legede  sin  en- 
somme Tagfat  med  Knokkelmanden.  En  Dag  gik 
han  i  Angst  og  Vildelse  hen  til  Kaptajn  Jonsen  og 
gloede  paa  ham,  bønfaldende  og  tavs.  Jonsen  spy- 
ede ham  væk  med  en  alenlang  Ed. 

Han  prøvede  ogsaa  agter  i  Dødsangst. 

„Det  er  kedeligt  ombord,"  sagde  han  med  et  døds- 
dømt Grin  paa  gebrokkent  fransk. 

De  skubbede  ham  bort  med  fornærmede  og  mis- 
troiske Øjne,  og  han  turde  ikke  komme  igen.  Endnu 
nogen  Tid  flakkede  han  omkring  som  Skibets  onde 
Aand.  Saa  en  Aften,  da  han  sad  i  Lænestolen,  lagde 
Feberen  sit  sorte  Bind  over  hans  Ansigt  og  tog  ham 
bort  i  Mørket,  før  han  fik  Tid  til  at  raabe  om  Hjælp. 

Da  de  havde  begravet  ham  den  næste  Morgen,  og 
Baaden  var  kommet  i  Gang,  gik  Jacoby  efter  en 
pludselig  Indskydelse  ind  i  sin  Kahyt  og  hentede 
sin  Spilledaase.  Den  havde  været  gemt  hen  siden 
den  første  Begravelse.  Nu  blev  den  sat  frem  paa 
Bordet,  og  mens  den  stod  og  klimprede  sine  Melo- 
dier af  sig,  og  Kaptajn  Jonsen  lod  Dampfløjten 
hvæse  en  lang  Sørgetone  ind  over  Grækerens  friske 
Grav,  forstod  de  tre,  der  gik  paa  Dækket  og  lod 
Morgenvinden  vifte  over  Bryst  og  Arme,  som  var 
blottede  til   Morgentoilettet,   at  de  var  frelste., 

Kaptajn  Jonsen,  der  endnu,  da  han  stod  op,  havde 
været  indædt  arrig,  kom  hen  fra  Fordækket,  hid- 
lokket  af  Spilledaasen,  og  saa'  forbavset  paa  det 
friske   Morgenbillede.   Nu   lo  han: 

„Hurra  boys,  det  er  der  Mening  i!" 

Jensen  og  Vanmael  saa'  paa  ham  og  grundede 
over,  hvorfor  de  havde  glemt  det  gamle  Nag,  og 
hvorfor  de  fik  Lyst  til  at  istemme  hans  Latter. 

„Nu  er  vi  levende  igen,"  sagde  Jacoby. 

Og  da  Morgensolens  første  Lys  svang  sig  ind  over 
Rælingen,  og  Dødens  sidste  Skygge  flagrede  hen 
langs  Skibssiden  og  forsvandt  agterude  i  det  store 
Dyb  bag  dem,  lo  de  alle  af  Glæde  over  Livet. 

VITELLI 

ITELLI  var  et  Søndagsbarn,  og 
skønt  han  havde  tyve  Aar  paa  sin 
Ryg,  da  han  kom  ud  til  Congo,  le- 
vede han  endnu  omgivet  af  fanta- 
stiske Ting,  som  andre  ikke  saa'. 
Kammeraterne  lagde  ikke  Mær- 
ke til  hans  Abnormitet  i  Begyndelsen.  Desuden  ser 
man  ikke  det  usynlige,  og  de  yngre  havde  endnu 
Skolen  i  for  frisk  Minde  til,  at  de  overhovedet 
skulde  indlade  sig  paa  at  tro  andet  end  det,  de  fore- 
løbig saa'  med  deres  egne  Øjne,  og  de  ældre,  der 
havde  siddet  saa  længe  oppe  i  Urskoven,  at  det,  de 
saa,  tilsidst  var  blevet  det  eneste,  de  ikke  troede 
paa,  fik  ikke  straks  Færten  af  Vitelli. 

Vitelli  var  selvfølgelig  til  at  begynde  med  herude 
Grønskolling  ligesom  enhver  anden,  men  det  varede 
ikke  ret  længe,  thi  han  passede  ikke  til  at  gaa  om- 
kring og  være  overset  og  blive  betragtet  med  den 
aandsfraværende  Nedladenhed,  som  i  de  fleste  Be- 
gynderes Øjne  giver  Ejerne  af  de  slidte  og  falmede 
Galoner  det  hemmelighedsfulde,  som  blandt  andre 
Ting  er  værd  at  stræbe  efter  her  i  Verden,  ogsaa  i 
Centralafrika. 

Men  det  varede  ikke  saa  længe,  som  det  plejer  at 
gøre,  inden  man  begyndte  at  høre  efter  Vitellis  ge- 
brokne franske  Tale,  og  det  hændte  meget  tidligt 
paa  hans  Lobebane  herude,  at  en  og  anden  af  de 
prøvede,  der  troede  paa  alt  andet  end  det,  han 
saa'  med  sine  Øjne,  pludselig  spidsede  Øren  og 
paa  en  Gang  fik  en  Følelse  af,  at  der  bag  Vitellis 

Tale  foregik  mere  end  det,  de  franske  Ordbrokker 
dækkede  over. 

Der  var  ogsaa  dem,  der  midt  i  deres  Fyraftens 
Fred  kunde  føle  et  voksende  Ubehag  og  begribe,  at 
det  var  Vitelli,  der  var  Fredsforstyrreren,  som  han 
sad  der  tilbagelænet  i  sin  Stol  med  Øjnene  oppe  i 
Bambusloftet  og  føltes  som  et  Problem,  der  vil  lø- 
ses og  bliver  mere  levende,  jo  tættere  Skumringen 
svøber  sig  om  det  og  slører  dets  Omrids. 

Der  skete  jo  ellers  intet  saadan  en  Aften.  Men  det 
er  i  høj  Grad  generende,  naar  man  tænder  sin 
Cigaret  og  lader  sig  synke  ned  i  Stolen,  og  der 
ellers  intet  er,  der  kan  forstyrre,  at  føle,  at  Manden, 
der  sidder  lige  over  for  En,  er  midt  i  store  Begiven- 
heder, og  at  der  stadigt  foregaar  uberegnelige  Ting 
inden  i  ham. 

Saadan  mærkede  man  Vitellis  Selskab,  allerede 
da  han  havde  været  nogle  Maaneder  i  Øvredistrik- 
tet. Hvis  man  var  følsom,  det  vil  sige,  hvis  Livet 
oppe  i  Skovens  Kroge  havde  skrællet  Hammen  af 
Ens  Sanseorganer. 

De  yngre,  hvis  Nerver  endnu  ikke  havde  faaet 
Tid  til  at  grave  sig  ud  til  den  nye  Form  for  Virke- 
lighed, der  omgav  dem,  og  som  endnu  gik  og  fam- 
lede med  uldne  Sanser,  der  var  bestemt  til  evro- 
pæisk  Brug,  havde  ikke  den  samme  Opfattelse  af 
Vitelli  som  de,  der  bærer  de  falmede  Visdomstegn 
paa  Uniformsærmet. 

Foreløbig  saa'  de  i  ham  kun  en  Kammerat,  der 
maaske  nok  var  en  rask  Fyr,  men  alligevel  et 
Nummer  for  barnlig. 

Og  dog  virkede  det  ogsaa  uhyggeligt  paa  dem, 

naar  man  var  sammen  de  mørke  Aftner,  og  de 
ubrugelige  Sanser  blev  ganske  hjemløse,  og  Vi- 
telli  sad  i  Kredsen  med  skinnende  Øjne  og  røde 
Kinder,  og  han  krummede  Haanden  bag  Øret  og 
hørte  fjærne  Trommesignaler  og  Krigssange. 

Mørket  kunde  skælve  af  Uhygge,  og  der  var  ikke 
andre  end  Vitelli,  der  fik  Fred  saadan  en  Aften.  Han 
havde  altid  Fred,  trods  alt  det,  der  stred  og  tum- 
lede i  hans  Fantasi,  eller  hvor  det  nu  var.  De  andre 
saa'  saadan  en  Aften  deres  Revolvere  efter,  inden 
de  stak  dem  ind  under  Hovedpuden,  naar  de  gik  i 
Seng.  Men  om  Morgenen  sagde  de  til  sig  selv  med 
glemsomme  Smil,  at  Vitelli  var  et  Barn,  og  at  han 
plagedes  af  Feberfantasier. 

Og  dog  gik  de  og  anede,  at  Vitellis  Naivitet  var 
af  en  ualmindelig  Art.  Vitelli  voksede  umærkeligt, 
som  en  vag  Form,  man  ikke  fatter,  før  en  tilsyne- 
ladende Tilfældighed  en  Dag  gør  den  levende  for 
alle.  Hans  Færd  gik  hen  over  Provinsen  som  en 
Skypumpe,  der  rejser  vandrende  Søjler  mellem 
Jorden  og  en  mørk  og  brølende  Himmel. 

Men  om  Provinsen  kom  til  at  staa  i  lys  Lue, 
fordi  der  skulde  vokse  en  Feltherre  frem  af  Vi- 
tellis stormfulde  Drengesind,  eller  om  Skæbnen 
havde  sendt  ham,  fordi  Krigen  allerede  længe  havde 
ligget  og  ulmet  rundt  om  i  Krogene  og  søgte  Befri- 
else —  det  Spørgsmaal  er  lige  saa  vanskeligt  at  løse 
som  selve  det  afrikanske  Spørgsmaal  i  sin  Helhed. 
Thi  der  er  ingen,  der  kan  afgøre,  om  det  er  Hvir- 
velskruen  fra  oven,  eller  det  er  Jordens  Tyngde, 
der  bygger  de  svingende  Himmelstøtter. 

Maaske  er  der  en  og  anden  af  de  gamle  med 

de  falmede  Galoner  og  de  nye  Sanser,  der  tror  at 
vide  det,  men  ham  er  der  ingen,  der  vil  lytte  til 
hjemme  i  Evropa,  hvor  Folk  stadig  gaar  med  nye 
Galoner  og  kun  benytter  sig  af  de  gamle  Sanser. 

Vitelli  selv  var  ikke  i  Vilderede.  Det  kommer 
man  aldrig,  naar  man  kun  gaar  ud  fra  en  absolut 
given  Ting. 

Det  givne  er,  at,  naar  man  staar  i  Spidsen  for 
et  Kompagni  Likwangolasoldater,  saa  skulde  det  da 
være  mærkeligt,  om  man  ikke  fik  Brug  for  dem. 
Vitelli  havde  studeret  Krigshistorie  paa  sin  Maade; 
han  havde  ikke  undersøgt,  hvordan  det  ene  hang 
sammen  med  det  andet,  men  han  var  kommet  til 
det  Resultat,  at  for  at  faa  Krig  drejede  det  sig  blot 
om  at  have  Soldater.  Sandsynligvis  er  der  heri, 
som  i  alt  andet,  der  vedrørte  Vitelli,  en  skjult  Sand- 
hed. 

Vitelli  var  kommet  herud  af  tre  forskellige  Aar- 
sager,  fortalte  han  efterhaanden  til  Kammeraterne. 

Kammeraterne  smilede  ad  dem  alle  tre.  Ikke 
fordi  nogen  af  dem  i  sig  selv  var  latterlig,  set  fra 
et  fagligt  Standpunkt,  men  fordi  man  af  mange  for- 
skellige Grunde  hverken  bør  være  altfor  aaben- 
hjertig  eller  gaa  for  meget  i  Detaljer,  særligt  naar 
det  drejer  sig  om  Aarsagerne  til,  at  man  i  en  vis 
Periode  slider  snørklede  Veje  i  en  fjern  Urskov 
i  Stedet  for  den  Asfalt,  man  er  født  til. 

For  det  første  vilde  Vitelli  gerne  tjene  nogle 
Penge.  Det  er  jo  den  Slags  Ting,  man  ikke  siger 
højt.  For  det  andet  vilde  han  gerne  have  en  Tap- 
perhedsmedalje eller  et  Kors.  Den  Slags  intime 
Ønsker  burde  man  jo  ogsaa  gemme  for  sig  selv. 

For  det  tredje  vilde  han  gerne  have  et  Staar.  Gan- 
ske vist,  det  pynter  jo,  men  det  Ønske  er  lidt  for 
risikabelt  og  lidt  for  naivt. 

Men  Vitelli  var  som  sagt  ikke  saa  dum,  som  de 
andre  troede.  Hvis  det  laa  i  andres  Interesse  at 
tilsløre  Aarsagen  til  deres  Tilsynekomst  paa  den 
sydlige  Halvkugle,  saa  laa  det  ti  Gange  saa  meget 
i  hans. 

De  tre  Aarsager  bundede  alle  sammen  i  en  fjerde, 
der  laa  dybere,  og  som  var  Hovedaarsagen  og  Ho- 
vedhemmeligheden i  Vitellis  Liv. 

Denne  Hemmelighed  havde  to  blaa  Øjne. 

De  blaa  Øjne  var  dybere  og  mere  blaa  end  alt 
det  andet  blaa  og  dybe,  Vitelli  havde  skuet  i  sin 
Fantasis  dybeste  og  blaaeste  Dybder. 

Saadan  havde  Vitelli  det  inderst  inde. 

Hans  krigerske  Sjæl  hvirvlede  ned  gennem  Rum- 
met mod  to  blaa  Øjnes  himmelskuende  Dyb. 

De  to  blaa  Øjne  var  hans  Svaghed  og  Styrke. 

Det  var  den  oprindelige  Hensigt  i  alt,  hvad  Vi- 
telli foretog  sig  herude,  en  Gang,  naar  han  kom 
hjem,  at  kunne  træde  frem  i  deres  straalende  Lys 
med  Ordnen  paa  Brystet,  Lommen  fuld  af  Penge 
og  en  prikkende  Vellyst  i  det  tilgroede  Ar. 

Saa  gik  det  nok  at  faa  sagt  det,  der  endnu  i  hans 
ensomme  Øjeblikke,  naar  han  prøvede  paa  at  for- 
mulere det  for  sig  selv,  blev  siddende  hami Halsen. 

Inderst  inde  i  hans  brogede  Sjæl,  midt  mellem 
alle  dens  mylrende  Billeder,  bar  Vitelli  paa  sin 
Storheds  skjulte  Aarsag.  Negrene  vilde  ikke  være 
blevet  forbavsede  over  den,  hans  egne  Likwangola- 
soldater  vilde  rimeligvis  have  forgudet  ham  endnu 

højere,  hvis  de  havde  kendt  hans  Sjæls  blaa  Hem- 
melighed, men  hvis  Kammeraterne,  de  yngres,  hav- 
de vidst,  at  Vitelli  havde  rystet  i  Bukserne  for  en 
Pige  med  blaa  Øjne,  saa  havde  han  sandsynligvis 
al  sin  Tid  faaet  Lov  til  at  sidde  ubemærket  i  en 
Post  med  Ubetydelighedens  Stempel,  i  Stedet  for 
som  nu  at  fare  Provinsen  rundt  paa  Berømmelsens 
Vinger  som  Chef  for  det  flyvende  Kompagni. 

Det  vidste  Vitelli.  Derfor  gemte  han  den  Hemme- 
lighed godt. 

Hvad  der  i  sin  Tid  var  sket,  hvorfor  Vitelli  skul- 
de have  Tilløb  helt  inde  fra  en  anden  Verden  hin- 
sides Æquator,  for  at  faa  sagt,  hvad  der  skulde 
siges  til  de  blaa  Øjne,  er  ikke  let  at  vide.  Vitelli  hav- 
de formodentlig  indset,  at  naar  man  er  Helt,  og  man 
elskes  som  Helt,  saa  maa  man  ikke  alene  være  det 
paa  Boulevarden  og  i  de  stille  Stuer,  hvor  man 
træffer  sin  Elskede.  Han  har  rimeligvis  ment,  at 
det  aldrig  vilde  blive  ham  muligt  at  nærme  sig  sit 
bly  Ideal,  før  Heltegerningerne  sang  i  hans  Sjæl, 
og  at  hun  aldrig  vilde  faa  Mod  til  at  række  ham  sine 
Læber,  før  hun  havde  set,  at  han  ofrede  hende  alt. 
Hvis  andre  ikke  tænker  saadan,  er  det,  fordi  de  er 
mindre  Helt  end  Vitelli,  eller  fordi  den,  de  elsker, 
er  mindre  Kvinde  end  Damen  med  de  blaa  Øjne. 
Vitelli  vilde  ikke  byde  sin  Elskede  mindre  end  en 
Mand,  der  havde  vovet  og  ofret  alt,  Livet  og  For- 
standen. Han  saa',  at  en  Mand  maa  hæve  sig  til  Mo- 
dets højeste  Tinder,  for  at  det  Jomfruelighedens 
Dyb,  han  stræber  efter,  skal  aabne  sig  og  modtage 
ham  i  sin  Favn. 

Vitelli  rejste  derfor  til  Bruxelles  for  at  gaa  i  Con- 
gostatens Tjeneste.  I  Guvernementskontorerne 
skrev  han  under  paa  højtidelige  Løfter  om  at  holde 
sig  Statens  Love  efterrettelige  og  at  være  Staten  be- 
hjælpelig med  at  sprede  Civilisationens  Goder  ud 
over  det  mørke  Fastland,  Løfter,  som  Vitelli  ikke 
forstod,  og  som  han  end  ikke  i  den  mest  civilise- 
rede Krog  af  sin  Samvittighed  tænkte  paa  at  holde. 

Heldigvis  kom  Vitelli  ikke  til  nogen  fredelig  Egn, 
hvor  det  gjaldt  om  at  sidde  hyggeligt  i  en  frodig 
og  rolig  Post,  vænne  Negrene  af  med  at  holde  ind- 
byrdes Krig  og  formaa  dem  til  at  producere  Kaut- 
sjuk  i  Stedet.  Hvis  Vitelli  var  blevet  tvunget  til 
den  Slags  Arbejde,  vilde  han  være  blevet  syg,  eller 
ogsaa  vilde  han  maaske  selv  have  yppet  Kiv  med 
den  fredelige  Befolkning  for  at  faa  den  ud  af  en 
Ro,  der  fra  hans  Standpunkt  maatte  forekomme 
højst  umandig. 

Han  begyndte  sin  Karriere  i  Congo  med,  da  han 
ved  Ankomsten  til  Landets  Hovedstad  nede  ved 
Flodmundingen  blev  stedet  til  Audiens  hos  Guver- 
nøren, at  spørge  den  elskværdige  Embedsmand  om 
Lov  til  at  komme  et  Sted  hen,  hvor  der  var  Krig. 

„Holder  De  meget  af  Krig?"  spurgte  Guvernøren. 

Vitelli  bekræftede. 

„Vi  andre  ikke." 

Vitelli  tænkte  ved  sig  selv,  at  det  maatte  være 
flovt  for  Guvernøren  at  tilstaa  det.  Han  forstod  sig 
i  det  hele  taget  ikke  meget  paa  de  Livets  Mellem- 
stadier, der  forbinder  det  højeste  med  det  dybeste. 

Hans  Ønske  blev  bevilget,  og  tre  Maaneder  efter, 
at  han  havde  forladt  sin  evropæiske  Garnison  og 

Boulevarden,  befandt  han  sig  ved  sin  Rejses  fore- 
løbige Endepunkt,  Stationen  Wanda  højt  oppe  paa 
Congofloden  i  Øvredistriktet,  der  for  nærværende 
var  hjemsøgt  af  mindre  Opstande  hist  og  her  og 
ligesom  laa  og  kaldte  paa  ham. 

Her  følte  Vitelli  sig  næsten  ved  sine  Ønskers  Maal. 
Han  mærkede  det  blusse  omkring  sig  i  Dybet  af 
den  store  Skov,  som  han  endnu  kun  havde  set  ud- 
vendig fra  paa  Rejsen  op  ad  Floden,  og  mens  de 
andre  Officerer  ^ik  og  tyngedes  af  en  uhyggelig 
Følelse  af,  at  det  hele  kunde  ramle  over  Hovederne 
paa  dem,  hvad  Øjeblik  det  skulde  være,  hvis  der 
ikke  kom  en  gunstig  Vind  et  andet  Sted  fra,  saa  gik 
Vitelli  og  snusede  efter  spændende  nyt  og  ønskede, 
at  det  vilde  bryde  løs,  for  at  han  kunde  faa  tildelt  en 
militær  Mission. 

Naar  en  Mand  som  Vitelli  ønsker,  varer  det  sjæl- 
den længe,  inden  hans  Ønske  gaar  i  Opfyldelse. 

Nogle  Halvarabere  oppe  fra  Lindi  havde  slaaet 
en  hvid  Mand  ihjel  og  havde  bagefter  rejst  den  om- 
boende Befolkning.  For  nogle  Uger  siden,  da  enTrop- 
peafdeling  fra  Hovedstationen  neden  for  Faldene 
var  blevet  sendt  ud  mod  dem,  havde  Oprørsførerne 
samlet  et  Par  tusende  bevæbnede  Mænd  med  Kvin- 
der og  Børn  og  Fæ  og  Gods,  var  brudt  op  fra  de 
gamle  Byer  og  havde  sat  sig  i  Bevægelse  mod  Syd 
gennem  Skoven  for  at  tvinge  Landet  til  Oprør  og 
muligvis  sætte  sig  i  Forbindelse  med  en  større 
Bande  oprørske  Soldater,  der  huserede  fire,  fem 
Breddegrader  længere  sydpaa  i  et  Nabodistrikt. 

Mens  Troppeafdelingen  forfulgte  de  bortdragende 
mod  Syd,   blev  der  sendt  Ilbud  op  ad  Floden  til 

Wanda  om  at  sende  et  Detachement  ind  gennem 
Skoven  paa  højre  Flodbred  for  at  gaa  Oprørskara- 
vanen  imøde  og  forhindre  den  i  at  nærme  sig  Flo- 
den og  Transportmidlerne  og  for  at  isolere  Flod- 
befolkningen. 

Vitelli  opsnappede  Rygterne  med  Begærlighed.  I 
Aanden  saa'  han  allerede  hele  Provinsen  i  Flammer. 

De  Hvide,  der  skyndsomt  blev  sendt  op  for  at 
forstærke  Personalet  langs  Øvrefloden,  fortalte,  naar 
de  kom  igennem  Wanda,  om,  hvorledes  Oprørs- 
karavanen,  efter  hvad  der  blev  fortalt  i  Flodbyerne, 
skændte  og  brændte,  hvis  Folkene  oppe  i  Skoven 
ikke  straks  indvilligede  i  at  slutte  sig  til  Oprøret. 
Flere  Byer  var  fuldstændig  tilintetgjorte,  og  Mænd, 
Kvinder  og  Børn  var  enten  dræbte  eller  bortførte 
som  Bærere  af  de  store  Forsyninger  af  Fødemid- 
ler, Ammunition  og  Handelsvarer,  Oprørerne  havde 
røvet  fra  de  erobrede  Stationsmagasiner  og  fra  Be- 
folkningen. 

Vitelli  blev  en  Dag  kaldt  hen  i  Stationschefens 
Kontor. 

Oprørskaravanen  marcherede  med  tolv  hundrede 
Forladegeværer  og  adskillige  Bagladere,  foruden 
Lanser  og  Pile.  Og  Stationen  kunde  kun  afse  hun- 
drede Soldater. 

Chefen  saa'  undersøgende  hen  paa  Vitelli,  og  Vi- 
telli saa'  paa  ham.  Naar  man  ikke  har  andet  om 
sig  end  fire  hvidkalkede  Vægge  i  saa  højtideligt 
et  Øjeblik,  er  det  vanskeligt  at  narre  hinanden,  og 
det  lykkedes  heller  ikke  ret  længe  Vitelli  at  stride 
mod  det  glade  Smil,  der  trods  den  andens  Alvor 
sad  og  rykkede  i  hans  Ansigtsmuskler. 

„Det  er  et  voveligt  Experiment,"  sagde  Stations- 
chefen,  „vil  De  blive  her  i  Stationen,  eller  vil  De 
gaa?  Der  er  kun  os  to." 

Vitelli  blev  helt  betuttet  ved  Udsigten  til  at  kom- 
me til  at  sidde  hjemme  i  Stationen  og  blive  snydt 
for  et  Angreb,  mens  en  overmægtig  Oprørskara- 
vane  laa  og  ventede  paa  ham  et  Sted  i  Skoven, 
langt  borte. 

Han  egnede  sig  ikke  saa  godt  til  at  ligge  stille, 
sagde  han. 

Vitelli  gik  til  denne  første  Opgave  med  sin  sæd- 
vanlige Følelse  af  at  staa  midt  i  vældige  Begiven- 
heder. Det  var  hans  Overbevisning,  at  dens  Løs- 
ning ikke  alene  havde  stor  Betydning  for  ham  selv 
og  for  hans  Forhold  til  de  blaa  Øjne,  men  ogsaa 
at  hele  den  evropæiske  Civilisation  —  et  Begreb, 
der  som  sagt  ikke  havde  nogen  særlig  reel  Betyd- 
ning for  ham  —  og  dens  Fremgang  i  Afrika  vilde 
afhænge  af  det  heldige  Udfald  af  hans  Expedition. 
Hvis  Vitelli  ikke  i  sit  Indre  havde  haft  en  usynlig 
Prisme,  gennem  hvilken  denne  Verdens  Begiven- 
heder fik  Uendelighedens  Farve  og  Glans,  saa  vilde 
han  heller  ikke  have  været  i  Besiddelse  af  den 
flammende  Iver  og  den  blændende  Sikkerhed  i  at 
bestemme  sig  selv  og  andre  til  Handling,  som  han 
altid  lagde  for  Dagen,  og  hans  Likwangolakompagni 
vilde  ikke  i  Befolkningens  Øjne  være  blevet  til  en 
kæmpestor,  sort  Kat,  der  sprang  gennem  Skoven, 
lydløs  og  forfærdelig  som  en  ond  Drøm.  Vitelli  var 
fuldt  overbevist  om,  at  hvis  det  ikke  lykkedes  ham 
at  tilintetgøre  den  skændende  og  brændende  Mor- 
derkaravane, han  i  sin  Fantasi  saa  flyde  gennem 

Skoven  som  en  Blodstrøm  fra  Ildpøl  til  Ildpøl,  saa 
vilde  Oprøret  brede  sig  ud  til  Floden,  det  vilde 
være  ude  med  alle  Stationerne,  og  det  vilde  vare 
mange  Aar,  inden  Guvernementet  kunde  samle  Sol- 
dater og  skaffe  Midler  til  at  tilbageerobre  det  mæg- 
tige Landomraade  mellem  Floden  og  de  store  Søer, 
hvis  det  overhovedet  nogensinde  blev  muligt,  og 
hvis  det  ikke  snarere  vilde  gaa  saadan,  at  Oprø- 
ret vilde  gribe  om  sig  i  hele  den  vældige  Verdens- 
del og  gøre  fuldstændig  Ende  paa  den  hvide  Races 
Herredømme  i  Afrika.  Vitelli  følte  sig  —  med  Rette 
eller  Urette  —  som  en  af  denne  Verdens  udvalgte, 
og  Blodet  bankede  i  hans  Aarer. 

Af  Garnisonens  to  hundrede  og  halvtredsindstyve 
Mand  havde  Vitelli  faaet  Lov  til  efter  eget  Skøn  at 
udvælge  sig  hundrede. 

Det  er  sandsynligt,  at  Damen  med  de  blaa  Øjne 
ikke  vilde  have  syntes  bedst  om  de  hundrede 
skumle  Negerfjæs,  som  Vitelli  efterhaanden  fik  stil- 
let sammen  ovre  paa  den  anden  Side  af  den  skygge- 
fulde Mangoallé,  hvor  denne  Deling  foregik.  Men 
Helteidealet  skifter  med  Breddegrader  og  Kultur- 
trin, Modet  og  Viljen  skifter  Ansigt  efter  Solen  og 
Vejret.  Det  er  godt,  at  den  ene  Verdensdel  ikke 
altid  gaar  med  Billedet  af  den  anden  i  sig,  og  at 
det  ene  Kulturtrin  ikke  altid  kan  se  sig  selv  i  det 
andets  Spejl. 

De  hundrede  tatoverede  Mænd,  som  Wandas 
Kvinder  dansede  deres  æggende  Krigsdans  for,  Af- 
tenen før  de  drog  til  deres  hemmelighedsfulde  Ger- 
ning paa  en  fjern  Valplads,  vilde  have  givet  Damen 
med  de  blaa  Øjne  en  altfor  tydelig  Anelse  om  Kri- 

gens  Gyselighed,  til  at  hun  nogensinde  oftere  kunde 
have  hævet  sit  Blik  mod  sin  egen  Races  Helteideal. 

Men  heldigvis  for  hende  og  for  ham  var  hun  lige- 
saa  blind  for  Mellemstadierne  fra  det  dybeste  til 
det  højeste  som  Vitelli. 

Og  dog  var  hendes  blaa  Bliks  Dragen  i  Slægt 
med  Dansen,  der  grædende  vred  sig  i  de  sorte 
Kvindekroppe  Aftnen  før  Afrejsen  fra  Wanda. 

Allerede,  da  den  lille  Kanoflotille,  som  førte  Vi- 
telli og  hans  Kompagni  opad  Floden,  ankom  til 
Araberlandsbyen  Kundu,  hvorfra  Expeditionen 
skulde  starte,  havde  Vitelli  erobret  sine  Folk  med 
Hud  og  Haar. 

Vitelli  havde  staaet  i  Forstavnen  af  den  største 
Kano  og  følt  sig  som  en  Sarazenhøvding,  der  sty- 
rer sine  Baade  mod  en  ukendt  Kyst.  Naar  Solda- 
terne, der  stod  og  roede,  lod  sig  gribe  af  Anstræn- 
gelsens  og  Taktens  Extase,  glemte  han,  at  der  paa 
alle  Sider  af  den  Verdensdel,  han  befandt  sig  i,  le- 
vede et  Aarhundrede,  der  susede  fremad  mod  det 
ukendte  under  et  evigt  Tryk  af  spændte  Damp- 
kedler og  dirrende  Nerver,  og  Tiden  løb  saa  hurtigt 
for  ham  under  de  skovgroede  Flodbredders  hyp- 
notiserende Monotoni,  at  det  forekom  ham,  at  han 
fo'r  gennem  det  solsi trende  Rum  med  en  vældig 
Fart,  som  voksede  ufatteligt  for  hver  boblende 
Skumrand,  der  krampagtigt  krusede  sig  om  Kano- 
ernes runde  Buge. 

Vitelli  pegede  fremad  med  sin  hvide  Haand  og 
raabte  saa  højt,  at  det  kunde  høres  til  den  bageste 
Kano,  der  kom  glidende  langt  nede  bag  de  udhæn- 
gende Træer  i  en  Flodkrumning: 

„En  avant!" 

I  Likwangolaernes  raa  og  blottede  Racesjæle  hav- 
de dette  Ord,  der  i  al  sin  Lidenhed  bærer  et  evro- 
pæisk  Aarhundredes  mylrende  Minder  og  har  en 
Civilisations  stormfulde  Længsler  i  sine  Vokaler, 
altid  vakt  fjerne  Anelser.  Begejstringen  flammede 
i  deres  Hjerner  og  bugtede  sig  gennem  deres  Musk- 
ler, de  huggede  de  slanke  Pagajer  i  Vandet  i  ra- 
sende Takt,  og  Baadene  brusede  fremad  under  hy- 
lende Sange. 

Naar  Vitellis  Kano,  der  var  bedst  bemandet,  fik 
Forspring  for  de  andre,  saa  raabte  Folkene  i  dem 
efter  ham: 

„Moana  musuri  —  vi  dør  —  vi  dør!" 

Vitelli  vendte  sig  om  mod  dem  med  den  ube- 
tvingelige Glød  i  Øjet  og  raabte  igen: 

„Er  I  bange  for  at  dø!" 

„Nej,  Moana  musuri!"  brølede  de  og  lo,  saa  de 
hvide  Gebisser  skinnede  langt  hen  i  Solen. 

Det  vilde  vist  ikke  have  gjort  noget  særlig  godt 
Indtryk  paa  Vitellis  gamle  Lærere,  hvis  de  havde 
set  ham  stige  op  fra  Flodbredden  mod  de  hvide  Ler- 
huse i  Kundu  midt  i  en  Klynge  kaade  og  leende 
Soldater,  der  spillede  Boldt  med  Geværerne  og  dan- 
sede Krigsdans  om  ham. 

Den  gamle,  sorte  Halvaraber,  der  som  Byens 
Høvding  kom  og  tog  imod  Vitelli,  saa'  i  hvert  Fald 
meget  betænkelig  ud,  men  hans  Ansigt  faldt  i  an- 
dre Folder,  da  han  bagefter  saa'  Vitelli  række  sin 
hvide   Haand  i  Vejret,   rynke   Brynene  og  raabe: 

„Træd  an!" 

Da  kunde  den  gamle  Araber  se  af  Bevægelserne  i 

Vitellis  hvide  Uniform,  og  af  den  Maade,  han  stod 
paa  Benene  paa,  at  Moana  musuri  —  det  smukke 
Barn  —  som  de  kaldte  ham,  var  mere  end  et  Barn. 

Da  de  var  rettede  ind  til  højre,  holdt  Vitelli  føl- 
gende indholdsrige  Tale,  der  paa  en  Gang  samlede 
dem  alle   under  hans   Kommando: 

„Spis  Jer  nu  godt  mætte,  og  hvil  Jer  godt.  Imor- 
gen  skal  vi  afsted.  Vi  gaar  ikke  gennem  Skoven. 
Vi  flyver  som  Fuglene.  I  Byerne  vil  de  sige,  at  de 
aldrig  har  set  saa  tapre  og  stærke  Mænd.  Og  de 
vil  give  os  megen  Føde,  baade  Ris,  Bananer,  røget 
Fisk  og  Kød,  Olje  og  Palmevin.  Og  naar  vi  møder 
Mahoni  —  Forrædderen  —  saa  er  vi  saa  vældige, 
at  vi  splintrer  dem  som  Lyn  og  Torden." 

Den  samme  Tale  har  ganske  vist  været  holdt 
mange  Gange  i  Alverdens  Felttog,  men  Øjnene  og 
Ørene  har  aldrig  været  saa  opladte,  som  da  det 
smukke  hvide  Barn  klædte  dem  i  synlig  og  hørlig 
Form  paa  Libandaen  i  Kundu. 

Vitelli  marcherede  skrapt  i  ti  Dage,  uden  at  der 
hændte  andet  end,  at  Folkenes  Beundring  for  den 
lille  utrættelige  Mand  steg.  De  kendte  og  beundrede 
som  Børn  hver  Mine  i  hans  Ansigt.  Smilede  han 
imellem  dem,  saa  smilede  de  hundrede  sorte  Fjæs, 
og  rynkede  han  sine  Bryn,  saa  syntes  de  alle,  at 
det  var  det  smukkeste,  de  havde  set,  blev  bange 
og  glade  igen,  naar  Vitellis  hvide  Høvdingeansigt 
atter  faldt  til  Ro.  Naar  en  af  Soldaterne  havde  stjaa- 
let  en  Høne  og  fik  sine  fem  og  tyve  Slag  af  Flod- 
hestepisken, som  Vitelli  bar  i  Bæltet,  gjorde  han 
sig  ikke  en  Gang  den  Ulejlighed  at  knurre,  men 
syntes  snarere,  det  var  en  Udmærkelse. 

Vitelli  var  blevet  deres  personlige  Ejendom.  De 
tilegnede  sig  hans  Vrede  og  Smil  med  nærig  Skin- 
syg^ °g  de  vilde  ikke  have  byttet  ham  bort,  end 
ikke  med  en  af  de  gamle  Officerer  fra  de  store,  for- 
gangne Begivenheder,  i  hvilke  de  havde  faaet  Ild- 
daaben,  og  som  de  ellers  havde  glemt  at  gøre  min- 
dre i  samme  Forhold,  som  de  selv  voksede. 

Paa  den  tiende  Dag  fik  Vitelli  de  første  sikre 
Meldinger  om  Oprørskaravanens  Marchrute,  men 
han  fik  tillige  den  for  ham  pinlige  Meddelelse,  at 
den  forfølgende  Troppeafdeling  havde  halet  ind 
paa  Fjenden  under  den  maanedlange  March  oppe 
fra  Lindi.  Vitelli  blev  grebet  af  Uro  for,  at  Afde- 
lingen skulde  komme  i  Engagement  med  Mahoni 
før  ham  og  tage  Æren  fra  ham  og  hans  Folk. 

Men  en  Aften,  da  de  havde  naaet  en  Landsby, 
hvor  det  var  Vitellis  Mening  at  gøre  Holdt  for 
Natten,  fik  han  paany  en  Melding,  ifølge  hvilken 
Oprørskaravanen  var  gaaet  over  Maikofloden  og 
havde  fordybet  sig  i  Skoven  Øst  for  denne  Flod. 
Det  var  lykkedes  den  at  lede  den  forfølgende  Trop 
paa  Vildspor,  og  denne  havde  nu  taget  en  gal  Vej, 
der  ledede  den  bort  fra  Oprørerne,  i  Retning  af 
Kundu. 

De  Indfødte,  der  meddelte  Vitelli  dette,  var  kom- 
met løbende  nordfra.  De  bad  Vitelli  paa  deres  Knæ, 
med  bønligt  fremstrakte  Arme,  som  det  lange  Løb 
og  Sulten  havde  gnavet  Kødet  af,  om  at  hjælpe.  Hele 
Landet,  fortalte  de,  var  i  den  frygteligste  Tilstand, 
Byerne  var  plyndrede  for  alle  deres  Forraad  af  Lev- 
nedsmidler, Markerne  var  ødelagte,  H  usene  brænd- 
te, Kvinder  og  Børn  og  Fæ  dræbte  eller  røvede. 

„Hører  I,"  sagde  Vitelli  til  de  omstaaende  Sol- 
dater. 

„Hører  I." 

Den  ene  af  de  to  Budbringere  fortalte,  at  han 
havde  set  Oprørerne  slæbe  hans  Kone  bort,  efter 
at  de  havde  dræbt  hans  lille  Barn  og  pakket  det  i 
en  Kurv.  Han  selv  havde  ligget  bundet  paa  Jorden 
og  set  det  —  han  pegede  paa  sine  bedende  Øjne  — 
med  disse  sine  egne  Øjne.  Selv  var  han  ogsaa  blevet 
ført  afsted  med  Karavanen,  men  det  var  lykkedes 
ham  at  flygte  om  Natten. 

„Er  I  trætte?"  spurgte  Vitelli  Soldaterne,  og  hans 
Stemme  aandede  ordløse  Trudsler  ud  i  Aftenskum- 
ringen. 

De  saa'  paa  hinanden,  og  de  sorte  Blikke  blev 
enige  om  ikke  at  svare.  Der  var  selvfølgelig  ikke 
en  Mand,  som  ikke  følte,  at  hans  Ben  var  af  Jern, 
skønt  det  knagede  i  dem. 

De  famlede  sig  gennem  Skoven  hele  Natten.  Den 
næste  Morgen,  da  Dagslyset  som  en  graa  gennem- 
sigtig Taage  trængte  ned  mellem  Løvet,  og  Vitelli 
begyndte  at  føle  sin  Forstand  befriet  for  Nattens 
Forvirring,  og  han  atter  kunde  skimte  sine  Folk, 
der  var  oversmurte  med  Mudder  fra  Moradserne, 
spurgte  han  atter: 

„Er  I  trætte?" 

Og  han  fik  igen  det  Svar,  han  ønskede. 

Tavshed ! 

Saa  gik  det  atter  afsted  ad  krogede  og  halvglemte 
Stier,  som  Landsbyernes  Førere  anviste.  Under- 
tiden var  Gangene  saa  tilgroede,  at  de  maatte  gaa 

bøjede  eller  kravle  paa  alle  fire  med  Geværerne 
strakte  frem  foran  sig. 

Vitelli  havde  under  Fremrykningen  efterhaan- 
den  samlet  nøjagtige  Oplysninger  om  Oprørernes 
Marchretning.  Han  fik  at  vide,  at  de  havde  slaaet 
Lejr  i  en  stor  Udhugning  i  Skoven  en  Dagsrejse  fra 
Maikofloden,  og  det  var  hans  Hensigt  i  Løbet  af 
Dagen  at  nærme  sig  Lejren  saa  meget  som  muligt 
for  saa  næste  Morgen  at  bryde  frem. 

Kl.  fire  om  Eftermiddagen  gjorde  han  Holdt  foran 
et  Morads,  fra  hvilket  Føreren  angav,  at  der  var  et 
Par  Timers  March  til  Oprørernes  Lejrplads. 

Den  Aften  spurgte  Vitelli  ikke  sine  Folk,  om  de 
var  trætte.  De  fleste  faldt  i  Søvn  paa  den  bare  Jord. 
Selv  Skildvagterne  sov,  og  Vitelli  med. 

Men  hans  Held  vaagede  over  dem  alle. 

Heldet  er  en  Urt,  som  vokser  i  det  mystiske 
Land  Evropa,  der  rimeligvis  slet  ikke  existerer;  af 
denne  Urt  laver  Landets  Medicinmænd  et  Medika- 
ment, der  beskytter  Manden,  som  har  det  hos  sig, 
mod  alle  Farer  og  skaffer  ham  Held  overalt  Man 
har  ganske  vist  ikke  set  det,  men  Vitelli  havde  det 
paa  sig.  Det  vidste  alle  de  gamle  Soldater,  der 
havde  været  med  oppe  ved  Nilen,  hvor  de  Hvide  og- 
saa  havde  haft  den  Medicin.  De  kunde  mærke 
det  paa  Stemningen. 

Der  var  altsaa  ingen  Fare,  man  kunde  godt  lade 
Søvnen  lægge  sine  bløde,  sorte  Arme  om  Ens  Hals, 
man  lod  sig  rulle  rundt  og  sov  som  drukne. 

Den  næste  Morgen  Kl.  tre,  da  Skoven  endnu  var 
bælgmørk,  vaagnede  Vitelli  og  var  paa  en  Gang 
klar.  Han  vækkede  Folkene.  En  Snes  Minutter  efter 

vadede  Karavanen  langsomt  og  lydløst  som  en  usyn- 
lig Kæmpeorm  gennem  Moradset,  og  Mørket  hang 
saa  uigennemsigtigt  sort  over  dem,  at  det  slog  Gni- 
ster for  Øjnene. 

Kl.  fem  naaede  de  Lysningen.  Oprørerne  havde 
ikke  ventet,  at  nogen  skulde  falde  ned  til  dem  fra 
Skyerne  i  denne  fjerne  Afkrog.  Der  var  ingen  Skild- 
vagter, og  fra  Lejren  hørtes  der  ingen  anden  Lyd 
end  et  tusindstemmigt  Aandedrags  fjerne  Summen. 

Vitelli  spredte  sine  Folk  i  Kanten  af  Lysningen, 
hvor  der  var  Skud,  og  Maalet  var  saa  fuldt,  at  da  en 
enlig  Hanes  Gal  inde  fra  Lejren  skingrede  spinkelt 
op  mod  den  graa  Himmel,  bragede  de  hundrede 
Geværer  løs  i  et  Skrald,  der  splintrede  Skovens 
Tavshed  i  flygtende  Flager.  I  samme  Nu  blev  der 
levende  mellem  de  tusende  smaa  grønne  og  gulnede 
Bladhytter,  der  laa  spredt  mellem  Stubbe  og  væl- 
tede Træer,  og  fem  tusende  Menneskesjæles  Angst 
fo'r  til  Himmels  i  et  Skrig,  der  til  Dommedag  vil 
flakke  omkring  i  Verdensrummet  som  en  blodig 
Nattemare. 

Inde  i  Lejren  skød  de  i  Luften  i  Vildelse,  udenfor 
laa  Soldaterne  og  sigtede,  og  Træerne  stod  og 
bragede  og  rystede  paa  deres  gamle  Hoveder. 

Heldigvis  for  dem,  der  var  med,  var  Spektaklet 
saa  djævelsk,  at  det  lukkede  for  deres  Erindring, 
saa  at  denne  Morgenstund,  for  dem,  der  overlevede 
den,  altid  kom  til  at  staa  som  et  uudgrundeligt 
Mørke. 

Det  hele  varede  et  Kvarter. 

Oprørerne  var  sprængt  saa  grundigt  fra  hinan- 
den, at  der,  da  de  en  Gang  havde  taget  Flugten, 

ikke  kunde  blive  Tale  om  Modstød  i  den  første 
Time. 

Da  Vitelli  havde  bemægtiget  sig  Lejren,  løste 
han  alle  de  bundne  Bærere,  der  laa  omkring  i  Hu- 
sene, bevæbnede  dem  med  de  efterladte  Geværer 
og  sendte  dem  ud  for  at  forfølge  de  flygtende; 
Kvinder  og  Børn  kom  frem  af  Husene  og  ud  fra 
Skoven,  hvor  de  havde  gemt  sig,  og  i  Formiddagens 
Løb  afsendte  Vitelli  den  ene  lille  Karavane  efter 
den  anden,  Kvinder  og  Børn  og  syge  Mænd,  belæs- 
sede med  Ammunition,  Varer  og  Fødemidler,  ad 
den  Vej,  han  selv  var  kommet.  Ved  Middagstid  drog 
han  selv  afsted  med  sine  hundrede  Likwangolaer 
og  en  Arrieregarde  paa  fem  hundrede  befriede  Fan- 
ger og  Overløbere. 

Bygtet  om  denne  Bedrift  spredte  sig  over  hele 
Provinsen,  og  man  begyndte  at  bide  Mærke  i  Nav- 
net Vitelli.  Det  var  som  en  Klokke,  der  ringede  langt 
borte  i  Skoven,  og  hvis  Toner  man  begyndte  at 
skelne. 

Men  det  fik  i  nogen  Tid  en  latterlig  Bilyd,  fordi 
Vitelli  kom  sin  Berømmelse  i  Forkøbet  ved  at  kalde 
sit  Detachement  for  „det  flyvende  Kompagni". 

Det  Navn  havde  en  god  Klang  i  Brevene  hjem 
til  Damen  med  de  blaa  Øjne.  I  det  poetiske  Adjek- 
tiv var  der  intet,  der  kunde  lede  hendes  langvejs 
Tanker  ind  i  den  Underverden,  hvor  det  flyvende 
Kompagni  havde  sin  mystiske  Mission,  og  hvor 
Heltene  bliver  til  i  Kød  og  Blod. 

Naar  man  efter  denne  Begivenhed  i  Stationerne 
langs  Floden  diskuterede  Situationen,  der  unægtelig 

blev  mere  og  mere  truende,  kunde  en  eller  anden 
komme  med  den  Bemærkning: 

„Send  Bud  efter  det  flyvende  Kompagni." 

Der  blev  nok  let  af  den,  men  alligevel  var  der 
dem,  der  omhyggelig  gemte  Ideen  og  ved  Lejlighed 
henvendte  sig  til  Provinsens  Overkommandant  med 
Anmodning  om  at  faa  det  flyvende  Kompagni  sendt 
op  for  at  faa  lidt  Ligevægt  i  Sagerne. 

Heldet  fulgte  Vitelli  uden  at  svigte.  Betegnelsen 
det  flyvende  Kompagni  blev  officielt  fastslaaet,  efter 
at  den  oprindelige  Kerne  var  blevet  forstærket  med 
endnu  et  hundrede  Mand,  væsentligst  af  Likwan- 
golastammen,  og  Vitelli  blev  ved  et  specielt  Dekret 
udnævnt  til  dets  Chef. 

Som  Kammerat  blev  han  en  kedelig  Patron.  Han 
talte  kun  om  Krig.  Det  kunde  ikke  nytte,  at  man 
snakkede  til  ham  om  egne  Anliggender,  om  Arbej- 
dets Fremgang  i  Stationerne,  om  Tingene  hjemme. 
Vitelli  saa  med  aabenlys  Foragt  paa  fredelige  For- 
hold og  fredelige  Personer.  Det  var  noget,  der  ikke 
kom  ham  ved,  og  naar  Samtalen  kom  ind  paa  saa- 
danne  Emner,  blev  han  distrait  og  tavs  og  kedelig, 
og  han  levede  ikke  op,  før  der  kom  et  Sted  i  Sam- 
talen, hvorfra  han  atter  kunde  springe  paa  Hove- 
det ind  i  snedige  Overrumplinger,  skaanselsløse 
Marcher  og  utrolige  Angrebsplaner.  Han  gik  altid 
og  lurede  med  sine  krigerske  Syner,  selv  naar  det 
for  en  anden  saa  mest  fredeligt  ud,  og  man  helst 
vilde  slaa  sig  til  Taals  og  se  lyst  paa  Tingene. 

Men  jo  vildere  Vitelli  fo'r  fra  Sted  til  Sted,  jo 
flere  Bedrifter  han  knyttede  til  sit  Navn,  jo  mere 

berømt  han  blev,  desto  højere  brølede  Uvejret  gen- 
nem de  uendelige  Skove. 

Skypumpen  vandrede  sin  uhyggelige  Gang  fra  den 
ene  Ende  af  Provinsen  til  den  anden.  Den  blodige 
Hvirvel  sydede  i  Mændenes  Hjerner,  og  Kvindernes 
Dans  vred  sig  mod  de  usynlige  Spiraler. 

Landsbyernes  gamle  Vismænd  følte  deres  vok- 
sende Afmagt  overfor  det  nye  og  fremmede,  der 
gik  henover  Urskoven  og  fyldte  Sindene  og  om- 
styrtede Tingenes  gamle  Orden.  Nye  Idealer  steg 
frem  af  Urskovens  frodige  Damp  og  kuldkastede 
Afkrogenes  indadvendte  Livsanskuelser.  Det  var 
ikke  længere  de  midaldrende  Mænd  og  Kvinder, 
der  sad  og  styrede  Byernes  Skæbner.  Unge  Krigere 
voksede  frem  af  Kedsomheden  og  tog  Ordet  i  Mæn- 
denes Forsamlinger,  og  i  Hytterne  fordunkledes 
de  erfarne  Mødre  af  unge  Kvinder  med  bløde  Arme 
og  jomfruelig  extatisk  Blik.  Den  unge  blodtørstige 
Røver  løsgjorde  sig  fra  det  fædrene  Aag,  og  den 
unge  Kvinde  vuggede  sit  vege  Legeme  i  Dans  for 
at  tækkes  ham,  og  han  elskede  hende  som  Helten 
elsker  det  ufattelige,  der  stirrer  mod  ham  fra  Til- 
værelsens Dyb  med  store  dunkle  Fløjlsøjne. 

Saadan  kommer  Krigen.  Som  en  jordisk  Længsel, 
der  suger  Himlen  til  sig,  som  en  himmelsk  Mal- 
strøm, der  drages  mod  Jorden  for  at  bygge  en 
Søjle  af  Forfærdelse,  fra  hvis  bristende  Tinde  Men- 
neskemodet et  Øjeblik  stirrer  ind  i  andre  Verd- 
ners  nye   Gyseligheder. 

I  to  Aar  var  det  flyvende  Kompagni  gaaet  fra 
Sejr  til  Sejr,  da  Vitelli  for  Øjnene  af  de  glædestraa- 
lende  Likwangolaer  syede  en  ny  Galon,  et  nyt  Vis- 

domssymbol  paa  Ærmet,  og  Overkonumandanten 
hæftede  Guldmedaljen  paa  hans  Bryst.  Begge  Dele 
var  blevet  sendt  hjemmefra  for  hans  Deltagelse  i 
et  Slag,  i  hvilket  det  flyvende  Kompagni  havde 
gjort  den  største  Del  af  Arbejdet. 

Da  Paraden,  ved  hvilken  Yitelli  havde  faaet  Me- 
daljen overrakt,  var  forbi,  blæste  han  sine  egne 
Folk  sammen  til  et  lille  Efterspil.  Han  holdt  føl- 
gende Tale  til  dem: 

„Denne  Medalje  har  Guvernementet  sendt  til  Jer. 
Overkommandanten  har  hæftet  den  paa  min  Uni- 
form, og  jeg  vil  stadig  bære  den  i  Slagene,  for  at 
I  altid  kan  vide,  at  Guvernementet  anser  Jer  for  de 
modigste  Soldater  i  Afrika.  For  Fremtiden  kan  vi 
ikke  tabe  noget  Slag." 

Derefter  blev  der  gjort  Højre  om,  hver  enkelt 
fik  Lov  til  at  passere  forbi  og  berøre  den.  Denne 
Berøring  havde  den  Virkning,  at  den  gjorde  den, 
der  aldrig  var  bange,  nsaarbar. 

Denne  Medaljens  Egenskab  har  aldrig  været  dra- 
get i  Tvivl  af  de  Sorte,  men  de  Hvide,  som  siger, 
at  Troen  flytter  Bjærge,  og  som  alligevel  ikke  tør 
samle  deres  Tro  om  nogetsomhelst,  lo  af  det 
og  tilgav  Vitelli,  fordi  hans  Navn  ringede  som  en 
Klokke. 

En  Begivenhed,  der  indtraf  i  det  tredje  Aar  af 
Vitellis  Tjenestetid,  bragte  ham  til  det  Berømmel- 
sens Zenith,  hvor  ingen  Stjerne  endnu  har  holdt 
sig,  efter  at  det  hele  er  begyndt  at  dreje. 

Den  politiske  Interesse  havde  mere  og  mere  kon- 
centreret sig  om  den  Bande  af  oprørske  Soldater, 
der  huserede  i  det  sydlige  Distrikt.  Overkomman- 

daiiten,  der  selv  en  Tid  havde  ledet  Felttoget  mod 
dem,  var  blevet  syg  og  havde  maattet  trække  sig 
tilbage.  Et  Par  af  de  ældre  Officerer  var  dræbte. 
Der  manglede  en  Mand  til  at  tage  Tøjlerne,  og 
det  hele  saa'   meget  kritisk  ud. 

Tropperne  havde  været  i  Engagement  med  Op- 
rørerne og  var  blevet  drevne  tilbage  til  en  Egn, 
som  de  selv  under  en  langsom  Fremrykning  gan- 
ske havde  udspist,  og  som  var  blevet  forladt  af 
Befolkningen,  der  var  draget  til  et  roligere  Land 
mod  Syd.  Tilførslen  af  Levnedsmidler  fra  Trop- 
pernes Basis  paa  Floden  var  standset,  Misfornøjel- 
sen mellem  de  udhungrede  Soldater  var  stor,  Træt- 
heden og  Modløsheden  mellem  de  Hvide  gjorde  Si- 
tuationen i  høj  Grad  truende.  Den  ældste  af  de 
tilstedeværende  Officerer  var  syg  og  formaaede 
intet,  og  de  andre  gik  allesammen  saa  smaat  og 
ventede  paa  at  se  Folkene  forlade  Lejren  og  gaa 
over  til  Fjenden  efter  at  have  gjort  Ende  paa 
dem  først. 

Saa  kom  Vitelli  med  sit  Kompagni. 

Skønt  mange  af  de  tilstedeværende  i  sin  Tid  hav- 
de været  med  til  at  latterliggøre  Vitelli  og  hans  fly- 
vende Kompagni,  var  der  dog  ingen,  der  nu  tvivlede 
paa,  at  det  smukke  Barn  var  Mand  for  at  bringe  Sa- 
gerne i  Orden,  og  de  overlod  ham  godvilligt  Kom- 
mandoen, skønt  han  var  den  yngste. 

Der  blev  Røre  i  Lejren  ved  det  flyvende  Kom- 
pagnis Ankomst.  Vitellis  Mønstersoldater,  der  var 
vant  til  at  sulte  og  ligge  paa  den  bare  Jord,  og  som 
aldrig  glemte  deres  militære  Børnelærdom,  vakte 
straks  de  andres  Jalousi. 

„Vi  vil  ikke  sulte.  Vi  er  vant  til  at  faa  fulde  Ra- 
tioner. Vi  er  ikke  Moana  musuris  Slaver.  Vi  vil 
have  Føde,"  sagde  de  andre. 

Herpaa  svarede  Vitellis  Soldater  roligt: 

„Moana  musuri  har  Mad  til  fler  end  Jer." 

„Hvor  er  den?" 

„Paa   den   anden   Side   Oprørernes   Zeribaer." 

Det  var  et  skarpt  Svar  til  de  Folk,  der  endnu  gik 
med  en  indre  Skamfølelse  over  at  være  slaaede 
tilbage  fra  Oprørernes  solide  Palisadeværker,  og 
som  ikke  havde  været  til  at  drive  frem  mod  dem 
igen. 

„Han  skal  nok  komme  til  at  skaffe  os  Føde  her, 
hvor  vi  er,"  svarede  de. 

„Vi  flytter  os  ikke,  før  vi  har  faaet  vore  Ratio- 
ner." 

Der  blev  sendt  to  Mand  til  Vitelli  for  at  forlange 
Føde,  og  der  var  truende  Tavshed  i  Klyngerne, 
mens  de  to  stod  foran  ham  og  fremførte  deres  For- 
langende. 

„Jeg  gør  altid,  hvad  jeg  kan,"  sagde  Vitelli.  „Men 
jeg  vil  intet  høre.  Mine  Folk  har  sultet  værre  end  I." 

Da  Vitelli  næste  Dag  gik  gennem  Lejren,  kom  der 
paany  to  Soldater  frem  til  ham  med  den  samme 
Fordring,  og  Vitelli  saa',  at  Ansigterne  rundt  om 
ham  grinede  med  tvære  Grin,  som  han  ikke  var 
vant  til  at  se. 

Han  gav  det  samme  Svar  som  Dagen  i  Forvejen 
og  tilføjede: 

„Kom  ikke  igen." 

De  andre  Hvide  forstod,  at  Katastrofen  atter  hang 
over  dem  og  holdt  sig  om  Natten  og  den  følgende 

Formiddag  samlede  i  deres  Kant  af  Lejren  for  at 
dø  sammen.  Men  Vitelli  var  tryg.  Han  kendte  Mid- 
ler, der  kunde  gøre  en  Hær  ud  af  den  Bande,  han 
færdedes  midt  i. 

Soldaterne  var  rasende  over  hans  Ro. 

Næste  Dag  ved  Middagstid  gik  Vitelli  igen  gen- 
nem Soldaterlejren,  og  der  kom  atter  to  Soldater 
henimod  ham.  Deres  Ansigter  var  ophidsede. 

„Vi  gaar  bort  herfra,  hvis  vi  ikke  faar  Føde.  Vi 
gaar  i  Nat." 

Vitelli  gjorde  et  Greb  i  Lommen,  løftede  sin  Re- 
volver og  skød  dem  ned  i  to  Skud. 

Hele  Eftermiddagen  gik  han  frem  og  tilbage  i 
Lejren  med  Hænderne  og  Revolveren  paa  Ryggen, 
og  der  var  ikke  et  Blik,  der  veg  fra  ham,  naar  han 
vendte  Ryggen  til.  Da  Solen  var  ved  at  dale,  var 
der  ingen,  der  ikke  forstod,  at  det  vist  nok  var 
bedst  for  hans  Sjæls  Saligheds  Skyld,  om  han  faldt 
til  Føje,  ingen  som  ikke  beundrede  den  lille  Høv- 
ding med  den  ranke  Ryg  og  de  faste  Skridt. 

Endnu  i  nogle  Maaneder  var  Vitelli  ubetvingelig. 
Hans  Navn  fo'r  som  en  Gysen  foran  Kolonnerne  og 
splittede  Hære,  før  han  viste  sig. 

Men  Heldet,  der  fulgte  ham,  endte  med  at  styrte 
ham. 

Den  Dag  kom,  da  han  følte  sig  som  en  skæl- 
vende Hob  af  Drifter,  der  er  revne  løs  fra  deres 
Sammenhæng  med  en  Virkelighed,  som  fornægtes 
af  Verden,  naar  den  er  forbi. 

For  de  yngre  kom  det  til  at  se  saadan  ud,  at 
Officererne,  der  rejste  hjem  til  Evropa,  tog  Vitellis 
Ry  med  sig  til  Centralregeringen,  og  en  Dag  kom 

der  en  Post  til  Exp editionen,  indeholdende  Vitellis 
Udnævnelse  til  Kaptajn  og  en  Løveorden  til  ham. 

Den  kom  Dagen  efter,  at  Vitelli  for  nogen  Tid 
var  blevet  gjort  ukampdygtig  af  et  Strejfskud  i 
Skulderen. 

De  to  Udmærkelser  og  Vitellis  foreløbige  Utjenst- 
dygtighed blev  de  direkte  Aarsager  til  hans  Fald. 
I  Krig  skifter  Bevidsthedstilstanden  saare  let.  Det, 
der  var  Valuta  igaar,  er  værdiløst  idag.  Uvejret, 
der  borede  sig  ned  fra  Himlen,  har  trukket  nye 
Ting  frem  af  Sjælens  Hav;  men  den  himmelske 
Malstrøms  Kraft  slappes  en  Tid,  den  løfter  de  van- 
drende Søjlers  Kapitæler  bort  med  sig  og  lader  de 
himmelstræbende  Masser  styrte  tilbage  i  Dybet.  Og 
Følelsernes  flade  Søer  skyller  igen  hen  over  de 
Steder,  hvor  Uvejrets  Hvirveltaarne  gik  over  Jor- 
den  i  forfærdelig  og   brølende    Majestæt. 

Med  andre  Ord,  den  nye  Overkommandant  følte, 
at  han  havde  vanskeligt  ved  i  en  Fart  at  skabe  sig 
en  Autoritet,  der  svarede  til  hans  Rang,  og  han  ane- 
de, al  alle  disse  Udmærkelser  og  Vitellis  ubetvinge- 
lige Held  vilde  gøre  ham  det  umuligt  i  Befolknin- 
gens og  Troppernes  Øjne  at  blive  Landets  Over- 
hoved. 

Misundelsen  fik  Lov  til  at  brede  sig,  og  ved  dens 
Hjælp  lykkedes  det  Overkommandanten  ved  mange 
Lejligheder  at  skubbe  Rivalerne,  der  havde  levet 
i  Ly  af  Vitellis  Berømmelse  og  Magt,  og  som  skyldte 
ham  alt,  frem  foran  ham.  Tilsidst  da  det  viste  sig, 
at  Soldaterne  nødigt  flyttede  sig,  naar  det  flyvende 
Kompagni  og  Vitelli  ikke  var  i  Spidsen,  flød  Bægret 
over,  og  Vitelli  fik  Ordre  til  at  gaa  sydpaa  med  sine 

Folk  og  overtage  Kommandoen  over  en  Post  i  en 
Egn,  hvor  der  herskede  Fred. 

Vitelli  rejste  med  sine  Likwangolaer,  og  samme 
Dag  gik  Resten  af  Tropperne  efter  Ordre  fra  Over- 
kommandanten frem  og  vandt  et  afgørende  Slag, 
der  viste,   at  Vitelli  kunde  undværes. 

Men  det  varede  ikke  længe,  inden  Vitelli  opda- 
gede Bedraget.  Han  skrev  Rapporter  til  Overkom- 
mandanten, i  hvilke  han  meddelte,  at  der  absolut 
ikke  var  nogen  Fare  for  en  Opstand  mod  Syd,  og 
bad  om  at  blive  kaldt  tilbage  til  Expeditionen. 

Der  blev  svaret,  at  hans  Nærværelse  var  nød- 
vendig, der  hvor  han  var. 

Vitelli  følte  en  kvælende  Afmagt  overfor  Uvirk- 
somheden. Han  skrev  ugentlig  en  ny  Ansøgning  om 
at  maatte  komme  tilbage  til  de  kæmpendes  Ræk- 
ker, den  ene  bønfaldende,  den  anden  truende,  og 
han  sendte  Ilbud  afsted  med  dem. 

Men  han  fik  intet  Svar. 

Rimeligvis  handlede  Overkommandanten,  der  var 
en  fredelig  Mand,  ret,  da  han  lod  sig  lede  af  en  egoi- 
stisk Følelse,  før  han  endnu  var  grundig  inde  i  For- 
holdene, og  fjernede  Vitelli.  I  hvert  Fald  tydede 
Tingenes  senere  Udvikling  paa,  at  det  kun  havde 
været  nødvendigt,  for  at  kølne  Oprøret,  at  fjerne 
den  Mand,  der  var  kommet  til  at  staa  for  Befolk- 
ningen som  Krigens   Forherligelse  og  dens   Maal. 

Vitellis  Fjernelse  gav  Signal  til  almindelig  Under- 
kastelse, ligesom  hans  Tilsynekomst  engang  var 
faldet  sammen  med  Urolighedernes  Opblussen. 

Vitelli  selv  følte  sig  som  en  Fange. 

I  Maanedernes  Løb  rygtedes  det  ned  til  ham  i 

hans  ensomme  Post,  at  den  ene  Afdeling  Oprørere 
efter  den  anden  nedlagde  Vaabnene  og  underka- 
stede sig,  og  for  hver  ny  Meddelelse  glippede  Haa- 
bet  mere  og  mere  for  ham. 

Det  blev  en  drøj  Tid  for  Vitelli.  Han  følte  Dag 
for  Dag,  at  han  var  uhjælpelig  indesluttet  af  Mag- 
ter, som  hans  Vaaben  intet  formaaede  overfor.  Men- 
neskene stod  pludseligt  for  ham  iklædte  en  ny  Be- 
tydning, levende  i  en  anden  Verden  end  hans.  Han 
fik  en  Følelse  af,  at  han  havde  forbrudt  sig  imod 
dem,  og  at  alt,  hvad  han  kunde  finde  til  sit  For- 
svar, prellede  af  mod  Argumenter,  som  han  først 
nu  hørte  og  forstod. 

Han  saa'  med  indre  Syn  det  fraadende  Land,  der 
nu  laa  stille  og  dirrede,  inden  det  faldt  tilbage  igen 
i  Fredens  Velvære,  og  han  følte  denne  Fred  som  en 
Dødsdom  over  sig  selv,  som  en  Uhygge,  der  svøbte 
sig  gennem  hans  Sjæl  og  fik  Haarene  til  at  rejse 
sig  paa  hans  Hovede.  Han  følte  sig  som  en  Sanger, 
der  har  mistet  Stemmen,  og  hvis  Bryst  sprænges  af 
hjemløse  Toner. 

Vitelli  følte  for  første  Gang  i  sit  Liv  Frygt.  Fryg- 
ten for  de  Livets  fredelige  Sysler  og  fredelige  Tan- 
ker, overfor  hvilke  man  ikke  kan  trække  blank. 
Og  han  mærkede  den  dale  igennem  sig  og  rive  alting 
ned. 

Og  mens  Risen  begyndte  at  gro  grøn  paa  de  plyn- 
drede Marker,  saa  langt  Tanken  rakte  mod  Nord, 
Øst  og  Vest,  gik  Vitelli  og  blev  bleg  og  fejg  og 
mærkede,  At  han  gik  til  Grunde. 

En  Nat,  da  han  følte  sig  sin  Undergang  nær, 
rejste  han  sig  af  sin  Seng. 

Der  vilde  han  ikke  kvæles  ihjel. 

Han  blæste  sine  Folk  sammen,  drog  ud  og  huse- 
rede i  de  nærmeste  Landsbyer,  saa  Indbyggerne 
flygtede  med  Kvinder  og  Børn. 

Men  Vitellis  gamle  Folk  saa  snart,  at  det  var  galt 
fat  med  deres  smukke,  hvide  Barn. 

De  tog  for  første  Gang  fat  paa  ham  og  bragte  ham 
hjem  og  i  Seng. 

Hele  Resten  af  Natten  laa  han  i  Vildelse  og  talte 
paa  et  fremmed  Sprog. 

Hans  gamle  Soldater  sad  paa  Hug  tæt  ved  Siden 
af  hinanden,  i  Soveværelset,  paa  Verandaen  foran 
Huset,  og  ud  over  Pladsen.  De  græd  over  ikke  at 
kunne  forstaa  deres  hvide  Høvdings  Ord,  over,  at 
Munden,  der  talte  ustandseligt  henne  i  Sengen,  ikke 
kunde  aabne  sig  om  en  eneste  sidste  Hilsen  til  dem. 

En  Ting  forstod  de. 

Da  Vitelli  skulde  til  at  gaa  ind  i  den  Evighed, 
han  var  kommet  fra,  strakte  han  Armene  ud  i  Luf- 
ten, og  et  lykkeligt  Smil  forklarede  det  elskede  An- 
sigt. 

I  de  gamle,  sorte  Fjæs  kastede  dette  Smil  sit 
straalende  Genskær,  og  de  saa',  at  deres  smukke 
Barn  i  Døden  mødte  en  hvid  Herskerinde  fra  hans 
Hjemstavn. 

Hun  var  skøn  og  ufattelig  som  de  Væsner,  man 
ser  om  Natten,  naar  Sjælen  gaar  sine  egne  Veje. 

Og  de  bøjede  alle  Hovederne,  de  gamle  Djævle, 
for  ikke  at  skue  ind  i  det  blændende  Lys,  der 
strømmede  ud  over  dem  fra  hendes  vidunderlige 
blaa  Øjne. 

FEBER 

OM  sædvanligt  mod  Solnedgang  hav- 
de de  Hvide  i  Nianga  samlet  sig  un- 
der Mangotræerne,  der  stod  i  Halv- 
bue paa  den  lille  sandede  Platform 
foran  Messebygningen. 

Her  var  der  Udsigt  over  Øvre  Con- 
go, og  her  havde  Negerdrengene  fra  Messen  vænnet 
sig  til  at  stille  de  Hvides  Stole  hen  i  Rundkreds 
om  et  lille,  lavt  Bambusbord.  De  fem  Stole  stod 
der  hver  Aften  paa  Slaget  halvsex,  og  Ejermændene 
fulgte  ligesaa  sikkert  efter  ved  Sextiden.  Det  var 
blevet  en  Vane  uden  nogensinde  at  have  været  en 
Aftale. 

Det  var  forøvrigt  udover  Maaltiderne  den  eneste 
Time  paa  Dagen,  hvor  Officerer  og  Underofficerer 
i  Nianga  kunde  være  sammen  og  føle  en  Smule 
fælles  Velvære. 

Nætterne  i  denne  hede  Station  gik  ofte  med  Spad- 
sereture i  Negligé  under  Husenes  Verandaer,  af- 
brudte af  korte  Forsøg  paa  at  tvinge  sig  til  at 
blive  roligt  i  de  kvælende  hede  Senge.  Først  ud 
paa  Morgenstunden,  naar  man  under  den  lange, 
trættende  Gaaen  frem  og  tilbage  paa  Verandaen, 
var  blevet  bidt  halvt  ihjel  af  Moskitoer,  og  Hagen 
begyndte  at  synke  ned  paa  Brystet  af  Udmattelse, 
fik  man  en  kort,  urolig  Hvile  for  saa  at  rejse  sig 
tidligt,  badet  i  Sved;  hvis  man  ikke  blev  liggende 
med  bankende  Blod  og  feberhede  Kinder. 

Og  om  Middagen  efter  den  lange  Formiddags- 
tjeneste   hastede   man   med    at   blive   færdig   med 

Maaltidet  i  Messen  for  saa  hurtigt  som  muligt  at 
komme  hjem  til  sig  selv  og  faa  lidt  Søvn,  inden 
Hornblæseren  spillede  ved  Totiden,  og  man  atter 
skulde  ud  til  Arbejdet  i  den  brændende  Sol  eller 
i  de  glohede  Kontorer. 

Om  Aftenen  mellem  sex  og  syv,  mens  Solen  da- 
lede ovre  bag  Urskoven  paa  den  anden  Side  Flo- 
den, sad  de  saa  her  og  pustede  ud,  levede  op  igen 
og  snakkede  og  glemte  de  lumre  Værelser,  Søvn- 
løsheden, Moskitoerne  og  alle  den  forestaaende  Nats 
Gyseligheder. 

I  aften  vilde  Samtalen  mellem  de  fire,  der  var 
kommet  en  efter  en,  ikke  rigtig  gaa.  Der  ventedes 
en  ny  Mand  op  til  Nianga.  Han  kunde  komme,  hvad 
Øjeblik  det  skulde  være.  Trommesignalerne  langs 
Floden  havde  meldt,  at  han  var  i  Nærheden  af 
Faldene  nedenfor  Stationen.  Derfor  var  det  vanske- 
ligt for  en  talende  at  fange  Opmærksomheden.  Øre- 
ne lyttede  i  Smug  ned  mod  Faldene,  og  Øjnene 
strejfede  adspredt  ud  over  Floden. 

I  Nianga  havde  man  ikke  set  et  nyt  Ansigt  i  Maa- 
neder.  Man  længtes  efter  at  høre  mundtlige  Beret- 
ninger fra  Nedre  Congo,  et  Land,  de  alle  sammen 
havde  set  paa  Oprejsen,  men  som  hos  nogle  af  dem 
havde  efterladt  et  mærkeligt  Hul  i  Hukommelsen, 
et  Faktum,  der  vel  maatte  skyldes  den  første  No- 
vice-Maaneds  altfor  overvældende  Mangfoldighed 
paa  nye  Indtryk.  Intendanturkommisen  Schultz  var 
i  saa  Henseende  Niangas  Nummer  Et.  Han  kunde 
næsten  intet  erindre  sig  af  den  lange  Rejse  herop  til 
den   sydlige   Kant  af  Centralafrikas  Urskov,  intet 

udover   nogle  hidsige  Febere,   en  stadig  voksende 
Appetit  og  nogle  Stationer  i  ubestemt  Rækkefølge. 

Der  kom  en  Herre  i  hvid  Uniform  ud  af  et  lille 
Hus  ovre  bag  Messen. 

„Der  er  Kaptajnen,"  sagde  en  Sergent. 

De  fire,  der  havde  siddet  med  den  tomme  Stol 
imellem  sig,  rejste  sig  op  og  vendte  sig  mod  Chefen, 
der  kom  gaaende  hurtigt  over  mod  dem. 

„Naa,  vor  nye  Kammerat  er  endnu  ikke  kom- 
met," raabte  han. 

„Nej,  Herr  Kaptajn,"  svarede  Løjtnanten,  „men 
Skildvagten  ved  Floden  melder,  at  han  lige  har 
hørt  Roernes  Sang  nede  ved  Faldet." 

Kaptajnen  stod  stille  og  lyttede,  og  de  andre  lyt- 
tede med. 

Saadan  havde  de  staaet  før  og  lyttet  efter  San- 
gen, der  meldte,  at  nu  kom  der  en  ny  Kammerat 
op,  ganske  vist  en  latterlig  og  ubehjælpsom  en, 
men  en,  der  dog  var  svanger  med  store  Mulighe- 
der, og  som  i  hvert  Fald  medbragte  en  Del  Ny- 
heder. Og  man  vilde  som  sædvanlig  sidde  og  høre 
paa  ham  nogle  Aftener,  til  han  en  skønne  Dag  ikke 
havde  mere  at  tale  om,  havde  faaet  Tid  til  at  gøre 
sine  første  Begynderbommerter  og  blotte  sig  saa 
meget,  at  de  andre  havde  opdaget,  at  der  heller  ikke 
var  noget  synderlig  nyt  i  ham,  og  han  fra  at  være 
en  frisk  Mand  hjemmefra  var  sunket  ned  til  at 
være  en  kejtet  Begynder,  der  foreløbig  ikke  var 
til  nogen  Verdens  Gavn. 

Den  sorte  Skildvagt  nede  fra  Flodbredden  kom 
gaaende  med  Geværet  paa  Skulderen: 

„Herren  er  der." 

Helt  inde  under  Træerne  langt  nede  paa  den 
modsatte  Flodbred  skelnedes  Taget  paa  en  Kano, 
der  langsomt  arbejdede  sig  fremad  mod  Strømmen, 
og  nu  hørte  de  de  roende  Negre  stemme  i  med 
Sangen. 

Kaptajnen  kaldte  paa  en  Dreng  fra  Messen  og  lod 
ham  sætte  Vin  og  Glas  frem  for  at  byde  Manden 
derovre  i  Kanoen  et  Velkomstglas. 

I  Halvmørket  kom  en  lille,  spinkel  og  bleg  Mand, 
trods  Aftenens  Mildhed  iført  stor  blaa  Pelerine  og 
Solhjelm,  langsomt  gaaende  op  mod  Selskabet,  der 
rejste  sig  og  gik  ham  i  Møde. 

„Godaften,  Herr  Duchéne  —  velkommen,"  sagde 
Kaptajnen. 

Duchéne  stillede  sig  op  foran  Kaptajnen  og  førte 
en  hvid^  rystende  Haand  til  Hjelmen,  der  straks 
havde  tildraget  sig  de  andres  Opmærksomhed,  fordi 
dens  Motiv,  Solen,  var  borte. 

„Duchéne,  Korporal.  Jeg  melder  mig  til  Kap- 
tajnen. 

„Tak,  kom  nu  og  sæt  Dem  ned  og  faa  et  Glas 
efter  Rejsen,"  sagde  Kaptajnen  og  fortsatte  hen- 
vendt til  Løjtnanten,  „hvor  skal  Duchéne  bo?" 

Løjtnanten  stod  allerede  og  instruerede  Skild- 
vagten om  Bagagen  og  pegede  over  mod  et  lille 
Hus,  der  laa  alene  i  Udkanten  af  Stationen,  midt 
i  en  Gruppe  høje  Træer,  som  Urskoven  havde 
maattet  lade  i  Stikken,  da  den  trak  sig  tilbage  for 
Økserne. 

„Derovre,  Herr  Kaptajn." 

Duchéne  sad  med  et  Glas  i  Haanden.  Hans  Blik 

fulgte  Retningen  af  Løjtnantens  Pegefinger  og  gled 
bagefter  tilbage  og  rundt  paa  de  omkringsiddende, 
søgende  fra  den  ene  til  den  anden  for  at  blive  ori- 
enteret. 

Han  drak  lidt  af  Glasset  med  de  andre  og  syn- 
tes, det  smagte  væmmeligt. 

Han  svarede  nølende  og  langsomt  paa  de  uven- 
tede Spørgsmaal,  der  plumpede  ned  over  ham  fra 
alle  Sider.  Selv  var  han  midt  i  Genvordighederne 
ved  den  sidste  maanedlange  Rejse  i  Kano  —  et  Sted 
var  Roerne  løbet  deres  Vej,  et  andet  Sted  havde 
Høvdingen  i  en  af  Etapebyerne  nægtet  at  sælge 
ham  Fødevarer,  en  Nat  maatte  han  sove  i  sin  Stol, 
fordi  hans  Roy  havde  glemt  hans  Seng  i  den  fore- 
gaaende  Etape,  han  havde  gjort  fortvivlede  Forsøg 
hver  Dag  paa  at  lave  sig  en  Ret  Mad,  han  kunde 
spise,  han  havde  brudt  sin  Hjerne  med  tusende 
Ting  Nat  og  Dag,  befundet  sig  i  utallige  Vanskelig- 
heder, paa  Grund  af  manglende  Kendskab  til  Ne- 
gersproget, og  gjort  nye  Erfaringer  hver  Time  paa 
Dagen.  I  lang  Tid  havde  han  ikke  tænkt  længere 
tilbage  end  til  denne  besværlige  Kanorejses  Re- 
gyndelse. 

Derimod  havde  han  nok  tænkt  frem  mod  sin  Rej- 
ses Maal.  Men  han  havde  ikke  forudset  alle  disse 
Spørgsmaal  om  de  mærkeligste  og  fjærneste  Ting, 
der  mylrede  frem  af  disse  Menneskers  uforstaae- 
lige  Videbegærlighed. 

Hvad  havde  Guvernøren  sagt  til  ham? 

Ja,  han  havde  sendt  en  Hilsen  med  til  Kap- 
tajnen. 

Og  Krigen  mellem  England  og  Transvaal? 

Jo,  nu  huskede  Duchéne  ogsaa,  at  Krigen  var  er- 
klæret, det  havde  de  talt  om  paa  Oprejsen.  Men 
det  havde  han  glemt  igen  til  nu. 

Duchéne  fornam  de  andre  som  en  sluttet  Kreds 
med  private  Idéer,  og  han  følte  sig  endnu  mere 
fremmed  her  end  paa  Rejsen.  Han  blev  efterhaan- 
den  de  andre  Svar  skyldig,  Blodet  bankede  i  Tin- 
dingerne, og  hans  Blik  søgte  flere  Gange  ubehjælp- 
somt Kaptajnen. 

„Duchéne  maa  vist  helst  gaa  i  Seng,"  sagde  den- 
ne, „De  har  Feber." 

Det  gik  pludselig  op  for  Duchéne,  at  han  havde 
været  syg  hele  Dagen,  maaske  flere  Dage,  og  han 
følte  sig  skamfuld  ved  at  være  gjort  opmærksom 
derpaa. 

Oversergenten  fulgte  i  Mørket  Duchéne  over  til 
det  lille  Hus  under  Træerne.  Han  hjalp  ham  til- 
rette, fik  tændt  Lys,  gik  Boyen  tilhaande  med  Red- 
ningen af  Sengen  og  sagde,  at  han  vilde  se  inden- 
for igen,  naar  han  kom  fra  Messen. 

Duchéne,  der  havde  lovet  at  gaa  i  Seng  straks, 
satte  sig  træt  i  sin  Stol  og  faldt  i  Søvn. 

En  halv  Time  efter  fo'r  han  op.  Det  var  Overser- 
genten, der  stod  foran  ham  med  en  Bakke  med 
varm  The. 

„Er  De  ikke  gaaet  i  Seng  endnu?"  sagde  han 
med  en  lille  Klang  af  kammeratligt  Skænderi  i 
den  dybe  Stemme. 

Duchéne  følte,  at  han  havde  gjort  noget  galt  ved 
at  sidde  der  og  fryse  i  Stolen,  og  han  lagde  straks 
Pelerinen  fra  sig  og  begyndte  at  knappe  Uniforms- 
trøjen  op. 

„Hvordan  har  De  det  ellers?"  spurgte  Overser- 
ge  nten. 

Duchéne  strammede  sig  op  til  et  ubehjælpsomt 
Smil: 

„Jo,  nu  er  det  forbi,  tror  jeg." 

Da  Oversergenten  gik,  stod  Duchéne  og  saa'  efter 
hans  solide  Skikkelse  og  lyttede  til  Lyden  af  hans 
Skridt  over  Verandaen  og  henad  Pladsen.  Og  mens 
Skridtene  døde  bort,  fortrød  han  mere  og  mere, 
at  han  havde  løjet,  og  han  tænkte  et  Øjeblik  paa  at 
fare  hen  og  rive  Døren  op  og  raabe  ud: 

„Det  er  ikke  sandt,  jeg  er  syg!" 

Han  opgav  det  og  faldt  tilbage  i  Stolen  med  Hæn- 
derne pressede  mod  det  bankende  Bryst  og  lyttede 
igen.  Det  forekom  ham,  at  han  endnu  hørte  Over- 
sergenten tale  i  Nærheden  af  sig,  men  han  tog 
fejl. 

Han  saa'  sig  om  mellem  de  fire  nøgne  Vægge, 
der  stod  og  stirrede  graa  og  uhyggelige  ned  paa  ham 
i  det  svage  Skær  fra  en  Stump  Stearinlys  paa  Bor- 
det. Der  var  ikke  andet  i  Værelset  end  Sengen, 
der  stod  mod  Bagvæggen,  det  store  umalede  Bord, 
han  sad  ved,  Stolen  og  Bagagen,  der  laa  hulter  til 
bulter  henne  under  det  ene  Vindue. 

Forfærdelsen,  der  bor  i  Skovens  Udkanter  og 
kaster  sig  over  Menneskefantasien  som  graadige 
Vampyrer,  naar  den  blotter  et  blodfyldt  Sted  paa 
sin  brændende  Krop,  blæste  ned  over  ham.  Han 
forsøgte  at  fæste  sit  Blik  mod  Muren,  men  Væggene 
fjernede  sig  for  hans  Øje,  og  Rummet  udvidede  sig, 
blev  ufatteligt  stort  og  fyldtes  med  uforstaaelige 
fjerne  Raab. 

91 


Hans  Blik  kunde  intet  gribe,  og  han  gav  sig  igen 
til  at  lytte  for  at  finde  et  lille  Holdepunkt  i  denne 
Sansernes  forvirrede  Dans. 

Jo,  nu  hørte  han,  nu  kunde  han  skelne  Ordene. 
De  kom  langt  borte  fra  i  en  høj  kæmpemæssig 
Bue,  lige  ned  i  hans  Blod. 

Nu  talte  Sergenten  igen  hundrede  Mile  borte, 
og  Kaptajnen  smilede  fra  Bunden  af  en  Evighed, 
klogt,  manende.  Han  smilede  saa  længe,  at  Duchéne 
atter  faldt  i  Søvn  i  sin  Stol,  badet  i  kold  Sved. 

Ud  paa  Natten  vaagnede  han  med  et  Skrig.  Lyset 
var  brændt  ned,  og  den  Tanke,  at  han  ikke  vidste, 
hvor  han  havde  lagt  sine  Tændstikker,  forskræk- 
kede ham.  Han  følte  det  grænseløse,  mørke  Rum 
omkring  sig,  uden  at  vide,  hvorhen  han  skulde 
vende  sig. 

Jo,  Tændstikkerne  stod  vist  paa  den  Kasse,  Boyen 
havde  sat  ved  Hovedgærdet  af  Sengen.  Han  an- 
strængte  Blikket  for  at  skelne  Omridset  af  det  mør- 
ke Moskitonæt  mod  Væggen  og  syntes,  han  kunde 
se  det,  langt  borte.  Han  rejste  sig  møjsommeligt 
og  strakte  Hænderne  frem  for  at  famle  sig  derhen. 
Men  det  var  ham  umuligt  at  holde  sig  oprejst,  han 
sank  udmattet  om  paa  Gulvet  og  kunde  i  lang 
Tid  ikke  rejse  sig,  skønt  han  havde  fat  i  Stolen  og 
arbejdede  af  alle  Livsens  Kræfter  med  Arme  og 
Ben.  Tilsidst  slap  Hænderne  i  Afmagt,  han  rullede 
rundt  paa  Gulvet  og  opdagede  rædselsslagen,  at 
han  ikke  mere  kunde  finde  Stolen. 

Han  prøvede,  stønnende  af  Anstrængelse,  at  rejse 
sig  op,  hvor  han  var,  og  stod  omsider  dinglende  og 
svajende  med  famlende,  fremstrakte  Hænder,  uden 

at  ane,  i  hvad  Retning,  han  skulde  gaa,  stirrende 
maalløst  ind  i  det  ubarmhjertige  Mørke  for  at  af- 
lokke det  en  vag  Form,  en  dunkel  Skikkelse  eller 
en  Vejledning,  saa  han  kunde  forstaa,  hvor  han  var. 

Benene  lammedes.  Han  spændte  sine  udtømte 
Muskler  til  en  sidste  fortvivlet  Modstand,  men  over- 
vældedes af  den  gyselige  Følelse  af  at  være  alene, 
syg  og  hjælpeløs  i  et  uendeligt,  ubeboet  Rum,  hvor 
ingen  Verdens  Klage  fandt  Genklang,  og  den  Tanke, 
at  han  skulde  dø  i  dette  haabløse  Fængsel,  forladt, 
suget  ind  i  Ensomhedens  dybe  Mørke,  hvor  ingen 
Hjælp  kunde  naa  ham,  greb  ham  som  et  pludse- 
ligt vaagnende  Vanvid. 

Han  segnede,  med  Hænder  og  Knæ  mod  Jorden, 
fandt  lidt  Hvile  i  denne  Stilling  og  begyndte  at 
krybe  fremad,  desorienteret  og  forvildet,  fulgt  i 
Hælene  af  Dødsangsten.  Han  kravlede  længe  i 
lige  Linje,  syntes  han,  standsede  for  at  puste  ud, 
samle  nye  Kræfter  og  kravle  videre. 

Han  stødte  mod  en  Genstand,  som  han  ikke  kunde 
blive  klog  paa. 

„Hvad  kan  det  være?"  spurgte  han  sig  selv. 

Han  følte  paa  den  og  førte  langsomt  og  forsigtigt 
sin  Haand  op  og  ned  ad  den.  Han  mindedes  ikke  at 
have  set  saadan  en  Ting  før. 

Jo,  nu  forstod  han,  det  maatte  være  Bordbenet. 
Saa  maatte  Sengen  staa  der,  sluttede  han.  Der  var 
jo  kun  to  Meter  fra  Sengen  til  Bordet.  Og  han 
kravlede  afsted,  træt  til  Døden,  uden  at  finde  Sen- 
gen, pint  af  en  forfærdelig  Følelse  af  at  skulle 
fremad,  at  skulle  uden  Skaansel. 

Han  stødte  igen  mod  noget.  Og  det  forekom  ham, 

at  han  kravlede  opad,  ustandselig  opad.  Tilsidst 
syntes  han,  at  han  befandt  sig  højt  oppe  i  Luften 
paa  en  kæmpemæssig  Dynge  af  store  Stenblokke, 
som  truede  med  at  skride  ned  med  ham  og  knuse 
ham  i  Skredet.  Han  fik  fat  i  en  lille  Ting,  som  han 
kunde  føle  var  Haandtaget  paa  en  Kuffert,  og  han 
forstod,  at  han  var  oppe  paa  Bagagebunken  foran 
Vinduet,  men  i  det  samme  mistede  han  Ligevægten, 
rullede  ned  paa  Gulvet  og  stødte  Hovedet  haardt 
mod  et  Stoleben.  Faldet  bedøvede  ham  et  Øjeblik, 
han  vaagnede  atter  op,  modløs,  udaset,  fortvivlet 
ved  Tanken  om  at  skulle  begynde  sin  Rejse  paany. 

Han  følte  Stolebenet  mod  sin  Nakke,  og  han  greb 
om  det,  mens  han  rejste  sig,  angst  for  at  miste  dette 
uventede  Støttepunkt.  Han  knugede  det  hæsblæ- 
sende mellem  sine  Hænder,  krampagtigt,  overbevist 
om,  at  det  var  hans  sidste  Redning. 

I  sin  Vaande  begyndte  han  at  klynke  som  et 
Barn,  mens  Mandens  Skamfølelse  laa  og  lurede 
inde  i  ham: 

„Vil  De  ikke  sige  mig,  hvor  Sengen  er?" 

Grædende  fortsatte  han: 

„Jeg  har  gaaet  længe,  jeg  er  træt  og  udaset,  jeg 
kan  ikke  længer,  jeg  har  ikke  flere  Kræfter.  Hvor 
er  Vejen  til  min  Seng?" 

Han  laa  og  talte  til  Stolen,  bønfaldende,  indsmig- 
rende, kælende,  men  det  hjalp  ikke.  Stolen  stødte 
ham  ubarmhjertig  bort  fra  sig  med  sin  Tavshed. 
Han  slap  sit  Tag  og  raabte  ind  i  Mørket: 

„Hvor  er  Sengen?  Jeg  er  træt!" 

Pludselig  slog  den  Tanke  ham,  at  Døren  maatte 
være  lige  ved  ham.  Han  laa  musestille  et  Øjeblik 

for  at  overveje  og  kravlede  saa  lydløst  og  langsomt 
baglænds,  som  om  han  var  bange  for  at  blive  op- 
daget og  for  at  Døren  skulde  undgaa  ham. 

Jo,  der  slog  hans  ene  Hæl  mod  Plankerne. 

Han  fik  den  Idé  at  rejse  sig  op  mod  den  og  følge 
Væggen  hen  til  Sengen.  Og  mens  han  arbejdede 
for  at  hæve  sig  op  paa  sine  vaklende  Ben,  tænkte 
han  ved  sig  selv: 

„Hvorfor  skal  jeg  gaa  her  hvileløs,  dødtræt  om- 
kring i  min  egen  Stue  uden  at  kunne  finde  min 
Seng." 

Han  gik  langs  Væggen  med  Hænderne  mod  den 
kolde  Kalk,  flyttende  Benene  langsomt  efter  sig. 
Hvert  Øjeblik  traadte  han  sig  selv  over  Fødderne 
og  snublede.  Hænderne  slap  igen  Muren,  og  han 
stod  atter  og  dinglede  uden  Fæste  og  syntes,  at 
Rummet  videde  sig  ud  og  trak  sig  bort  i  det  fjerne, 
og  han  skreg  og  syntes  at  høre  Lyden  af  sit  eget 
Skrig  langt,  langt  borte.  Halvt  med  Vilje,  halvt  tvun- 
get dertil  af  Trætheden,  lod  han  Hænderne  glide 
nedad  sin  Dragt,  helt  ned  til  Fødderne  og  faldt  for- 
over med  Haandfladerne  mod  Murstensgulvet,  hvor 
han  følte  sig  en  Smule  tryggere. 

Udenfor  ruskede  Blæsten  i  Skovens  Kæmpepa- 
ryk.  Den  lød  for  ham  som  en  dyb,  hæs  Susen  inde 
fra  Bunden  af  Mørket.  Han  laa  stille  og  lyttede  til 
Blæstens  Jagen  ind  under  Verandataget  og  Stødene 
mod  Vinduesskodderne,  og  naar  Støjen  holdt  inde, 
og  han  var  befriet  for  denne  nye  Rædsel,  følte  han 
atter  en  hvileløs  Uendelighed  sænke  sig  ned  gen- 
nem Rummet  som  bundløse  Suk  fra  høje,  tavse 
Hvælvinger. 

Men  han  vidste,  at  han  skulde  og  maatte  døve  sit 
Øre,  samle  den  sidste  Rest  af  sit  synkende  Mod. 

„Jeg  vil,"  sagde  han  til  sig  selv.  „Fremad!  jeg 
er  ikke  noget  Barn.  Jeg  har  før  været  med  til  en 
haard  Tørn.  Jeg  er  en  Mand.  Jeg  har  en  Dag  mar- 
cheret tolv  Timer,  uden  Hvil,  hjemme  i  Evropa." 

Han  stødte  mod  Væggen  og  fo'r  tilbage  med  et 
Sæt,  gik  atter  frem  for  at  beføle  den,  men  fandt 
den  først  længe  efter  ved  at  høre  sit  Ærme  skure 
mod  den. 

Han  klemte  Kroppen  ind  mod  Muren  og  drejede 
sig  ganske  langsomt  med  Hælene  pressede  mod 
den  skøre  Kalk.  Han  strakte  Kroppen  ud  fra  Væg- 
gen, lod  sig  glide  ned  paa  Maven  og  følte  frem  for 
sig  med  Hænderne  helt  ude  foran  Hovedet,  frem 
og  tilbage  over  Murstensgulvet. 

Han  fik  igen  Tag  i  et  Bordben  og  fattede  atter 
den  Beslutning  derfra  at  søge  Sengen.  Forsigtigt 
slap  han  Muren  med  Hælene  og  vred  sig,  uden  at 
slippe  Taget  med  Hænderne,  hen  over  Gulvet,  til 
han  endelig  sad  og  omklamrede  Bordbenet  med 
Arme  og  Ben,  mens  Brystet  blæste  af  Anstrængelse, 
og  Sveden  løb  over  hans  iskolde  Pande,  ned  i  de 
blinde  Øjne. 

Han  faldt  hen  i  en  Døs,  vaagnede  op  igen,  krav- 
lede videre,  ind  under  Sengen,  rundt  om  Bordet, 
henover  Bagagen,  samtalende  med  livløse  Møbler, 
raabende  ind  i  bundløse  Afgrunde,  fortvivlet  over 
at  skulle  flakke  om  paa  mørke  Veje  for  at  finde 
sin  Seng  i  sin  egen  Stue. 

Endelig  i  Dagbrækningen  faldt  han  i  Søvn,  inde 
under  Bordet,  rullet  sammen  i  en  Klump  som  et  Dyr. 

Han  vaagnede  ved  en  Banken  og  saa',  at  Dags- 
lyset skinnede  ind  ad  Dør-  og  Vinduessprækker. 
Endnu  et  Øjeblik  laa  han  stille  paa  det  haarde  Mur- 
stensgulv,  forbavset  over  at  være  levende. 

Det  bankede  igen. 

Han  rejste  sig  trods  Smerten  i  de  møre  Lemmer, 
lukkede  Døren  op  og  befandt  sig  Ansigt  til  Ansigt 
med  Kaptajnen. 

Han  syntes,  han  havde  set  det  Smil  for  mange 
Aar  siden. 

„Godmorgen,  Duchéne.  Har  De  sovet  godt  i  Deres 
nye  Seng?"  spurgte  Kaptajnen,  men  saa'  i  det  sam- 
me ned  ad  Duchénes  støvede  og  forkrøllede  Dragt 
„Hvad  er  det?" 

Duchéne  fremstammede  en  Løgn  om,  at  han  ikke 
vidste,  hvordan  det  var  gaaet  ,til,  men  han  var 
gledet  ned  fra  Stolen  og  faldet  i  Søvn  paa  Gulvet 
iaftes.  Han  rødmede,  da  han  mærkede  Kaptajnens 
Blik  se  igennem  sig,  og  han  fik  Befaling  til  at  gaa 
i  Seng  og  blive  der  til  videre.  Kaptajnen  vilde 
selv  passe  ham. 

Duchéne  gemte  Erindringen  om  denne  Feber- 
nat  som  sin  dybeste  Hemmelighed. 

Til  han  en  Gang  voksede  fra  den  og  forstod,  at 
Feberen  hærger  andre  Hjerner  end  hans,  at  stær- 
kere Mænd  end  han  har  levet  angstfyldte  Nætter 
i  de  øde  Egne  af  Menneskesjælen,  hvor  Tankerne 
slipper  op,  og  Urskovens  raa  Uvæsner  strides  om 
slikkende  Ildtunger  fra  en  Sjæl,  der  brænder. 

En  Gang,  jeg  paa  Gennemrejse  opholdt  mig  i 
hans  Post,  fortalte  han  mig  Historien. 

JERNHUNGER 

ØJTNANT  JOHANSEN  satte  sig 
paa  sin  Feltstol  og  saa'  ned  ad 
sine  Ben.  De  gule  Lædergamacher 
var  ikke  saa  elegante,  som  da  han 
imorges  for  første  Gang  trak  dem 
paa  i  Hytten  ved  Landingspladsen, 
hvor  han  havde  ligget  Natten  over  efter  at  have  set 
Damperen,  der  havde  bragt  ham  herop  i  Urskoven, 
vende  Stevnen  nedad  og  piske  Vandet  bagud  med 
sit  store  Agterhjul. 

Derpaa  kastede  han  et  Blik  henover  Negrene, 
der  sad  omkring  ham  i  passende  Afstand  med  Ryg- 
gen mod  Buskene,  Han  følte  sig  noget  fremmed  til 
Mode  ved  for  første  Gang  under  sin  tre  Maaneder 
lange  Rejse  nede  fra  Atlanterhavet  at  være  alene 
mellem  disse  Negre,  hvis  Sprog  han  ikke  forstod. 
Han  trak  Øjnene  til  sig  igen  og  kiggede  ind  mellem 
Buskene  og  op  mellem  Træerne,  der  stod  og  ragede 
frem  over  den  tykke  Underskov  med  svære,  blanke 
Stammer  og  lianbehængte  Grene. 

Klokken  var  halvtolv.  Han  havde  marcheret  hur- 
tigt i  fire  Timer,  var  hed  og  vaad  af  Sved  og  Mud- 
der og  følte  Blodet  banke  i  sine  Tindinger. 

Han  trak  Brevet,  han  havde  modtaget  oppe  fra 
den  Hvide  i  Bokata,  frem  og  læste  det  igennem 
en  Gang  til.  Det  var  en  simpel  Velkomsthilsen  til 
Regionen  og  nogle  for  Rejsen  nyttige  Oplysninger. 
Men  der  stod  en  Ting  i  det,  som  han  ikke  havde 
forstaaet  igaar,  og  som  han  heller  ikke  forstod  nu. 

„Pas  paa  undervejs,  at  de  ikke  stjæler  Deres 
Jern,"  stod  der. 

Han  havde  jo  ingen  Jern.  Det  var  da  en  underlig 
Bemærkning.  Mon  det  alligevel  skulde  være  sandt, 
at  han  skulde  op  og  afløse  en  gal  Mand? 

Boyen  var  ifærd  med  at  dække  et  lille  Bord  til 
ham  paa  en  Kuffert.  Saa  meget  kunde  han  da  gøre 
sine  Omgivelser  begribeligt,  at  han  vilde  spise.  Han 
havde  lært  det  ombord  at  spise  hed :  kulia.  Og  Kok- 
ken havde  Uge  været  henne  og  stillet  det  koncen- 
trerede Spørgsmaal: 

„Kawa?" 

Han  havde  nikket  bekræftende  med  Hovedet.  Han 
vidste  nemlig  ogsaa,  at  Kawa  betød  Kaffe.  Og  nu 
sad  Kokken  derhenne  paa  et  lille  Stykke  ryddet, 
brun  Skovbund  og  tændte  Brændeild  og  satte  Vand 
over. 

I  Grunden  befandt  han  sig  ganske  vel.  Her  var 
dejlig  friskt  nu,  da  han  mærkede  de  fugtige  Klæ- 
ders Kølighed  paa  sin  Krop.  Men  det  var  ubehage- 
ligt, at  de  Sorte  sad  og  gloede  paa  ham,  og  at  han 
ikke  kunde  gøre  sig  forstaaelig  for  dem. 

For  et  Øjeblik  siden  havde  den  sorte  Sergent  set 
hen  paa  ham,  og  han  havde  som  en  Slags  Tilnær- 
melse, en  lille  Antydning  af,  at  han  var  et  Men- 
neske, sagt:  Pyh  og  viftet  sig  med  Lommetørklædet 
for  Ansigtet,  og  Sergenten  havde  grinet  og  sagt: 
Æhæh. 

Det  betød  saadan  noget  som: 

„Det  er  rigtignok  varmt." 

„Ja,  den  brænder." 

Det  var  jo  en  besværlig  Maade  at  samtale  paa, 

men  han  havde  alligevel  en  Følelse  af,  at  nu  havde 
han  stiftet  Bekendtskab  med  Sergenten. 

Sergent  Mako  var  kommet  ned  fra  Posten  Bo- 
kata  oppe  i  Landet  med  en  halv  Snes  Soldater, 
tredve  Bærere,  en  Boy  og  en  Kok  for  at  hente  den 
ny  Hvide  ved  Landingspladsen  nede  paa  den  lille 
Flod.  Han  havde  set  adskillige  hvide  Mænd  som 
ham  her  gaa  i  Land  paa  en  Flodbred  og  se  ube- 
hjælpsomme ud,  med  en  Solhjelm,  der  sad  forkert, 
og  med  ganske  nye  Klæder.  Og  skønt  hans  Øjne 
altid  havde  hængt  ved  de  nye  Klæders  skiftende 
Snit,  vidste  han  dog,  at  det  ikke  var  dem,  der  ska- 
ber Manden.  Man  kunde  ikke  se  paa  Klæderne, 
om  Manden  vilde  blive  syg  og  rejse  ned  igen,  om 
han  skulde  dø,  eller  om  den  nye,  kejtede  Evro- 
pæer  var  af  dem,  der  allerede  et  Aar  efter  vilde 
leve  imellem  Landets  Indbyggere,  som  om  han 
altid  havde  været  der.  Han  kendte  alle  disse  nye 
Mænds  Mimik  og  Gestus  udenad  paa  Fingrene.  Han 
kendte  ogsaa  den  indledende  Viften  med  Lomme- 
tørklædet, dette  den  evropæiske  Kulturs  sære  At- 
tribut, og  han  havde  mer  end  en  Gang  sat  det  sam- 
me forstaaende  Grin  op. 

Alt  det  vidste  den  nye  Mand  ikke.  Han  kunde 
foreløbig  ikke  tænke  sig  tilbage  gennem  sorte 
Mænds  Tanker.  Han  saa'  kun  de  vilde  Ansigter, 
og  da  Sergenten  grinede  ham  i  Møde,  tænkte  han 
ved  sig  selv,  at  Grinet  ikke  egentlig  var  et  Men- 
neskegrin, skønt  han  forstod,  det  skulde  være  ven- 
ligt. Overhovedet  faldt  det  ham  ikke  ind,  at  disse 
Vildmænd  med  de  kantet  smidige  Abebevægelser  og 
den  ru  Tale  kunde  tænke. 

Han  vilde  gerne  vide,  hvor  lang  Vej  der  var 
tilbage  af  den  Dags  Etape,  og  han  sad  og!  ledte  efter 
Ordet,  der  betød:  langt.  Det  forekom  ham,  han  hav- 
de hørt  det,  men  han  fandt  det  ikke,  og  det  gene- 
rede ham  at  gøre  Spørgsmaal  med  Hænder  og 
Ansigt.  Det  var  saa  uvant. 

Boyen  havde  lagt  et  Stykke  hvidt  Tøj  over  Kuf- 
ferten, der  tjente  ham  til  Bord.  Det  skinnende  hvide 
med  Solklatterne  fik  ham  til  at  smile,  og  den  kolde 
Høne,  der  nu  blev  sat  frem,  og  den  varme  Kaffe, 
hvis  hjemlige  Duft  slog  ham  i  Næsen,  fik  ham  til 
at  glemme  alt  omkring  sig. 

Da  Sulten  var  tilfredsstillet,  og  hans  Sanser  igen 
blev  ledige,  fangede  hans  Øre  løsrevne  Ord  af  Sam- 
talen i  Kredsen,  og  der  var  et  af  dem,  der  helt 
kaldte  ham  tilbage  til  Virkeligheden: 

„Efeko,"  var  der  en,   der  sagde. 

Og  et  andet  Sted  i  Kredsen  blev  der  svaret: 

„Efeko." 

Han  genkendte  Ordet.  Om  Formiddagen  var  han 
passeret  gennem  en  Landsby.  Nogle  gamle  Negre 
og  et  Par  yngre,  som  han  ansaa  for  at  være  Byens 
Høvdinge,  var  kommet  ham  i  Møde  og  havde  sagt 
en  hel  Del  Ting  til  ham,  som  han  intet  forstod 
af.  Han  havde  siddet  imellem  dem  og  anstrængt 
sig  for  at  finde  et  lille  Støttepunkt  i  Form  af  et 
kendt  Udtryk  i  dette  hastigt  flydende  Ordkrat,  og 
han  havde  forekommet  sig  selv  latterlig. 

Af  alle  Lydene  havde  han  kun  faaet  fat  i  Ordet: 

„Efeko." 

Hver  Gang  den  ordførende  havde  nævnt  det,  gen- 
tog de  andre  det  allesammen.  Selv  de  Smaaklyn- 

ger  af  nøgne  Negre,  der  holdt  sig  i  Afstand  fra 
ham,   gentog  det  højt. 

Han  tog  Mod  til  sig  og  overvandt  Ubehaget  ved 
at  spørge: 

„Efeko  neni  —  hvad  er  Efeko?" 

En  af  Soldaterne  'pegede  paa  en  stor  Kniv,  han 
gik  med  i  Bæltet  ved  Siden  af  Bajonetten.  Sergen- 
ten smilede  og  pegede  paa  sit  Geværløb.  En  af 
Bærerne,  der  sad  i  Nærheden,  stak  ham  sit  Pile- 
bundt hen  under  Næsen,  pegede  paa  de  smaa 
blanke  Jærnspidser  og  sagde: 

„Det" 

„Den  Hvide  oversatte  ved  sig  selv: 

„Vaaben". 

Hvorfor  taler  de  saa  meget  om  Vaaben?  Vil  de 
Indfødte  have  Vaaben?  Er  det  maaske  en  Krigs- 
erklærnig?  Eller  er  det  maaske  blot  saadan  en  vild 
Erkendelse  af,  at  vore  Vaaben  er  bedre  end  deres. 
Eller  er  det  maaske  et  Velkomsttegn  at  tale  om 
andres  Vaaben?  Eller  har  de  maaske  erklæret,  at 
de  ikke  vilde  bruge  deres  Vaaben  mod  de  Hvide 
og  Soldaterne? 

Sergenten  kunde  se  paa  Løjtnanten,  at  han  ikke 
havde  forstaaet,  men  sad  og  grundede,  og  da  de 
blaa  Øjne  igen  naaede  hen  til  ham,  stak  han  sin 
Bajonetskede  frem  og  pegede  demonstrativt  paa 
den  blankpudsede  Jerndup. 

Den  Hvide  lo  og  nikkede: 

„Ja,  jeg  har  forstaaet." 

For  at  overbevise  Sergenten  løftede  han  sin  Kniv 
fra   Bordet. 

Sergenten  udstødte  en  vrinskende  Latter,  der  fik 
de  hvide  Tænder  til  at  skinne  vildt,  og  sagde: 

„Æhæh." 

Men  han  troede  dog  ikke,  at  den  Hvide  var  gan- 
ske med. 

Af  alle  de  Problemer,  der  mødte  Løjtnant  Jo- 
hansen paa  den  ti  Dages  March  op  til  Bokata,  fik 
dette  størst  Interesse  for  ham:  Efeko,  denne  my- 
stiske Værdi,  der,  alt  som  Dagen  gik,  forrykkedes 
og  ændredes. 

I  Begyndelsen  holdt  han  fast  ved  den,  fordi  han 
tænkte  sig  Muligheden  af,  at  den  indeholdt  en  uklar 
Krigserklæring.  Og  ganske  vist  var  han  ikke  bange, 
men  at  blive  snigmyrdet  her  i  en  sort  Urskov  med 
sine  ti  Soldater,  det  var  dog  ikke  Meningen  med 
at  gaa  ud  paa  Eventyr. 

I  den  Landsby,  hvor  han  laa  Natten  over  efter 
den  første  Dagsmarch,  gentog  den  samme  Historie 
sig.  En  gammel,  hvidhaaret  Neger  holdt  en  lang 
Tale  til  ham.  Den  gamle  stod  og  pludrede  med 
krummet  Ryg  og  fremstrakte  Hænder  som  en  Tig- 
ger, og  Pete  mine  —  saaledes  kaldte  Soldaterne 
Johansen  efter  hans  fire  Løjtnantsgaloner  —  følte 
sig  ganske  beskæmmet  ved  at  opdage  en  lønlig 
Sorg  i  den  gamles  stikkende  Øjne.  Den  gamle  tog 
en  Kniv  fra  en  Mand,  der  befandt  sig  bag  ham. 
Han  viste  den  til  Johansen,  og  det  var  ganske  vist 
en  mærkelig  Kniv.  Skaftet  var  stort,  men  Bladet 
var  slidt  og  saa  lille,  at  det  i  Øjeblikket  var  ham 
ubegribeligt,  hvad  saadan  en  Kniv  kunde  tjene  til. 

Sergenten  traadte  til  og  forklarede  uden  Resultat. 

De  samme  Taler  og  Bønner  gik  igen  i  alle  Lands- 

byerne,  og  Johansen  vænnede  sig  af  med  at  be- 
kymre sig  om  Negrenes  bedende  Blik  og  bønlige 
Klagen  og  tænkte  ved  sig  selv,  at  det  var  ingen 
Nytte  til,  han  beskæftigede  sig  med  den  Sag,  han 
vilde  jo  faa  Besked  paa  det  hele,  naar  han  kom 
op  til  Bokata. 

Han  selv  følte  sig  efterhaanden  saare  vel  og  øn- 
skede efter  et  Par  Dages  Forløb,  at  denne  Rejse 
maatte  vare  en  Evighed.  Trætheden  var  gaaet  af 
ham.  Om  Morgenen  stod  han  op,  før  Solen  havde 
faaet  Tid  til  at  forstyrre  Landsbyernes  dybe  Mor- 
genfred, og  han  følte  sig  i  Stand  til  at  gaa  i  en 
Uendelighed  uden  Hvile.  Om  Eftermiddagen,  naar 
han  gjorde  Holdt  for  Natten,  var  han  ikke  engang 
udaset.  Alt,  der  hændte  ham,  var  nyt.  Det  var 
nyt  for  ham  at  gaa  ad  den  friske  Skovsti  og  se  op 
mellem  Trækronerne,  ane  en  Stump  blaa  Himmel 
mellem  Løvet  eller  suge  Solens  dæmpede  Lys  ind 
i  sit  Øje  fra  et  Hul  mellem  Træerne.  Naar  Under- 
skoven veg  ned  mod  Sumpene,  og  han  saa'  langt 
mellem  nøgne  Træstammer,  vældede  der  en  Jubel 
op  i  ham,  saa  han  fik  Lyst  til  at  synge  og  raabe 
til  Negrene  foran  og  bag  ved.  For  Skams  Skyld 
gjorde  han  det  ikke.  Det  var  nyt  for  ham  at  vade 
gennem  de  store  Sumpe,  hvor  Bregner  og  Palmer 
dannede  Tuneller  over  Kolonnen,  og  hvor  lange 
Sugerødder,  snorlige  som  spændte  S  trænge,  hang 
ned  i  Mudderet,  helt  oppe  fra  Trækronerne,  og  hvor 
Orchideer  og  Svampe  klatrede  op  ad  de  gamle 
Træer. 

En  Gang  imellem  skød  han  en  Abe  eller  en  Fugl. 
Han  gav  i  Reglen  Byttet  til  Folkene,  der  nu  kaldte 
104 


ham  Buma  n'deke  —  Fugledræberen,  et  Navn,  hvis 
aristokratiske   Klang   han   ikke   selv   kendte. 

Under  Marchen  lærte  han  lidt  af  Sproget  Hver 
Dag  fik  et  nyt  mystisk  Ord  praktisk  Betydning  for 
ham.  Han  følte  sig  ogsaa  mere  hjemme  mellem  Fol- 
kene, efterhaanden  som  der  blev  Lejlighed  til  at 
gøre  dem  smaa  Glæder  og  se  deres  straalende  An- 
sigter. 

En  Dag  kom  der  en  fed  Vildso  styrtende  gen- 
nem Kolonnen  tværs  over  Stien.  Skønt  han  var 
dybt  inde  i  en  lykkelig  Fantasi  om  dunkel  Urskov 
med  gyldne  Solsøjler,  i  hvilken  hans  egen  Skæbne 
antog  gigantiske  Former  og  Farver,  fik  han  dog 
Dubletten  snappet  fra  Drengen,  der  gik  bag  ham, 
og  inden  nogen  af  Soldaterne  havde  faaet  en  Pa- 
tron i  Bøssen,  var  han  i  et  Spring  efter  Vildsoen 
inde  i  Buskene. 

Da  Skuddet  et  Sekund  efter  faldt,  og  Soen  væl- 
tede en  Snes  Alen  fra  Stien,  løftede  der  sig  et  vildt 
Henrykkelsens  Brøl  fra  Folkene,  og  da  Buma 
n'deke  lidt  efter  stod  over  sit  Bytte  og  saa'  rundt 
paa  alle  de  leende  Ansigter,  der  omgav  ham,  be- 
gyndte han  at  mærke,  at  han,  skønt  han  ikke  kun- 
de tale  Sproget,  dog  var  ved  at  blive  hjemme  mel- 
lem  Soldaterne  og   Bærerne. 

Vildsoen  blev  skaaret  i  Stykker,  og  hver  Mand 
fik  sit  Stykke  dryppende  Kød,  der  omhyggeligt 
blev  pakket  ind  j  Blade,  snøret  sammen  med  Lia- 
ner og  hængt  ved  Livremmen  eller  lagt  i  Kurvene. 

Efter  denne  Begivenhed,  som  ingen  af  de  til- 
stedeværende glemte,  fik  Buma  n'deke  sit  Navn 
byttet    med   et    andet,    endnu   mere  velklingende: 

Buma  n'sombo  —  Vildsvinedræberen,  det  Navn 
han  altid  senere  bar,  skønt  han  aldrig  oftere  fik 
Ram  til  et  iVildsvin. 

Da  Kolonnen  drog  ividere,  løb  der  en  øredø- 
vende Pludren  fra  den  ene  Ende  af  den  til  den 
anden,  og  Buma  n'sombo  forstod  af  Gestus  og  Be- 
vægelser, at  det  var  hans  Bedrift,  der  diskuteredes. 

—  Skønt  han  drog  afsted  i  en  Rus  af  Lykke;  gik 
det  dog  op  for  ham,  at  Landet,  han  rejste  igen- 
nem, var  fattigt.  De  Indfødte  var  mindre  og  mag- 
rere end  dem,  han  havde  set  i  Flodlandsbyerne 
paa  Oprejsen.  Hytterne,  de  boede  i,  var  daarlige  og 
forfaldne,  enkelte  var  helt  raadne  med  hullede 
Tage  og  knækkede  Stolper.  Og  hver  Gan$,  han 
tænkte  over  dette,  jfik  hans  Formodning  om,  iat 
denne  Tingenes  Tilstand  hverken  var  naturlig  eller 
normal,   et  lille  Stød  fremad. 

En  Eftermiddag,  da  han  sad  i  en  Landsby  foran 
den  lille  Bambuslrytte,  hvor  han  havde  indrettet 
sig  for  Natten,  kom  Sergent  Mako  tilfældigt  forbi 
hans  Plads. 

Han  pegede  ud  over  Markerne  og  rystede  med- 
ynksfuldt  paa  sit  sorte  Hoved. 

„Meget  smaa  —  meget  lidt" 

Han  gjorde  en  Bevægelse,  som  om  han  kastede 
noget  ind  i  sin  aabne  Mund,  og  fortsatte: 

„Sult  —  ingen  Mad." 

Buma  n'sombo  tænkte  paa  de  fattige  Hytter  og 
de  magre  FoLk  og  begreb,  at  der  ikke  var  Føde 
nok  i  Landet. 

Var  Jorden  ufrugtbar?  tænkte  han.  Var  der  Uaar? 
Havde  de  ingen  Sæd? 

„Hvorfor?"  spurgte  han. 

„Efeko." 

Sergenten  stak  sin  Bajonetskede  frem,  og  Buma 
n'sombo,  der  langsomt  havde  lært  sig  til  at  for- 
staa  Udtrykkene  i  de  mørke  Øjne,  syntes,  at  han 
saa'   et  Glimt  af  Frygt  i  Sergentens  Blik. 

Og  det  gik  pludseligt  op  for  ham,  at  Efeko  maatte 
være  Jern. 

Jern! 

Havde  de  intet  Jern? 

„Meget,  meget  lidt,"  sagde  Sergenten  og  tav,  som 
om  han  var  bange  for  at  have  sagt  for  meget. 

Buma  n'sombo  havde  faaet  noget  at  tænke  paa. 
Midt  her  inde  i  den  fremmede  Urskov  havde  han 
gjort  en  Nyopdagelse,  og  han  følte  hele  dens  krib- 
lende Vellyst  gennemstrømme  sin  af  nye  Indtryk 
bestormede  Fantasi.  Under  den  hastige  March  gen- 
nem Skoven  vrimlede  Billederne,  de  nære  og  de 
fjerne,   frem   for   hans  forbavsede   Øje. 

Jernhunger! 

Existerede  der  i  Verden  en  mærkelig  Sygdom, 
der  hed  Jernhunger?  Han  søgte  ned  i  dette  nye 
Mysterium,  og  han  anvendte  al  sin  nyvakte  Energi 
paa  at  komme  til  Klarhed.  Han  faldt  ikke  længer 
til  Ro  over  Frokosten  i  Skoven.  Han  tog  sig  heller 
ingen  Hvile  om  Eftermiddagen  i  Etaperne.  Han 
vilde  lære  Sproget  straks  for  at  forstaa.  I  Stedet 
for  at  nyde  Velværet  og  Trætheden  sad  han  nu  med 
sin  Notebog  i  Haanden,  og  Sergenten  og  Folkene 
stod  omkring  og  nævnede  ham  Navnene  paa  Tin- 
gene. Selv  under  Marchen  gik  han  og  læste  og 
lærte  udenad  og  indskrev  nye  Ord,  som  han  op- 

snappede  af  Soldaternes  Samtale.  Om  Natten  laa 
han  vaagen  og  talte  det  fremmede  Sprog  med  sig 
selv. 

Efter  to  Dages  og  to  Nætters  ihærdigt  Arbejde 
kunde  han  saa  nogenlunde,  til  Negrenes  store  For- 
bavselse, gøre  sig  forstaaelig  og  forstaa. 

Naar  han  nu  i  Landsbyerne  hørte  Ordet,  det 
evindelige  Efeko,  var  det  ikke  som  for  faa  Dage 
siden  et  uigennemsigtigt  Begreb,  en  umælende,  dy- 
risk raa  og  uklar  Vildmandsidc. 

Det  var  Jern,  intet  andet. 

Ordet  begyndte  at  faa  Klang  i  hans  Øre  under 
Gentagelsens  besnærende  Argumentation.  Under- 
tiden lød  det  for  ham  med  selve  Guldets  forføri- 
ske Mening. 

„Hvor  er  da  Jeres  Jern?"  spurgte  han  en  Dag. 
„Har  I  aldrig  haft  noget?" 

„Umaadelig  meget,"   sagde  de.   „Det  er  borte." 

De  fortalte  ham  lange  Historier  om,  hvorledes 
Nabostammen  havde  forladt  sin  Hjemstavn  og  var 
draget  Vest  paa,  hvor  den  havde  nedsat  sig  i  et 
fremmed  Land,  med  hvis  Befolkning  den  laa  i  evin- 
delig Kamp.  Den  Vej  gik  Jernet.  I  flere  Aar  havde 
de  unge  og  krigslystne  udvandret  mod  disse  Egne. 
De  havde  stjaalet  Vaaben  og  Redskaber  og  var 
rendt  med  dem. 

Og  der  var  ingen  Jernsten  i  deres  Land,  og  nu 
sled  de  paa  de  resterende  Stumper  af  de  gamle 
Knive  og  gemte  dem  under  Sengene  om  Natten, 
og  det  hændte  endnu,  at  en  eller  anden  stjal  en 
Kniv  og  gjorde  sig  usynlig  mod  Vest. 

„Hvor  fik  I  Jeres  Jern  fra  i  gammel  Tid?"  spurgte 
Buma  n'sombo. 

De  pegede  hemmelighedsfuldt  i  Retning  af  Bo- 
kata,  og  en  af  de  gamle  sagde  stille: 

„Vejene  er  lukkede." 

„Har  den  Hvide  i  Bokata  intet  Jern?" 

De  tav,  mørkt  og  skulende.  Run  en  Dreng,  der 
stod  et  Stykke  derfra  bag  et  Palmetræ,  svarede: 

„Meget." 

Og  de  andre  saa'  derhen  med  Forfærdelse. 

Buma  n'sombo  tænkte  paa  Brevet  fra  Bokata  og 
saa'   Sergenten  ind  i  Øjnene.    Maktø  saa'   bort. 

Da  Buma  n'sombo  mod  Aften  sad  alene  i  sin 
Stol,  syntes  han,  at  han  befandt  sig  paa  en  Plet  af 
Kloden,  hvor  Jernet  havde  en  anden  Betydning 
end  alle  andre  Steder,  og  han  tænkte  sig  hen  under 
Skoven  nogle  hundrede  Kvadratmile  Land,  som 
Jernet  søgte  bort  fra,  og  som  blev  skaldet  og  ma- 
gert og  blodfattigt. 

Mens  han  sad  der  og  grundede  i  den  nedgaa- 
ende  Sols  røde,  fantastiske  Skær,  blev  denne  Tanke 
om  Jernet  til  noget  gigantisk,  der  steg  op  til  ham 
fra  et  nyt  Væld  i  hans  Sjæl.  Han  vidste  næppe 
længere  selv,  hvor  Tanken  var  kommet  fra,  men 
det  stod  ham  klart,  at  Befolkningens  Livskraft  na- 
gedes af  et  frygteligt  Savn,  af  en  snigende  Sult, 
hvis  Navn  han  aldrig  før  havde  kendt.  Hungeren, 
den  skrækkelige,  for  ham  ukendte,  og  dog  i  al  sin 
fjerne  Nyhed  saa  let  forstaaelige  Urhunger  efter 
Jern. 

Nu  forstod  han  alt  det,  de  gamle  og  Høvdingene 
i  Byerne  havde  betroet  ham  i  de  lange  Taler.  Der 

var  intet  uforstaaeligt  i  dem  længer.  De  havde  jo 
kun  forklaret,  at  Stæderne  affolkedes  og  døde  af 
raa,   knugende  Jernhunger. 

Hans  søgende  Tanke  vred  sig  og  sprang  som  et 
skælvende  Dyr.  Han,  der  intet  Naturfolk  kendte, 
saa'  pludselig  Folkeslag  trænge  sig  sammen  om 
Jordens  Jernkilder,  hungrende  mod  kommende 
Aartusinder. 

Emnet  greb  ham  med  ustyrlig  Voldsomhed.  Hvor- 
dan var  det  med  Jernet  hjemme  i  det  gamle  Ev- 
ropa?  I  Evropa  raabte  man  jo  paa  Guld. 

Det  svimlede  for  ham,  saa  han  næsten  blev  bange 
for  sin  Forstand. 

Han  syntes,  han  sank  i  sin  Stol,  mens  Palme- 
skoven derovre  svøbte  sine  slanke  Stammer  i  dun- 
kel Glød  fra  den  svindende  Sol.  Han  saa'  Jorden 
rulle  forbi  sig  i  Rummet  svøbt  i  en  sitrende  Taage 
af  Jernklang.  Han  saa'  Nationerne  puge  Jern  sam- 
men for  at  betrygge  deres  Skæbne.  Jern  i  mæg- 
tige bjærghøje  Hobe,  der  grov  sig  ned  i  Jorden- 
Han  saa'  dem  som  kæmpemæssige  Magneter  suge 
Malmen  ud  af  andre  Folkeslags  Klipper.  Han  syn- 
tes, Folkenes  Kamp  blev  en  Kamp  om  at  rane  til 
sig  af  Jordens  Jern,  at  Menneskenes  Slid  var  dette 
ene,  at  slæbe  umaadelige  Tyngder  af  Jern  ind  over 
Grænserne,  han  saa'  Nationer  vokse  ud  af  Tiderne 
paa  Jernsokler. 

Og  her  i  dette  Land  var  der  blevet  Ebbe,  fordi 
Jernet  gik  sin  usynlige  Gang,  bort  gennem  Sko- 
ven, følgende  sin  skjulte  Drift  mod  fjerne  Ko- 
losser. 

Han  syntes,  han  havde  fundet  en  stor  Opgava 

Skaffe  disse  Mennesker  Jern  nok  til  Livets  Op- 
hold. 

Hvor  meget  behøvede  de?  Hvor  skulde  han  faa 
det  fra? 

Det  grundede  han  paa  de  følgende  Dage,  og  han 
tog  den  Beslutnnig  straks,  naar  han  kom  til  Bo- 
kata,  at  tale  med  den  Hvide  om  Sagen,  gøre  ham 
delagtig  i  det,  der  havde  grebet  ham  selv  og  fyldt 
ham  med  Begejstring. 

Men  det  gik  anderledes  til,  end  Buma  n'sombo 
havde  tænkt  sig.  Da  han  kom  til  Posten,  laa  der 
Brev  til  ham  fra  Chefen,  Løjtnant  Moron.  I  Brevet 
meddelte  han  Buma  n'sombo,  at  han  maatte  bort  i 
indfødte  Anliggender.  Han  bad  ham  slaa  sig  til 
Ro  i  Bokata  og  afvente  hans  Tilbagekomst.  Buma 
n'sombo  syntes,  det  var  mærkeligt,  at  Moron  netop 
skulde  være  nødt  til  at  forlade  Posten  i  Dagene 
for  hans  Ankomst.  Men  han  fik  en  Slags  Forklaring 
paa  denne  Mærkelighed  af  de  Sorte  i  Posten,  der 
fortalte,  at  Moron  havde  ladet  sig  bære  bort  i 
Hængekøje  Dagen  før,  at  han  havde  været  meget 
sv&  °g  at  det  ikke  var  sjældent,  at  Moron  gjorde 
den  Slags  Udflugter  op  til  det  højere  Land,  naar 
han  var  syg. 

Der  var  ikke  andet  for  Buma  n'sombo  at  gøre 
end  at  sørge  for  at  faa  Tiden  til  at  gaa  og  beher- 
ske sin  Utaalmodighed.  Han  gik  til  Exercits  om 
Formiddagen,  og  Eftermiddagen  fordrev  han  med 
at  gaa  omkring  paa  Arbejdspladserne  eller  med 
Spadsereture  i  Plantningerne  og  den  nærmeste 
Omegn. 

Paa    disse    Spadsereture    havde    han    ofte    lagt 

Mærke  til  et  lille  Murstenshus  uden  Vinduer,  der 
laa  afsides  i  Udkanten  af  en  Bananplantage.  Det 
stod  yderst  paa  en  stejl  Skrænt,  hvorfra  man  mel- 
lem Træstammerne  havde  Udsigt  over  et  stort  Mo- 
rads. Lige  ved  Foden  af  Skrænten  løb  der  en  lille, 
klar  Bæk,  den  samme,  Buma  n'sombo  havde  set 
bag  Vagten.  Buma  n'sombo  havde  en  Dag  lagt  Mær- 
ke til,  at  skønt  Afstanden  fra  Vagten  til  det  lille 
Hus  var  henved  tre  Hundrede  Meter,  og  Skrænten 
var  skovklædt,  kunde  man  dog  se  fra  det  ene  Hus 
til  det  andet  En  Dag,  da  den  Tanke,  at  Posten  fra 
denne  Side  maatte  være  næsten  uangribelig,  faldt 
ham  ind,  belavede  han  sig  netop  paa  at  stige  ned- 
ad Skrænten  og  vade  gennem  Bækken  hen  til  det 
lille  afsides  Murstenshus,  for  i  sin  Ledighed  at  give 
efter  for  en  krigersk  Gættetrang  til  at  finde  det  bed- 
ste Angrebspunkt,  da  en  af  Soldaterne  fra  Vagten 
kom  løbende  og  holdt  ham  tilbage.  Buma  n'sombo 
spurgte,  hvad  der  var  paa  Færde,  og  Soldaten  vi- 
ste ham,  at  hele  Skrænten  var  overfyldt  med  spidse 
Træpigge,  der  var  omhyggelig  skjulte  i  smaa  Hul- 
ler under  det  visne  Løv. 

Det  var  en  af  de  Ting,  der  vakte  Buma  n'sombos 
Forbavselse. 

En  anden  Ting  forekom  ham  ogsaa  mærkelig. 
Paa  den  lille  Veranda,  der  omgav  Huset  i  Banan- 
plantagen, sad  der  altid  to  gamle  geværbe  væbn  ede 
Negre,  tilsyneladende  simple  Landsbyfolk.  Buma 
n'sombo  forstod  ikke,  hvorfor  det  lille  Hus  var  saa 
skarpt  bevogtet,  og  han  vægrede  sig  ved  at  spørge 
for  meget,  inden  Løjtnant  Moron  kom  og  satte 
ham  ind  i  Forholdene. 

En  Dag,  da  han  kom  gaaende  gennem  Bananplan- 
tagen hen  i  Retning  af  Huset,  kom  han  ved  en  Om- 
drejning af  Gangen  til  at  gaa  bagefter  en  gammel 
halvnøgen  Neger,  der  bar  en  halv  Snes  store,  ny- 
smedede  Arbejdsknive  i  en  Kurv  paa  Ryggen.  Den 
gamle  gik  hen  mod  Huset  og  Buma  n'sombo  fulgte 
ham  hurtigt,   drevet  af  Nysgerrighed. 

„Hvem  er  Du?"  spurgte  Buma  n'sombo. 

Den  gamle  satte  sin  Kurv  ned  paa  Jorden  foran 
Døren,  vendte  sig  mod  den  Hvide  og  sagde,  idet 
han  slog  sig  paa  sit  magre  Bryst: 

„Jeg  er  Etuli,  Høvding  over  alle  Smedene.  Jeg 
kommer  med  nye  Knive." 

En  af  de  gamle  Skildvagter  trak  et  Knippe  Nøg- 
ler frem,  lukkede  Dørens  tre  Hængelaase  op,  og 
Buma  n'sombo  traadte  ind. 

Rundt  om  paa  store  Hylder  langs  Væggene  laa 
Knive,  Økser  og  Hakker  i  hundredevis.  Buma 
n'sombo  saa  sig  om  i  al  denne  uventede  Rigdom, 
og  da  han  igen  kom  ud  i  Solen  fra  den  klamme 
Jernlugt,   sagde  han  bestyrtet  til  sig  selv: 

„Nu  ved  jeg,  at  Løjtnant  Moron  er  gal." 

Nogle  Dage  efter,  da  han  vendte  tilbage  til  Po- 
sten fra  en  lille  Jagtudflugt,  fortalte  man  ham,  at 
Moron  var  kommet;  saa  tynd  som  en  Finger,  sagde 
Negrene,  døende.  Johansen  løb  til  hans  Hus  og 
blev  ført  ind  i  Sygeværelset. 

Den  syge  laa  i  sin  Seng,  og  Buma  n'sombo  blev 
slagen  med  Skræk,  da  han  saa  ham.  Morons  Kranie 
saa  ud,  som  det  dækkedes  af  et  Lag  sammen- 
rynket, gult  Pergament,  de  halvbrustne,  vidtop- 
spilede  Øjne  laa  dybt  inde  i  uforholdsmæssig  store 

Øjenhuler,  og  Brystet  gik  paa  ham  med  Dødsens 
Hast. 

Idet  Buma  n'sombo  kom  ind  ad  Døren,  strakte 
Moron  en  nøgen  Benradearm  hen  mod  ham,  pegede 
ham  lige  op  i  Ansigtet  og  sagde  hæst: 

„Jeg  ved  godt,  hvad  De  tænker  paa,  men  De  tager 
fejl." 

Skønt  Buma  n'sombo  indsaa,  at  han  stod  overfor 
en  døende,  følte  han  sig  dog  fornærmet  over  denne 
Modtagelse. 

„Ved  De  maaske,"  fortsatte  Moron  i  voldsom 
Anstrængelse,  „hvormeget  Jern  en  Neger  behøver 
til  sit  Underhold?  Jeg  ved  det  nøjagtigt.  —  Hvis 
han  faar  50  Gram  for  meget,  benytter  han  det  til 
at  myrde  med." 

Buma  n'sombos  Forfærdelse  steg,  da  han  saa, 
hvor  gyseligt  det  lyste  inde  fra  de  store  Øjen- 
huler. 

„Det  er  mig,  der  har  erobret  Landet.  Det  har 
kostet  Blod.  De  vilde  slaa  mig  ihjel.  Og  de  kunde 
slaas.  Det  var  Krigere.  Og  har  man  nogensinde 
villet  give  mig  Soldater  nok  til  at  værne  mig  selv 
og  Regeringens  Interesser.  Nej,  man  har  overladt 
mig  til  mig  selv.  Tror  De  maaske,  at  jeg  har  været 
grusom.  Nej,  men  naar  Du  eller  jeg  skal  dø  — " 

Han  pegede  igen  Buma  n'sombo  op  i  Ansigtet 

„—  saa  bliver  det  Dig  og  ikke  mig.  Jeg  vil  ikke 
dø." 

Buma  n'sombo  gjorde  Forsøg  paa  at  berolige  ham, 
men  Moron  fortsatte  med  Iver: 

„Lad  mig  tale  ud.  De  skal  forstaa.  De  var  alt- 
for stærke  i  Begyndelsen.  Saa  fik  jeg  den  Idé,  der 

frelste  Landet.  Jeg  begyndte  i  Tide,  mens  de  end- 
nu troede,  at  de  havde  Jern  nok,  at  købe  Vaaben 
og  Værktøj  for  Bomuldstøj  og  Perler,  og  da  de  ikke 
vilde  sælge  mig  mer,  og  da  jeg  følte,  at  jeg  havde 
paataget  mig  en  stor  Opgave,  gik  jeg  ud  med  mine 
Soldater  og  tog  selv.  Hvad!  Tror  De,  at  jeg  har 
været  bange  for  det  fejge  Pak?  Jeg  !  —  Ved  De  saa, 
hvad  De  kaldte  mig?  Jernstjæleren,  kaldte  de  mig. 
Og  saa  begyndte  de  at  flygte  mod  Vest  med  Jernet, 
da  de  havde  forstaaet,  at  jeg  var  blevet  den  stær- 
keste. Alle  de,  der  havde  Vaaben,  flygtede.  De,  der 
er  tilbage,  bliver  nok,  hvor  de  er.  De  er  vaabenløse. 
Og  jeg  har  taget  alle  Smedene  fra  dem.  De  arbejder 
nu  for  mig  her  i  Posten.  De  smeder  Vaabnene  om 
til  Redskaber.   Forstaar  De?" 

Han  havde  i  Talens  Hede  rejst  sig  halvt  op  i 
Sengen,  men  faldt  nu  om  som  en  Benhob  med  sit 
Blik  i  Buma  n'sombos. 

„Men  hvorfor  gemmer  De  alle  de  Redskaber  her. 
Befolkningen  sulter  jo?"  sagde  denne. 

„Hvis  jeg  gj ver  dem  Redskaber  nu,  bliver  de 
alligevel  til  Vaaben.  De  Djævle  skal  først  kues 
ned  af  Hunger.  Saa  vil  de  forstaa,  at  jeg  er  Herre, 
og  saa  kan  de  faa  Redskaber.  Tror  De  endnu,  jeg 
har  været  bange,  de  fire  Aar,  der  er  gaaet,  siden 
jeg  rykkede  ind  i  Landet.  Nej,  det  er  dem,  der  er 
bange  for  mig.  Derfor  tør  de  ikke  nævne  mit  Navn. 
Derfor  vil  de  dræbe  mig." 

Han  laa  stille  et  Øjeblik  med  brustent  Blik  og 
rallende  Bryst.  Saa  vendte  han  endnu  engang  An- 
sigtet mod  Buma  n'sombo  og  sagde: 

„Den  gamle  Smed  har  fortalt  mig,  at  De  har  set 

115 


mit  Jernmagasin.  Alt,  hvad  der  er  deri,  maa  ikke 
røres.  Det  er  mit!" 

Buma  n'sombo  kunde  ikke  længer  dy  sig.  Han 
syntes  ikke,  han  skyldte  denne  Dødskamp  nogen 
Respekt.  Han  tvang  sig  til  at  se  ind  i  Morons 
Blik.  I  dets  svimle  Dyb  saa  han  et  hinsides  Helvede 
af  selvforskyldt  Kval,  og  han  sagde  med  en  Stemme, 
der  vilde  være  fast,  men  som  skælvede: 

„Det  er  min  Pligt  at  sige  Dem,  at  De  tager  fejl. 
Det  er  mit." 

Moron  hørte  det  næppe.  Hans  Blik  var  allerede 
døet  ud  i  Buma  n'sombos,  og  hans  Bryst  var  gaaet 
i  Staa. 

BURKS  SMIL 

lURKS  Menneskekundskab  var  sik- 
kert dybere  end  de  flestes.  Det  ejen- 
dommelige ved  den  var,  at  han  for 
nemligst  kendte  Menneskenes  daar- 
lige  Egenskaber,  deres  Dovenskab, 
deres  Uærlighed  og  deres  Fejghed. 
En  hvilken  som  helst  Person,  der  i  et  aabenhjer- 
tigt  Øjeblik  var  naiv  nok  til  at  hævde  noget  uegen- 
nyttigt som  Motiv  til  en  eller  anden  Handling, 
maatte  standse  midt  i  sin  Tales  Strøm,  naar  han 
saa   Burks   Smil. 

Smilet  var  ogsaa  af  en  ualmindelig  ondartet  Be- 
skaffenhed. Den  kraftige  Overlæbe  løftede  sig  med 
den  kortstudsede  Moustache  helt  op  under  Næsen 
og  videde  sig  ud,  hen  til  Siderne,  saa  alle  de  hvide 
Fortænder  i  Overmunden,  Hjørnetænderne  og  de 
forreste   Kindtænder   blev   synlige. 

Det  Smils  gennemtrængende  Grusomhed  var  der 
ingen,  der  stod  for.  Det  var  stærkere  end  det  stær- 
keste Ræsonnement,  fordi  det  saa  pludseligt  af- 
slørede Burks  særegne  Art  af  Indsigt  i  Menneske- 
sjælen. Det  var  i  Reglen  akkompagneret  af  et  lille 
Grynt,  der  netop  understregede  det  ufornødne  i 
at  tage  til  Genmæle,  og  et  sært  blankt  Blik,  der 
næsten  skelede  af  Dybde,  og  som  fik  den,  der  følte 
det  hvile  forvirrende  paa  sig,  til  selv  at  tvivle  paa 
sine  Motivers  Ægthed. 

Corel  havde  en  Gang  set  ind  i  dette  Smils  for- 
uroligende Dyb,  og  det  havde  krænket  ham  uen- 
deligt. Han  var  kommet  til  at  hade  Burk  for  dette 

ene  Smil,  og  Burk  vidste  det  og  kendte  Aarsagen, 
der  efter  hans  Mening  sad  et  ganske  andet  Sted 
end  under  hans  Næse  eller  i  hans  Øjne,  nemlig 
i  en  lille  skummel  Hule  i  Corels  egen  Samvittig- 
hed. 

Corel  var  lidt  af  en  Filosof,  i  sine  egne  Øjne 
meget.  Inden  han  var  rejst  ud  til  Afrika,  havde 
han  gaaet  som  Underofficer  hjemme  ved  Regimen- 
tet og  brudt  sin  Hjerne  med  Spekulationer  over 
Tingenes  mystiske  Forhold  til  hinanden,  og  han 
var  i  sin  Tid  kommet  til  det  Resultat,  der  ikke  var 
særligt  forbløffende  ved  sin  Nyhed,  at  der  paa 
Bunden  af  alt  Livet  ligger  en  skjult  Følelse,  der 
finder  sin  højeste  Tilfredsstillelse  i  en  triviel  og 
sindig  Afvej  en  af  Aarsag  og  Virkning.  Dette  Re- 
sultat tilfredsstillede  heller  ikke  Corel,  og  han 
gjorde  gentagne  Forsøg  paa  for  sin  egen  Persons 
Vedkommende  at  bryde  ud  af  denne  haabløse  Sam- 
menhæng, der  virkede  paa  ham  som  en  Spænde- 
trøje. Omsider  lykkedes  det  ham  at  komme  til 
den  Slutning,  at  det  dog  var  muligt  for  den  enkelte 
at  frigøre  sig  for  visse  Love,  der  tyranniserer  Ver- 
den. Han  blev  hovmodig,  og  da  han  traf  Burk, 
der  ønskede  Sammenhæng  i  alt,  hvad  han  og  hans 
Underordnede  foretog  sig,  betragtede  Corel  ham 
ufrivilligt   som   en   Barbar. 

løvrigt  var  Corel  her  i  Congo  Militæragent  og 
kommanderede  Posten  Bombo,  der  laa  fire  Dages 
Rejse  nord  for  Kibundu,  Regionschefen  Komman- 
dant Burks  Residens. 

Corels  Post  laa  paa  et  temmelig  udsat  Sted,  midt 
inde  i  en  urolig  Befolkning.  Det  var  i  det  hele 

taget  en  daarlig  Post,  der  nok  kunde  kræve  en  mere 
virksom  og  mindre  filosofisk  anlagt  Agents  fulde 
Anstrængelse  for  at  komme  lidt  paa  Benene.  Men 
der  var  ingen  anden  for  Haanden  end  Corel,  saa 
Burk  maatte  jo  tage  ham,  som  han  var. 

Husene  i  Bombo  var  elendige,  Føden  var  knap 
baade  for  den  Hvide  og  for  de  Sorte,  Forbindel- 
sen med  Kibundu  var  mangelfuld  paa  Grund  af 
Befolkningens  stærke  Tilbøjelighed  for  Rov  og 
Mord,  og  Ordenen  og  Disciplinen  i  Posten  var  ual- 
mindelig slet. 

Havde  de  Indfødte  krigerske  Tilbøjeligheder,  saa 
havde  Corel  til  Gengæld  større  Hang  til  at  sidde 
paa  Verandaen  af  sit  ufuldendte  Bambushus  og 
gruble  over  en  eller  anden  Bog,  der  kunde  sætte 
ham  tilbage  i  evropæiske  Forhold,  end  til  at  tage 
sig  aktivt  af  de  nærværende. 

Hvis  'en  eller  anden  Ting  gik  galt,  glemte  han 
altid  at  give  sin  egen  Inerti  Skylden  og  tænkte  i 
Stedet  for  ved  sig  selv: 

„Det  er  uhørt  at  lade  mig  sidde  her  paa  en  af- 
sondret Post,  uden  tilstrækkelig  Føde,  uden  pas- 
sende Boliger,  med  udisciplinerede  Soldater  og  med 
en  stridig  Befolkning." 

I  hans  filosofiske  Ophøjethed  faldt  det  ham  ikke 
ind,  at  han  selv  burde  lægge  sig  i  Selen  for  at 
skaffe  Føde  og  Boliger  og  bringe  ordnede  Forhold 
til  Veje. 

Det  var  flere  Maaneder  siden  der  var  kommet 
Varer  op  til  at  betale  Soldaternes  Sold  med.  For- 
sinkelser i  Transporten  og  uheldige  Dispositioner 
i   Centralmagasinerne    nede   ved    Hovedfloden   var 

Skyld  i  denne  Mangel,  der  for  Corel  var  saa  meget 
pinligere,  som  han  i  Forvejen  ikke  var  i  Stand 
til  al  holde  Styr  paa  sine  Folk.  Soldaterne  kom 
stadig  til  ham  og  spurgte,  om  de  nu  ikke  snart 
fik  deres  Sold,  en  enkelt  af  dem  blev  endogsaa 
saa  fræk  overfor  Corels  Ubevægelighed,  at  han 
mumlede  noget  om,  at  hvis  de  ikke  snart  fik,  hvad 
de  havde  til  Gode,  vilde  de  gøre  Mytteri. 

I  Stedet  for  at  gøre  Forsøg  paa  at  hævde  sin 
Stilling  nedad  ved  energiske  Forholdsregler,  vendte 
Corel  sig  i  sin  Afmagt  opad  mod  Burk,  der  efter 
Corels  Mening  sad  og  vanrøgtede  den  Sagernes 
Sammenhæng,   som  han  iøvrigt  selv  foragtede. 

Han  skrev  til  Burk,  at  han  fralagde  sig  alt  An- 
svar for,  hvad  der  kunde  ske  i  Posten,  hvis  der  ikke 
straks  blev  sendt  Varer  op  i  tilstrækkelig  Mæng- 
de til  at  betale  Folkenes  Sold. 

Burk  svarede  tilbage  i  et  officielt  Brev  paa  Ad- 
ministrationens Papir,  med  Indregistreringsnum- 
mer  og  det  hele,  at  han  ingen  Varer  havde,  og  at 
Guvernementet,  saavidt  Burk  vidste,  ikke  tænkte 
sig  Muligheden  af,  at  dets  Funktionærer  rundt  om 
i  Posterne  sad  parat  til,  i  Stedet  for  at  gribe  aktivt 
ind  og  vise,  hvad  de  duede  til,  at  stikke  Halen 
mellem  Benene  og  fralægge  sig  Ansvaret,  naar  Van- 
skeligheder truede,  eller  naar  der  var  Fare  paa 
Færde. 

Dette  Brev  havde  den  tilsigtede  Virkning  paa 
Corel.  Den  sidste  Passage  slog  ned  i  ham  som  en 
Bombe,  forskaffede  ham  en  heftig  Hjertebanken 
og   forhindrede   ham   i  at   sove   hele   Natten. 

Næste  Morgen  var  han  vred  og  stod  selv  og  kom- 

manderede  ved  Exercitsen  hele  Formiddagen.  Bag- 
efter gik  han  ind  og  skrev  et  Brev  til  Komman- 
danten, i  hvilket  han  bad  om  at  blive  afløst  paa 
Grund  af  Sygdom.  Han  vilde  ikke  tjene  mer  under 
den  Barbar,  sagde  han  til  sig  selv.  Burk  kunde 
selv  komme  op  og  bringe  sin  Post  i  ordentlig  For- 
fatning,  det  var  ikke  hans  Sag. 

Otte  Dage  efter  fik  han  det  Svar  tilbage,  at  Burk 
vilde  videresende  hans  Andragende,  naar  Corel  pri- 
vat vilde  meddele  ham  omgaaende,  at  han  var  vi- 
dende om,  hvorledes  et  saadant  Andragende  kunde 
udlægges,  naar  det  samtidig  blev  meddelt  de  mili- 
tære Autoriteter,  at  Andrageren  paa  det  nuværende 
Standpunkt  for  første  Gang  i  sin  Tjenestetid  be7 
fandt  sig  i  en  Situation,  hvor  der  var  Brug  for 
hans   personlige   Initiativ. 

I  Brevet  var  der  desuden  Forskrifter  om  at 
bringe  alt  i  Orden,  da  der  ved  den  eventuelle  Af- 
løsers Overtagelse  af  Corels  Funktioner  vilde  ske 
Indberetning  om  enhver  Mangel  ved  Posten.  Burk 
nævnede,  at  Corel,  skønt  han  havde  Hænder  nok 
til  sin  Raadighed,  i  de  ti  Maaneder,  han  havde  vare- 
taget Hvervet  som  Postchef,  havde  ladet  Bygninger 
og  Plantninger  ligge  hen,  at  han  havde  forsømt 
Instruktionen  af  Soldaterne,  og  hvad  der  var  det 
vigtigste,  han  havde,  ved  at  undlade  at  foretage  de 
forskriftsmæssige  Rejser,  paataget  sig  Skylden  for, 
at  Befolkningen  var  ganske  desorganiseret  og  for 
Øjeblikket  befandt  sig  i  aabenlys  Revolte.  Brevet 
sluttede  med  en  Forespørgsel  om,  hvorfor  Corel, 
trods  Ordrer  desangaaende,  aldrig  havde  opsøgt 
den  Gruppe  af  Rebeller  Vest  for  hans  Post,  der  i 

den  senere  Tid  jævnlig  havde  truet  Bombo  med 
Angreb. 

Corel  satte  sig  ned  og  skrev  med  skælvende 
Haand,  at  han  var  sig  enhver  Fortolkning  af  sit 
Andragende  fuldkommen  bevidst.  Som  Svar  paa 
del  sidste  Spørgsmaal  angav  han,  at  det  efter  hans 
Formening  var  utilraadeligt  at  opsøge  de  nævnte 
Rebeller  med  den  ringe  Styrke,  han  raadede  over. 
Men  da  han  satte  Punktum  efter  denne,  som  han 
selv  havde  syntes,  vel  turnerede  Sætning,  stud- 
sede han  pludselig  ved  at  se  foran  sig  et  sært  for- 
virrende Smil,  der  aabnede  sig  over  en  ubarm- 
hjertig, hvid  Tandrække,  og  han  rystede,  da  det 
gik  op  for  ham,  hvor  han  sidst  havde  set  det. 
Det  lyste  igennem  ham  nu  som  den  Gang  paa  en 
paatrængende  Maade,  der  saarede  ham  i  det  in- 
derste. 

Brevet  blev  sendt  afsted  samme  Eftermiddag, 
men  allerede  Morgenen  efter  havde  Angsten  for 
dette  Brev  faaet  saa  stor  Magt  over  ham,  at  han 
sendte  Bud  afsted  for  at  tilbagekalde  det.  Men 
Budet  kom  tilbage  en  halv  Snes  Dage  senere  sam- 
men med  Brevbæreren  og  med  uforrettet  Sag.  Bre- 
vet var  afleveret  til  Burks  Intendant  i  Kibundu. 
Burk  selv  var  gaaet  paa  Rejse  med  fem  og  tyve 
Soldater.  Hans  Maal,  blev  der  sagt,  var  Rebel- 
lerne  Vest   for   Bombo. 

Da  Corel  fik  denne  Meddelelse,  havde  han  en 
Fornemmelse  af,  at  der  fra  nu  af  hang  en  truende 
Ulykke  over  ham,  og  at  han  maatte  tage  sig  sam- 
men for  enhver  Pris.  Den  Omstændighed,  at  Burk 
var  gaaet  vestpaa  med  en  saa  ringe  Styrke  som 

fem  og  tyve  Mand,  han  havde  selv  fyrre,  beroligede 
heller  ikke  hans  opskræmte  Samvittighed,  og  Be- 
vidstheden om,  at  Burk  nu  ikke  længer  befandt  sig 
mod  Syd,  men  mod  Vest,  desorienterede  ham  og 
fik  ham  jævnlig  til  ganske  at  tabe  den  Smule 
Sindsligevægt,  han  kunde  tilkæmpe  sig  ved  at  tage 
Del  i  Arbejdet  i  Posten  med  anspændt  Iver. 

Han  sov  meget  daarligt  om  Natten,  og  det  hændte, 
at  han  vaagnede  op  af  sin  nervøse  Halvslummer 
med  et  Skrig,  der  fik  Skildvagten  foran  Huset  til 
at  fare  sammen  og  knuge  Haanden  om  Geværet. 

I  saadanne  Øjeblikke  maatte  Corel,  inden  han 
faldt  til  Ro  igen,  hen  og  lukke  et  Vindue  op,  se 
ud  i  den  stjerneklare  Nat  og  forsøge  at  frigøre 
sine  Tanker  for  en  pinefuld  Tvang,  der  drog  dem 
mod  en  tænkt  Straahytte,  der  Imange  Mil  ude  i 
Natten  beboedes  af  den  vejfarende  Burk. 

Efter  en  saadan  Nat  stod  han  ganske  tidlig  op, 
satte  Folkene  i  Arbejde  med  at  reparere  Huse, 
feje,  luge,  plante  og  bringe  i  Orden.  Negrene  saa' 
tavse  paa  ham  og  lystrede  under  Indtrykket  af, 
at  en  ny  uimodstaaelig  og  uforstaaelig  Kraft  havde 
bemægtiget  sig  den  hvide  Mand  og  gjort  ham  til 
Herre.  Det  føltes  som  en  ny  Aand,  der  var  kom- 
met over  Posten,  havde  fyldt  Sindene,  gjort  Da- 
gene anderledes  og  forrykket  Begreberne,  noget 
usynligt  tilstedeværende,  der  sad  et  Sted  i  En  selv 
og  kontrollerede  Sjælen. 

Men  Corel  havde  mistet  Appetitten.  Han  blev 
mager  og  bleg  og  sygnede  under  Følelsen  af  en 
voldsomt  jstigende  og  trykkende  Tavshed. 

En  Dag  kom  der  et  Brev  fra  Burk.  Det  meddelte, 

at  han  vilde  komme  til  Bombo  om  en  Uges 
Tid. 

Fra  det  Øjeblik  kom  der  en  grænseløs  Uro  over 
Corel.  En  Tanke,  han  ikke  turde  tilstaa  for  sig 
selv,  greb  ham  og  pinte  ham  ved  sin  stadige  Til- 
bagevenden. De  Sorte  havde  talt  til  ham  om  de 
to  store  Floders  Vandskel,  langt  Øst  for  Posten. 
Han  havde  tidt  tænkt  paa  disse  græsklædte  Høj- 
der, hvorfra  der  skulde  være  Udsigt  over  kæmpe- 
mæssige, skovdækkede  Sænkninger.  Tanken  om  dis- 
se milehvide  Udsigter  havde  tidt  paatvunget  sig  ham 
her  i  det  flade  Land,  hvor  Skoven  aldrig  levnede 
ham  mer  end  nogle  Hundrede  Meters  Synsvidde. 
Nu  syntes  han,  at  denne  Skovmur  kvalte  ham,  og 
hans  Længsel  mod  Øst  steg  som  en  skærende 
Hjemve.  Der  laa  jo  derude  paa  Højderne  en  stor 
Landsby,  som  Burk  selv  en  Gang  havde  givet  ham 
Ordre   til   at  besøge.    Om   han  rejste  derud. 

Andendagen  efter  Modtagelsen  af  Burks  Brev  gav 
han  Ordre  til  at  pakke,  og  næste  Morgen  efter  en 
søvnløs  Nat  drog  han  afsted  med  en  Snes  Soldater 
og  en  halv  Snes  Bærere,  før  Solen  løftede  sig  over 
Skoven. 

Han  for  fremad  i  lange  udmattende  Ilmarcher- 
og  gjorde  først  Holdt  i  en  Landsby  eller  i  Skoven, 
naar  Benene  knækkede  under  ham,  eller  naar  Ryg- 
gen slappedes,  saa  han  ikke  længer  kunde  holde 
sig  oprejst. 

Tredje  Marchdag,  mens  Kolonnen  føg  hen  ad 
Stien  som  forfulgt  af  rasende  Fjender,  følte  Corel 
sig  paa  en  Gang  foruroliget  af  sin  Krops  Magerhed 
og  sine  Hænders  Hvidhed,  og  han  tænkte  ved  sig 

selv,  at  han  var  ved  at  dø;  han  kom  til  at  grunde 
over,  hvorfor  han  egentligt  gik  her,  syg  som  han 
var.  Og  det  gik  op  for  ham,  at  Grunden  hertil  var 
ham  selv  uklar.  Og  han  anspændte  sig  for  at  faa 
Svar  paa  dette  Spørgsmaal.  Og  Svaret  kom  som  et 
Lyn  fra  hans  Hjernes  dødtrætte  Mørke,  og  det  fik 
hans  Hjerte  til  at  banke  vildt  i  den  udpinte  Krop: 

„Du  løber  for  Burk!" 

Dette  Svars  Fornedrelse  lammede  ham,  og  han 
sagtnede   Marchen. 

Han  syntes,  det  var  ude  med  ham.  Han  kunde 
ikke  leve  med  Skammen.  Der  var  ingen  Redning 
mere.    Han   søgte,   men   der  var  ingen. 

Der  kom  en  mild  Lindring  over  ham,  da  han  fik 
den  Idé  selv  at  gøre  Ende  paa  sine  Lidelser.  Naar 
han  var  kommet  i  Seng  om  Aftnen  i  Landsbyen, 
hvor  de  skulde  gøre  Holdt,  vilde  han  sætte  sin 
Revolver  for  Tindingen  og  trykke  løs.  Paa  den  Be- 
slutning havde  han  en  nogenlunde  sorgløs  Efter- 
middag, men  om  Natten,  da  han  laa  søvnløs  i  sin 
Hytte  og  prøvede  paa  at  bringe  sin  Beslutning 
til  Udførelse,   turde  han  ikke. 

Han  rejste  sig  i  Mørket  Kl.  fire,  pakkede  selv 
sine  Ting  sammen,  lukkede  og  laasede  sin  Senge- 
kuffert. Kl.  fem  lod  han  Folkene  vække,  pint  af 
en   ubændig,   dræbende   Utaalmodighed. 

Kl.  halvsex  styrtede  den  lille  Kolonne  i  forceret 
March   hjem   mod   Bombo. 

Corel  syntes,  han  fløj  med  rystende  Iltogsfart,  at 
Træerne  føg  forbi  ham,  og  Stien  blev  til  en  susende 
graa  Stribe  under  ham.  Han  følte,  at  han  var 
kommet  ind  i  en  rasende  Tiltrækningskrafts  Hvir- 

vel,  at  han  ubehjælpeligt  reves  med,  og  at  Farten 
steg  svimlende.  Vegetationen  foran  ham  nærmede 
sig  hans  Øje,  som  om  den  blev  skudt  frem  imod 
ham  af  rygende  Orkaner.  Han  syntes,  han  slyn- 
gedes mod  de  store  Træer  ^  Vejknæene,  at  han 
tørnede  imod  dem,  og  at  hans  Brystkasse  knustes 
atter  og  atter  mod  de  piggede  Træstammer.  En 
Gang  sparkede  han  sin  højre  Fod  af  mod  en  Træ- 
rod, en  anden  Gang  fo'r  hele  hans  Legeme  paa 
en  uforstaaelig  Maade  gennem  Træer  og  Buske, 
syntes  han. 

Han  jog  afsted  hele  Dagen  og  hele  den  paaføl- 
gende Nat  til  stor  Forfærdelse  for  de  maalløse 
Folk.  Næste  Morgen  sad  han  i  Skoven  og  sov  to 
Timer  i  en  Stol.  Da  han  vaagnede,  sprang  han  op 
og  rasede  fremad,  dinglende  som  en  beruset.  Et 
Par  af  Soldaterne  tog  ham  under  Armene.  Da  han 
følte  denne  nye  Støtte,  brølede  han  vildt: 

„Fremad!   Hurtigt   Løb!" 

Han  følte  ikke  længer  Grunden  under  sig,  saa' 
ikke  længer  Træerne,  fornam  kun  et  ustandseligt 
voksende    Fald   gennem    en   Afgrund. 

Naar  hans  Hjerne  en  (Gang  imellem  blev  saa 
klar,  at  han  kunde  tænke,  stemte  Virkeligheden 
ham  for  Brystet  som  en  Mur.  Det  stod  ham  for- 
færdelig klart,  at  han  (havde  forspildt  alt,  at  han 
havde  svigtet  fejgt,  og  >at  han  nu  døde  af  gyselig 
og  skamfuld  Angst.  Thi  det  var  jo  Sandheden  bag 
hans  stædige  Løgn,  at  han  havde  givet  op,  da  han 
for  første  Gang  i  sit  Liv  stod  overfor  Faren.  Det 
var  hans  Æres  dybe  Fald,  hans  Væsens  grufulde 
Opløsning.  Han  følte,  at  alt,  hvad  han  havde  levet 

og  tænkt,  var  Løgn  og  Bedrag  og  Forfærdelse,  thi 
det  havde  altsammen  ført  ham  lige  lukt  ind  i 
denne  Katastrofe,  der  fældede  ham  for  evigt,  netop 
i  det  Øjeblik,  da  han  burde  kunde  gøre  den  store 
Kraftanstrængelse  for  at  vinde  Livet. 

Corel  lignede  en  Dødning.  Han  troede  undertiden 
selv,  han  var  død.  Han  spiste  ikke  længer,  kunde 
ikke  faa  Mad  ned,  men  tilfredsstillede  sin  Trang 
til  Næring  ved  at  drikke  sort  Kaffe  i  Spandevis. 

Da  de  naaede  ind  i  Nærheden  af  Posten,  kom 
en  Mand  løbende  imod  dem.  Corel  saa'  paa  ham, 
at  han  vilde  sige,  at  Burk  var  ankommet  til  Po- 
sten.  Han  følte  det  som  et  Dødsstød. 

Burk  stod  under  Taget  paa  den  lave  Veranda 
om  Corels  ufuldførte  Hus,  hans  Blik  var  blankt 
og  koldt  som  Staal.  Corel  stod  foran  ham  med 
gyngende   Knæ   og   en   blodløs   Haand   til   Hatten. 

„Goddag,   Corel.   En  lille  Rejse?"  spurgte  Burk. 

Corel  strakte  Haanden  ud  og  pegede: 

„Derude,  Hr.  Kommandant." 

Corel  drejede  ikke  Hovedet.  Hans  Blik  klyngede 
sig  til  Burks,  bønfaldende  og  dødsangst,  og  i  Burks 
Øjne  kom  der  et  Glimt  af  Barmhjertighed,  mens 
han  sagde: 

„Jeg  fik  det  først  paa  Rejsen,  saa  det  er  ikke  af- 
sendt endnu.  Hvis  De  vil  have  det  igen,  kan  De 
blot  tilbagekalde  det." 

Skønt  Corel  følte  sig  ubarmhjertig  afklædt,  svul- 
mede der  op  i  ham  en  Følelse  af  vældende  Fryd 
og  Frelse  ved  Tanken  om,  at  han  havde  overgivet 
sig  paa  Naade  og  Unaade,  og  at  han  nu  kun  var 
<en  ubestemt  Skæbne  i  den  andens  Haand. 

Da  Corel  var  klædt  om,  skrev  han  straks,  saa 
vanskeligt  det  end  faldt  ham  i  hans  forvirrede 
Sindstilstand  en  Tilbagekaldelse  af  sit  skæbne- 
svangre Brev,  og  fra  det  Øjeblik,  da  han  præsen- 
terede den  til  Burk,  oprandt  der  nogle  gode  Dage 
for  ham. 

Burk  gav  ham  Haanden  og  sagde: 

„Alt   tilgivet." 

Og  Corel  lagde  Mærke  til,  da  han  vovede  at  løfte 
Blikket,  at  Smilet  i  Burks  Ansigt  var  træt  og  næ- 
sten barnligt.  Det  forbavsede  ham,  og  de  kom- 
mende Dage  tænkte  han  ofte  paa  dette  trætte  Smil. 
Han  laa  paa  Lur  efter  det,  og  hans  Tanker  kred- 
sede instinktmæssigt  om  det. 

Burk  blev  i  Posten  fjorten  Dage,  og  Corel  følte 
sig  tryg.  Han  havde  ikke  længer  noget,  der  pla- 
gede ham,  intet  at  bryde  sit  Hoved  med.  Der  var 
en  Orden  i  Posten  som  aldrig  før.  Alt  gik  af  sig 
selv.  Selv  over  de  Indfødte  var  der  kommet  Ro 
efter  Burks  Rejse  gennem  Landet,  og  der  kom 
stadig  Høvdinge  til  Posten,  der  ønskede  at  slutte 
Fred  med  den  store  hvide  Mand. 

I  de  fjorten  Dage  tilbragte  Corel  mange  Timer  i 
Samtale  med  Kommandanten  paa  Verandaen. 
Denne  var  en  anden  end  før,  god  og  ligefrem, 
syntes  Corel,  og  han  blev  selv  sund  og  tyk  og 
lystig  i  Burks  trygge  Selskab.  Kun  en  Gang  imel- 
lem følte  Corel  sig  ilde  berørt  af  Kommandantens 
Nærhed;  det  var,  naar  han  opdagede,  at  Burks  Blik 
hvilede  paa  ham  med  en  egen  distrait  og  generende 
Mistænksomhed.  Men  Burk  blev  i  Reglen  efter  saa- 
danne  Øjeblikke  endnu  mere  elskværdig  end  for, 

og  den  frie  Tone,  der  herskede  mellem  dem  til 
daglig,   blev   blot   endnu   friere. 

Corel  blev  mere  og  mere  fortrolig  overfor  Kom- 
mandanten, og  med  Fortroligheden  kom  noget 
af  det  gamle  Overmod  igen,  Angsten  og  Usikker- 
heden, som  han  tidligere  havde  følt  overfor  den 
anden,  gav  efterhaanden,  som  han  følte  sine  fysi- 
ske Kræfter  vende  tilbage,  Plads  for  en  forsigtigt 
følende  Trang  til  paany  at  hævde  sig  i  den  andens 
Øjne.  I  sin  Tale  søgte  han  at  gøre  Burk  begribe- 
ligt, at  denne  havde  taget  fejl  af  ham,  at  han  havde 
handlet  af  Uforstand,  og  at  han  havde  faaet  Ud- 
seende af  at  være  en  anden,  end  den  han  var. 

Men  hver  Gang  Corel  kom  ind  paa  det  Emne, 
blev  Burk  tavs.  Og  Burks  Tavshed  var  uhyggelig 
og  trykkende.  Corel  følte  meget  af  den  gamle  Angst 
for  denne  Tavshed,  og  da  han  først  havde  lært 
den  at  kende,  gav  det  et  Sæt  i  ham,  og  han  følte 
det,  som  om  noget  uvist,  han  ernærede  sig  af, 
standsede  brat,  naar  Burk  kneb  sin  store  Mund 
sammen  og  Blikket  blev  staalkoldt.  Ved  saadanne 
Lejligheder  opstod  der  en  besynderlig  Kamp  mel- 
lem Burk  og  hans  Underordnede.  Corel  stillede 
Spørgsmaal  og  kom  med  Paastande  for  at  faa  Burk 
til  at  tale,  og  Burk  var  mistænksom  og  indesluttet 
og  holdt  igen  paa  Ordene. 

Corel  vandt  efterhaanden  saa  meget  i  Burks  Sel- 
skab, og  Forholdet  mellem  dem  artede  sig  saadan, 
at  de  begge,  naar  disse  smaa  tavse  Stridigheder 
kom  paa,  havde  en  Følelse  af,  at  de  stredes  med 
nogenlunde  lige  Vaaben.  Der  var  maaske  ogsaa 
tilsidst   kun   den   Forskel    paa   deres    Kræfter,    at 

Burk  var  klogere  end  Corel,  der  blot  instinktmæs- 
sigt anede,  hvad  det  hele  drejede  sig  om. 

En  Dag  sagde  Corel,  drevet  af  en  Indskydelse 
til  at  trænge  ind  paa  den  anden,  der  var  tavs: 

„Det  er  mærkelig,  saa  hurtig  det  g'aar  fremad 
med  min  Sundhed." 

Burk,  der  ikke  vilde  have  svaret,  aabnede  Man- 
den og  sagde: 

„Det  er  ikke  mærkeligt." 

„Jeg  synes,  det  er  mærkeligt,"  gentog  Corel. 

„Tror  De  ogsaa,"  sagde  Burk,  „at  De  vil  blive 
ved  med  at  være  lige  saa  rask  og  —  vel  til  Mode, 
naar  jeg  rejser  herfra?" 

Corel  saa  pludselig  for  sig  sit  ensomme  Liv  i 
den  mistrostige  og  udisciplinerede  Post  før  Kata- 
strofen, og  han  begreb  med  et,  at  hvad  den  anden 
havde  bragt  med  sig,  det  kunde  han,  om  han  vilde, 
føre  med  sig  igen,  naar  han  rejste.  Det  gøs  i  ham. 
Ikke  desto  mindre  svarede  han  med  en  bevidst 
Løgn: 

„Ja,  det  tror  jeg." 

Siden  det  blev  klart  for  Corel,  at  Burk  øste  sin 
Livskraft  af  et  Væld,  der  var  skjult  for  ham  selv, 
og  som  maaske  kunde  udtømmes,  besluttede  han 
sig,  drevet  af  Fejghed  og  af  en  usikker  Angst  for 
Fremtiden,  tiltrods  for  sin  egen  Samvittigheds  onde 
Anelser,  til  at  bestjæle  ham,  saa  godt  han  kunde, 
og  mens  Tid  var. 

Naar  de  nu  talte  sammen  paa  Verandaen,  lurede 
Corel  mere  bevidst  og  ivrigt  efter  det  trætte  Smil 
han  havde  set  i  Burks  Ansigt.  Og  Burk  forandrede 
igen  sit  Væsen  overfor  Corel.  Han  kunde  lukke 

sig  inde  i  sit  Værelse  i  Timevis,  mens  Corel  sad  i 
sin  Stol  udenfor  hans  Dør  og  ventede. 

En  Dag,  da  Corel  sad  der,  gik  Døren  til  Burks 
Værelse  op,  og  da  Corel  saa  derhen,  sprang  han 
op  af  Stolen,  skælvende  over  hele  Kroppen. 

I  Døraabningen  stod  Burk,  rolig  som  sædvanlig. 
Men  Corel  saa,  at  hans  Overlæbe  løftede  sig  med 
den  kortstudsede  Moustache  helt  op  under  Næsen 
og  videde  sig  ud,  hen  til  Siderne,  saa  alle  de  hvide 
Fortænder  i  Overmunden,  Hjørnetænderne  og  de 
forreste  Kindtænder  blev  synlige. 

Og  i  hans  Øjne  lyste  der  et  sært  blankt  Blik,  der 
næsten  skelede  af  Dybde  og  fæstede  sig  forvirrende 
og  ubarmhjertigt  i  Corels. 

Smilet  sagde  tydeligere  end  Ord: 

„Kujon!" 

Det  var  i  og  for  sig  ingen  Nytte  til,  at  Burk  luk- 
kede Munden  op.  Corel  havde  allerede  forstaaet  det 
hele,  før  han  hørte  det: 

„Jeg  rejser  imorgen." 

Dette  var  Corels  største  Oplevelse  i  Congo.  Den 
kastede  sin  Skygge  over  Resten  af  hans  Tjenestetid. 
Naar  han  senere  vandt  en  lille  Siejr  over  andre, 
følte  han  den  altid  i  Tide  som  et  Nederlag,  fordi 
en  hemmelig  Oplevelse,  der  boede  langt  inde  i 
hans  Erindring,  gennemskuede  ham  og  holdt  hans 
Hovmod  i  Tømme.  Denne  Hændelse  blev  Begyn- 
delsen til  en  Opfattelse  af  Verden,  der  virkelig 
rykkede  ham  ud  af  den  Tingenes  pinagtige  Sam- 
menhæng, der  en  Gang  havde  krænket  ham.  Fra 
den  arbejdede  han  sig  i  sit  Ansigts  Sved  op  til  at 
blive  en  habil  Postchef. 

SANGALIMENE  FRA  UPOTO 

ANGALIMENE  var  en  af  Urskovens 
bedste  Hjælpere  i  dens  Kamp  mod 
Fremtiden.  Han  hentede  sin  uud- 
tømmelige Aktivitet  fra  en  gaade- 
fuld  Kulturs  bundløse  Dyb.  Hans 
Blik  var  varmt  og  stærkt  og  lyste 
med  andre  Tiders  Glans.  Hans  høje  Skikkelse  med 
de  brede  Skuldre  og  den  stærke,  smidige  Under- 
krop var  som  et  Fortidsgenis  lykkelige  Skaberdrøm. 

Sidste  Gang  han  var  i  Posten  Vanakanda,  havde 
han  været  i  høj  Grad  grov  og  uforskammet  over- 
for den  unge  Postchef,  Sergent  Dubois,  af  de  Sorte 
kaldet  Kwango.  Han  havde  sagt  til  ham: 

„Upotolandet  er  mit.  Hvis  nogen  vil  have,  at 
jeg  skal  levere  Kautsjuk,  saa  kan  han  selv  komme 
og  hente  den." 

Kwango  dirrede  af  Harme,  da  han  stod  og  for- 
talte dette  til  Kaptajn  Salonga,  der  med  sit  Kom- 
pagni var  ankommet  til  Posten  fra  den  østlige  Del 
af  Regionen,  hvor  han  havde  haft  Standkvarter  de 
sidste  to  Aar. 

„Har  han  da  slet  intet  ydet?"  spurgte  Kaptajnen. 

„Intet.  Han  kom  her  tomhændet  med  en  Snes  be- 
væbnede Mænd  og  opførte  sig  som  en  Tølper." 

„Kald  paa  Sergent  Iboko." 

Iboko  kom  løbende  ovre  fra  Soldaterlejreu  og 
stillede  sig  op  nedenfor  Verandaen  med  Haanden 
til  den  røde  Fez. 

„Du  har  været  her  i  Posten  sammen  med  Kwan- 
go. Fortæl." 

Kaptajnen  talte  Suahili,  det  Sprog,  der  fra  gam- 
mel Tid  taltes  mellem  ham  og  Iboko. 

Iboko  gik  de  tre  Trin  op  til  Verandaen  og  nær- 
mede sig  tøvende  og  betænksomt  til  den  Hvide, 
der  sad  i  sin  Lænestol  inde  i  den  aabne  Forstue 
og  rullede  en  Cigaret.  Iboko  saa  ned  paa  sine  nøgne 
Fødder,  der  skinnede  sorte  og  blanke  af  01  je,  ret- 
tede sig  i  den  blaa  Lærredsuniform  og  pegede  paa 
sin  Guldgalon. 

„Salonga!  Denne  Galon  har  Guvernøren  givet 
mig.  Jeg  lyver  altsaa  ikke.  Sangalimene  har  væ- 
ret her,  og  han  var  meget  ond,  fordi  Soldaterne 
var  borte.  Jeg  har  tjent  Guvernementet  i  tolv  Aar, 
og  jeg  kan  derfor  ikke  sige  noget,  som  ikke  er 
sandt.  Tro  mig.  Ude  hos  Sangalimene  trækker  det 
op  til  Uvejr.  Det  er  ham,  der  har  kaldt  hele  Be- 
folkningen herfra  Egnen  op  til  Upoto." 

„Det  er  jo  Hungersnøden  og  Kopperne,  der  har 
jaget  dem  derop,"  sagde  Kaptajn  Salonga  paa  Ban- 
gala  og  saa  hen  paa  Kwango,  isom  ikke  forstod 
Suahili. 

Iboko  tog  igen  til  Orde: 

„Salonga!  I  gamle  Dage  var  Sangalimene  Din 
Ven,  fordi  han  frygtede  Dig.  Da  var  han  lille,  og  Du 
var  stærk.  Nu  er  han  ikke  bange  for  Dig:  længere. 
Hans  Medicin  er  slem.  Det  er  ham,  der  har  sendt 
Hungersnøden  og  Kopperne.  —  Sangalimene  har 
onde  Hensigter,"  sluttede  Iboko  med  det  skarpe 
Lyn  i  de  mørke  Øjne,  der  betyder,  at  man  selv 
tror. 

Kaptajnen  vendte  sig  roligt  mod  Dubois  og  sagde: 

„Det  betyder  ikke  noget,  det  med  Sangalimene, 

men  jeg  skal  give  ham  en  ordentlig  Overhaling 
for  hans  grove  Optræden  overfor  Dem,  kan  De  tro. 
Gaa  nu  ind  og  gør  den  Rapport  færdig." 

Kwango  gik  og  forsvandt  ind  ad  Kontordøren  i 
Enden  af  Bygningen.  Kaptajn  Salonga  sad  stiv  i 
sin  hvide  Uniform  og  drejede  Hovedet  efter  ham. 
Han  blev  siddende  en  lille  Stund  og  saa  gennem 
Cigaretrøgen  Sommerfuglene  danse  i  Solen  henne 
mellem  Blomsterne  og  Kaffetræerne  foran  Hu- 
set 

Han  følte  endnu  i  Kroppen  en  behagelig  Rest 
af  lange  Marchers  Træthed.  Tankerne  vilde  helst 
kredse  langsomt  om  noget  ligegyldigt,  glide  ind 
under  de  sorte  Skygger  under  Kaffetræerne,  gribe 
et  flagrende  Lys  langt  borte  fra  de  fjerne  Bredde- 
grader, hvor  Solen  lyser  gult,  eller  staa  helt 
stille. 

Saa  drejede  han  Hovedet  med  et  pludseligt  Sæt, 
og  hans  skarpe,  søgende  Øjne  ramte  lige  midt  i 
Ibokos  vidtaabne,  sikre  Blik. 

Der  blev  de  hængende  et  Øjeblik  for  at  læse. 
nogle  faa  Ting,  som  en  udaset  Vejslider  undertiden 
sætter  Pris  paa  at  faa  at  vide  af  det  gammelkloge 
Naturbarn,  der  har  fulgt  En  i  mange  Aar  gennem 
alle  Urskovens  Omskiftelser,  og  som  man  har  stil- 
let paa  en  udsat  Post,  Tiderne  og  Forholdene  ikke 
tillader  En  selv  at  overkomme. 

„Lokuta  te,"  sagde  Iboko.  „Jeg  lyver  ikke." 

Salonga  havde  kendt  Sangalimene,  lige  siden  han 
selv  var  kommen  til  Regionen.  Og  han  havde  paa 
Frastand  fulgt  hans  Løbebane  med  større  Inter- 
esse, end  han  havde  skænket  de  andre  Høvdinges. 

Thi  han  havde  forstaaet,  at  Sangalimene  vilde  kom- 
me til  at  betyde  noget  ualmindeligt  for  denne  tal- 
rige og  stridslystne  Befolknings  Fremtid. 

Og  han  havde  ikke  taget  Fejl.  Sangalimene  var 
blevet  den  mægtigste  af  dem  alle.  Men  Salonga 
vilde  og  kunde  ikke  tro,  at  Høvdingen  skulde  være 
vokset  ham  over  Hovedet.  Det  var  umuligt.  Han 
tænkte  sig  tilbage  til  det  Aar,  da  Sangalimene  havde 
hjulpet  ham  med  tusende  veldisciplinerede  Kri- 
gere mod  Ben  Sabi,  Forræderen,  der  havde  ned- 
sablet hele  den  Karavane  af  Hvide  og  Sorte,  som 
skulde  bringe  Dampbaaden  ad  Skovstien  op  til  Ma- 
kofloden. 

Kaptajn  Salonga  smilede,  mens  han  sad  og'  ud- 
malede sig  Sangalimenes  nøgne,  skinnende  Skik- 
kelse. Han  saa  ham  staa  kæmpestærk,  slank  og 
fin  som  en  Statue,  støttet  mod  den  lange,  blinkende 
Lanse  og  kaste  Ben  Sabis  afhuggede  Hoved  hen 
foran  Teltaabningen. 

Den  Dag  blev  Salonga  og  Siangalimene  Venner. 
Han  havde  raabt  til  Høvdingen: 

„Du  er  en  vældig  Hersker,  en  ubetvingelig  Kri- 
ger, Guvernementets  første  Høvding,  min  Ven  for 
bestandig." 

I  sin  Glæde  over  det  heldige  Udfald  af  et  lang- 
sommeligt og  trættende  Felttog  havde  han  søgt 
Bangalasprogets  højeste  Superlativer,  indtil  San- 
galimene knækkede  sammen  atter  og'  atter  i  An- 
fald  af   lykkelig   Skoggerlatter. 

Salonga  lo  selv  ved  Tanken,  rejste  sig  op,  slog 
Iboko  paa  Skuldren  og  sagde: 

„Lokuta,  det  er  Løgn.  Begynder  Urskovens 

Skræk,  Iboko,  at  blive  gammel,  eller  drømmer  han 
ondt  som  Kvinderne." 

Men  Ibokos  ellers  saa  lydige  Ansigtsmuskler  gav 
intet  Genskin  af  Salongas  hvide  Smil.  De  sorte 
Øjne  saa  ved  Siden  af,  og  saa  langt. 

„Lokuta  te." 

Kaptajnen  stod  stille,  saa  et  Øjeblik  paa  ham  og 
sagde : 

„Om  faa  Dage  skal  vi  ud  og  hilse  paa  min  gamle 
Yen  Sangalimene  i  Upoto.  Vi  maa  se  at  faa  Orden 
paa  Sagerne  her  i  Landet.  Gaa.  Og  lad  være  at 
tale  til  nogen  om  Dine  onde  Anelser." 

Iboko  traadte  af,  langsomt  som  en  gammel  prø- 
vet Soldat,  hvis  Tanker  i  Øjeblikket  arbejder  tungt. 
Det  tænkte  Kaptajn  Salonga,  da  han  stod  og  saa 
ned  paa  den  højre  nøgne  Fod,  der  sattes  tilbage, 
og  da  Iboko  havde  gjort  omkring  og  saa  samlede 
Hælene  igen,  inden  han  gik  ned  ad  Trappen,  stod 
Salonga  og  tænkte  en  dunkel  Tanke  om,  at  Iboko 
kunde  have  Ret. 

Men  paa  Vejen  hen  til  Kontoret  sagde  han  dog 
til  sig  selv: 

„Det  er  umuligt.  Alle  andre.  Ikke  Sangalimene." 


Del  øsregnede.  Vandmasserne  drønede  med 
ustandseligt  bragende  Bulder  ned  over  Skoven.  Selv- 
om Kwango  havde  skreget  højt,  vilde  Iboko,  der 
gik  lige  foran,  ikke  have  været  i  Stand  til  at  høre 
ham. 

Midt  i  den  lange  hastigt  marcherende  Enkelt- 
mands Kolonne  havde  Kwango  en  dyb  Fornem- 

melse  af  Ensomhed,  fjernet  som  han  var  fra  sine 
Folk  af  Regnens  Skralden,  der  fyldte  Ørene.  I 
hans  febersyge  Hjerne  sang  og  spillede  sære,  flim- 
rende Hallucinationer  ud  og  ind  af  en  ensformig 
Lydtummel. 

Han  kunde  knapt  tænke.  Men  han  frøs,  og  Reg- 
nen løb  i  Strømme  nedad  hans  Ryg  og  Bryst  inden- 
for Lærredsdragten.  Han  havde  Feber  af  Sult  og 
Overanstrengelse.  I  ti  Dage  havde  de  marcheret 
gennem  et  Land,  som  Hungersnøden  og  Kopperne 
havde  jaget  det  meste  af  Befolkningen  bort  fra. 
De  var  gaaet  gennem  Landsbyer,  hvor  de  kun  havde 
truffet  døde  og  døende.  Ikke  en  Bid  ordentlig  Føde 
havde  været  at  opdrive,  hverken  til  ham  eller  Fol- 
kene. Og  den  Smule,  han  havde  haft  med  fra  Va- 
nakanda,  var  spist  de  første  fem  Dage.  Nu  havde 
han  lige  siden  levet  paa  Maniokblade  og;  Palme- 
nødder, og  Folkene  havde  neppe  nok  faaet  det. 
Og  saa  var  han  saa  træt  og  forkommen,  som  han 
aldrig  havde  været  før  i  sit  Liv. 

Monstro  Kaptajnen  nu  var  i  Upoto  med  sine  fir- 
sindstyve Mand.  Allerede  anden  Dagen  efter  Af- 
rejsen fra  Posten  havde  Kaptajnen  for  Furagerin- 
gens  Skyld  delt  Detachementet  mellem  sig  og  Kwan- 
go,  og  han  havde  sagt: 

„Den  femtende  om  Formiddagen  er  jeg  i  Upoto. 
Hvis  De  marcherer  godt  de  to  sidste  Dage,  kan  De 
være  der  et  Par  Timer  efter  mig." 

Og  Kwango  saa  i  et  pludseligt  Syn  Kaptajn  Sa- 
longa  staa  foran  sig  den  Morgen,  de  skiltes,  og 
betragte  ham  med  et  træt  Blik,  han  ikke  forstod. 
Kaptajn   Salonga   havde   tilføjet: 

„Og  der  kan  intet  ske,  som  kan  forhindre  mig  i 
at  være  der  til  den  Tid." 

Det  var  den  femtende  i  Dag,  og  Klokken  var  to. 

Han  tradskede  videre  i  Hælene  paa  Iboko.  Han 
lyttede  til  Regnen  og  syntes,  at  Larmen  sagtnede 
og  følte  det  som  en  Befrielse.  Paa  den  anden  Side 
af  en  lille  Skovbæk  gjorde  han  Holdt  for  at  samle 
den  lange  Kolonne,  som  den  hurtige  March  havde 
splittet.  Han  sank  udaset  ned  paa  en  lille  Feltstol, 
som  Boyen  slog  ud  bag  ham,  og  mens  han  sad  der 
sammensunken,  med  Kinder  der  brændte  af  Fe- 
ber, stilnede  Regnen  helt  af  og  undte  hans  Hoved 
en  Smule  Ro. 

Rundt  om  ham  paa  Trærødder  og  Jordknolde  sad 
de  forreste  Folk,  helt  graa  i  det  sorte  af  Anstræn- 
gelse,  Sult  og  Kulde.  Nogle  af  dem  faldt  straks  i 
Søvn.  Andre  sad  med  Geværerne  støttede  mellem 
Benene,  stirrende  ned  i  Jorden  eller  ind  i  Buskene 
med  det  lange,  stillestaaende  Blik,  der  drømmer  om 
blaa  Røg,  som  vikler  sig  trevent  ud  under  lave  Tag- 
skæg, og  om  fyldte  Lerpotter,  der  staar  og  smaa- 
snorker  over  en  nøgen,  osende  Ild. 

Kwangos  Øjne  gled  fra  dem  op  ad  den  staaende 
Iboko. 

Ibokos  stærke,  brede  Ansigt  var  skarpt  og  ind- 
faldent som  en  sygs,  men  der  var  en  stille,  ube- 
tvingelig Styrke  i  hans  Skikkelse,  som  han  stod  der 
og  lænede  sig  til  Bøssepiben  med  Ansigtet  vendt 
mod  de  tilsølede,  vaade  Soldater  og  Bærere,  der 
langsomt  asede  sig  frem  gennem  Moradset  og  Træ- 
rødderne ovre  paa  den  anden  Side  Aaen.  Det  slog 
Kwango,  at  foruden  det  svuppende  Sug  af  Fødder- 

ne,  der  gik  i  Mudret,  hørtes  der  intet.  Kun  tom,  knu- 
gende og  modfalden  Tavshed.  Ikke  et  Ord  blev  der 
talt 

Der  kom  en  Indfødt  gaaende  hen  imod  dem  paa 
Stien.  Han  standsede  med  et  Sæt. 

„Er  Salonga  i  Upoto?"  spurgte  Iboko  med  Hagen 
paa  Bøssepiben. 

Nej  han  var  ikke.  Man  havde  intet  hørt  til  ham 
endnu.  Manden  gik  videre. 

Kwango  saa  igen  for  sig  Kaptajn  Salonga,  som 
han  stod  den  Dag  foran  ham  og  gav  ham  March- 
ordren. Han  grundede  paa,  hvad  det  kunde  være, 
der  sad  et  Sted  i  hans  Hukommelse  og  fordoblede 
Feberuhyggen,  nu  mens  den  nøgne  Mand  med  det 
daarlige  Budskab  forsvandt  ovre  paa  den  anden 
Side  Aaen. 

Han  frøs,  skønt  han  var  saa  varm,  at  de  pjask- 
vaade  Benklæder,  dér  hvor  de  spændte  stramt  over 
Knæene,  havde  store,  tørre  Pletter,  og  han  havde 
mest  Lyst  til  at  kaste  sig  ned  paa  Stien,  krybe  sam- 
men i  en  Klump  og  sove. 

Han  saa  atter  hen  paa  Iboko,  hvis  mørke  stir- 
rende Blik  et  Øjeblik  syntes  at  læse  i  hans  feber- 
hede Sjæls  Uro. 

Saa  rejste  han  sig  i  de  møre  Knæ  og  rettede  den 
stive  Ryg. 

„En  avant." 

Den  lange  Hale  af  Soldater,  Boyer  og  Bærere  gled 
ind  i  Udkanten  af  en  stor,  aaben  Plads,  og  langt 
borte  over  en  ung  Maniokmark  saa  de  Tagene  af  en 
Landsby  titte  frem  under  en  viftende  Bananlund. 

Her  var  ung  Maniok  overalt,  spæde  Ris-  og  Majs- 

marker,  og  ovre  i  Skovbrynet  stod  Parasol  træerne 
og  vinkede  hjemligt  med  deres  store,  fingrede  Blade. 

Eftermiddagssolen  begyndte  at  skinne  frem  af 
Graavejret.  Ikke  en  Vind  rørte  sig.  Oppe  mellem 
Husene  i  Landsbyen  saa  de  Folk  gaa  fra  og  til, 
men  hørte  ikke  en  Lyd.  Der  var  dødsstille  som  i 
hans  egen  Kolonne. 

„Har  I  intet  hørt  til  Kaptajn  Salonga?"  spurgte 
Kwango,  da  de  langsomt  drog  ind  paa  den  aabne 
Plads  mellem  Husene  og  Banantræerne,  der  var 
for  unge  til  at  bære  Frugt. 

„Nej,  intet,"  svarede  en  gammel  Neger,  øjensyn- 
lig en  stedlig  Avtoritet,  der  var  kommet  dem  i  Møde 
omgivet  af  en  Skare  yngre  Mænd. 

„Hvor  er  Sangalimenes  Hus?"  spurgte  Kwango 
videre. 

„Denne  By  er  Kimpokos,  min.  Vi  har  kun  været 
her  i  sex  Maaneder.  Sangalimene  er  flyttet  herfra, 
der  er  endnu  tre  Marker  og  to  Vandløb,  inden  Du 
naar  hans  By." 

Iboko  stod  og  saa  den  gamle  mistroisk  ind  i  hans 
rynkede  Ansigt  med  sit  sultne,  gættende  Blik.  Det 
syntes  ham  mærkeligt,  at  Sangalimene  havde  for- 
ladt sin  gamle  Bolig,  og  at  ingen  havde  hørt  noget 
om  Kaptajnen,  der  sikkert  maatte  være  kommet.  I 
de  mange  Aar,  han  havde  marcheret  med  Salonga, 
var  han  aldrig  kommet  senere,  end  han  sagde. 

„Har  I  noget  at  spise  her  til  mine  Folk?"  spurgte 
Kwango.  „Vi  har  ikke  set  Mad  i  flere  Dage." 

„Vi  er  fattige  her.  Vore  Marker  ere  ganske  unge. 
Ovre  hos  Sangalimene  er  der  Ris,  Majs,  Maniok  og 
Bananer  i  Mængde." 
140 


Kolonnen  snoede  sig  Videre.  Kwango  var  dødtræt, 
men  han  vilde  naa  frem  idag. 

Overalt  hvor  de  kom,  laa  der  Hytte  ved  Hytte. 
De  saa  ind  i  Smaagaarde  og  lave  Køkkenhytter, 
hvor  Kvinderne  sad  og  bankede  Banangrød  eller 
kogte  Pondu  paa  Maniok-  og  Kartoffelblade.  Uden- 
for Hytterne  sad  Mændene  og  fulgte  med  dovne, 
sky  Blikke  Soldaterne,  der  gled  langsomt  fremad 
med  magre  Fjæs  og  Tankerne  dybt  nede  i  de  ry- 
gende, ugæstfri  Potter. 

Sent  paa  Eftermiddagen  efter  at  have  gennem- 
vandret udstrakte,  modne  Marker  kom  de  ind  i 
Sagalimenes  Landsby. 

Kwango  gik  og  lyttede  til  den  glade  Mumlen,  der 
lød  hen  langs  den  lange  Række  af  røde  Fezer,  som 
bugtede  sig  foran  ham  over  Manioken,  og  selv  var 
han  oplivet  ved  Synet  af  denne  tumaadelige  Rig- 
dom paa  Fødemidler. 

Netop  som  han  drejede  om  Hjørnet  af  en  lille 
Bananlund,  der  hidtil  havde  skjult  Husene  i  Lands- 
byen, faldt  hans  Blik  paa  en  stor  Majsmark  helt 
nede  til  venstre  ved  Skovbrynet.  Den  saa  ud,  som 
om  den  nylig  var  plyndret.  De  store  Straa  var  tram- 
pet ned  eller  stod  og  krydsede  hinanden  i  skæve  Stil- 
linger. Mange  af  dem  bar  endnu  tunge  Majs- 
kolber. 

Men  han  glemte  pludselig  Majsmarken  for  det, 
han  blev  Vidne  til. 

Fra  den  store,  aabne  Plads  mellem  Landsbyens 
hvidkalkede  Lerhytter  hævede  der  sig  pludselig 
en  øredøvende  Larm  af  tusende  Menneskers  raa- 

bende  Sang  og   trampende  Dans.   Unge  Mænd  og 
Kvinder  sang  og  lo  og  sprang  i  Rundkreds. 

Kwango  saa,  at  Sangen  og  Dansen  gjaldt  den 
fremrykkende  Kolonne. 

En  stor  Klynge  af  unge  Kvinder  dansede  frem 
mod  dem  med  Klask  i  Hænderne  og  Tramp  i  Jor- 
den. Og  ovre  fra  en  af  de  store  Hytter  kom  selve 
Sangalimene  glad  leende,  fulgt  af  en  hel  Stab  af 
unge  og  gamle  Mænd  uden  Vaaben,  behængte  med 
Perler  og  Messing. 

Paa  lang  Afstand  raabte  Sangalimene: 

„Velkommen  til  min  By,  hvide  Mand,  store  Høv- 
ding over  hundrede  Geværer.  Velkommen  Iboko, 
Urskovens  Skræk." 

Kvinderne  dansede  ind  mellem  Soldaterne,  der  lo 
over  den  uventede,  glade  Modtagelse  og  den  nære 
Udsigt  til  at  faa  de  tomme  Maver  fyldte. 

Kwango  følte  sig  helt  flov,  træt  og  svag  som  han 
var,  overfor  den  ustandseligt  leende  og  talende 
Sangalimene.  Nu  da  han  stod  overfor  ham,  følte 
Kwango  intet  af  den  Harme,  der  havde  betaget 
ham  mange  Dage  efter  Sangalimenes  sidste  Besøg 
i  Vanakanda.  Tværtimod  følte  han  sig  magtstjaalet 
af  denne  Menneskeæder.  Naar  han  saa  i  Sangali- 
menes Blik,  der  syntes  at  slutte  ham  inde  i  et 
sært  Lys  af  Højhed  og  Kraft,  forekom  det  Kwango, 
at  han  egentlig  burde  gøre  den  nøgne  Vildmand  med 
Messingskjoldet  paa  Panden  en  lille  Undskyldning 
for  de  Skældsord,  han  havde  raabt  efter  ham  i 
Vrede  den  Dag  i  Vanakanda:  Skovdyr,  Menneske- 
æder, Løgner. 

„Har  I  intet  hørt  til  Salonga?"  spurgte  han. 

„Ja,  han  kommer  straks,  der  er  kommet  Bud 
ovre  fra  de  andre  Landsbyer,  han  er  paa  Vej," 
svarede  Sangalimene. 

Kwango  syntes,  hans  Lidelser  var  ved  at  faa 
Ende. 

„Nu  er  det  forbi  med  at  sulte,"  sagde  han  til 
sine  Folk,  og  Soldaterne  lo  med  magre  Grin,  mens 
de  værgede  sig  mod  de  dansendes  spøgefulde  Til- 
nærmelser. 

„Vil  Du  have  Føde  til  Dine  Mænd  straks?" 
spurgte   Sangalimene. 

De  raabte  allesammen  ja.  Kun  Iboko  stod  med 
Bøssen  i  Haanden  og  saa  tung  og  udaset  ud,  upaa- 
virket  af  Glæden  omkring  dem.  Sangalimene  talte 
igennem  Skraalene: 

„Hør,  Kwango.  Alt  det  I  ser  her  er  Jeres.  Sa- 
longa  kommer  om  lidt.  I  skal  allesammen  bo  der- 
ovre." Sangalimene  pegede  ud  over  Markerne,  hvor 
lange  Husrækker  var  synlige  langt  borte.  „Vent 
paa  ham  her,  og  lad  Dine  Folk  plyndre  den  Mark 
derovre." 

Der  saas  en  stor  Majsmark  ovre  ved  Skoven 
paa  den  modsatte  Side  af  Indgangen  til  Landsbyen. 
Kwango  tænkte  paa  den  anden  Mark,  han  havde 
set,  da  de  kom.  Men  Tanken  druknede  i  Larmen 
og  Forvirringen  omkring  ham. 

Han  raabte  Folkene  sammen,  og  mens  Dansen  og 
Sangen  fortsattes,  blev  Geværerne  sat  i  Pyrami- 
der med  en  Skildvagt  for  hver  Ende  af  Rækken. 

Da  der  blev  traadt  af,  sprang  Soldater  og  Bærere 
ellevilde  af  sulten  Jubel  mellem  Stubbe  og  fældede 
Træer  i  en  stor  Sværm  over  mod  Skoven  og  for- 

svandt  i  Majsmarken.  Iboko  blev  tilbage  ved  Si- 
den af  den  Hvide  med  Geværet  i  Haanden. 

Mens  Kwango  stod  der  midt  i  den  larmende  Hob, 
saa  han,  at  Sangalimene  gjorde  Tegn  til  nogen  bag 
ham,  og  han  følte  sig  pludseligt  uforstaaende  over- 
for den  Lidenskab,  der  fik  disse  tusende  Kroppe 
til  at  vride  sig  i  barok  og  hæslig  Dans,  adskilt 
fra  de  andre  ved  en  dyb  Afgrund. 

Sangalimene  begyndte  selv  at  danse.  Først  gav 
han  sig  til  at  trampe  og  vride  Hofter  foran  Kwango, 
men  Dansen  tog  ham,  og  han  svang  sig  ud  i  de 
drejende  Klynger. 

Kwango  fulgte  ham  med  Øjnene,  og  han  gøs  ved 
at  se  alle  de  barbariske  og  vanføre  Vridninger,  der 
vrængedes  ud  a|  denne  Herskerkrops  flimrende 
Muskler. 

Da  lod  der  et  Skrig  gennem  Sangen. 

Der  kom  et  til.  Nede  fra  Majsmarken. 

Et  Sekund  efter  bølgede  Luften  af  Dødsskrig  og 
Angstvræl.  Kwango  saa  pludseligt,  hvorledes  alle 
de  glædestraalende  Ansigter  om  ham  lyste  af  Vild- 
skab. Og  Sangalimene  stod  pludselig  foran  ham. 
Hans  store  tykke  Overlæbe  løftede  sig  over  den 
hvide  skinnende  Tandrække  til  et  snerrende  Rov- 
dyrgrin. 

„Her  er  Salonga!"  skreg  han. 

Kwango  følte  en  Afmagt  i  sine  Ben.  Foran  ham 
paa  Sangalimenes  udstrakte  Haand  stod  Salongas 
afhuggede  Hoved  og  stirrede  paa  ham  med  brustne 
Blikke. 

I  samme  Nu  Kwango  greb  til  Revolverhylsteret, 
lød  der  et  Skud.  Sangalimenes  Arme  klaskede  ned 

til  Siderne,  han  væltede  over  i  Hofterne,  drejede 
de  hvide  Tænder  mod  Himlen,  sank  bagover  og 
var  død. 

Kwango  vendte  sig.  Alt  svøbte  sig  i  Taage  for 
ham,  men  han  saa  Mængden  styrte  sig  over  Iboko. 
der  stod  med  skinnende  Øjne  og  Haanden  knuget 
om  sit  rygende  Geværløb. 

Sangen  og  Dansen  hørte  op,  og  der  blev  stille 
paa  Pladsen.  Men  nede  i  den  bølgende  Majsmark, 
hvor  Sangalimenes  Krigere  havde  ligget  og  skæl- 
vet i  timevis  af  dyrisk  Utaalmodighed,  sprøjtede 
dampende  Blod  fra  gabende  Saar  og  aabne  Halse. 

Et  Sekund  inden  Kwango  saa  det  Sabelhug,  der 
skulde  skille  hans  Hoved  fra  Kroppen,  lyne  i  So- 
len, forstod  han  i  skarpe,  ildrøde  Glimt,  hvad  der 
var  sket. 

Han  begreb,  at  Kaptajn  Salonga  den  samme  Dags 
Formiddag  med  sine  udhungrede  Folk  var  bukket 
under  for  et  lille  Brist  i  en  sløvet  Tænkeevne, 
ligesom  han. 

Saa  hørte  han  nogle  sære  Grynt,  der  kom  op  til 
ham,  syntes  han,  fra  et  dybt  og  aldrig  anet  Tidens 
Svælg.  Det  var  Urskoven,  den  ældgamle,  der  lo 
over  at  se  andre  pines  i  den  Dødens  Gru,  der  søn- 
derslider dens  egen  Sjæl. 

MISJO  MOKALI 

ØJTNANT  CHARCOIS,  ogsaa  kaldet 
Mis  jo  Mokali  —  de  skarpe  Øjne  — 
blev  beordret  til  Vanakanda.  —  Han 
var  en  erfaren  Marcheur,  hvis  Ry 
forlængst  var  trængt  ind  i  Skovens 
Afkroge  som  en  fantastisk  Myte  om 
noget  ubegribelig  troværdigt  udenfor  det,  Menne- 
skets Tanke  fatter. 

For  dem,  der  gnaver  Næstens  Ben  i  Vildnisset, 
og  som  aldrig  havde  set  ham,  var  han  det  øverste 
af  alt,  selve  Drømmeuhyrernes  sejrende  Rival,  en 
ny  fjern  Aabenbaring  af  den  anede  Hersker,  deres 
egne  gamle  Høvdinges  blege,  truende  Overmand. 
Spekulerede  Misjo  Mokali  selv  over  sin  Existens 
—  og  han  gjorde  det  ofte  —  kom  han  altid  til  det 
Resultat,  at  han  var  en  af  de  (smaa,  at  Avancementet 
var  skidt,  og  at  Guvernementet  for  længe  siden 
burde  have  udnævnt  ham  til  Kaptajn. 

Baade  han  og  hans  af  et  uransageligt  Forsyn  for- 
fordelte sorte  Brødre  ude  i  Skovperiferien  havde 
vistnok  Ret  i  deres  Dom  hver  paa  sin  Side.  Han, 
fordi  han  følte,  at  han  endnu  sad  ved  Foden  af 
sin  Kulturs  hellige  Marmortrappe.  Urskovens  vaag- 
nende  Aander  fordi  de  blændes  af  den  spirende 
Lyslængsel,  der  tvinger  dem  til  at  løfte  de  vaade 
Øjne  over  Instinkternes,  dyndede  Flod,  som  de 
lever  i. 

Han  havde  tjent  sine  Sporer  oppe  i  Araberzonen 
under  Salongas  Kommando.  Det  var  paa  Salongas 
varme  Anbefaling,  at  han  efter  en  af  den  Slags 

tapre  Handlinger,  der  giver  et  Guvernement  Tillid 
til  sin  Mand,  var  blevet  forfremmet  fra  Under- 
officer til  Underløjtnant.  Og  han  var  Salonga  evigt 
taknemlig  for  det 

Salonga  havde  været  for  ham  —  saadan  tænkte 
han,  naar  han  var  blød  i  Sindet  —  som  en  ældre 
Broder,  i  de  Aar,  de  havde  været  sammen,  og  han 
skyldte  ham  alt,  Livet  ikke  undtaget. 

Siden  de  Aar  havde  Strabadser  og  Savn  gjort 
Misjo  Mokali  til  en  Mand,  der  vel  undertiden,  trods 
sin  kraftige  Ungdom,  var  bitter  i  Sjælen  som  en 
syg  Olding,  men  som  dog  altid  var  parat  til  at  kon- 
centrere al  sin  produktive  Vilje  om  det,  der  var 
umuligt  for  de  fleste  andre. 

Meget  af  'det,  han  en  Gang  havde  arbejdet  med 
paa  i  ungdommelig  Uforstand  og  i  den  Tro,  at  de 
andres  Maal  var  selve  Livets,  havde  han  senere 
sparket  i  Grus  for  at  bane  sig  Vej  til  noget  nyt, 
som  han  heller  ikke  forstod,  og  som  han  ogsaa 
skulde   igennem. 

Men  en  Ting  holdt  han  fast  ved  med  stadig  glø- 
dende Fanatisme,  selv  naar  Feber,  Vanvid  og  Nød 
sænkede  ham  ned  i  hjemløs  og  tvivlende  Uro:  en 
næsten  forbenet  Taknemlighed  mod  Læreren  Sa- 
longa. 

Derfor  rasede  han,  da  han  oppe  i  Bundu  fik 
Underretning  om  Mordet  paa  Salonga.  Derfor  sit- 
rede hans  brede  Bryst  af  indeklemt  Had,  da  han 
endelig  efter  fjorten  Dages  utaalelig  langsom  Rejse 
befandt  sig  i  Salongas  gamle  Station  Vanakanda 
og  lyttede  til  Sergent  Ibokos  fantasifulde  Beretning 

om  Massakren  i  Upoto,  hans  egen  Tilfangetagelse 
og  Flugt. 

Thi  den  gamle  prøvede  Negersergent  Iboko,  Ur- 
skovens Skræk,  som  man  antog  for  at  være  ædt 
af  Upotoernes  første  Mænd  efter  Massakren  i  Upoto 
for  tre  Maaneder  siden,  var  virkelig  genopstaaet  fra 
de  døde,   eller  saadan  omtrent. 

Han  fortalte,  at  samme  Dag,  Ulykken  var  sket, 
og  han  selv  havde  dræbt  Ophavsmanden  Sangali- 
mene,  var  han  blevet  snøret  sammen  med  Tov- 
værk og  smidt  ind  i  et  mørkt  Hul  i  et  af  Sanga- 
limenes  Huse  med  en  knivbevæbnet  Skildvagt  for 
Døren. 

Han  havde  ligget  der  i  ti  Døgn,  Dag  og  Nat,  og 
ventet  paa  sin  Skæbne.  Han  saa'  kun  Solens  Lys, 
naar  han  om  Formiddagen  til  Adspredelse  for  Upo- 
tos  Indfødte  blev  slæbt  midt  ud  paa  Pladsen  for 
at  modtage  sine  reglementerede  hundrede  svidende 
Slag  af  Flodhestepisken.  Paa  den  tiende  Dag  for- 
talte en  af  Skildvagterne  ham,  at  de  Ældste  havde 
afsagt  hans  Dom.  Han  skulde  miste  Arme  og  Ben 
i   levende  Live  og  derpaa  dø  under  Pisken. 

Det  vilde  Iboko  ikke  gerne.  Hele  Dagen  pøn- 
sede han  paa  en  Udvej  til  Flugt,  og  han  fandt  den 
ud  paa  Natten.  I  en  Krog  af  det  mørke  Kammer 
laa  der  et  Stykke  Jernsten,  Resterne  af  et  primitivt 
Ildsted.  Om  Natten,  da  Skildvagten  sov  trygt,  fik 
han  Jernstenen  hen  til  sig,  og  det  lykkedes  ham 
før  Midnat  at  faa  Snorene,  der  snærede  Ilaand- 
leddene,  filet  over.  Hen  paa  Natten,  da  Blodet  atter 
begyndte  at  søge  ud  i  de  lamme  Hænder,  og  den 
næste  Skildvagt  var  bukket  under  for  Søvnen, 

snoede  Iboko  sig  tæt  hen  til  ham,  løftede  den  store 
Kniv,  der  var  gledet  ud  af  hans  Hænder,  tog  om- 
hyggeligt Sigte  og  begravede  den  mellem  Skild- 
vagtens Ribben.  Han  laa  endnu  et  Par  Timer  efter, 
at  han  havde  skaaret  Baandene  af  Anklerne  og  gned 
sine  Fødder,  og  før  Solen  stod  paa  Himlen,  og  Byen 
begyndte  at  vaagne,  mens  Skoven  endnu  laa  i  skim- 
let Halvmørke,  fløj  Iboko,  skønt  han  var  en  gam- 
mel mishandlet  Soldat,  ør  og  svimmel  af  frisk  Mor- 
genluft og  af  nyfødt  Frihedsfølelse,  hen  ad  Skov- 
stien, som  han  knap  kunde  skimte  under  sine  Fød- 
der. 

Ud  mod  Aften,  efter  at  han  havde  kravlet  hele 
Dagen  gennem  det  tykkeste  Vildnis,  fandt  han  en 
gammel  forladt  Hytte,  som  en  anden  Flygtning  en 
Gang  havde  bygget  i  en  afsides  Krog  af  et  uvejsomt 
Morads.  Der  gemte  han  sig  tre  Nætter. 

Og  nu  var  han  her  i  Vanakanda  igen  med  en  ny 
Berømmelsens  Glorie  om  sin  benede  Pande  og  med 
en  ny  Glød  af  fordoblet  Vilje  i  de  indsunkne  Øjne. 

Men  han  var  blevet  sær.  Paa  sin  gamle,  kloge 
Kone,  som  han  ellers  altid  sad  hos  om  Aftenen, 
ofrede  han  næsten  ikke  et  Ord,  og  det  var  knapt 
nok,  at  hans  tynde,  benhaarde  Haand  gad  afse  et 
aandsfraværende  Kærtegn  til  Sønnen,  som  han 
ellers  altid  havde  forkælet.  Der  var  kun  en  Ting, 
der  interesserede  Iboko,  siden  han  den  Dag  var 
kommet  hinkende  hjem  til  Stationen,  mager  som 
en  Dødning,  det  var  Expeditionen,  som  han  vidste, 
Distriktet  havde  beordret  op  til  Upoto,  saasnart  der 
var  Soldater  nok  i  Vanakanda. 

I   sin   Fritid   gik   han  stadig  rundt  i  Lejren   og 

hidsede  Folkenes  Mod  paa  sin  Maade  med  Soldater- 
beretninger  og  Krigsfortællinger,  og  han  fik  de  an- 
dre til  at  fortælle  om  deres,  mens  han  selv  var 
en  opmuntrende  og  hjælpende  Tilhører,  der  in- 
stinktmæssig pustede  til  Overdrivelsernes  blussen- 
de Ild.  Bagefter  sparede  han  ikke  paa  æggende 
Haan.  Hlan  kaldte  dem  Løgner,  hvis  de  løj,  Hund, 
hvis  de  havde  været  bange,  Barn,  hvis  der  var  no- 
gen, der  ikke  kunde  fortælle  om  drabelige  Krigs- 
bedrifter i  Skoven. 

Den  eneste,  Iboko  ikke  kunde  bringe  ud  af  sin 
stædige  Tilbageholdenhed,  var  den  store,  vildt  ud- 
seende Korporal  Jombo.  Han  gik  omkring  og  skum- 
mede over,  at  man  havde  taget  ham  bort  fra  en 
god  Post  i  Naboregionen  og  sendt  ham  op  til  Vana- 
kanda,  hvor  der  var  skralt  med  Levnedsmidler, 
og  hvor  Disciplinen  var  strengere,  end  det  huede 
ham.  Han  var  Misfornøjelsens  Symbol  i  Posten  og 
havde  allerede  haft  et  Par  smaa  Sammenstød  med 
Misjo  Mokali  og  med  enkelte  af  de  mere  rolige 
sorte  Underofficerer.  De  modvillige  Elementer  i  De- 
tachementet sluttede  sig  sammen  om  ham.  Iboko  vid- 
ste, at  Misjo  Mokali  var  paa  Vagt  imod  ham  tidlig  og 
silde,  og  han  var  selv  paa  sin  Post  mod  Korporalen. 

En  Dag,  da  Iboko  havde  fortalt  om  sit  Ophold 
som  Fange  i  Upoto,  bemærkede  Jombo,  at  Expe- 
ditionen  slet  ikke  kunde  komme  derop,  fordi  der 
ikke  var  noget  at  spise  i  det  affolkede  Land  mel- 
lem Vanakanda  og  Upoto. 

Hertil  svarede  Iboko: 

„Tag  din  Mor  med,  saa  kan  hun  hente  Mad  til 
Dig." 

Der  var  ingen,  der  talte  om  Mad  til  Iboko  mere. 
Men  Jombo  rasede. 

Det  var  det  ledende  Princip  i  Ibokos  primitive 
Pædagogik:  at  haane  og  hidse.  Og  det  var  vistnok 
rigtigt  set  fra  hans  Synspunkt,  thi  han  var  netop 
kommet  saa  vidt  ad  den  Vej,  der  fører  en  Menne- 
skehed nede  fra  op  mod  Højderne,  at  hans  sorte 
Sind  var  i  Stand  til  at  lade  sig  fylde  og  gennem- 
skælve  af  en  eneste  stor  Tankes  onde  Aand.  Hæv- 
nen sad  ham  i  Sjælen. 

Han  var  selvfølgelig  Misjo  Mokalis  kaarne  Mand, 
thi  Misjo  Mokali  var  selv  sunket  saa  dybt  ned  i 
Følelsernes  Underverden,  at  han  kun  aandede  i 
det  ene,  der  forekom  ham  som  en  lysende  Idé  med 
evigt  bærende  Kraft,  som  en  uudtømmelig  og  græn- 
seløs Livsanskuelse,   Hævnen. 

Distriktschefen  havde  givet  ham  en  Maaned  til 
at  udruste  Expeditionen  op  til  Upoto  og  til  at  di- 
sciplinere de  to  hundrede  Mand,  som  kunde  und- 
væres til  den.  Misjo  Mokali  vidste,  at  det  var  en 
lille  Styrke  at  føre  imod  en  stærkt  koncentreret, 
sejrsbevidst  og  velbevæbnet  Befolkning  i  aabenlyst 
Oprør,  men  han  vidste  ogsaa,  at  han  ikke  kunde 
faa  fler  i  Øjeblikket,  og  at  det  hastede  med  at 
komme  derop,  inden  Revolten  aad  sig  ind  i  Nabo- 
distriktet og  foraarsagede  nye  og  større  Ulykker, 
som  ikke  kunde  afværges  med  de  forhaandenvæ- 
rende  Midler. 

løvrigt  var  Misjo  Mokali  gaaet,  selv  om  han  kun 
havde  haft  ti  Mand. 

I  denne  Maaned  havde  han  sjældent  faaet  Søvn  i 

Øjnene.  De  to  hundrede  Soldater  var  blevet  tilkaldte 

rundt  om  fra  de  andre  Poster,  hvor  man  i  Hast 
kunde  undvære  dem,  og  hans  Arbejde  med  at  samle 
denne  uordnede  Hob  af  urolige  og  herreløse  Ele- 
menter i  to  Kompagnier,  under  et  Par  yngre  Hvide, 
som  Distriktet  havde  stillet  til  hans  Disposition, 
holdt  ham  vaagen.  Hans  anspændte  Hljerne  tum- 
lede ustandseligt  med  denne  Opgave  at  snøre  alle 
disse  stædige  og  sorgløse  Energier  sammen  til  en 
Knude  i  hans  egen  Vilje.  Thi  hans  Expedition  skul- 
de lykkes. 

En  søvnløs  Nat  laa  han  og  tænkte  langs  hen  ad 
Geledderne.  I  Tankerne  standsede  han  hist  og  her 
og  saa  ind  i  et  trodsigt  Øjepar;  men  det  lukkede  sig 
for  hans  Blik  eller  stirrede  stift  ud  i  Luften,  glas- 
agtigt, med  skælvende  Øjenvipper.  Han  gik  hen 
foran  Fronten  —  i  Tankerne  —  og  vejrede  efter 
dem,  som  trods  hans  niaanedlange  Anspændelse 
ikke  var  fuldt  skikkede  til  Bevægelsen  bort  fra 
Exercerpladsens  snævre  Skel  gennem  det,  der  var 
udenfor:  Urskovens  Suggestion,  Strabadser,  Sult 
og  Frygt.  I  Nattens  Klarhed  syntes  det  ham,  at  der 
stod  en  mørk  Skygge  og  skulede  over  de  sorte  An- 
sigter ned  gennem  Rækkerne,  og  han  standsede  med 
et  foran  Korporal  Jombo,  der  ikke  flyttede  Øjnene, 
men  stod  og  gloede  tankefuldt  og  trodsigt  lige  ned 
paa  ham. 

Det  var  ham. 

Han  vidste,  hvordan  den  rundryggede  og  modvil- 
lige Fejghed  ser  ud,  naar  den  gaar  rundt  og  samler 
Proselyter  i  et  endnu  ufærdigt  og  lerblødt  Troppe- 
korps,  Men  han  vidste  ogsaa,  hvorledes  man  kom 
Skadedyret  til  Livs,  inden  det  havde  anrettet  for 

store  Ulykker.  Misjo  Mokali  knyttede  Næven  og 
skjalv  i  sin  Seng. 

Han  fik  ikke  Blund  i  Øjnene  den  Nat.  Om  Mor- 
genen, da  Kompagnierne  stod  paa  Linje  paa  Exer- 
cerpladsen  med  de  Hvide  foran  Fronten,  glemte 
Misjo  Mokali  at  hilse  og  gik  med  hastige  Skridt 
lige  mod  Korporal  Jombo  og  slog  ham  med  sin 
knyttede  Haand  i  Ansigtet,  uden  synlig  Grund. 

Jombo  blev  rasende.  Han  vaagnede  op  af  sin 
mørke  Morgenstemning,  traadte  frem  foran  Geled- 
det og  spurgte  trodsigt  med  høj  Røst: 

„Hvorfor  slaar  Du  mig?" 

„Hund,"  svarede  Misjo  Mokali  med  Øjne,  der 
flammede  af  Vrede  og  Søvnløshed.  „Fejge  Hund.  I 
Kaschotten  med  Dig." 

Han  pegede  hen  mod  Vagten. 

Jombo  svarede  kun  et  Ord,  det  afgørende,  Misjo 
Mokali  havde  ventet: 

„Nej." 

Der  gik  et  Gys  af  Misstemning  gennem  Rækkerne, 
da  Jombo  stod  der  fremme  foran  Fronten  med  spi- 
lede Næseboer  og  Hovedet  højt,  rystende  af  Had, 
og  Misjo  Mokali  følte  det  og  vidste,  hvad  det  gjaldt. 

Han  lod  Vagten  kalde,  og  Jombo  blev  ført  i 
Arrest. 

Da  Vagtsoldaterne  førte  Jombo  ned  langs  Ge- 
leddet, raabte  og  skreg  han  i  Besættelse,  flere 
Gange  vendte  han  sig  om  mod  den  Hvide,  rakte 
Næven  i  Vejret  og  udslyngede  Skældsord  og  Truds- 
ler  om  at  forlade  Posten,  rejse  ned  til  Dommeren 
og  angive  Misjo  Mokali  for  Vold.  Til  Soldaterne 
raabte  han,  at  de  skulde  ud  og  sulte  som  gemene 

Skovnegre  og  slaas  ihjel  og  ædes  af  Upotoerne. 
Endnu  efter,  at  han  var  lukket  ind  i  Arresten, 
hørte  man  hans  rasende  Raab  ud  over  Pladsen. 

Misjo  Mokali  stod  foran  Fronten  og  gav  sine 
Ordrer  med  en  Stemme,  der  sved  som  Eder  i  de 
to  Hvides  og  de  sorte  Underofficerers  Øren,  og 
med  et  Ansigt,  som  man  maatte  vende  Øjnene  bort 
fra. 

Da  Kompagnierne  var  formerede  i  Tropper  og 
var  rykkede  ud  paa  deres  Pladser,  gik  han  ind  i 
sit  Hus.  Lidt  efter  kom  han  gaaende  over  Exercer- 
pladsen  hen  mod  Vagten,  og  de,  der  stod  og  skævede 
efter  ham,  bemærkede,  foruden  det,  at  han  gik 
med  sin  lange  Flodhestepisk  i  højre  Haand,  at  han 
saa  endnu  skrækkeligere  ud  af  Øjnene  end  før. 

Jombo  raabte  endnu  vildt,  og  da  Misjo  Mokali 
lod  Døren  lukke  op  til  den  halvmørke  Arrest,  stod 
Korporalen  der,  bevæbnet  med  sin  Bajonet,  som 
Vagtsoldaterne  havde  glemt  at  tage  fra  ham.  Misjo 
Mokali  lukkede  Døren  efter  sig. 

„Ti  stille,"  sagde  han  og  drev  den  tunge  Flod- 
hestepisk hen  over  Jombos  Hals  og  Skulder. 

Korporalen  skvaldrede  op  og  for  hen  mod  Misjo 
Mokali  med  Bajonetten  i  den  løftede  Haand.  Han 
fik  et  nyt  sviende  Slag  hen  over  Kinden,  saa  han 
skreg  af  Smerte. 

„Ti  stille!" 

Jombo  raslede,  og  Misjo  Mokali  lod  sine  lovløse 
Piskeslag  smelde  ned  over  ham  et  efter  et,  til 
Kræfterne  svigtede  ham  og  Jombo  tav. 

Da  Misjo  Mokali  efter  en  halv  Times  Forløb 
kom  ud  af  Arresten  med  Pisken  i  højre  Haand  og 

Korporalens  Bajonet  i  venstre,  var  han  til  Vagt- 
soldaternes Rædsel  helt  forandret.  Han  sank  i  Knæ- 
ene af  Udmattelse  og  dirrede  af  Anstrængelse.  Kun 
Øjnene  var  rolige  og  skarpe. 

Jombo  selv  laa  i  Arresten  næsten  livløs  af  Smerte 
og  Slaphed  efter  Raserianfaldet. 

„Fejge  Hund,"  sagde  Misjo  Mokali. 

Jombo  svarede  ikke  længer.  Han  laa  og  skæl- 
vede som  et  sygt  Organ,  en  behændig  Kniv  har 
skilt  fra  sin  skæbnesvangre  Sammenhæng  med  en 
levende  Mekanisme. 

Mens  Misjo  Mokali  var  indelukket  med  Jombo  i 
Arresten,  havde  der  været  tyst  paa  Exercerpladsen 
og  rundt  om  i  hele  Stationen.  Selv  Kvindernes  Plud- 
ren var  forstummet.  Og  denne  dystre  Tavshed  va- 
rede ved  endnu,  da  Misjo  Mokali  stod  midt  paa  Ex- 
ercerpladsen og  saa  sig  om.  De  sorte  Underoffi- 
cerer glemte  i  Spændingen  at  kommandere  deres 
Tropper,  og  Smit  og  Hanssen,  de  to  Hvide,  stod  og 
stirrede  maalløse  paa  ham. 

„Hvorfor  bestiller  De  ingen  Ting?" 

Da  Kommandoordene  begyndte  at  runge  hen  over 
Pladsen,  og  Hændernes  skrattende  Smæld  i  Gevæ- 
rerne lød  fra  alle  Sider,  følte  Misjo  Mokali  Kræf- 
terne vende  tilbage  i  sine  Ben  og  Hænder.  Han 
saa,  at  der  ikke  i  disse  raslende  Smaageledder  var 
en  skjult  Tanke,  der  gik  andre  Veje  end  den,  den 
skulde  gaa,  lige  mod  Centrum,  inde  i  hans  Hjerne. 
Der  var  fler  end  Jombo,  der  havde  forvundet  en 
altfor  langvarig  Vildfarelse. 

Den  Aften  sad  Misjo  Mokali  paa  sin  Veranda  og 
holdt  sin  indadvendte  Revu  over  de  to  Kompagnier. 

Alt  var  i  Orden.  Der  var  ikke  længere  nogen, 
der  tvivlede  om  Nødvendigheden  af  at  underordne 
sig  hans  Vilje,  paa  Trods  af  alle  gængse  Fordomme, 
Lov  og  Ret  angaaende.  Det  var  godt,  at  det  var  brudt 
løs  idag  med  Jombo.  Han  havde  været  Detache- 
mentets kraftigste  Sprængstof,  og  nu  var  han 
sprængt.  Og  Løjtnant  Smit  og  Sergent  Hanssen 
forstod  ogsaa,  at  det  var  Alvor. 

Han  sad  og  lyttede  til  Skildvagtens  Skridt  paa 
Jorden  udenfor  Verandaen.  De  var  rappe,  som  om 
han  havde  nogen  i  Hælene.  Han  lyttede  til  Lydene, 
der  kom  svingende  ind  til  ham  om  Hjørnet  ovre 
fra  Lejren.  Der  var  ingen  Sang  derovre  iaften,  alt 
var  stille. 

Han  rejste  sig  for  at  gaa  derover.  Skildvagten 
skuldrede  sit  Gevær  med  et  Knald.  I  Lyset  oppe 
fra  Huset  saa  !Misjo  Mokali  ham  ind  i  Øjnene. 
Skildvagten  spilede  sine  op  og  gloede,  forfærdet 
over  pludselig  at  se  sig  ene  med  ham  i  Mørket. 

Han  spadserede  ned  ad  den  lange  Gade  mellem 
Lejrens  smaa  hvidkalkede  Lerhytter.  Soldaterne 
kom  frem  i  Mørket  og  stillede  sig  i  Rækker  foran 
Husene  paa  begge  Sider.  Mokali  fornam  paa  Af- 
stand de  fremskudte  Brysters  Aandedrag  og  Stræk- 
ket i  alle  de  spændte  Muskler. 

Han  stod  stille  i  Mørket  og  følte  et  Nu  et  hvi- 
lende Velvære  ved  at  vide  sig  Genstand  for  alt  det, 
der  aandede  om  ham.  Og  dog  var  han  vagtsom  over- 
for enhver  lille  Mislyd,  der  maaske  kunde  hviske 
til  ham,  at  hans  Arbejde  ikke  var  fuldendt. 

Et  Øjeblik.  Saa  vendte  han  om  og  gik  langsomt 

tilbage,  mens  Soldaterne  bag  ham  traadte  af  og  gik 
ind  i  Husene. 

Da  han  kom  forbi  Smits  Hus  bag  Bananerne, 
hørte  han,  at  Hanssen  var  derinde.  H!an  stod  stille 
foran  Verandaen  og  raabte  med  den  snerrende 
Kommandostemme,  som  det  i  den  sidste  Tid  var 
ham  umuligt  at  beherske: 

„De  kan  belave  Dem  paa  at  pakke  imorgen." 

De  to  fo'r  straks  ud  paa  Verandaen. 

„Vi  tager  af  sted  iovermorgen  —  at  De  ved  det. 
Godnat." 

Smit  og  Hanssen  akkompagnerede  deres  „God- 
nat" med  et  Par  smaa  stramme  Buk.  En  Ceremoni, 
de  egentlig  havde  glemt  for  længe  siden,  men  som 
de  —  de  vidste  ikke  selv  hvorfor  —  igen  havde  lagt 
sig  efter  i  den  sidste  Tid. 


De  havde  slaaet  sig  gennem  to  dobbelte  Baghold 
undervejs.  Misjo  Mokali  havde  trukket  sin  Kolonne 
sammen,  og  de  marcherede  nu  gennem  tyk  Ur- 
skov paa  fire  Geledder  med  Bagagen  inderst. 

Det  tog  en  Evighed  at  komme  gennem  det  ud- 
sultede Land,  og  Misjo  Mokali  holdt  igen,  mens 
Hungeren  spændte  sig  foran  og  spilede  Roderne 
fra  hinanden  fremefter  mod  U  patos  fede  Maniok- 
og  Majsmarker.  Han  følte,  hvorledes  den  koncen- 
trerede Marchorden  gennem  Tykningen  og  hans 
sejge  Udholdenhed  overfor  Soldaternes  bestandig 
nagende  Sult  gjorde  Kolonnen  til  et  følsomt  Red- 
skab i  hans  Haand. 

Selv  gik  han  i  Midten,   anspændt  og  utrættelig, 

med  skærpede  og  vidtaabne  Sianser.  Det  var  nød- 
vendigt, at  han  holdt  sig  lysvaagen,  thi  Folkenes 
Syn  og  Hørelse  sløvedes  af  den  langsomme  March 
og  den  utilstrækkelige  Næring.  Der  var  allerede 
enkelte,  der  ikke  hørte  eller  saa  andet  end  ham, 
og  som  han  ikke  turde  benytte  til  Sikkerhedstje- 
nesten for  ikke  at  miste  dem  for  et  velrettet  Lanse- 
stød gennem  en  Busk  eller  et  Pileskud  fra  Tyk- 
ningen. 

Særlig  idag  gjaldt  det  at  være  aarvaagen,  thi  Ko- 
lonnen var  imorges  bleven  rystet  lidt  ud  af  sin  møj- 
sommeligt oparbejdede  Ligevægtstilstand,  Det  sid- 
ste Baghold  havde  gjort  stærkere  Indtryk  paa  den 
end  det  første. 

Det  var  imorges,  det  skete.  Kolonnen  havde  i 
den  tykke  Skov,  i  et  Vejsving,  mistet  Følingen  med 
sine  Blænkerpatrouiller.  Misjo  Mokali  havde  selv 
været  forude  hos  Smit,  havde  trukket  Patrouillerne 
ind  i  Nærheden  af  Stien  for  at  give  dem  fornyede 
Instruktioner,  mens  Marchen  fortsattes  fremefter. 
Da  med  et  havde  de  hørt  et  Stød  i  en  Elfenbens- 
trompet.  Skoven  vaagnede  i  et  raslende  Sus  og  gen- 
lød af  et  mangestemmigt  Hyl.  I  samme  Nii  mylrede 
Buskene  paa  begge  Sider  af  lansebevæbnede  Mænd, 
der  stormede  mod  hinanden  for  at  lukke  sig  som 
to  tusindtandede  Jernkæber  om  det  lange,  gliden- 
de Dyr,  der  snoede  sig  frem  ad  Stien. 

Men  —  der  laa  for  Misjo  Mokali  en  Belønning 
for  mange  søvnløse  Nætter  i  Tanken  —  i  samme 
Øjeblik,  hans  Fløjtesignal  skar  igennem  Spektaklet, 
havde  hans  Kolonne  staaet  som  en  ildspyende  Ma- 
skine med  Front  til  højre  og  venstre,  og  de  to 

hundrede  Geværers  øredøvende  Brag  havde  blæst 
enhver  anden  Lyd  bort. 

Bagefter,  da  Angriberne  vendte  sig  i  vild  Flugt, 
havde  det  et  Øjeblik  holdt  haardt  at  hindre  de  op- 
hidsede Soldater  i  at  styrte  sig  efter  det  bortdra- 
gende Stormbrus  i  Buskene,  men  det  var  godt,  han 
vidste  det,  og  det  var  en  ny  Grund  til  at  holde  igen 
og  hæmme  Marchhastigheden,  der  stadig  havde 
Tilbøjelighed  til  at  øge. 

Mens  Misjo  Mokalis  Øjne  saa'  hen  over  den  sam- 
menpakkede Kolonne,  og  hans  Øre  vejrede  Lyde 
langt  fremme  og  langt  ude  til  Siderne,  gik  han  og 
tænkte  paa  den  Sekundets  Fordel,  han  havde  vun- 
det imorges,  og  hvad  Arbejde  det  havde  kostet 
ham  at  være  dette  lille  Sekund  foran  sin  egen 
Undergang. 

Han  havde  en  Gang  for  flere  Aar  siden  været  i 
en  lignende  Situation,  kun  med  den  eneste  For- 
skel, at  den  Gang  var  det  de  andre,  der  havde  det 
lille  Forspring  i  Tid,  og  hans  Folk,  der  vendte  sig 
til  den  vanvittigste  Flugt.  Han  havde  reddet  Livet 
sammen  med  en  enkelt  Mand,  der  havde  bevaret 
sin  Koldblodighed,  og  som  var  tilstrækkelig  god 
Skytte  til  at  holde  ham  Forfølgerne  fra  Livet  fra 
Tid  til  anden,  naar  det  kneb  med  Afstanden.  Hele 
Natten  derefter  havde  han  ligget  i  en  Sump  med 
Næsen  oven  for  Vandet  og  hørt  Forfølgerne  snuse 
om  sig  i  Skoven. 

Erfaringen  fra  den  Nat  havde  lært  Misjo  Mokali, 
at  en  lille  Glemsomhed  eller  Uagtsomhed  hos  den, 
der  tænker  under  Vaaben,  kan  blive  til  en  ond 
Skæbne  for  Tusender,  at  hvis  en  bevæbnet  Hjerne 

slappes,  bliver  dens  Vaaben  lige  som  den  syge  Bis 
Brod,  hvis  Gift  vender  sig  indad. 

I  sin  anspændte  Tilstand  tænkte  Misjo  Mokali 
lynsnart.  Derfor  kunde  han  endnu  tillade  sig  at 
lade  disse  Erindringer  løbe  gennem  sit  Hoved,  da 
Kolonnen  —  efter  fjorten  Dages  dræbende  lang- 
som March  —  rykkede  ind  mellem  Landsbyen  Upo- 
tos   Marker. 

Dér  laa,  paa  en  svagt  stigende  Skraaning,  det 
voksende  Upotos  to  lange  Husrækker  med  talrige 
Forgreninger  ud  til  Siderne,  badet  i  brændende 
Middagssol.  Der  var  ikke  en  Sjæl  at  øjne.  Kolon- 
nens Ankomst  var  jo  forlængst  bekendt,  og  Kvinder 
og  Børn  og  Fæ  og  Ejendom  var  bragt  i  Sikkerhed 
langt  borte  i  Skoven.  Der  var  ikke  saa  meget  som 
en  Ged  eller  en  Høne,  der  forstyrrede  denne  tru- 
ende Forladthed. 

Misjo  Mokali  gjorde  Holdt  paa  en  lille  aaben 
Plads,  inden  han  rykkede  ind  mellem  Husræk- 
kerne, og  lod  Kolonnen  slutte  Karré  for  Øvelsens 
Skyld.  Han  gentog  Manøvren  flere  Gange,  og  Fol- 
kene lystrede  mekanisk  som  paa  Exercerpladsen 
i  Vanakanda. 

„Husk,"  sluttede  Misjo  Mokali,  inden  han  ryk- 
kede videre  ,frem  i  den  sædvanlige  Marchorden, 
,,at  ingen  maa  forlade  sin  Plads  i  Karréen.  Ingen 
maa  gaa  frem,  før  hans  Kompagnichef  taler.  Det 
har  Guvernementet  skrevet  i  sit  Papir  til  mig. " 

Klokken  var  tolv,  og  Solen  sænkede  sin  bræn- 
dende Byrde  over  det  gispende  Landskab.  Kolon- 
nen rykkede  frem  mellem  Husene  med  Timands 
Patrouiller  bagom  inde  i  Manioken,  over  hvis  graa- 

grønne,  solslappe  Løv  man  hist  og  her  under 
Marchen  fremad  saa'  Patrouillesoldaternes  glorøde 
Fezer  dukke  op  og  staa  stille  et  Øjeblik  for  atter  at 
dukke  ned  mellem  de  knortede  Stængler. 

Løjtnant  Smit  havde  Teten  med  første  Kompagni. 
Hanssen  var  bagerst  med  andet.  Misjo  Mokali  selv 
gik  i  Midten  med  Iboko  paa  sin  højre  Side  og  Kor- 
poral Jombo  paa  sin  venstre. 

Jombo  havde  den  sidste  Morgen  i  Vanakanda  ka- 
stet sig  paa  Knæ  for  Misjo  Mokali,  da  han  inden 
Afrejsen  fra  Vanakanda  inspicerede  Vagten,  og  bedt 
om  Tilgivelse  og  Lov  til  at  komme  med  paa  Ex- 
peditionen.  Han  havde  været  Misjo  Mokalis  Pri- 
vatordonnans  undervejs.  Som  Straf  for  sin  Opsæt- 
sighed maatte  han   marchere  uden  Kommando. 

„Det  er  her,"  sagde  Iboko.  „Der  staar  de." 

Han  pegede  paa  to  høje  Stager  foran  et  langt 
hvidkalket  Lerhus  med  en  smal  Veranda  omkring 
og  uden   Vinduesaabninger. 

Misjo  Mokali  saa'  op. 

Der  sad  Kaptajn  Salongas  og  Sergent  Kwangos 
hvide,  afpillede  Kranier  og  skinnede  i  Solen  højt 
oppe,  som  et  Mindesmærke  over  en  besejret  Fjende. 

Ved  Synet  af  Vennen  Salongas  Kranie  følte  Misjo 
Mokali,  at  et  pludseligt  Uvejr  brød  frem  i  hans 
Bryst.  Han  troede  et  Øjeblik,  han  skulde  kvæles 
her  i  den  brændende  tunge  Sol,  men  Raseriet,  der 
kom  efter,  hjalp  ham  over  det.  Og  han  mærkede, 
hvordan  dette  Raseri  snurrede  helt  ud  til  den  yder- 
ste Mand  i  Kolonnen;  han  snerrede  en  Ed,  der  fik 
Soldaterne  til  at  spænde  Næverne  fastere  om  Ge- 
værerne. 

De  kom  gennem  et  Stykke  Gade,  der  langs  Hus- 
rækkerne var  garneret  med  flere  hundrede  Men- 
neskekranier. Iboko,  der  var  kendt  Mand  her  i 
Upoto,  saa'  hen  over  Folkene,  drejede  Ansigtet  lang- 
somt opad  og  sagde  sagte,  som  i  Drømme: 

„Deko  na  bisu   —  det  er  vore  Kammerater." 

Der  gik  et  langt  hivende  Støn  gennem  Rækkerne, 
og  der  fødtes  i  de  paany  anspændte  Hjerner  en 
lynsnar  Tanke:  styrte  fremad  i  vild  Voldsomhed 
og  tilintetgøre  blindt  og  blodigt 

Misjo  Mokali  greb  den  Tanke  i  Flugten,  knyt- 
tede Næven  og  holdt  igen. 

Han  tænkte  et  Øjeblik  paa  at  sende  en  Patrouille 
ud  til  Siden  og  nedskære  nogle  Knipper  Bananer, 
som  der  var  Overflod  af,  saa  Folkene  kunde  staa 
her  i  Karréen  og  æde  en  Banan  hver.  Men  han 
lod  være  af  Frygt  for  at  tilføre  Kolonnens  store 
skælvende  Krop  en  Næring,  hvis  Virkning  han  ikke 
kunde  beregne  paa  Forhaand. 

Efter  to  Timers  March  under  den  brændende 
Himmel  vendte  Smit  sig  pludselig  om  og  saa'  paa 
Misjo  Mokali,  og  det  rykkede  og  dukkede  i  Hove- 
der og  Skuldre  i  Fronten  af  Kolonnen.  Misjo  Mo- 
kali vidste  straks  af  de  Bevægelser,  at  han  stod 
ved  sin  Rejses  Maal,  men  han  spurgte  roligt: 

„Hvad  er  der?" 

Smit  pegede  frem  efter. 

De  kom  ind  paa  en  udstrakt  aaben  Plads  begræn- 
set paa  alle  Sider  af  Huse,  Marker,  Bananlunde, 
og  helt  derovre  paa  den  modsatte  Side  af  Skovens 
sorte  Væg. 

Mens  Kolonnen  svingede  ud  paa  Pladsen,  saa'  de 

ovre  mod  Skovens  mørke  Baggrund  en  mylrende 
Vrimmel  af  hvidmalede  Krigere,  hvis  lange,  ny- 
polerede  Lansejern  blinkede  i  Solen,  og  et  Øje- 
blik efter  opløftede  der  sig  en  øredøvende  Larm 
af  Trommer,  Trompeter  og  Menneskevræl.  Den 
voksede  i  rasende  Styrke,  til  et  Kæmpehyl,  der 
slog  ned  over  Kolonnen  som  en  Tordenregn. 

„Der  er  mange,"  sagde  Iboko  roligt,  med  blege 
Kinder  og  vildt  Blik. 

Smit  vendte  sig  atter  og  saa'  paa  Misjo  Mokali, 
spørgende,  usikker.  Misjo  Mokali  svarede  ham  igen 
med  et  stort,  ubarmhjertigt  Blik,  der  kun  rum- 
mede een  Mulighed. 

Smil   oversatte   det   saaledes: 

„Dit  Liv  er  mig  ikke  kærere  end  mit  eget." 

Mokali  kommanderede:  „Au  pas",  og  i  samme 
Øjeblik  gungrede  Jorden  under  de  fire  hundrede 
nøgne  Hæles  taktfaste  Dunk.  Midt  paa  Pladsen 
kommanderede  han  Holdt  og  sluttede  Karré  med 
to  knælende  og  to  staaende  Rækker.  Han  befalede 
de  to  Hvide  at  trække  Revolverne  og  stille  sig 
bag  Fronten  af  deres  Kompagnier.  Selv  stillede 
han  sig  i  den  forreste  staaende  Række  mod  Skoven 
og  Hylet  med  Iboko  ved  sin  Side  og  Jombo  bag  sig. 

Saa  sagde  han  med  en  tilbagetrængt,  stille  Stem- 
me, der  fik  Ordene  til  at  hvisle  ud  mellem  de  sam- 
menbidte Tænder   med   voldsom   Styrke: 

„Der  er  ikke  en  Mand  her,  der  er  bange.  Hvis 
jeg  vidste,  der  var  en,  skød  jeg  ham  ned  som  en 
skabet  Hund.  Ingen  maa  røre  et  Lem  eller  skyde, 
før  Ordet  lyder.   Har  I  forstaaet  alle?" 

Det  knikkede  til  Ja  rundt  om  i  Ganerne. 

Hylet  blev  vildere  derovre,  og  nu  løsnede  en 
Flok  paa  et  tusende  lansebevæbnede  Mænd  sig  ud 
af  Hoben  og  styrtede  frem  over  Pladsen  i  lange 
dansende  Spring  med  Vaabnene  svingende  over 
Hovederne.  Bag  dem  stod  Mængden  og  jog  dem 
fremad  med  hidsende  Raab  og  Larm  af  Trommer 
og  Trompeter. 

Halvvejs  fremme  paa  Pladsen  samlede  de  sig 
i  en  tæt,  aflang  Klynge  og  brød  fremad  som  en 
Storm.  Mens  de  nærmede  sig,  og  Trækkene  i  de 
vilde,  bemalede  Ansigter  blev  synlige  i  al  deres 
Gru,  og  de  hæse  Raab  lød  nære,  anstrængte  Misjo 
Mokali  sig  for  at  paatvinge  Kolonnen  sin  Ro.  En 
Mand  foran  ham  lettede  lidt  paa  Hælen,  og  da 
Misjo  Mokali  lagde  sin  Haand  paa  hans  Skulder 
for  at  tvinge  ham  ned,  mærkede  han,  at  hele  Ko- 
lonnen skjalv  for  Stormen,  der  sprang  frem  imod 
den. 

Saa  nikkede  han  til  Iboko.  Sergenten  kastede 
til  Kinden. 

Næsten  samtidig  med  Ibokos  Skud  drønede  før- 
ste Kompagnis  Salve,  og  Upotoerne  opløftede  et 
Vræl  af  vildt  Raseri.  Mange  af  dem  havde  tabt 
Lanserne  ved  det  vældige  Knald.  Hoben  standsede, 
nølede  et  Øjeblik  i  Vildrede.  Da  de  lidt  efter  trak 
sig  tilbage  med  deres  faa  døde  og  saarede,  under 
rasende  Tilraab  til  de  skydende  Soldater,  forstod 
de  mest  erfarne  i  Kolonnen,  at  Krigslysten  og  Vild- 
skaben hos  Utopoerne  havde  vokset  sig  kæmpe- 
stærk,  og  at  det  ikke  blev  det  sidste  Choc. 

Det  næste  fulgte  allerede  en  halv  Snes  Minutter 
efter   og  omfattede    Karréens    to  Flanker. 

Det  gik  som  det  første,  kun  med  den  Forskel, 
at  Upotoerne  fik  Tid  til  at  kaste  et  Par  Lanser  ind 
i  Karréen.  Den  ene  ramte  Jombo  i  venstre  Skulder. 
Han  var  stædig  og  vilde  ikke  flytte  sig  for  den. 
Misjo  Mokali   følte,   at  Uroen  i  Kolonnen  steg. 

Han  stod  og  saa'  over  paa  Upotoernes  Manøvrer. 
Et  tusind  Mand  svingede  ud  i  en  lang  Bue  til- 
venstre.  Resten  rykkede  frem  og  delte  sig  for  at 
angribe   Kolonnen   i  Front  og   højre  Flanke. 

„Dumrianer,"  hviskede   Misjo  Mokali. 

„Hunde,"  tilføjede  Iboko. 

Ogsaa  han  vidste,   hvad  det  gjaldt. 

Angrebet  kom  samtidigt  fra  tre  Sider,  som  Misjo 
Mokali  havde  tænkt,  men  det  kom  med  uhyggelig 
Kraft,  langt  voldsommere  end  de  foregaaende,  som 
et  Stød  af  en  susende  Hvirvelstorm,  der  kredser 
og  vokser  i  Styrke,  hver  Gang  den  gaar  sin  frygte- 
lige Runde. 

Da  Upotoerne  denne  Gang  trak  sig  tilbage,  følte 
Misjo  Mokali  pludselig,  at  en  dump  Gysen  fo'r 
gennem  Rækkerne,  og  i  de  Blikke,  der  hastigt 
vendte  sig  mod  ham,  opfangede  han  det,  som  er 
skrækkeligere  end  mange  tusende  Lanser,  den 
navnløse  vilde  Rus,  der  i  et  Nu  slaar  ud  i  lys 
Lue  fra  en  Massefantasies  dunkleste  Dybder,  den 
blinde,  kvælende  Uro,  som  ikke  engang  Misjo  Mo- 
kali er  Herre  over. 

Der  gik  en  kildrende  Skælven  gennem  hans  Le- 
geme. Den  samlede  sig  som  en  svimlende  Afmagt 
i  hans  Syn  og  Hørelse.  I  et  eneste  lille  Nu  havde 
hans  Trop  revet  sig  løs  fra  hans  Vilje,  dens  Sjæl 

var   blevet   et   fraadende,   viljeløst   Element,   jaget 
af  en  underjordisk  Ildstorm. 

Et  Øjeblik  tænkte  han  sig  Muligheden  af  at 
maatte  give  op  for  det  Lidenskabernes  kaotiske 
Brus,  han  følte  om  sig.  Et  Øjeblik  forsvandt  han 
i  den  bundløse  Tanke,  at  hans  Vilje  var  en  bristet 
Streng,  og  at  alt  var  tabt,  uhjælpeligt. 

Nu  vidste  han,  at  hvis  han  blev  staaende  her, 
vilde  Upotoernes  næste  Choc  opløse  hans  møjsom- 
melige Arbejde,  splitte  hans  store  Tanke  om  Hævn 
i  en  rædselsslagen  Hob  af  Kujoner,  der  taber  Vaab- 
nene  for  i  vild  Jagt  at  naa  Skoven,  de  er  kom- 
met ud  af,  og  hvor  der  dog  ikke  er  nogen  Red- 
ning. Og  han  selv  vilde  komme  til  at  ligge  her  paa 
Pladsen  med  de  to  Hvide,  Iboko,  Jombo  og  nogle 
faa   brave,    gennemhullet   af   hundrede   Lansestik. 

Han  stirrede  ind  i  denne  Mulighed,  og  de  glim- 
tede lynsnart  frem  for  hans  Syn,  alle  Følgerne,, 
nye  Expeditioner,  nye  Anstrængelser,  nye  Massa- 
krer, et  blodigt  Væld  af  Umenneskelighed,  der  su- 
sede gennem  hans  Hjerne,  mens  han  følte  sin  Af- 
magt og  den  lurende  Uros  Ild,  der  slikkede  op 
omkring  ham. 

Kun  et  Øjeblik  varede  det.  Saa  fik  han  sin  For- 
nuft igen.  Han  maatte  næsten  le.  Sagen  blev  ham 
uendelig  klar.  Hvorfor  ofre  sig  selv,  Salongas  Minde 
og  Folkene  til  en  human  Fordom.  Hvorfor  staa 
her  og  føle  'dette  ufødte  Helvede  svide  sig  i  Hæn- 
derne.   Hvorfor   ikke    slippe   straks. 

Spørgsmaalet,  der  nemt  kunde  blive  det  sidste, 
han  havde  at  afgøre  i  denne  Verden,  var  dette: 

„Frem   eller   tilbage.    Liv  eller  Død." 

Han  lænede  sig  ud  over  de  to  knælende  Ræk- 
ker, og  de  nærmeste  fulgte  hans  Blik,  der  straa- 
lede  voldsomt.  Han  strakte  sin  knyttede  Haand 
frem  mod  Skaren  ovre  ved  Skoven  og  aabnede 
den  med  et  Sæt,  som  om  han  pludselig  slap  usyn- 
lige Traade. 

Som  en  rasende  Flok  af  tirrede  Rovdyr  fløj  Sol- 
daterne frem  langs  Jorden;  jagede  og  skræmte  af 
deres  egne  Fødders  gungrende  Klap  styrtede  de 
fremad  mod  den  store  frygtede  Modstander  der- 
ovre, blinde  af  Vildskab. 

Misjo  Mokali  blev  staaende  paa  Pladsen  sammen 
med  Jombo  og  en  Hornblæser,  som  han  havde 
grebet  i  Ærmet  og  holdt  fast,  til  han  var  bleven 
rolig,  og  Genkendelsen  og  Bevidstheden  var  vaag- 
net  i  hans  fortrukne  Ansigt  og  i  de  blodigblinde 
Øjne. 

Han  spejdede  over  mod  Upotoerne,  som  nu  næ- 
sten var  samlede  ved  Skovbrynet,  dette  farlige  Ryg- 
stød. Han  iagttog,  hvorledes  Hanssen  med  Opby- 
delse af  alle  sine  Kræfter  tvang  en  Haandfuld  af 
sine  Folk  ud  til  Siden  og  ned  paa  Knæ.  Der  laa 
de  og  skød  løs,  mens  Resten  styrtede  fremad  i  Løb. 

Nu  endelig  —  Mængden  vaklede  og  bølgede.  Mi- 
sjo Mokali  saa',  at  den  blev  lavere,  at  Vrimlen 
skrækslagen  sank  i  Knæene,  og  nu  brast  den  fra 
hinanden  og  sprang  imod  Skoven. 

Iboko  var  forrest  af  de  forfølgende.  Han  vidste, 
det  gjaldt   at  udnytte  Øjeblikkets  Chance. 

I  Udkanten  af  Skoven  omkring  Mundingen  af 
en  Skovsti,  masede  Upotoerne  sammen  i  tusind- 
vis. Pladsen  laa  overstrøet  med  tabte  Lanser.  For- 

færdeisen  var  grænseløs.  I  mylrende  Bunker  slo- 
ges Upotoerne  med  hinanden  om  Smuthullerne  mel- 
lem Lianer  og  Buske,  for  at  naa  ind  i  Skoven,  der 
bruste  langt  borte  af  flygtende  Mænd,  forfølgende 
Soldater,    af   Dødsskrig   og   dumpe   Bøsseskud. 

Her  samlede  Iboko  i  Hast  nogle  Folk  og  skød  ind 
i  Klyngerne.  Han  skreg  til  dem: 

„Hvor  er  Salonga,  I  Menneskeædere.  Hvad  har 
I  gjort  med  Soldaterne  fra  Vanakanda,  I  Skovdyr?" 

Smit  løb  henne  ved  Skovbrynet  og  søgte  at  samle 
nogle  Soldater  om  sig,  men  der  var  faa  tilbage, 
der  forstod   Kommandoord. 

Misjo  Mokali   vendte   sig  om  mod  Jombo: 

„Hvorfor  staar  Du  her?" 

„Min  Plads  er  her  nær  ved  Dig." 

Jombo  trak  sit  Blik  tilbage  for  den  graa  Nat, 
der  lyste  ud  under  Misjo  Mokalis  rynkede  Bryn. 

„Hvorfor  forbinder  Du  ikke   Dit  Saar?" 

„Det  gør  ikke  ondt" 

Misjo  Mokali  var  kun  et  Menneske.  Han  følte 
sig  træt  og  søvnig.  Mens  Skuddene  lød  dumpe  og 
fjerne  til  ham  fra  Skoven,  lagde  han  Armene  paa 
Jombos  svære  Skulder  og  lænede  sin  Pande  mod 
dem.  Saadan  stod  han  og  lyttede  til  Skuddene  og 
nnstrængte  sig  for  at  tænke  klart,  mens  Søvnen 
og   Mørket   hyllede   sig   om   ham. 

Jombo  stod  stiv  og  stirrede  og  troede,  at  han 
befandt  sig  midt  i  Verden,  og  at  alle  Undere  aan- 
dede  ved  hans  Skulder. 

Den  næste  Morgen  gik  Misjo  Mokali  videre  frem 
i  Ilmarch  mod  Upotoernes  andre  Landsbyer  med 
udhvilede  og  mætte  Folk  og  en  frisk  Vilje. 

Det  gjaldt  at  udnytte  Tiden,  mens  Skrækken 
endnu  løb  omkring  i  Urskovens  Kroge  og  gjorde 
Menneskene   bange   for   hinanden. 

løvrigt  tænkte  Mis  jo  Mokali  ved  sig  selv,  at  det 
hele  var  forbi.  Han  var  ganske  sikker  paa,  at  inden 
de  naaede  den  næste  Landsby,  havde  de  set  mer 
end  én  ung  lysegrøn  Palmegren  hænge  paa  et  Træ 
i   Kanten  af  Stien  med  Bøn  om  Fred. 

ROI 

'APTAJN  SCHULTZE  havde  stort  Ry 
paa  Floden  for  sine  hurtige  Rejser. 
Det  var  ikke  alene,  fordi  hans  lille 
Sternwheeler  „Roi"  var  en  forholds- 
vis hurtiggaaende  Baad,  men  ogsaa 
fordi  Schultze  havde  god  Disciplin 
om  Bord.  Han  havde  saadan  dresseret  sine  Vedhug- 
gere,  at  han  om  Morgenen,  naar  han  havde  ligget 
Natten  over  i  Skoven  for  at  hugge  Ved  til  Fyret, 
var  vis  paa,  at  der  hverken  i  Rummet  eller  paa 
Dækket,  hvor  Stablerne  stod  tæt  op  under  Sol- 
taget, var  en  Stump  daarligt  Ved. 

Desuden  laa  Schultze  ikke  og  drev  Tiden  hen  i 
Stationerne,  han  anløb.  Var  Posten  ikke  færdig, 
naar  han  havde  kastet  sin  Last  i  Land  eller  taget 
sin  Kautsjuk  lom  Bord,  kunde  Idet  |godt  falde  ham  ind 
at  blæse  og  gaa  sin  Vej  uden  Post.  Naar  han  skulde 
skynde  sig  for  at  holde  sin  egen  Rekord  eller  sætte 
en  ny,  var  der  ingen  nok  saa  fristende  Indbydelse 
til  Middag  eller  Aperitif  hos  Distriktskommissæren 
eller  Stationschefen,  der  kunde  lokke  Schultze  til  at 
sinke  sig  et  Minut. 

Han  var  heller  ikke  bange  for,  hvis  han  syntes 
Fyrbøderne  havde  fyret  skidt  i  Dagens  Løb,  eller 
det  forekom  ham,  at  Mesteren  nede  paa  Dækket 
trængte  til  en  lille  Opstrammer,  paa  Trods  af  Re- 
glementet at  sejle  efter  sex  i  Mørket,  og  hvis  det 
var  Maaneskin,  til  langt  ud  paa  Natten. 

Ganske  vist  havde  Marinechefen  i  Leopoldville 
i  den  Anledning  et  Par  Gange  givet  ham  en  bile 

Reprimande  og  understreget,  at  han  selv  havde 
Ansvaret  for  alt,  hvad  der  skete,  hvis  han  ikke 
holdt  sig  Reglementet  efterrettelig.  Men  Schultze 
vidste  godt,  at  saa  længe  det  var  skralt  med  Trans- 
portmateriale paa  Floden,  og  der  laa  saa  megen 
Last  dynget  op  i  Leopoldville  og  oppe  i  Stationer- 
ne, var  der  større  Chance  for  ny  Galoner  og  Gage- 
forhøjelse, og  hvad  andet,  der  følger  med  at  stige  i 
Autoriteternes  Gunst,  ved  at  lade  staa  til,  end  ved 
at  være  forsigtig. 

Han  vidste  ogsaa  godt,  at  Inaar  en  af  de  anidre  Kap- 
tajner kom  til  Leo  med  nogle  Dages  Forsinkelse 
og  i  den  Anledning  blev  kaldt  op  til  Chefen,  saa 
hed  det  altid : 

„Se  Kaptajn  Schultze,  han  holder  altid  sin  Tid." 

Det  var  ham  heller  ikke  ubekendt,  at  de  andre 
Kaptajner  af  samme  Grund  bar  Nag  til  ham,  men 
dette  Nag,  som  han  havde  følt  om  sig  i  den  senere 
Tid,  var  ham  yderligere  en  Spore  til  at  anstrænge 
sig  for  at  hævde  sin  Plads  som  Nummer  et. 

Det  kunde  hænde,  naar  Kaptajnerne  fra  Baadene, 
der  lossede  og  ladede  ved  Beachen  i  Leo,  sad  og 
sludrede  paa  et  af  Fordækkene,  at  en  af  dem  stud- 
sede ved  at  se  en  lille  mørk  Tingest  vise  sig  uden- 
for Pynten  ved  Kinshassa. 

„Se  der,"  sagde  han  saa,  „hvem  er  det?  Der  skal 
jo  ikke  komme  nogen  Baad  ned  idag." 

Og  man  fik  Kikkerten  frem. 

„Det  er  Gud  hjælpe  mig  „Roi",  sagde  Manden 
med  Kikkerten. 

„Det  passer  ikke.  Han  kan  jo  først  være  her 
imorgen  eller  iovermorgen." 

171 


„Det  er  ham!" 

„Han  er  gal!" 

„Det  ender  med  en  Forskrækkelse  I  Hvordan  Fan- 
den er  han  kommet  igennem  i  den  Fart?  Der  er 
jo  ikke  skabt  Vand  paa  Stenene  oppe  i  Kasai!" 

Naar  saa  Schultze  havde  fortøjet  og  bragt  Pa- 
pirerne op  i  Havnekontoret,  og  han  kom  om  Bord 
for  at  slaa  en  Sludder  af  med  Kammeraterne,  blev 
han  modtaget  med  Bitterhed: 

„Har  Du  faaet  Ros  af  Chefen?" 

„Har  Du  mange  Huller  i  Skroget?" 

„Hvornaar  har  Du  tænkt  paa  at  vende  Bunden  i 
Vejret  paa  Træskoen?" 

„Du  skal  passe  paa,  Du  ikke  faar  saa  stærk  Fart 
paa,  at  Du  gaar  den  Vej  der." 

Den  talende  pegede  mod  Livingstone-Faldet,  hvis 
Skraaplan  sank  brummende  bag  Nordpynten  nogle 
Hundrede  Meter  bag  dem. 

Schultze,  der  var  yngre  end  de  fleste  af  de  andre, 
baade  af  Aar  og  Tjeneste,  svarede  paa  slige  spydige 
Bemærkninger  med  et  Smil. 

Men  disse  Finter  huede  ham  dog  ikke.  De  prik- 
kede i  en  egen  Følelse,  han  selv  havde,  af  at  være 
kommet  ind  i  noget,  der  var  vanskeligt  at  rede  sig 
ud  af  igen. 

Og  enkelte  Gange,  naar  han  skulde  lægge  ud  paa- 
ny,  besluttede  han  sig  til  at  tage  den  lidt  mere  med 
Ro. 

Men  Beslutningen  var  i  Reglen  allerede  ændret, 
naar  Chefen  stod  dernede  paa  Beachen  ved  Afgan- 
gen med   alle  sine  Guldgaloner  om   Kasketten  og 
og  nikkede  op  til  ham  og  sagde: 

„Farvel,  Schultz e,  god  Rejse  —  lad  os  nu  se,  at 
De  kommer  snart  igen." 

Naar  „Roi"  saa  var  ude  om  Kinshassapynten, 
sad  han  igen  paa  Dækket  ved  sit  lille  Bord  med  sine 
Papirer  og  saa  sine  Tider  efter  og  gik  paa  med 
nye  Rekorder.  Og  for  hver  Gang,  Schultze  brølede 
ned  til  Underdækket  om  at  faa  lidt  Fart  i  Fyringen, 
blev  han  rød  i  Hovedet  af  Arrigskab  ved  Tanken 
om,  hvad  han  havde  maattet  høre  af  Kammeraterne 
nede  i  Leo.  Og  han  svor  indvendig  ved  sig  selv, 
at  han  vilde  blæse  dem  et  Stykke. 

Tilsidst  blev  Forholdet  saadan  mellem  ham  og 
de  andre,  at  han  var  temmelig  ilde  set,  naar  han 
kom  ned  til  Leo,  og  naar  han  mødte  en  af  Baadene 
oppe  paa  Floden,  haanede  den  anden  Kaptajn  ham 
ved  at  gaa  full  speed  forbi  ham  med  en  overlegen 
Tuden,  uden  saa  meget  som  at  gøre  Mine  til  at 
lægge  bi  og  faa  sig  en  Sludder  under  Paaskud  af 
at  skifte  Post  eller  bringe  Ordrer,  som  de  ellers 
plejede. 

Og  jo  mere  Marinechefen  i  Leo  holdt  Haanden 
over  Schultze,  jo  værre  blev  det. 

Det,  der  slog  Hovedet  paa  Sømmet  og  for  bestan- 
dig udelukkede  Schultze  fra  Kammeraternes  Kreds, 
var  et  Sammenstød,  han  havde  med  en  af  Flodens 
ældste  og  mest  agtede  Kaptajner,  Andersson. 

De  sad  om  Aftenen  sammen  ved  et  Glas  Whisky 
paa  Fordækket  hos  Andersson,  en  halv  Snes  Styk- 
ker, og  Andersson  var  under  Indflydelse  af  Feber- 
arrigskab og  lod  sit  onde  Lune  gaa  ud  over  det 
sorte  Faar  i  Flokken,  Schultze. 

„Af  bare  Spytslikkeri  ødelægger  Du  Chancerne 

for  alle  os  andre.  Før  Du  kom,  havde  vi  det  saa  rart 
roligt.  Nu  skal  vi  til  at  løbe  Kapløb  paa  vores  gamle 
Dage.  Det  holder  Grejerne  ikke  til,"  sagde  han. 

„De  holder  nok,"  svarede  Schultze. 

Men  han  burde  hellere  have  tiet,  for  Andersson 
var  for  Alvor  ond,  og  han  optraadte  med  en  mange- 
aarig  Autoritet,  der  oven  i  Købet  var  styrket  af 
de  andres  Nærværelse. 

„Jeg  skal  sige  Dig,  hvad  der  er  i  Vejen.  Du  er 
bange  for  Marinechefen." 

„Der  er  maaske  dem,  der  er  mere  bange  end  jeg 
—  jeg  synes  nu  ikke,  der  er  nogen  Mening  i  at 
ligge  og  smøle  med  det  kostbare  Materiel,  naar  der 
ligger  Last  og  venter  i  hver  en  Krog." 

„Ja,  og  man  kan  redde  sig  en  Galon  paa  Kamme- 
ratskabets Bekostning." 

Der  blev  trykkende  Tavshed  over  hele  Linien 
efter  den  Bemærkning,  og  da  Schultze  lidt  efter 
rejste  sig  for  at  gaa  om  Bord,  og  ingen  besvarede 
hans  Hilsen,  følte  han,  at  han  var  sat  udenfor. 

Næste  Morgen  var  Schultze  i  ualmindelig  daar- 
ligt  Humør.  Han  skældte  paa  Folkene  fra  før  Sol- 
opgang, og  selv  den  Hilsen,  han  gav  Marinechefen 
ved  Afgangen,  var  yderst  stram. 

Men  Chefen  saa  paa  ham  med  et  dybsindigt  Blik, 
som  Schultze  godt  kendte,  og  som  var  vanskeligt 
at  glemme. 

Det  blev  den  mest  halsbrækkende  Rejse,  Schultze 
endnu  havde  gjort  Han  sejlede  fra  Morgen  tidlig 
til  Aften  sent,  og  naar  Vedhuggerne  gik  i  Land  om 
Natten  for  at  arbejde,  svor  Schultze,  at  hvis  Baa- 
den  ikke  var  fyldt  op  til  Taget  med  første  Klasses 

Ved,   inden  Klokken  fire  om  Morgenen,   saa  van- 
kede der  Tamp. 

„De  maa  belave  Dem  paa  at  have  Damp  oppe  til 
Klokken  fem  hver  Morgen,"  havde  han  sagt  til 
Mesteren,  Christensen. 

Og  Christensen,  der  var  en  ganske  ny  Mand  paa 
Floden,  og  som  endnu  ikke  vidste,  hvad  Forbehold 
til  sin  egen  Bekvemmelighed  man  burde  tage  over- 
for Dæksofficererne,  gjorde  ikke  Vrøvl.  Han  pas- 
sede sin  Maskine  og  sit  Fyr  tyve  Timer  i  Døgnet, 
om  det  skulde  være,  og  laa  endda  om  Natten,  naar 
Maskinen  var  kold,  og  lappede,  hvor  der  skulde 
lappes. 

Den  lille  Sternwheeler  stampede  sig  fremad  mod 
Strømmen,  som  vilde  den  ryste  alle  Bolte  og  Sam- 
menføjninger los,  og  Kaptajn  Schultze  sad  den  ud- 
slagne Dag  paa  sin  Stol  paa  Broen  og  hoppede,  som 
var  han  til  Hest. 

Han  sad  der  og  blev  mere  og  mere  indædt  arrig! 
fra  Dag  til  Dag,  og  havde,  skønt  han  sad  paa  sam- 
me Plads,  alligevel  ingen  Ro  paa  sig.  Hvert  Øjeblik 
tordnede  han  en  Ed  eller  et  Kommandoord  ned 
til  Fyrbøderne  eller  til  Manden,  der  sad  i  For- 
stavnen og  pejlede  med  en  lang  Stage.  Eller  han 
vendte  sig  paa  sin  Stol,  skubbede  Rorgængeren 
fra  Rattet  og  tog  selv  et  Tag  i  Haandtagene,  naar 
han  syntes,  at  en  Kurve  blev  for  krum,  eller  at 
Baaden  var  faldet  for  meget  af  for  Strømmen,  naar 
den  skulde  fra  den  ene  Bred  til  den  anden. 

Da  Schultze  naaede  sin  Rejses  Maal  oppe  paa 
Kasaifloden,  havde  han  allerede  overfløjet  sin  sid- 
ste Rekord  med  en  hel  Dag. 

I  Stationerne,  han  havde  passeret  for  opgaaende, 
hvor  Posten  Wev  liggende  efter  ham,  og  hvor  han 
var  rendt  fra  et  Par  hvide  Passagerer,  var  man  ra- 
sende. Schultze  tænkte,  at  han  vilde  faa  Spektakler 
paa  Nedrejsen.  De  havde  staaet  paa  Beacherne 
og  truet  ham  og  raabt,  at  de  vilde  indmelde  ham, 
og  at  han  hverken  skulde  faa  vaadt  eller  tørt,  naar 
han  kom  tilbage. 

Hvad  brød  han  sig  om  det.  Han  skulde  s' gu  nok 
lære  de  Driverter  at  skruppe  sig,  han  havde  ikke 
Tid  til  at  ligge  og  spilde  Tid  paa  dem  og  deres 
bandsatte  Post,  som  de  lige  saa  godt  kunde  sende 
af  Sted  i  Kano.  For  ham  gjaldt  det  blot  om  at  faa 
Godset  fra  Borde  og  faa  Lasten  fuld  igen  og  komme 
ned  til  Leo. 

Der  blev  Liv  i  Stationerne  paa  den  Nedtur.  Man 
fo'r  til  Kontorerne  for  at  faa  den  færdige  Post  pak- 
ket, saa  snart  man  hørte  „Roi"s  hæse  Tuden  langt 
oppe,  særlig  hvor  man  ingen  Last  havde  til  at  for- 
hale Tiden  med. 

Og  man  stod  allerede  parat  med  Post  og  Borde- 
reauer  paa  Bredden,  naar  „Roi"  kom  jagende  midt 
ude  i  Floden  og  gjorde  sit  store  Sving  for  at  kom- 
me op   til  Landingsstedet  mod  Strømmen. 

Og  naar  „Roi"  kom  nærmere,  og  man  saa  Schultze 
staa  der  med  Brynene  rynkede  under  en  glohed 
Pande,  saa  var  man  alligevel  ikke  rigtig  i  Humor 
til  at  give  ondt  af  sig,  thi  man  havde  paa  Fornem- 
melsen, at  Schultze  mod  Lov  og  Ret  godt  kunde 
finde  paa  at  gøre  Svinget  helt  rundt  og  ryge  midt 
ud  i  Strømmen  igen  og  steame  nedad,  hvus  man 
irriterede  ham. 

Lang  Tid  efter  gik  der  vilde  Frasagn  om  denne 
„Roi"s  sidste  Rejse  paa  Kasaifloden.  De  hvide  Pas- 
sagerer, der  havde  været  om  Bord  mellem  Stati- 
onerne, fortalte,  at  Kaptajnen  ikke  var  til  at  kom- 
me nær.  løvrigt  taalte  han  slet  ikke  de  Hvide  oppe 
paa  Dækket.  De  maatte  opholde  sig  mellem  Neg- 
rene nedenunder.  Rorgængerne  var  saa  bange  for 
at  gaa  op  til  Afløsningen,  at  Kaptajnen  ofte  selv 
maatte  ned  og  hente  dem.  Selv  Mester  blev  bleg 
mellem  Øjenbrynene,  naar  Schultze  kom  ned  for 
at  skælde  paa  Fyrbøderne,  og  de  hundrede  sorte 
Passagerer,  der  sad  sammenstuvede  paa  Under- 
dækket, var  saa  angste  for  ham,  at  hans  Nærvæ- 
relse var  nok  til  at  jage  dem  alle  over  i  Borde, 
saa  Baaden  flere  Gange  var  ved  at  vælte. 

„Roi"  fløj  som  en  Pil  med  den  rivende  Strøm. 
De,  der  stod  inde  paa  Land  og  saa  den  suse  forbi 
til  Akkompagnement  af  Fyrfolkenes  dundrende 
Tam-T ammer,  syntes  den  saa  ud  som  et  Uhyre,  der 
var  dukket  op  fra  Flodens  Bund  for  at  skræmme 
Livet  af  Dyr  og  Mennesker. 

En  Gang  imellem  hoppede  den  hen  over  en  Sand- 
banke, isaa  alt  rørligt  om  Bord  faldt  ned,  og  Brænde- 
stablerne skred  og  styrtede  om  og  begravede  Fol- 
kene i  Fyrrummet  under  sig,  og  Mester  rendte 
Panden  mod  Kahytsvæggen  agter.  En  Dag  flaaede 
en  Sten  den  bløde  Jernplade  i  „Roi"s  Forstævn, 
saa  Vandet  sprøjtede  ind  i  Forlasten  og  fyldte  den. 
Schultze  .ændsede  det  næppe,  han  stoppede  ikke 
en  ,Gang,  tænkte  kun  paa  at  faa  Farten  øget. 

Naar  han  sad  oppe  paa  Broen  med  Solen  svi- 
dende ind  under  Brotaget,  og  Ordforraadet  slap  op 

for  ham,  og  han  sank  hen  i  forgiftet  Uro,  følte 
han  det,  som  om  hans  Hoved  var  ved  at  sprænges. 
Og  han  mærkede  paa  Blodets  Susen  for  Ørene  og 
paa  sin  Nakkes  brændende  Tørhed,  at  han  havde 
stærk  Feber.  Han  prøvede  af  og  til  paa  at  lægge 
sig  paa  Køjen,  men  det  var  ham  umuligt  at  hvile. 
Han  fo'r  ud  igen  til  sin  Plads  paa  Broen  og  syntes 
hver  Gang,  at  Farten  havde  mindsket  i  den  korte 
Tid,  han  havde  været  inde,  at  Rorgængeren  stod 
og  styrede  forkert,  og  at  Folkene  neden  under  fy- 
rede skidt. 

I  Bangu  var  han  nær  kommen  op  at  slaas  med 
Postchefen,  fordi  Kautsjukkurvene  ikke  var  lagt 
tilrette  paa  Bredden  ved  Baadens  Ankomst.  Han 
stod  ,et  helt  Kvarter  i  brændende  Sol  paa  Beachen, 
uden  det  mindste  paa  Hovedet  og  skældte  den  an- 
den ud,  til  han  blev  blodrød.  Han  maatte  bringes 
om  Bord  og  laa  en  halv  Time  og  kæmpede  med  et 
Kvælningsanfald,  inden  det  blev  ham  muligt  at 
fløjte  til  Afgang. 

Han  havde  endnu  en  Forsinkelse  under  Vejs.  Den 
gav  hans  Selvbeherskelse  Dødsstødet  For  at  spare 
en  Kurve  gik  han  tværs  over  en  Sandbanke  og 
blev  staaende.  I  to  Timer  arbejdede  han  for  at 
komme  løs.  Alle  de  hundrede  Passagerer  maatte  i 
Vandet  for  at  skyde  Baaden  ud,  og  da  det  ikke  hjalp, 
lukkede  han  op  for  Lasten  og  lod  hver  enkelt  lette 
Baaden  for  en  Kurv  Kautsjuk,  som  de  stod  med  paa 
Hovederne  ude  i  Vandet,  til  Maskinen  fik  arbejdet 
„Roi"  løs  igen. 

Disse  to  Timers  fortærende  Utaalmodighed  midt 
paa  Dagen  i  brændende  Sol  udmattede  Schultze 

og  gjorde  ham  ganske  ufølsom  for  alt  uden  det  ene, 
at  suse  frem,  sprænge  Kedlen,  om  det  skulde  være, 
naar  han  blot  kom  frem  i  hvinende  Fart. 

Da  Schultze  steamede  fra  Kasai  ud  paa  Hoved- 
floden, mødte  han  en  Damper  fra  Leopold  ville. 
Schultze  styrede  lige  ud  imod  den,  og  først  da  han 
var  klods  paa,  drejede  han  af. 

„Er  Du  gal?"  raabte  Kaptajnen  paa  den  anden 
Baad  til  ham  og  fortsatte  et  Sekund  efter: 

„Pas  paa  i  Svinget!" 

„Pas  Dig  selv,"  brølede  Sehultze  igen,  fo'r  til 
Rattet  og  lagde  sit  Ror  saa  haardt  i  Styrbord,  at 
den  fladbundede  Baad  krængede  over,  og  Halv- 
delen af  Underdækket  stod  under  Vand,  og  en  halv 
Snes  Mand  rutsjede  udenbords. 

Schultze  fiskede  dem  ikke  op.  Det  havde  han  ikke 
Tid  til,  de  kunde  jo  svømme  i  Land.  Han  var  op- 
taget af  at  hale  i  Dampfløjten.  Et  helt  Kvarter  stod 
han  og  lod  hæse,  langtrukne  Sørgebrøl  drøne  ud 
mod  den  passerede  Baad. 

Schultze  faldt  sammen  igen.  Blodets  Uro  om- 
taagede  hans  Sanser.  Han  sad  med  begge  Hænder 
under  Hovedet  og  studerede  sine  Optegnelser,  sine 
Kort  og  sine  Tider.  Men  han  forstod  intet  af  det 
hele.  Han  kendte  ikke  en  Gang  Klokken.  Han  syn- 
tes, Uret  gik  baglænds. 

Midt  i  hans  Angst  for  ikke  at  naa  Leo  i  rette 
Tid  pinte  det  ham  frygteligt,  at  han  ikke  længere 
kunde  skynde  paa  Folkene  som  før.  Han  havde 
ikke  mere  Stemme,  og  han  var  træt. 

I  øvrigt  behøvedes  det  ikke.  Schultzes  Uro  havde 
for  længe  siden  forplantet  sig  til  alle  om  Bord,  og 

Folkenes  Utaalmodighed  efter  at  naa  Leopoldville 
ovenpaa  denne  anstrængende  Hejse  var  lige  saa 
stor  som  hans. 

Hele  Vejen  ned  gennem  Kanalen  til  Stanley-pool 
var  Farten  saa  stærk,  at  Vandet  stod  i  en  ustandse- 
lig Bue  ind  over  Stævnen  og  løb  hen  over  Dæk- 
ket til  midtskibs. 

Og  Glæden  om  Bord  var  stor,  da  „Roi"  en  Mid- 
dagsstund stod  ind  paa  Stanley-pools  brede,  blin- 
kende VandspejL  Ved  Firetiden  gik  de  om  Pynten 
ved  Kinshassa,  og  en  Stund  efter  kunde  de  se  de 
Hvide  staa  paa  Stranden  i  Leo  for  at  tage  imod 
dem. 

Schultze,  der  havde  taget  sin  bedste  Uniform 
paa  og  sin  Kasket  med  Galonerne,  havde  stillet  sig 
med  Haanden  paa  Telegrafen  og  stod  og  saa  ind 
over  Stationen. 

Der  laa  fire  Dampere  fortøjede  derinde.  Kaptajn 
Anderssons  var  der  ogsaa. 

I  Aften  maatte  han  blive  om  Bord  hos  sig  selv, 
og  de  andre  vilde  sidde  sammen  ovre  hos  Anders- 
son .  .  . 

Schultze  vinkede  haardt  Bagbord  med  venstre 
Haand,  uden  at  vende  sig. 

Spytslikkeri! ødelægge  Chancen  for  os  an- 
dre   bange  for  Chefen redde  sig  en  Ga- 
lon paa  Kammeratskabets  Bekostning syntes 

han  der  blev  sagt  i  hans  Nærhed. 

Rorgængeren  parerede  ikke.  Schultze  vendte  sig 
pludseligt  og  saa  paa  ham  med  et  Blik  saa  forfærde- 
ligt, at  Manden  slap  Rattet  og  sprang  over  Bord. 

Schultze  stillede  sig  paa  hans  Plads  og  svingede 

Baaden  ud  mod  Faldets  Skraaplan,  der  sank  i  fraa- 
dende  Skum  mellem  Stenene  ovre  mod  den  franske 
Side. 

Neden  under  lød  der  et  vanvittigt  Brøl.  Der  var 
en,  der  midt  i  Iveren  og  Uroen  havde  set  ud  over 
Skibskanten  og  pludselig  havde  følt  Vandets  fryg- 
telige Tyngde  om  sig. 

Ogsaa  han  sprang  ud.  De  andre,  der  kunde  svøm- 
me, betænkte  sig  et  Øjeblik  og  fulgte  saa  Exemplet. 
Men  det  var  allerede  haabløst. 

Mester  løb  hen  i  Forstavnen,  satte  sin  Ryg  af  al 
Magt  mod  Brændet,  der  rullede  ud  i  Strømmen, 
slap  Ankeret  ned  om  Styrbord  og  lod  Kæden  rasle 
ud.  Den  fik  ikke  Bund  før  lidt  efter,  og  da  sprang 
den  som  Glas.  Og  Mester  stod  i  Skumsprøjtet,  mens 
Baaden  væltede  sig  frem  mellem  Stenene  i  for- 
skræmte Skub.  Han  fik  losnet  den  anden  Anker- 
kæde og  lod  gaa.  Den  sprang  uden  en  Lyd. 

Da  var  Kaptajn  Schultze  allerede  røget  ud  over 
Rækværket  og  forsvundet  i  en  Skumhvirvel,  og 
Dækket  var  blankt  for  Folk.  „Roi"  havde  rystet 
dem  af  sig  mod  Stenene. 

Inde  paa  Land  var  Forfærdelsen  stor.  Den  hvide 
Flok  styrtede  i  vildt  Løb  ud  til  Pynten  og  op  ad 
Højderne. 

De,  der  kom  længst,  naaede  at  se  „Roi"  som  en 
dødsskudt  Fugl  styrte  sig  ned  mellem  Klipperne 
og  forsvinde  i  Dybet,  lydløst. 

Kaptajn  Andersson  var  blevet  om  Bord  paa  sin 
Baad.  For  en  Forms  Skyld  havde  han  givet  Ordre 
til  at  fyre  op  under  Kedlen. 

Nu  stod  han  og  gentog  for  sig  selv,  mens  Øjnene 
søgte  ud  i  det  sydende  Skum,  og  Ørene  slugte  Bru- 
set for  at  finde  et  Raab  eller  et  Skrald  at  klynge 
deres  Forfærdelse  til: 

„Han  var  dog  en  rask  Fyr,  han  var  dog  en  rask 
Fyr!" 

ØVRE  LOKOLLO 

OKOLLOFLODEN  er  et  af  Congos 
mange  Tilløbs  Tilløb. 

Som  en  lille  blank  Orm  ligger  den 
og  vrider  sig  i  talløse  Vindinger 
langt  inde  i  Landet  i  den  mud- 
rede Fure,  som  Tiden  har  levnet 
den  i  Bunden  af  den  store,  skovbevoksede  Ækva- 
torsump. 

Lokollo  er  et  Barn  af  Congos  Børn,  siger  Lokollo- 
negrene  oppe  fra  Byerne,  der  ligger  skjulte  i  Sko- 
ven bag  Flodens  øverste  Krumninger. 

De  siger  det  med  Stolthed  og  med  Vished.  Thi 
de  lever  endnu  de  Mænd,  som  en  uregerlig  Trang 
til  det  æventyrlige,  en  Smule  Handelstalent  og  en 
god  seksaares  Kano  fik  til  at  vende  Ryggen  til 
Stammens  hundredaarige,  af  mangeartede  Hensyn 
bestemte  Forskydningsretning  opad  gennem  tyk 
Skov  og  sort  Morads,  de  forvovne  faa,  for  hvem 
det  paa  lange,  fantastiske  Rejser  nedad  øde,  ukendte 
Floder  lykkedes  at  bryde  Stammens  voksende  geo- 
grafiske Snæversyn,  og  i  hvis  Mund  Vandenes  Sam- 
menhæng blev  et  genealogisk  Perspektiv  modsat 
den  Hvides. 

Der  ligger  et  Færgested  højt  oppe  paa  Floden. 
Det  betegnes  som  de  fleste  andre  af  et  Par  tiltram- 
pede Jordknolde,  der  paa  hver  sin  Side  af  den 
smalle  Flod  inde  under  de  udhængende  Træer, 
forsigtigt  hæver  sig  over  Vandet,  støttede  og  sam- 
menholdte af  lange,  søgende  Rødder.  Jordknoldene 
varsler  om  det  faste  Lands  Nærhed. 

i2-  183 


Efter  en  halv  Times  Vaden  under  Træerne  gen- 
nem Sumpen  paa  højre  Bred,  hvis  Mudder  og 
Vand  i  Regntiden  gaar  En  til  Brystet,  sætter  man 
atter  Foden  paa  blød  Jord.  Efter  endnu  en  halv  Ti- 
mes March  gennem  forholdsvis  aaben  Højskov,  naar 
man  Posten  Jengo,  en  Samling  hvide,  skinnende 
Huse,  omgivne  af  Banantræer,  der  er  plantede  i 
Rækker  og  Alleer,  og  af  en  saftig  grøn  Rismark, 
der  synes  at  smile  haanligt  til  den  mørke  Skov, 
der  staar  i  Rundkreds  omkring  den,  endnu  gabende 
af  Forbavselse. 

Jengo  er  det  mest  afsides  Sted  paa  Jorden,  og 
man  begriber  ikke,  hvordan  en  hvid  Mand  har 
fundet  herop. 

Chefen  for  Posten  var  en  Dansker,  Kokata  Mai, 
som  Negrene  benævnede  ham,  fordi  han  var  kom- 
met tværs  over  Vandene  i  Modsætning  til  dem  selv, 
der  af  naturlig  Tilbøjelighed  havde  fulgt  de  lavere 
Plateauers  Retning. 

Han  havde  gaaet  og  rumsteret  ovre  blandt  Kaka- 
folkene  paa  venstre  Bred  i  hele  to  Regntider  og  den 
mellemliggende  Tørtid,  uvist  i  hvilken  Hensigt. 
Flygtninge  derovre  fra  havde  ført  Rygtet  om  ham 
med  sig  over  Færgestederne.  For  et  halvt  Aar  siden 
var  han  sat  over  Floden,  og  nu  laa  Posten  der  fiks 
og  færdig,  hvor  ubegribeligt  det  end  lyder. 

Det  var  Kokata  Mais  sidste  Bedrift,  inden  han, 
efter  sin  Tjenestetids  Udløb,  atter  skulde  hjem  til 
Danmark.  Det  tænkte  han  ved  sig  selv.  Og  da  endnu 
ingen  Afløser  havde  vist  sig  paa  Lokollof loden, 
var  det  Meningen,   at  Ventetiden  skulde  udnyttes 

til  en  efter  hans  Mening  haardt  tiltrængt  Hvile  for 
ham  og  Folkene. 

Men  den  Ækvatorsol,  der  puster  en  ellers  ikke 
synderlig  aktiv  Vilje  op  til  anspændt  Virksomhed 
for  lange  Tider,  slipper  En  ikke,  fordi  et  Stykke 
Arbejde  er  endt.  Finder  den  hidsede  Aktivitet  sig 
ikke  længer  et  Felt  udadtil,  saa  slaar  den  ind  og 
arbejder  i  Manden  selv. 

Det  er  Negeren,  der  sætter  sig  hen  og  drømmer 
i  Skyggen.  Han  nyder  Velværet  ved  det  mindre 
anstrængende  Arbejde  og  det  ordnede,  farefri  Sta- 
tionsliv.  Kokata  Mai,  som  havde  faaet  alle  faste 
Dele  i  sin  Bevidsthed  forrykkede  og  udviskede  at 
Feber  og  Strabadser,  og  hvis  Blod  var  blevet  tyndt, 
gjorde  det  ikke. 

Kokata  Mai  mærkede  ikke  noget  til  Hvilen,  som 
han  havde  tænkt  sig  den,  skønt  han  troligt  ventede 
paa  den.  Ikke  en  Gang  i  Middagstimerne  eller  i 
den  korte  Skumring,  naar  han  slængte  sig  i  sin 
Lænestol  paa  den  aabne,  friske  Barza,  kom  den. 
Han  havde  snarere  en  Følelse  af,  at  han  blev  ædt 
op  indvendig  fra  af  en  voksende  Uro. 

Han  burde  have  revet  sig  ud  af  Dagliglivets 
Kredsløb,  have  frigjort  sig  fra  denne  fixe  Idé  om 
Hvile  og  være  rejst  rundt  i  Byerne  for  at  snakke 
med  Høvdingene  og  for  at  trætte  sig  paa  Marcherne. 
Helst  maatte  han  maaske  have  overskredet  For- 
budet, foretaget  en  hemmelig  Rejse  til  den  nær- 
meste Nabostation,  hvor  han  kunde  have  talt  ud 
med  en  anden  hvid  Mand. 

Eller  naar  han  endelig  vilde  blive  i  sin  Post, 
kunde   han   have    taget   sine   Skolebøger   frem   og 

læst  sig  til  alle  Begyndelsesgrundene  igen.  Men 
heller  ikke  dette  Middel  mod  Nevrastenien  kendte 
Kokata  Mai.  Han  kendte  ikke  en  Gang  Navnet  paa 
sin  Sygdom,  thi  han  var  oprindelig  en  bomstærk 
Natur,  der  ikke  troede  videre  paa  Nerver  og  den 
Slags  Ting. 

Han  gjorde  intet  af  alt  dette.  I  den  temmelig 
rigelige  Fritid,  der  blev  tilovers  fra  Tjenesten  i 
Posten,  søgte  lian  med  Flid  de  skyggefulde  Steder 
i  sit  Hus.  Solen  trængte  ham  ind  i  Krogene.  Han 
blev  lyssky  uden  at  gøre  sig  det  klart.  Der  sad  han 
og  fangede  Griller,  thi  læse  i  de  hjemlige  Romaner, 
han  havde  ført  med  sig  herop,  formaaede  han  ikke. 
Tog  han  en  Bog,  kunde  han  sidde  og  læse  Side  op 
og  Side  ned  uden  at  forstaa  et  Suk.  Og  fattede  han 
endelig  lidt  af,  hvad  han  læste,  saa  forekom  det 
ham,  at  denne  Stump  af  hans  Hjemlands  Tankeliv 
var  intetsigende  og  tom,  og  at  den  Tilværelse,  Bogen 
skildrede,  var  indholdsløs.  Det  var  jo  ikke  Livet, 
man  læste  om  i  evropæiske  Bøger,  Kampen  paa 
Kniven,   Livet  i  Hytterne  og  paa  den  bare  Jord. 

Og  dog  havde  han  en  Fornemmelse  af,  at  Frelsen 
for  den  Uro,  der  fortærede  ham,  laa  langt  borte 
eller  langt  tilbage,  og  han  sad  og  borede  gennem 
Sløret,  der  dækkede  det  en  Gang  tænkte  og  glemte. 
Han  sad  og  fiskede  efter  halvt  udviskede  Erin- 
dringer om  det,  han  havde  oplevet  forud  for  denne 
kvælende  Soldrøm.  Og  han  fik  hist  og  her  fat  i 
en  eller  anden  blegnet  Ting  fra  den  Gang.  Og  naar 
det  lykkedes  ham,  saa  kredsede  hans  Tanker  om- 
kring den  med  en  ustandselig,  pinefuld  Træthed 
som  blinde  Fugle. 

Kokata  Mai  blev  raa  og  hidsig  i  denne  Tid,  og 
hans  Øjne  blev  mørke  og  ædende,  Mændene  i  Po- 
sten gik  paa  Taaspidserne,  skønt  deres  nøgne  Fød- 
der ellers  ikke  gjorde  meget  Spektakel.  Og  Kvin- 
derne vovede  ikke  længer  at  tilkaste  ham  ubeher- 
skede Smil  og  vride  koket  med  de  brune  Kroppe, 
naar  de  mødte  ham.  Endog  Drengene  forlagde 
deres  Eksercits  med  Bambusstokke  til  Postens 
Yderkanter. 

Kokata  Mai  sad  og  blev  haard  som  et  Lerkar  i 
Solen.  Han  skulde  som  sagt  være  rejst  ud  til  Neg- 
rene i  Omegnen.  De  lever  ikke  i  en  splinterny  Post 
med  hvide  Huse  og'  Exercits  hver  Morgen  og  anden 
Kunstighed  Resten  af  Dagen.  De  har  ikke  glemt 
B  egy  ndelsesgrundene. 

Paa  den  Maade  gik  der  Uger  og  Maaneder.  Der 
kom  ingen  Afløser,  og  Kokata  Mai  sad  stadigt  i  sit 
skyggefulde  Hus  og  ledte  i  sit  Sind  efter  noget, 
som  han  ikke  vidste  hvad  var.  Og  jo  mere  fjærnt 
det  han  fandt  var  fra  hans  aktuelle  Sindstilstand, 
jo  nærmere  følte  han  sig  at  være  ved  det,  han  søgte. 

Det  var  en  Middagsstund  med  Sol  udenfor  og 
luftig  Skygge  under  Taget.  Han  havde  spist  sin  en- 
somme Middag  paa  den  brede  Bagveranda  i  det 
svagt  grønne  Drivhuslys  fra  Banantræerne,  der 
stod  i  Gaarden  bag  Huset  og  fra  Slyngplanterne, 
der  i  sorte  Lerpotter  hang  ned  fra  Kanten  af  Ve- 
randataget. Han  sad  nu  med  sin  Kaffe  og  sin  Ciga- 
ret i  Husets  aabne  Hal  midt  foran  det  store  tæppe- 
belagte Bord,  mageligt  klinet  op  i  en  Krog  af  en 
kæmpemæssig  højrygget  Lænestol  af  eget  Fabri- 
kat Og  anstrængende  sig  for  at  nyde  Middagsbrisen, 

der  trængte  ind  gennem  de  fine  Tremmer  i  Bam- 
busmaatten  paa  Husets  Forside. 

Da  var  der  noget,  der  dæmrede  for  ham.  Et 
Minde  om  noget  vagt,  duftrigt,  poesifyldt  fra  en 
anden,  nu  iglemt  Tilstand,  strejfede  gennem  hans 
Hjerne. 

Dér  var  det,  han  søgte.  Han  greb  efter  det.  Men 
da  han  fik  fat  i  Tingen,  saa'  han,  at  den  mistede 
sin  Glans.  Den  flagrede  bort  i  Rummet.  Det,  han 
sad    tilbage   med,    var   som   en   kold   Sten. 

Det  var  Slutverset  af  et  Digt  fra  en  navnkundig 
svensk  Digter  til  en  dansk,  der  var  død  for  længe 
siden : 

Men  likafullt  uti  mitt  stilla  sinne 
Jag  frågar  hår,  vid  eftervårldens  fest: 
Du  sena  kårlek,  om  om  skaldens  minne, 
Hvar  holl  du  till,  når  du  behofdes  bast? 

Han  gentog  det  atter  og  atter,  forbavset  over  at 
kunne  huske  det.  Men  Ordene  var  tomme.  Klangen 
og  Betjeningen,  som  stod  i  Forbindelse  med  det 
gaadefulde,  der  manglede  ham  her  i  Jengo,  det 
flød  derude  i  Rummet  som  en  lille  svindende  Klode. 
Det,  der  gør  Ord  til  Vers,  og  som  han  vidste  ex- 
isterede.  Han  gentog  Verset  paany  for  at  kalde 
det  flygtede  tilbage,  men  det  kom  ikke.  Det  var 
borte,  draget  hjem,  nordpaa,  hvor  det  var  kommet 
fra. 

Kokata  Mai  havde  erobret  Land  for  Civilisationen. 
Det  troede  han  i  hvert  Fald.  Nu  forstod  han,  at  han 
ogsaa  havde  tabt.  Han  opdagede  med  et,  at  han 
var  døv  og  blind  for  Ting,  han  før  havde  hørt  og 

set.  Han  greb  i  gamle  kendte  Strenge,  og  Strengene 
frembragte  ikke  en  Lyd.  Han  hørte  om  Billeder, 
han  saa'  dem  ikke  for  sig.  Den  Tanke  jog  ham  Blodet 
til  Hovedet  og  var  lige  ved  at  gøre  ham  gal. 

Var  det  saaledes  at  blive  gammel  eller  at  dø, 
spurgte  han  sig  selv.  Havde  han  mistet  sin  Sjæl 
paa  de  lange  Marcher  under  den  sydende  Sol. 
Var  hans  Sanser  udtørrede  Kilder,  var  hans  Hjerne 
en  udbrændt  Ild.  Eller  var  han  ganske  simpelt  i 
disse   tre  Aar  blevet   Neger? 

Han  skyndte  sig  at  tænke  paa  noget  andet,  rej- 
ste sig  og  gik  atter  ud  paa  Bagverandaen,  hvor  han 
gav  sig  til  at  se  ud  over  Rismarken.  Men  Verset 
kom  efter  ham,  han  maatte  gentage  det  højt.  Det 
lød  dumt  og!  hjemløst  ude  j  Soldisen,  mishandlet 
som  det  blev  af  hans  Stemme,  der  var  mere  vant 
til  at  skælde  paa  Negrenes  Jernaldersprog  end  til 
at  citere  Digte. 

Han  gik  ind  igen.  Verset  flagrede  om  ham. 

Hvor  havde  han  det  fra?  Jo  nu  huskede  han. 
Digtet  stod  i  et  gammelt  Julehæfte,  han  havde  efter- 
ladt i  Posten  Belondo,  ovre  paa  den  anden  Side 
Lokollo.  Det  maatte  ligge  i  Reolen  i  det  store  Kon- 
tor, sammen  med  nogle  andre  af  hans  Ting.  Han 
huskede  tydeligt  det  Julehæfte,  gammelt  og  snavset 
som  det  var  efter  at  være  gaaet  gennem  mange 
Hænder  paa  lange  Rejser  rundt  i  hele  Congo.  Det 
Vers  plagede  ham  i  flere  Dage.  Han  jagede  det  fra 
sig.  Det  kom  igen.  Han  søgte  at  trænge  ind  bag 
Ordene  og  finde  dets  Indre.  Han  havde  en  instinkt- 
mæssig Følelse  af,  at  det  var  der.  Det  maatte 
være  der. 

Verset  holdt  ham  vaagen  den  halve  Nat,  og  det 
kom   igen  om   Morgenen. 

Det  var  en  Middagsstund  nogle  Dage  efter.  Plad- 
sen foran  Huset  laa  tom  under  Hvilet.  Kun  en  enlig 
Soldaterkone  kom  gaaende  ovre  langs  Bananrækken 
paa  den  modsatte  Side.  Paa  Hovedet  bar  hun  et 
Lerkar,  som  hun  havde  været  nede  at  fylde  ved 
Kilden  i  Skoven.  Hun  nynnede  i  Tanker,  og  Van- 
det fra  Karret  plaskede  lystigt  over  hendes  hede 
Ryg  og  det  vaade  Lændeklæde,  som  hun  havde 
benyttet  Lejligheden  til  at  vadske  ved  Kilden,  og 
som  nu  klistrede  til  Underkroppen.  Kokata  Mai 
sad  og  saa'  efter  hende,  til  Lyset  gennem  Bambus- 
maatten  sved  ham  i  de  lyssky  Øjne.  Saa  mumlede 
han: 

„Men   likafullt " 

Der  lød  et  Klask  af  et  Gevær  nedenfor  Huset. 
Kokata  Mai  drejede  Hovedet.  Der  stod  en  af  hans 
gamle  Soldater  fra  Belondo  og  stirrede  søgende 
gennem  Bambusmaatten  ind  i  Verandaens  Dunkel- 
hed. Med  sin  venstre  Haand  rodede  han  et  sam- 
mensvøbt  Bananblad   frem   af  Patrontasken. 

„Brev  fra  Belondo?"   spurgte   Kokata  Mai. 

„Brev   fra   Longwango,"   svarede   Soldaten. 

„Hvem   er   Longwango?" 

„Det  er  den  hvide  Mand,  der  kommer  for  jat 
kommandere  Byerne." 

Endelig!  Det  var  Afløseren.  Saa  skulde  man  hjem. 
Der  gled  en  Stump  blaat  Sund  frem  for  Kokata 
Mais  Øjne  —   grumset  blaat. 

Soldaten  kravlede  ind  under  Maatten.  Kokata  Mai 
tog  Brevet.  Der  stod,  at  Brevskriveren  allerede 

havde  været  nogle  Dage  i  Belondo,  og  at  han  reg- 
nede at  naa  Jengo  tre  Dage  efter  Soldaten. 

Det  gav  et  Sæt  i  Kokata  Mai. 

Under  Brevet  stod  den  navnkundige  svenske  Dig- 
ters Navn,  Navnet  paa  Versets  Forfatter.  Baade 
For-  og  Efternavn. 

Kokata  Mai  stirrede  længe  paa  det.  Tilsidst  blev 
han  enig  ,med  sig  selv  om,  at  han  vist  alligevel 
ikke  var  helt  gal.  Navnet  stod  der  virkeligt. 

Tre  Dage  efter  kom  han,  Longwango,  som  han 
allerede  var  døbt.  Det  betyder  den  lange.  Kokata 
Mai  tog  imod  ham  ved  Færgestedet.  En  Time  se- 
nere anviste  han  den  fremmede  hans  Værelse,  der 
laa  lige  overfor  hans  eget  med  Hallen  imellem. 
Kokata  Mai  sad  i  sin  Stol,  mens  Svenskeren  tog 
sit  Bad  og  fik  rent  Tøj  paa  i  Stedet  for  det  til- 
sølede. Kokata  Mai  var  ganske  opreven  og  nervøs 
over  ikke  længer  at  være  alene. 

„Jeg  har  en  Masse  Bøger  og  Blade  med,"  sagde 
Svenskeren,  da  han  kom  ind  i  sin  nye  hvide  Uni- 
form. 

Han  kaldte  paa  sin  Boy,  der  slæbte  Favnefulde 
af  Bøger,  illustrerede  Blade  og  Magasiner  ind  og 
lagde  dem  paa  det  store  Bord. 

Svenskeren  troede,  han  gjorde  Kokata  Mai  en 
Glæde  med  al  den  Lekture,  mens  Sandheden  var, 
at  Kokata  Mai  følte  en  ensom  Smerte  ved  at  sidde 
og  gemme  paa  den  uhyggelige  Hemmelighed,  at 
det  vilde  koste  ham  en  voldsom  Anstrængelse  at 
komme  gennem  blot  en  af  Bøgerne.  Men  der  var 
et  lille  Lyspunkt  i  det  Kaos,  Kokata  Mai  saa'  for 

sig.  Øverst  i  en.  Bunke  Illustrationer  opdagede  han 
sit  gamle   lasede  Julehæfte  nede  fra  Belondo. 

Han   gjorde  en  Bemærkning  om  det. 

„Ja,"  sagde  Svenskeren.  „Manden  nede  i  Belondo 
sagde,  det  var  Løjtnantens.  Jeg  tog  det  med,  fordi 
der  staar  et  Digt  af  min  Far  deri.  Jeg  har  læst  det 
flere  Gange,  mens  jeg  opholdt  mig  der." 

„Jasaa,  det  er  Deres  Far." 

„Ja,"  der  var  noget  som  en  Gensynsglæde  i  Ko- 
kata  Mais  Øjne,  og  den  kastede  Genskin  over  Long- 
wangos   Ansigt,   „kender   Løjtnanten   det   Digt?" 

Kokata  Mai  kendte  det  tilfældigvis.  Han  citerede 
det  sidste  Vers  for  hundrede  Gang,  og  han  blev  flov 
ved  atter  at  høre  den  døde  Klang  i  Ordene.  Men 
Longwangos  Høgeøjne  straalede  og  smilede  blankt. 

Han  havde  vel  sagtens  Hørelsen. 

Mod  Aften  spadserede  de  rundt  i  Posten.  Kokata 
Mai  viste  sit  Værk  frem:  Husene,  Soldaterlejren, 
Gedestalden,  Hønsegaarden,  den  store  Grønthave 
med  de  evropæiske  Grøntsager,  Markerne  og  Skyde- 
banen, der  skar  sig  ind  i  Skoven. 

Svenskeren  havde  troet,  han  skulde  op  til  et 
lille  Blokhus  i  en  Skovtykning.  Alt  dette  her  for- 
bavsede ham. 

De  gik  hen  i  Køkkenet  for  at  give  Kokken  Be- 
sked om  Aftensmaaltidet.  Det  skulde  selvfølgelig 
være  extrafint.  Kokken  grinede  forstaaende.  Han 
kunde  se  paa  Maneren  og  høre  paa  Sproget,  at 
de  to  Herrer  maatte  være  af  den  samme  evropæi- 
ske Stamme.  Kokata  Mai  og  .Kokken  bestemte  sig 
for  Hønsekødsuppe  med  Tomater,  marineret  Fi- 
skefilet, kogt  Høne  i  Sauce  blanche  aux  Cham- 

pignons  og  stegte  Bananer.  Kokata  Mai  havde  et 
Par  Flaconer  Champignons  staaende  i  Magasinet, 
Rester  af  den  sidste  Kasse  fra  Handelshuset  nede 
paa  Nedrefloden.  Høns,  Fisk,  Tomater  og  Bananer 
var  der  Overflod  paa  i  Posten, 

Svenskeren  saa'  forskende  fra  Danskeren  til  Ne- 
geren. 

„Er  det  sandt?"   spurgte  han. 

„Kan  Du  ikke  lave  Sauce  blanche  aux  Cham- 
pignons, Bokettu?"  sagde  Kokata  Mai  henvendt  til 
Kokken. 

Herpaa  svarede  Distriktets  bedste  Kok  med  Stolt- 
hed: 

„Moi  faire  saasi  blangsi  na  sampinongs  tres  bon." 

Da  brast  Svenskeren  i  en  Latter,  der  nær  havde 
taget  Vejret  fra  ham.  Da  han  kunde  tale  igen, 
sagde  han: 

„Dette  er  det  hyggeligste  Sted,  jeg  har  set  i  Ver- 
den." 

Og  Latteren  overvældede  ham  atter. 

Om  Aftenen  efter  Maaltidet  sad  de  og  talte  sam- 
men over  den  hvide  Dug,  der  var  oplyst  af  en 
hjemmelavet  Oljelampe. 

Kokata  Mai  førte  selv  Samtalen  ind  paa  Digtet, 
der  spillede  i  hans  Hjerne.  Han  havde  paa  Fø- 
lelsen, at  han  nærmede  sig  en  Art  Forstaaelse. 

Svenskeren  gik  ind  paa  Barzaen  efter  det  gamle 
.luiehæfte  og  gav  sig  til  at  læse  Digtet  højt: 

Gamle  sångare,  hur  vardt  jag 
Sjålf  en  son  uti  ditt  hus 
Vid  din  stilla  „Filosof-gang" 
Framfor  „Voldens"  grona  sus? 

193 


Kokata  Mai  sad  stille,  næsten  angst  og  lyttede. 
Svenskerens  Stemme  befriede  sig  under  Læsnin- 
gen for  den  første  generte  Tvang.  Den  hævede 
sig  og  skjalv.  Det  susede  gennem  Versene,  som 
bløde  Sommervinde,  der  bøjer  Trætoppene.  Det 
blaanede  for  Kokata  Mais  Øjne,  det  grønnedes.  Han 
følte  sig  ombølget  af  stille  Stuers  Hygge.  Der  aab- 
nede  sig  mindefyldte  Dyb  i  hans  Sjæl,  om  hvis 
Existens  han  ingen  Anelse  havde  haft  længe. 

Og  Svenskerens  Stemme  steg,  hans  Ansigt  blev 
hvidt  som  Væggen,  der  stod  Sved  paa  hans  Pande, 
og  hans  Øjne  aabnede  sig  og  stirrede. 

Kokata  Mai  følte  en  isnende  Kulde  i  sin  Krop 
og  en  bævende  Fryd  i  sin  Sjæl. 

Hvad  var  dette? 

Hvad  var  det,  der  klang  gennem  Versene,  strøm- 
mede ud  af  deres  skjulte  Væld,  forvirrede  ham, 
løftede  ham,  rev  ham  med,  græd  og  klang  inden  i 
ham,  aabnede  hans  Øren  og  fremmanede  levende 
Syner  for  hans  Øje. 

En  hjerteskærende  Sorg,  en  blødende  Anger,  en 
raabende  Længsel. 

Kokata  Mai  syntes,  han  levede  for  første  Gang 
i  umindelige  Tider. 

Slutningsverset  kom,  det  der  havde  staaet  ham 
i  Hovedet  som  en  uløselig  Gaade: 

Du  sena  „kiirlek,  om  om  skaldens  minne, 
Hvar  holl  du  till,  nar  du  behofdcs  bast? 

Svenskeren  saa'  paa  Kokata  Mai  med  opspilede 
Øjne.  Hans  Stemme  var  bristet  i  den  sidste  Linje. 

„Ursåckta,"  sagde  han,  rejste  sig  bukkende  og 
gik  ind. 

Det  sortnede  for  Kokata  Mai.  Han  opfattede  kun 
en  krampagtig  Trækning  i  de  hvide  Skuldre,  der 
forsvandt    ind    i  Husets    Skygge. 

Svenskeren  blev  derinde,  landflygtig  med  sine 
Minder,  alene  mod  alle  Magter  i  Verden,  ensomt 
værgende  sig  mod  Nattens  talende  Stemmer,  de 
ubarmhjertige. 

Vi  har  Stormfuglens  Længsel  efter  at  svæve  højt 
over  Afgrundene  i  os.  Nogle  trodser  Jordens  Tyng- 
dekraft og  stiger  mod  Himlen  i  fortabt  Beskuelse 
af  vældige  Syner.  Det  hænder,  at  Bæreevnen  svig- 
ter dem. 

Longwango  var  en  af  dem.  Kokata  Mai  saa'  ham 
styrte  ned  med  Vingerne  slæbende  i  Luften. 

Selv  var  han  opslugt  af  en  stor  Længsel  efter 
noget,  han  øjnede  langt  borte,  Fornyelsens  syn- 
gende Kilder  i  et  fjernt  Land  mod  Nord,  udenfor 
Ækvatornattens  Forvirring  og  Solens  Forfølgelse. 

